Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-1-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΝΣΤ΄ συνεδριάσεώς του, της Δευτέρας 15 Ιανουαρίου 2018, σε ό,τι αφορά την ψήφιση στο σύνολο του σχεδίου νόμου: «Ρυθμίσεις για την εφαρμογή των Διαρθρωτικών Μεταρρυθμίσεων του Προγράμματος οικονομικής Προσαρμογής και άλλες διατάξεις».]] Κυρίες και κύριοι συνάδελφοι, θέλω να ευχηθώ «χρόνια πολλά» στους Αντώνηδες και στις Αντωνίες! Γιορτάζουν, επίσης, και οι Θεοδόσηδες σήμερα, απ' ότι με ενημέρωσαν. Χρόνια πολλά σε όλους τους εορτάζοντες! Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 18 Ιανουαρίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 821/15-1-2018 επίκαιρη ερώτηση του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς την Υπουργό Πολιτισμού και Αθλητισμού, με θέμα: «Έγκριση προτάσεων, πορεία χρηματοδοτήσεων, χρονοδιάγραμμα εργασιών για τα νέα έργα συντήρησης, αποκατάστασης και ανάδειξης πολιτισμικών μνημείων στο Νομό Σάμου. Σχεδιασμός βιώσιμης αξιοποίησης». 2. Η με αριθμό 846/16-1-2018 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Εσωτερικών, με θέμα: «Προβλήματα στη λειτουργία του Τμήματος Συνοριακής Φύλαξης (Τ.Σ.Φ.) Παιονίας». 3. Η με αριθμό 823/15-1-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ. - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να απεγκλωβιστούν χιλιάδες υπό συνταξιοδότηση συμπολίτες μας, ασφαλισμένοι του ΟΑΕΕ και του ΟΓΑ, οι οποίοι σήμερα είναι χωρίς εισόδημα και χωρίς σύνταξη». 4. Η με αριθμό 850/16-1-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Οι απαράδεκτες και απρόκλητες επιθέσεις ΝΑΤΟϊκών στρατιωτών προς Χανιώτες πολίτες το βράδυ της 17ης Νοεμβρίου 2017». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 847/16-1-2018 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Αγροτικής Ανάπτυξης και Τροφίμων, με θέμα: «Ανομβρία και ελλείψεις στις υποδομές άρδευσης μειώνουν δραματικά το εισόδημα των ελαιοκαλλιεργητών». 2. Η με αριθμό 782/10-1-2018 επίκαιρη ερώτηση του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς την Υπουργό Διοικητικής Ανασυγκρότησης, με θέμα: «Πότε θα εφαρμοστεί η ψηφιακή υπογραφή;». 3. Η με αριθμό 822/15-1-2018 επίκαιρη ερώτηση του Ανεξάρτητου Βουλευτή Β΄ Αθηνών κ. Θεοχάρη (Χάρη) Θεοχάρη προς τον Υπουργό Υποδομών και Μεταφορών, με θέμα: «Οικονομική Κατάρρευση των Οδικών Συγκοινωνιών Α.Ε.». 4. Η με αριθμό 773/9-1-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Απόλυση εργαζόμενης, μέλους του ΔΣ του “Συνδικάτου Γάλακτος - Τροφίμων και Ποτών Ν. Ηρακλείου” από την εταιρεία “Σαβοϊδάκης Α.Ε.”». 5. Η με αριθμό 774/9-1-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να σταματήσει η τρομοκρατία και οι διώξεις των εργαζομένων στα σουπερμάρκετ “ΚΑΡΥΠΙΔΗΣ”, να διασφαλιστεί το δικαίωμά τους στη δουλειά και να καταβληθούν τα δεδουλευμένα τους». Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείο Περιβάλλοντος και Ενέργειας: «Ενεργειακές Κοινότητες και άλλες διατάξεις». Η Διάσκεψη των Προέδρων αποφάσισε στη συνεδρίασή της στις 8 Ιανουαρίου 2018 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. Το Σώμα συμφωνεί;
Συνεπώς το Σώμα συνεφώνησε. Τον λόγο έχει η εισηγήτρια του ΣΥΡΙΖΑ κ. Αναστασία Γκαρά για δεκαπέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, το υπό συζήτηση σχέδιο νόμου με τίτλο «Ενεργειακές Κοινότητες και άλλες διατάξεις» του Υπουργείου Περιβάλλοντος και Ενέργειας αποτελεί ένα σύγχρονο εργαλείο παραγωγής και καινοτομίας στα πλαίσια ενός νέου παραγωγικού μοντέλου, με ιδιαίτερα πολιτικά και κοινωνικά χαρακτηριστικά, εισάγοντας καινοτόμες λογικές και πρακτικές στην παραγωγή και αξιοποίηση Ανανεώσιμων Πηγών Ενέργειας. Αξίζει να σημειωθεί ότι σε ένα περιβάλλον διεθνούς ανησυχίας για την κλιματική αλλαγή και ενθάρρυνσης για την αξιοποίηση εναλλακτικών μορφών ενέργειας, η χώρα μας έχει καθυστερήσει, παρά τον πλούτο ανανεώσιμων πηγών που έχει. Κατά καιρούς, από αποσπασματικές παρεμβάσεις των προηγούμενων κυβερνήσεων, εμφανίζονταν ευκαιρίες στις Ανανεώσιμες Πηγές Ενέργειας, ευκαιρίες για γρήγορα έσοδα χωρίς παραγωγή προϊόντος. Δυστυχώς παρατηρήσαμε φαινόμενα επιβάρυνσης του περιβάλλοντος και εντάσεων με τις τοπικές κοινωνίες, αεριτζίδικες επιχειρηματικές δράσεις και επενδυτικά σχέδια, που συχνά, όμως, ναυαγούσαν. Σε καμμία περίπτωση, ωστόσο, δεν ενίσχυαν τον συντελεστή εργασίας και του εθνικού μας προϊόντος. Για τη δική μας πολιτική, η ενέργεια και το περιβάλλον συνιστούν βασικούς πυλώνες ανάπτυξης - της δίκαιης και μακρόπνοης ανάπτυξης - και διαπερνούν κάθε πτυχή της κοινωνικής ζωής και επενδυτικής, παραγωγικής δραστηριότητες, αν και για αρκετές δεκαετίες - ακόμη και σήμερα - από αρκετούς πολιτικούς ή παραγωγικούς παράγοντες αντιμετωπίζονταν ως τροχοπέδη στην ανάπτυξη και την κερδοφορία. Για εμάς, λοιπόν, οι ανάλογες νομοθετικές πρωτοβουλίες δεν ενισχύουν μόνο την αξιοποίηση των νέων τεχνολογιών και της καινοτομίας, αλλά η ενέργεια και το περιβάλλον εντάσσονται στη διαμόρφωση ενός νέου, διαφορετικού μοντέλου παραγωγικής ανασυγκρότησης, αναγκαίου για την ανάταξη της χώρας σε όλους τους τομείς. Και αυτό το μοντέλο έχει στην κεντρική του ιδέα, στο DNA του, τα ζητήματα και τις αρχές της βιώσιμης ανάπτυξης, της εργασίας, της προστασίας και του σεβασμού του περιβάλλοντος, της παραγωγής πραγματικού προϊόντος, όπως και κερδοφορίας που θα επιστρέφει στα υποκείμενα της παραγωγικής δραστηριότητας, σε αντίθεση με ένα χρεοκοπημένο μοντέλο που παρασιτεί εις βάρος της εργασίας και της ποιότητας ζωής των πολιτών. Παράλληλα οι έννοιες της κυκλικής οικονομίας, της συλλογικότητας, της συμμετοχής και της συνεργασίας παίζουν ρόλο στο νέο παραγωγικό μοντέλο, με πολλαπλά οφέλη στις εμπλεκόμενες τοπικές κοινωνίες. Ομοίως και ο ρόλος της τοπικής αυτοδιοίκησης, αλλά και των τοπικών κοινωνιών, καθίσταται ως πρωτεύων στο νέο μοντέλο που εισάγεται, υποστηρίζοντας την τοπικότητα και την αποκέντρωση της παραγωγής και της αξιοποίησης πόρων, ενώ εισάγει και την έννοια της δημοκρατίας στην παραγωγική διαδικασία. Άλλωστε η εμπλοκή των τοπικών κοινωνιών αλλάζει το οικονομικό, παραγωγικό και κοινωνικό κλίμα, δημιουργώντας κοινωνικά σύμφωνα για τη βιώσιμη ανάπτυξη. Και η συμμετοχή των πολιτών καθίσταται αναγκαία αυτή την εποχή που η χώρα μας γυρίζει σελίδα, αναδεικνύοντας αλυσίδες παραγωγής, όπου το κέρδος θα επιστρέφει με πολλαπλές μορφές σε αυτούς που το παράγουν. Σημειώνεται ότι μέχρι και το 2015 έχουν καταγραφεί πάνω από δύο χιλιάδες ενεργειακές κοινότητες στον ευρωπαϊκό χώρο. Ωστόσο η Ελλάδα είναι η πρώτη χώρα στην Ευρώπη που θεσμοθετεί ένα πλήρες και διαφανές πλαίσιο λειτουργίας των ενεργειακών κοινοτήτων. Έτσι, λοιπόν, η αξιοποίηση των ενεργειακών πόρων και η ενεργειακή μετάβαση σε μορφές καθαρής ενέργειας αποτελούν μια αναγκαιότητα, η οποία παράλληλα δημιουργεί ένα σημαντικό παράθυρο ευκαιρίας για τον εκδημοκρατισμό του ενεργειακού σχεδιασμού και την ταυτόχρονη δημιουργία βιώσιμων θέσεων εργασίας στον ενεργειακό τομέα. Κυρίες και κύριοι συνάδελφοι, οι βασικοί άξονες που διέπουν το εν λόγω σχέδιο νόμου, αλλά και συνολικά τη στρατηγική μας στον τομέα αξιοποίησης των ενεργειακών πόρων, είναι η διακυβέρνηση, ο εκδημοκρατισμός, η ενίσχυση της τοπικότητας, η ενίσχυση συνεργειών και συμπράξεων. Επισημαίνεται ότι στο πλαίσιο αυτό, η διασφάλιση της ισότητας μεταξύ των εμπλεκόμενων φορέων είναι καίριας σημασίας ώστε όλοι να έχουν ίσο δικαίωμα στη λήψη αποφάσεων μέσα στην ενεργειακή κοινότητα. Ακριβώς γι' αυτόν τον λόγο προβλέπεται σε κάθε μέλος να αντιστοιχεί μια και μόνο ψήφος, ανεξαρτήτως του συνεταιριστικού μεριδίου που αυτό κατέχει. Το όφελος που μπορεί να προκύψει μέσω αυτών των συμπράξεων, δεν περιορίζεται στο όφελος των συμβαλλόμενων, αλλά επεκτείνεται στην τοπική κοινωνία με τη δημιουργία βιώσιμων θέσεων εργασίας. Οι κεντρικοί στόχοι του νομοσχεδίου είναι η υποστήριξη της καινοτομίας, η βελτίωση της ενεργειακής αποδοτικότητας, η ενίσχυση της διείσδυσης των Ανανεώσιμων Πηγών Ενέργειας και αυτοπαραγωγής, η αύξηση της τοπικής αποδοχής των έργων ΑΠΕ, η μείωση του ενεργειακού κόστους για νοικοκυριά και μικρομεσαίες επιχειρήσεις, η ενίσχυση της αλληλέγγυας και κοινωνικής οικονομίας. Ιδιαίτερα σημαντικό είναι ότι το παρόν σχέδιο νόμου λαμβάνει ιδιαιτέρως υπ' όψιν του μια πολύ βασική ιδιαιτερότητα της χώρας, την έντονη νησιωτικότητα. Η ενεργειακή νησιωτικότητα αναδεικνύεται κυρίως μέσω της απουσίας διασύνδεσης με το ηπειρωτικό σύστημα και της αυτονομίας της λειτουργίας των συστημάτων παραγωγής ηλεκτρικής ενέργειας. Τα νησιά αυτά δεν έχουν διασυνδεθεί μέχρι σήμερα με το ηπειρωτικό ηλεκτρικό σύστημα λόγω κυρίως τεχνικών και τεχνολογικών δυσκολιών, πολιτικής υποτίμησης, αλλά και λόγω οικονομικών δυσκολιών, καθώς οι διασυνδέσεις είναι έργα μεγάλης έντασης κεφαλαίου. Στα περισσότερα νησιά το κόστος για την κάλυψη των ενεργειακών αναγκών λαμβάνει πολύ υψηλές τιμές. Ταυτόχρονα, όμως, κοινό χαρακτηριστικό των περισσότερων από τα νησιά του Αιγαίου είναι το μεγάλο αιολικό και ηλιακό δυναμικό, ενώ σε μερικά νησιά υπάρχει και αξιόλογο γεωθερμικό δυναμικό. Είναι πολιτική βούληση τα νησιά αυτά να απεξαρτηθούν από τα ορυκτά καύσιμα, αλλά και να συνεισφέρουν στην επίτευξη των εθνικών στόχων μέσω της υλοποίησης νέων μονάδων ηλεκτροπαραγωγής από ΑΠΕ. Γι' αυτούς τους λόγους το παρόν σχέδιο νόμου εισάγει ειδικές προβλέψεις και προνόμια όσον αφορά σε ενεργειακές κοινότητες που εδρεύουν σε νησιά, κυρίως με μικρό πληθυσμό. Τι είναι, όμως, οι ενεργειακές κοινότητες; Σύμφωνα με τον τυπικό ορισμό ως ενεργειακές κοινότητες νοούνται οι αστικοί συνεταιρισμοί με αποκλειστικό σκοπό την προώθηση της κοινωνικής και αλληλέγγυας οικονομίας και καινοτομίας στον ενεργειακό τομέα, την αντιμετώπιση της ενεργειακής ένδειας και την παραγωγή της ενεργειακής αειφορίας, την παραγωγή, αποθήκευση και ιδιοκατανάλωση, διανομή και προμήθεια ενέργειας, την ενίσχυση της ενεργειακής αυτάρκειας και ασφάλειας σε νησιωτικούς δήμους, καθώς και τη βελτίωση της ενεργειακής αποδοτικότητας στην τελική χρήση σε τοπικό, αλλά και περιφερειακό επίπεδο. Ειδικότερα οι ενεργειακές κοινότητες έχουν δικαίωμα να ασκούν τις κάτωθι δραστηριότητες: Παραγωγή, αποθήκευση, ιδιοκατανάλωση ή πώληση ηλεκτρικής, θερμικής ή ψυκτικής ενέργειας από σταθμούς ΑΠΕ και ΣΗΘΥΑ, παραγωγή, διανομή και προμήθεια θερμικής ή ψυκτικής ενέργειας, προμήθεια ηλεκτρικής ενέργειας ή φυσικού αερίου προς τελικούς πελάτες, διαχείριση πρώτης ύλης για την παραγωγή ενέργειας από βιομάζα ή βιορευστά ή βιοαέριο, προμήθεια για τα μέλη ενεργειακών προϊόντων, ηλεκτροκίνητων οχημάτων και οχημάτων εναλλακτικών καυσίμων, ανάπτυξη, διαχείριση και εκμετάλλευση υποδομών εναλλακτικών καυσίμων και οχημάτων εναλλακτικών καυσίμων, εγκατάσταση και λειτουργία μονάδων αφαλάτωσης νερού με χρήση ΑΠΕ εντός της περιφέρειας που βρίσκεται η έδρα της ενεργειακής κοινότητας. Ακόμη δυνητικά μπορούν να ασκούν: Διαχείριση ή συμμετοχή σε προγράμματα χρηματοδοτούμενα από εθνικούς πόρους ή πόρους της Ευρωπαϊκής Ένωσης, παροχή συμβουλών για τη διαχείριση ή συμμετοχή των μελών της σε προγράμματα χρηματοδοτούμενα, παροχή ενεργειακών υπηρεσιών, ενημέρωση, εκπαίδευση και ευαισθητοποίηση σε τοπικό και περιφερειακό επίπεδο για θέματα ενεργειακής αειφορίας και κυρίως δράσεις για την αντιμετώπιση της ενεργειακής ένδειας σε ευάλωτους καταναλωτές ή πολίτες κάτω από τα όρια της φτώχειας, ανεξάρτητα αν είναι μέλη της ενεργειακής κοινότητας. Ενδεικτικά αναφέρω τα εξής: Παροχή ή συμψηφισμός ενέργειας, ενεργειακή αναβάθμιση κατοικιών ή άλλα μέτρα που μειώνουν την κατανάλωση της ενέργειας στις κατοικίες των πολιτών αυτών. Αναμένεται ότι το αποτέλεσμα των ενεργειακών κοινοτήτων θα είναι η μείωση του ενεργειακού κόστους των μικρών και των μεσαίων επιχειρήσεων, η δυνατότητα στους ιδιώτες να περιορίσουν δραστικά τους λογαριασμούς του ρεύματος τους, η περαιτέρω διείσδυση των ΑΠΕ, καθώς και η αξιοποίηση των διαθέσιμων εργαλείων της ενεργειακής αγοράς, όπως net metering, virtual net metering και οι έξυπνοι μετρητές. Προχωρώντας τώρα στην πιο λεπτομερή ανάλυση των διατάξεων, η ενεργειακή κοινότητα ορίζεται, όπως προείπαμε, ως ένας αστικός συνεταιρισμός, με στόχο την προώθηση της κοινωνικής και αλληλέγγυας οικονομίας και καινοτομίας στον ενεργειακό τομέα. Ορίζεται ο ν.1667/1989 για τους αστικούς συνεταιρισμούς ως το νομικό πλαίσιο που διέπει συμπληρωματικά τις ενεργειακές κοινότητες. Ακολούθως καθορίζονται τα πρόσωπα και οι φορείς που έχουν δικαίωμα συμμετοχής στις ενεργειακές κοινότητες, ο ελάχιστος αριθμός των μελών μιας κοινότητας, καθώς και οι προϋποθέσεις που θα πρέπει να πληρούν τα εν λόγω μέλη. Συγκεκριμένα στις ενεργειακές κοινότητες δικαίωμα συμμετοχής έχουν φυσικά πρόσωπα με πλήρη δικαιοπρακτική ικανότητα, νομικά πρόσωπα δημοσίου δικαίου ή νομικά πρόσωπα ιδιωτικού δικαίου, ΟΤΑ Α΄ βαθμού της ίδιας περιφερειακής ενότητας εντός της οποίας βρίσκεται η έδρα της ενεργειακής κοινότητας, οι επιχειρήσεις αυτών και ΟΤΑ Β΄ βαθμού, εντός των διοικητικών ορίων των οποίων βρίσκεται η έδρα της ενεργειακής κοινότητας. Ο ελάχιστος αριθμός μελών των ενεργειακών κοινοτήτων είναι πέντε στην περίπτωση που τα μέλη είναι νομικά πρόσωπα δημοσίου δικαίου εκτός των ΟΤΑ ή νομικά πρόσωπα ιδιωτικού δικαίου ή φυσικά πρόσωπα, δύο στην περίπτωση ΟΤΑ Α΄ βαθμού νησιωτικών περιοχών με πληθυσμό κάτω από τρεις χιλιάδες εκατό κατοίκους, σύμφωνα με την τελευταία απογραφή, τρία στην περίπτωση που τα μέλη είναι νομικά πρόσωπα δημοσίου ή ιδιωτικού δικαίου ή φυσικά πρόσωπα, εκ των οποίων τα δύο τουλάχιστον είναι ΟΤΑ. Επίσης ορίζονται τα κριτήρια εντοπιότητας τουλάχιστον του 51% των μελών, καθώς αυτά θα πρέπει να σχετίζονται με τον τόπο στον οποίο βρίσκεται η έδρα της ενεργειακής κοινότητας, ώστε οι τοπικές κοινότητες να είναι αυτές που θα απολαμβάνουν στο τέλος τα οφέλη. Σημειώνεται, επίσης, πως τα νομικά πρόσωπα δημοσίου δικαίου και οι ΟΤΑ, Α΄ και Β΄ βαθμού, μπορούν να συμμετέχουν σε περισσότερες από μία ενεργειακές κοινότητες. Το στοιχείο της τοπικότητας και της συμμετοχής των τοπικών κοινωνιών στη διαδικασία παραγωγής και διαχείρισης των ενεργειακών πόρων συνιστά πρωτεύουσα αρχή για την εν λόγω νομοθετική πρωτοβουλία και γι' αυτό είναι έντονο το στοιχείο της εντοπιότητας. Ιδιαίτερα σημαντική είναι η πρόβλεψη οικονομικών κινήτρων για τις ενεργειακές κοινότητες, αποδεικνύοντας έμπρακτα την πολιτική κατεύθυνση στήριξης των συνεταιριστικών σχημάτων, όπως συμβαίνει και με τις ΚΟΙΝΣΕΠ, τις ομάδες παραγωγών ή τους αγροτικούς συνεταιρισμούς. Τα μέτρα στήριξης αφορούν κυρίως την ανάπτυξη σταθμών παραγωγής ηλεκτρικής ενέργειας από ΑΠΕ, καθώς η αξιοποίηση του εγχώριου δυναμικού ΑΠΕ αποτελεί κεντρικό εθνικό ενεργειακό στόχο, αφού συμβάλλει στη διαφοροποίηση του εθνικού ενεργειακού μίγματος, στην ασφάλεια του ενεργειακού εφοδιασμού και στην αντιμετώπιση της κλιματικής αλλαγής, ενώ ταυτόχρονα ενισχύει και την ανάπτυξη της εθνικής οικονομίας. Στα μέτρα που προβλέπονται, περιλαμβάνονται μεταξύ άλλων τα εξής: Η ένταξη στα χρηματοδοτικά εργαλεία από εθνικούς ή ευρωπαϊκούς πόρους, απαλλαγή από το ετήσιο τέλος άδειας παραγωγής ενέργειας, μειωμένες εγγυητικές επιστολές και πολλά άλλα. Όσον αφορά τώρα τις συνεταιριστικές μερίδες, για όλες τις ενεργειακές κοινότητες, ισχύει ότι, πέραν της υποχρεωτικής συνεταιριστικής μερίδας, κάθε μέλος μπορεί να κατέχει και μία ή περισσότερες προαιρετικές συνεταιριστικές μερίδες. Ωστόσο για να αποφευχθούν τάσεις συγκεντροποίησης, έχει οριστεί ανώτατο όριο συμμετοχής 20% στο συνεταιριστικό κεφάλαιο που μπορεί να αποκτήσει κάθε μέλος, με μόνη εξαίρεση τους ΟΤΑ, που μπορούν να συμμετέχουν στο συνεταιριστικό κεφάλαιο με ανώτατο όριο το 40%, καθώς και με ανώτατο όριο συμμετοχής το 50% για τους ΟΤΑ Α΄ βαθμού νησιωτικών περιοχών με πληθυσμό κάτω από τρεις χιλιάδες εκατό κατοίκους. Προβλέπεται πως μεταβίβαση συνεταιριστικής μερίδας σε μέλος ή σε τρίτο πρόσωπο γίνεται μόνο ύστερα από συναίνεση του διοικητικού συμβούλιου. Σαφώς στο σχέδιο νόμου περιλαμβάνονται αναλυτικά ο τρόπος σύστασης των ενεργειακών κοινοτήτων, ο τύπος και το ελάχιστο περιεχόμενο του καταστατικού τους και ρυθμίζονται θέματα λύσης, συγχώνευσης ή μετατροπής των κοινοτήτων ανάλογα με την περίπτωση. Θα ήθελα, όμως, να υπογραμμίσω πως οι ενεργειακές κοινότητες δεν έχουν κερδοσκοπικό χαρακτήρα, καθώς η διάθεση των κερδών παραμένει στην κοινότητα υπό μορφή αποθεματικού και η γενική συνέλευση ορίζει τους τρόπους κατανομής τους. Στις μοναδικές περιπτώσεις όπου τα αποθεματικά διανέμονται στα μέλη της κοινότητας, θα πρέπει να συντρέχουν οι εξής περιπτώσεις: Τα μέλη της κοινότητας να είναι τουλάχιστον δεκαπέντε ή δέκα προκειμένου για ενεργειακές κοινότητες με έδρα σε νησιωτικό δήμο, καθώς και εάν το 50% συν ένα εξ αυτών είναι φυσικά πρόσωπα. Με τις διατάξεις του άρθρου 10 παρέχεται η δυνατότητα δημιουργίας ενώσεων συνεταιρισμών, οι οποίοι μπορούν να συστήσουν μία ομοσπονδία. Τουλάχιστον πέντε ενεργειακές κοινότητες με έδρα στην ίδια περιφέρεια μπορούν να συστήσουν ένωση ενεργειακών συνεταιρισμών, με σκοπό τον συντονισμό και την προώθηση των δραστηριοτήτων τους, ενώ οι ενώσεις ενεργειακών συνεταιρισμών όλης της χώρας δύνανται επιπλέον να συστήσουν ομοσπονδία ενεργειακών συνεταιρισμών, με σκοπό τον συντονισμό και την καλύτερη εκπροσώπηση του ενεργειακού συνεταιριστικού κινήματος της χώρας. Κλείνοντας, κυρίες και κύριοι συνάδελφοι, θα ήθελα να αναφέρω πως οι ενεργειακές κοινότητες έχουν ένα μεγάλο εύρος εφαρμογής, από οικιακή χρήση σε ιδιοκτήτες ή ενοίκους μίας πολυκατοικίας, για παράδειγμα, έως και επιχειρηματική χρήση και δράση, αποδεικνύοντας ότι η συγκεκριμένη νομοθετική πρωτοβουλία είναι προσιτή σε όλους τους πολίτες και αφορά σε καθημερινές χρήσεις και πολλαπλούς τομείς δραστηριοποίησης των τοπικών κοινωνιών. Φανερώνεται, επίσης, το τεράστιο πεδίο εφαρμογής του προτεινόμενου νόμου, η άμεση εμπλοκή των πολιτών, των επιχειρήσεων, των δήμων σε διαφανή, συμμετοχικά, αλλά και δημοκρατικά σχήματα. Ενισχύεται η δημιουργία νέων θέσεων εργασίας - το οποίο είναι και σημαντικό - η αγορά του κατασκευαστικού κλάδου, η ενασχόληση επιστημόνων και η χρήση νέων τεχνολογιών. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Δώστε μου ένα λεπτό ακόμη, σας παρακαλώ, κύριε Πρόεδρε. Τέλος, φανερώνεται και η στόχευσή μας στον σχεδιασμό και την ενίσχυση ενός διαφορετικού παραγωγικού μοντέλου στη χώρα μας. Από την ευρεία συζήτηση με τους εμπλεκόμενους φορείς στη Βουλή, αλλά και με τοπικούς φορείς και πολίτες, αντιλαμβανόμαστε το μεγάλο ενδιαφέρον που υπάρχει για τη σύσταση ενεργειακών κοινοτήτων και τις ωφέλειες που μπορούν να έχουν κυρίως στις τοπικές κοινωνίες στο πλαίσιο της προστασίας του περιβάλλοντος, ανάπτυξης της τεχνολογίας και παραγωγής και εξοικονόμησης ενέργειας. Κυρίες και κύριοι συνάδελφοι, ο ΣΥΡΙΖΑ μετά από τρία περίπου δύσκολα χρόνια διακυβέρνησης, με αρκετά εμπόδια, τρικλοποδιές, αμφισβητήσεις, κατάφερε όχι μόνο να πιάσει τους στόχους που τέθηκαν, προκειμένου να βγει η χώρα από την κρίση και από το καθεστώς των μνημονίων, αλλά και να αναλάβει πρωτοβουλίες προκειμένου να μειωθούν τα ποσοστά ανεργίας, να προστατεύσει και να ενισχύσει τα πιο αδύναμα στρώματα της κοινωνίας. Δούλεψε σε μια κατεύθυνση αναπροσαρμογής των χρηματοδοτικών εργαλείων, έκοψε τη σπατάλη και τις μίζες των προηγούμενων κυβερνήσεων, μείωσε τη γραφειοκρατία και διευκόλυνε τις διαδικασίες δραστηριοποίησης σε όλο το εύρος της πολιτείας. Παράλληλα, όμως - και είναι ίσως το πιο σημαντικό - σε πολύ μικρό χρονικό διάστημα, με συλλογική δουλειά, καταφέραμε να θέσουμε βάσεις και να δημιουργήσουμε εργαλεία ενός σύγχρονου ευρωπαϊκού ασφαλούς επενδυτικού περιβάλλοντος. Η ανάρτηση των δασικών χαρτών, το Κτηματολόγιο, ο Λατομικός Κώδικας, η σύσταση εταιρείας σε μία ημέρα, όπως και ο νόμος για τις ενεργειακές κοινότητες όχι μόνο καλύπτουν τα κενά του παρελθόντος, αλλά ταυτόχρονα μας δίνουν ώθηση προς τα εμπρός, σε μία εποχή με σύγχρονη σκέψη, φιλοπεριβαλλοντική, συνεργατική, δημιουργική. Το παρόν σχέδιο νόμου συνιστά ένα πρότυπο, αλλά και πρωτότυπο θεσμικό πλαίσιο σε όλη την Ευρώπη, με ποικίλα οφέλη για τους πολίτες, την κοινωνία, την οικονομία και κυρίως το περιβάλλον. Για αυτό το χαιρετίζω και καλώ όλες και όλους να το υπερψηφίσουν. Ευχαριστώ.
Ευχαριστούμε πολύ την κ. Γκαρά. Κυρίες και κύριοι συνάδελφοι, έχω την τιμή να ανακοινώσω στο Σώμα ότι έχει σταλεί επιστολή από τον έως πρότινος Ανεξάρτητο Βουλευτή κ. Γεώργιο - Δημήτριο Καρρά προς τον Πρόεδρο της Βουλής κ. Νικόλαο Βούτση, η οποία αναφέρει τα εξής: «Αξιότιμε κύριε Πρόεδρε, με την παρούσα μου επιθυμώ να ενημερώσω ότι από σήμερα εντάσσομαι ως συνεργαζόμενος στην Κοινοβουλευτική Ομάδα της Δημοκρατικής Συμπαράταξης και παρακαλώ να αναγνωσθεί κατά την επόμενη συνεδρίαση της Ολομέλειας». Αναγιγνώσκω, επίσης και την επιστολή από την Πρόεδρο της Κοινοβουλευτικής Ομάδας της Δημοκρατικής Συμπαράταξης κ. Γεννηματά προς τον κ. Βούτση: «Κύριε Πρόεδρε, σας ενημερώνω ότι ο Βουλευτής Β΄ Περιφέρειας Αθηνών κ. Γεώργιος - Δημήτριος Καρράς εντάσσεται πλέον στην Κοινοβουλευτική Ομάδα της Δημοκρατικής Συμπαράταξης ως συνεργαζόμενος Βουλευτής». Οι προαναφερθείσες επιστολές θα κατατεθούν για τα Πρακτικά.
Τον λόγο έχει ο εισηγητής της Νέας Δημοκρατίας κ. Κωνσταντίνος Σκρέκας για δεκαπέντε λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, συζητάμε σήμερα ένα νομοσχέδιο, για το οποίο και κατά τη διάρκεια της επιτροπής σάς είχαμε πει ότι κατ' αρχάς μας βρίσκει σύμφωνους και η λογική του και ο σκοπός που εξυπηρετεί. Ελπίζουμε, όμως, επειδή είδαμε ότι χθες το βράδυ καταθέσατε σωρεία τροπολογιών, να μην μας γεμίσετε πάλι με ένα τσουβάλι τροπολογίες, τις οποίες δεν θα μπορέσουμε να υπερψηφίσουμε και με αυτό τον τρόπο να θολώσει λίγο αυτό το οποίο προσπαθεί να κάνει το παρόν νομοσχέδιο. Πριν ξεκινήσω, όμως, και εισέλθω στην ουσία του νομοσχεδίου, να πω ότι μας χρωστάτε μία απάντηση, κύριε Υπουργέ. Σας το είπα και την Παρασκευή στην τοποθέτησή μου στην Ολομέλεια της Βουλής και μάλλον δεν το ακούσατε ή δεν το καταλάβατε ή κάνατε ότι δεν το καταλάβατε. Σύμφωνα με πληροφορίες και με ανακοίνωση που και η ίδια η ΔΕΗ έχει προσφέρει στο κοινό μέσω των ηλεκτρονικών μέσων ενημέρωσης, πρόκειται να προχωρήσει στην εξαγορά μιας ενεργειακής εταιρείας των Σκοπίων. Πρόκειται για μια εταιρεία η οποία ουσιαστικά το μόνο που κάνει είναι να προμηθεύει ηλεκτρική ενέργεια σε εβδομήντα μεγάλους καταναλωτές, κυρίως βιομηχανικούς. Είναι δηλαδή μια εταιρεία η οποία έχει μια αμιγώς εμπορική δραστηριότητα. Δεν έχει κάποια παραγωγική δραστηριότητα. Το βασικό ανταγωνιστικό πλεονέκτημα αυτής της εταιρείας προς το παρόν - μια εταιρεία η οποία έχει ξεκινήσει τη δραστηριότητά της από το 2014 στη γειτονική στη χώρα - όπως αναφέρεται, είναι ότι προμηθεύει ηλεκτρική ενέργεια σε φθηνότερες από τις υπάρχουσες τιμές ηλεκτρικής ενέργειας. Και επειδή, κύριε Υπουργέ, ξέρετε πολύ καλά - το λέει μια παραδοσιακή εμπορική ρήση στην Ελλάδα, που είναι η χώρα που το εμπόριο μεγαλούργησε από την αρχαιότητα - ότι «επειδή το φθηνό έχει φθηνότερο πάντα», εκείνο το οποίο θέλω να μας απαντήσετε σήμερα είναι το εξής πολύ συγκεκριμένα: Έχει υπάρξει κάποια οικονομοτεχνική μελέτη, κάποιο επιχειρηματικό πλάνο από μια αξιόπιστη εταιρεία, από έναν αξιόπιστο επιχειρηματικό σύλλογο ο οποίος να εξειδικεύεται σε εξαγορές εταιρειών και επιχειρήσεων, που να έχει υπολογίσει αν αυτή η στρατηγική απόφαση της ΔΕΗ είναι στη σωστή κατεύθυνση, αν έχει υπολογίσει ποιο θα είναι το εύλογο τίμημα, αν υπάρχει κάποιο τίμημα, το οποίο θα πρέπει να καταβάλει η ΔΕΗ, ώστε να εξαγοράσει αυτή την εταιρεία; Αυτά τα ερωτήματα είναι πολύ σημαντικά όταν μιλάμε για μια δημόσια επιχείρηση ηλεκτρισμού τη ΔΕΗ. Όταν μιλάμε για μια εταιρεία, στην οποία, όπως σας είπα, εκχωρήσατε εκατοντάδες εκατομμύρια ευρώ - περίπου 400 εκατομμύρια ευρώ - , γιατί αλλιώς δεν μπορούσε να πληρώσει τους προμηθευτές της, ίσως και τους μισθούς της το 2018. Όταν αυτή η εταιρεία βρίσκεται να έχει το ένα τέταρτο της χρηματιστηριακής αξίας που είχε τρία χρόνια πριν και όταν την έχετε υποχρεώσει, την έχετε δεσμεύσει - θα καταθέσω εδώ το σχετικό υλικό από το Κυβερνητικό Συμβούλιο Οικονομικής Πολιτικής - να μειώσει μέχρι το 2020 κατά 40% περίπου τον τζίρο της. Το μερίδιο της λιανικής αγοράς της ΔΕΗ θα πρέπει να είναι το 2019 49,24% λέτε. Το καταθέτω. [[Στο σημείο αυτό ο Βουλευτής κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και για να το πετύχετε αυτό, θα πρέπει το 2018 να πουλήσετε σε δημοπρασίες ενέργειας το 18% της συνολικής απορροφώμενης ενέργειας στην Ελλάδα και το 2019 το 22%. Καταθέτω στα Πρακτικά της δεσμεύσεις τις οποίες έχετε αναλάβει εσείς ως Κυβέρνηση ΣΥΡΙΖΑ - ΑΝΕΛ απέναντι στους θεσμούς, που αφορούν τη ΔΕΗ και που μαθηματικά οδηγεί στην πτώχευση της ΔΕΗ. Άρα, ναι, η ΔΕΗ αυτή τη στιγμή έχει μια επιτακτική ανάγκη να επεκτείνει τις επιχειρηματικές σας δραστηριότητες με εξωστρέφεια, έτσι ώστε να μπορέσει - αν μπορέσει - να αντισταθεί σε αυτό που της έχετε επιβάλει, δηλαδή στην κατάρρευση και στην ολοκληρωτική πτώχευση. Από την άλλη, όμως, βλέπουμε να εκφράζει την πρόθεση να εξαγοράσει μία αμιγώς εμπορική εταιρεία με εβδομήντα πελάτες, που σήμερα μπορεί να τους έχει, αύριο μπορεί να μην τους έχει. Να πω ότι όταν η ΔΕΗ το 2007 είχε διεκδικήσει να αγοράσει σταθμό παραγωγής ηλεκτρικής ενέργειας, τον «TEC Negotino» στα Σκόπια, και παρ' όλο που τότε είχε καταθέσει την υψηλότερη τιμή, δεν επιλέχθηκε, δυστυχώς, τελικά από τη γειτονική κυβέρνηση ως ανάδοχος και έτσι απέτυχε να γίνει αυτή η εξαγορά, μια εξαγορά παραγωγικής μονάδας, η οποία βλέπουμε ότι έχει κάποια οφέλη. Και βέβαια δεν συζητώ για τα άλλα γιατί έχουμε μπει σε μια εθνική διαπραγμάτευση. Είναι ένα θέμα που δεν είναι του παρόντος να συζητήσουμε. Αυτή, όμως, καθαυτή η στρατηγική επιλογή θα πρέπει να μας απαντήσετε σήμερα αν έχει αξιολογηθεί, αν έχει εκτιμηθεί και αν έχει αναλυθεί από τη ΔΕΗ με υπευθυνότητα και σε συνεργασία με εταιρείες - συμβούλους, οι οποίοι είναι έμπειροι στις εξαγορές τέτοιων επιχειρήσεων. Το δεύτερο που θέλω να σας πω αφορά κάτι το οποίο έχετε αφήσει ενδιάμεσο να αιωρείται στην ατμόσφαιρα της ελληνικής κοινωνίας και αφορά στους δικαιούχους του κοινωνικού τιμολογίου. Ακούσαμε κατά τη διάρκεια των γιορτών ανακοινώσεις για επερχόμενες υπουργικές αποφάσεις οι οποίες θα αλλάξουν τα κριτήρια με τα οποία θα εντάσσονται δικαιούχοι στο κοινωνικό τιμολόγιο και μάλιστα, ανέφεραν αυτές οι ανακοινώσεις…
Είναι επί της αρχής αυτό που συζητούμε;
Κύριε Βουλευτά της Συμπολίτευσης, πρέπει να σας πω ότι εδώ συζητούμε τα πάντα και δεν μπορούμε να αφήνουμε…
Σας παρακαλώ, μην κάνετε διάλογο. Αφήστε τον εισηγητή να τελειώσει, σας παρακαλώ.
Δεν ακούσατε τι είπα μάλλον και δεν θέλετε να καταλάβετε. Εκείνο το οποίο σας είπα είναι ότι έχουμε ένα νομοσχέδιο στο οποίο κατ' αρχάς συμφωνούμε, αλλά δυστυχώς ο Υπουργός φέρνει τροπολογίες οι οποίες και θολώνουν…
…(δεν ακούστηκε)
Σας παρακαλώ, μην ανοίγουμε διάλογο!
Δεν σας αρέσει να ακούτε την αλήθεια και προσπαθείτε τελικά να απαγορεύσετε ακόμη και αυτή τη δυνατότητα του λόγου των Βουλευτών της Αντιπολίτευσης, αλλά δυστυχώς θα ακουστούν αυτά τα οποία θέλω να σας πω και θα ακουστούν για να τα ακούσει και ο λαός. Διότι η κοροϊδία και ο εμπαιγμός πρέπει κάποια στιγμή να τελειώσουν, κύριοι Βουλευτές του ΣΥΡΙΖΑ και των ΑΝΕΛ. Υποσχεθήκατε, λοιπόν, ότι οι δικαιούχοι του κοινωνικού μερίσματος, αλλά και οι δικαιούχοι του κοινωνικού εισοδήματος αλληλεγγύης θα μπορούν να απολαμβάνουν εκπτώσεων μέσα από το κοινωνικό τιμολόγιο. Περιμένουμε την υπουργική απόφαση. Περιμένουμε να μας πείτε ποιο θα είναι αυτό το κόστος και να μας πείτε πώς αυτό το κόστος θα επιβαρυνθεί, αν υπάρχει επιπλέον κόστος από αυτό που ήδη πληρώνουν οι υπόλοιποι Έλληνες. Εισέρχομαι στην τρίτη παρατήρηση που θέλω να αναφέρω και αφορά σε μια τροπολογία η οποία είναι πολύ ενδιαφέρουσα πραγματικά. Προσπαθείτε δήθεν να δώσετε λύση σε ένα πρόβλημα που αντιμετωπίζουν περιοχές στις οποίες παράγεται το μεγαλύτερο ποσοστό ηλεκτρικής ενέργειας της χώρας από λιγνίτη. Μιλάμε για τους νομούς της δυτικής Μακεδονίας, αλλά και της Αρκαδίας στη Μεγαλόπολη. Προσπαθείτε, υποτίθεται, να βοηθήσετε τους πολίτες. Το κάνετε αυτό με έναν τρόπο που, κατά την άποψή μας, περισσότερο φέρνει δυστυχώς στην επιφάνεια τις πιο παλιές, θα έλεγα τις παλαιοκομματικές λογικές, τις οποίες σήμερα πληρώνει ο ελληνικός λαός και τις πληρώνει με ένα βαρύτατο τίμημα. Τι λέτε εκεί; Ότι θα έχουν μια έκπτωση περίπου της τάξεως του 30% στο τιμολόγιο της ΔΕΗ και αυτό θα κοστίζει περίπου 17,5 εκατομμύρια ευρώ τον χρόνο, σύμφωνα με την έκθεση του Γενικού Λογιστηρίου του Κράτους. Λέτε, όμως, το εξής σε αυτή την τροπολογία που φέρνετε: Με κοινή απόφαση των Υπουργών Οικονομικών και Περιβάλλοντος και Ενέργειας καθορίζονται το ακριβές ποσό της ενίσχυσης, η διαδικασία, ο τρόπος και ο χρόνος χορήγησής της, ο χρόνος εκκαθάρισης, τυχόν κριτήρια για τη χορήγηση της ενίσχυσης, τυχόν ανώτατα και κατώτατα όρια καταναλώσεων, συστήνεται ειδικός λογαριασμός κ.λπ.. Με λίγα λόγια, φέρνετε μια τροπολογία όπου στην πρώτη παράγραφο λέτε ότι παρέχετε ενίσχυση στους οικιακούς καταναλωτές και στη δεύτερη παράγραφο έχετε τέτοιες γενικές διατάξεις που είναι να αποφασιστούν με υπουργική απόφαση την επόμενη μέρα, που τελικά δεν ξέρουμε ποιοι θα δικαιούνται, αν θα δικαιούνται έκπτωσης, για πόσο χρονικό διάστημα, αν είναι για έναν χρόνο, αν είναι για όλα τα χρόνια από εδώ και πέρα. Δηλαδή, είναι μια προσπάθεια πραγματικά μιας ρουσφετολογικής προσέγγισης ενός σοβαρού θέματος που απασχολεί τους κατοίκους εκείνων των περιοχών και χωρίς να τους δίνετε λύσεις. Γιατί δεν τους δίνετε λύσεις και γιατί δεν ενδιαφέρεστε επί της ουσίας; Εδώ έχω την απόφαση, επίσης, του Κυβερνητικού Συμβουλίου Οικονομικής Πολιτικής, κυρίες και κύριοι Βουλευτές. Τι λέει εδώ; Ότι σε ό,τι αφορά την εσωτερική αγορά φυσικού αερίου μέχρι το 2022, προγραμματίζεται επέκταση των υφιστάμενων δικτύων διανομής φυσικού αερίου στην Αττική, στη Θεσσαλία, στη Θεσσαλονίκη, στη Στερεά Ελλάδα, στην Κεντρική Μακεδονία, στην Ανατολική Μακεδονία και στη Θράκη, αλλά δεν προγραμματίζεται επέκταση του δικτύου φυσικού αερίου στη δυτική Μακεδονία, που, όπως ξέρετε, εκεί υπάρχει ακόμη μεγαλύτερη ανάγκη ενεργειακής κατανάλωσης από τα νοικοκυριά λόγω των καιρικών συνθηκών, του βαρύ χειμώνα που επικρατεί σε αυτές τις περιοχές. Κύριε Πρόεδρε, το καταθέτω για τα Πρακτικά. [[Στο σημείο αυτό ο Βουλευτής κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αντί, λοιπόν, να δώσετε χρήματα για να επεκταθούν τα δίκτυα διανομής φυσικού αερίου στη δυτική Μακεδονία, εσείς από το Συμβούλιο των Υπουργών της Κυβερνητικής Οικονομικής Πολιτικής έχετε εξαιρέσει τη δυτική Μακεδονία. Έπρεπε να προχωρήσετε σε μια επιδότηση της ενεργειακής αναβάθμισης των κατοικιών αυτών των ανθρώπων που θα τους οδηγήσει να έχουν λιγότερη κατανάλωση ενέργειας και, άρα, μικρότερο λογαριασμό ηλεκτρικής ενέργειας. Μ' αυτό τον τρόπο θα μπορούσατε να πετύχετε και μια ανάπτυξη στην περιοχή, επειδή θα δουλέψουν αλουμινάδες, χτίστες, άνθρωποι και συνεργεία μέσα από την οικοδομή. Μ' αυτό τον τρόπο θα μπορούσαμε να πετύχουμε μια πραγματικά βιώσιμη ανάπτυξη, μια βελτίωση της ενεργειακής απόδοσης των κτιρίων και μικρότερους λογαριασμούς ηλεκτρικής ενέργειας. Αντί αυτών, εσείς έρχεστε και λέτε: «Εμείς βάζουμε 17 εκατομμύρια ευρώ, που δεν ξέρουμε τελικά αν θα είναι 17 εκατομμύρια ευρώ, γιατί περιμένουμε όλες τις υπουργικές αποφάσεις» τις οποίες περιγράφετε. Μάλιστα, δεν ξέρουμε για πόσο χρόνο θα τους τα δίνετε. Παρακαλούμε, λοιπόν, να μας πείτε σήμερα κατ' αρχάς ποιοι θα είναι οι δικαιούχοι τελικά - συγκεκριμένα και όχι αόριστα - και για πόσα χρόνια θα ισχύει αυτή η οικονομική ενίσχυση που λέτε. Επιτέλους, κυρίες και κύριοι Βουλευτές, θα πρέπει να τελειώσει ο εμπαιγμός του ελληνικού λαού από μια Κυβέρνηση, η οποία οδεύει προς την έξοδο και που έχει επιδοθεί σε ένα όργιο ρουσφετολογικών και κακών νομοθετικών διατάξεων, τα οποία δυστυχώς δεν έχουν βιωσιμότητα. Το τελευταίο αφορά και τα στοιχεία της εκτέλεσης του προϋπολογισμού που δείχνουν ότι για να πετύχετε αυτό το δήθεν υπερπλεόνασμα έχετε στερήσει από την αγορά, από την ανάπτυξη, 800 εκατομμύρια ευρώ το 2017 και 600 εκατομμύρια το 2016, δηλαδή 1,3 δισεκατομμύρια ευρώ περίπου, τα οποία είναι χρήματα της Ευρωπαϊκής Ένωσης. Αναφέρομαι στο Πρόγραμμα Δημοσίων Επενδύσεων. Το αποτέλεσμα είναι φυσικά να είναι ζητούμενο η ανάπτυξη το 2018, κύριε Υπουργέ, γιατί αυτά τα χρήματα λείπουν σήμερα από την αγορά, λείπουν από έργα και υποδομές. Εδώ, βέβαια, καταρρέει και αυτό το κυβερνητικό πρόταγμα και μυθιστόρημα ότι δήθεν έρχεται η ανάπτυξη. Σε ό,τι αφορά το νομοσχέδιο, θα έχουμε βέβαια την ευκαιρία να αναλύσουμε και τα άρθρα στη δευτερολογία μας. Σας είπα, κύριε Υπουργέ, ότι αυτό το νομοσχέδιο προσπαθεί να λύσει ένα συγκεκριμένο πρόβλημα. Ποιο είναι αυτό; Αυτό είναι το να δημιουργηθούν ολιγοπωλιακά και μονοπωλιακά σχήματα στον χώρο των Ανανεώσιμων Πηγών Ενέργειας. Σας λέμε από την αρχή ότι συμφωνούμε με τη λογική και τη φιλοσοφία των συνεταιριστικών σχημάτων, έτσι ώστε να μπορέσουν να επενδύσουν και να έχουν την απαραίτητη κλίμακα για να είναι ανταγωνιστικοί στην επένδυση των Ανανεώσιμων Πηγών Ενέργειας. Στη συνέχεια, στη δευτερολογία μου, θα αναλύσω συγκεκριμένα θέματα, τα οποία πιστεύω ότι μπορούμε να συζητήσουμε και να βρούμε κοινό τόπο για να τα επιλύσουμε. Παρακαλώ να απαντήσετε συγκεκριμένα για τα θέματα που σας ανέφερα, δηλαδή για την πρόθεση της ΔΕΗ να αγοράσει την EDS στα γειτονικά Σκόπια, για τις διευκρινίσεις σε ό,τι αφορά την τροπολογία για τους κατοίκους της δυτικής Μακεδονίας και τον Δήμο της Μεγαλόπολης, αλλά βέβαια και για το τι σκέφτεστε να κάνετε και πώς προτίθεστε να διασώσετε, να υποστηρίξετε τη ΔΕΗ από την ολοκληρωτική πτώχευση και καταστροφή, αφού την έχετε δεσμεύσει με τους θεσμούς να μειώσει κατά 50% τον τζίρο της τα επόμενα χρόνια. Σας ευχαριστώ.
Ευχαριστούμε πολύ τον κ. Σκρέκα. Παρακαλώ πολύ τον εισηγητή από τη Δημοκρατική Συμπαράταξη κ. Μανιάτη να λάβει τον λόγο για δεκαπέντε λεπτά.
Αγαπητές και αγαπητοί συνάδελφοι, καλούμαστε σήμερα να συζητήσουμε ένα νομοσχέδιο το οποίο μεταφέρει μια θετική ευρωπαϊκή εμπειρία στο ελληνικό δίκαιο. Όμως, ταυτόχρονα, αυτό το νομοσχέδιο αποτελεί και την κορυφή ενός τριγώνου ενεργειακής υποκρισίας, όπως θα αναφέρω στη συνέχεια. Αυτή η συζήτηση έρχεται δυο μέρες μετά την ψήφιση του πολυνομοσχεδίου για την τρίτη αξιολόγηση του μνημονίου Τσίπρα. Κύριε Υπουργέ, έχετε διαψεύσει κάθε πρόγνωση για την επιβίωση της Κυβέρνησής σας, γιατί πολύ απλά διαψεύσατε κάθε λέξη που λέγατε αντιπολιτευτικά. Οι απίστευτες κυβιστήσεις της Κυβέρνησης του ΣΥΡΙΖΑ και των ΑΝΕΛ δείχνουν ότι δεν υπάρχει ηθικός φραγμός προκειμένου να κρατήσετε τη ζεστή καρέκλα της εξουσίας. Αποδείχθηκε πια ότι δεν είχατε κανένα απολύτως σχέδιο, δεν κάνατε καμμία διαπραγμάτευση και αντί να χορέψετε στο ταψί εσείς τους δανειστές και τις αγορές, σας χορεύουν αυτοί στο ταψί. Μάλιστα, στις αρχές της χρονιάς, ο κύριος Πρωθυπουργός προσπάθησε να μας πείσει ότι το καλοκαίρι του 2018 θα υπάρχει καθαρή έξοδος από τα μνημόνια. Μόνο που η καθαρή έξοδος είναι, δυστυχώς, μια γυμνή έξοδος από το μνημόνιο Τσίπρα και μια πεντακάθαρη είσοδος στο τέταρτο μνημόνιο, με το οποίο έχετε δεσμεύσει με θηλιά τη χώρα μέχρι το 2060. Ξεκίνησε ο κ. Τσίπρας ως δήθεν αριστερός, ως δήθεν ριζοσπάστης αριστερός και τώρα έχει καταλήξει το πιο πειθήνιο όργανο στην αυλή των δανειστών. Όμως, η κοινωνία το έχει καταλάβει. Η κοινωνία έχει καταλάβει ότι το πρόβλημα της χώρας δεν είναι η οικονομία, αλλά είναι η Κυβέρνηση που βολεύεται να απλώνει παντού τη φτώχεια, γιατί έτσι διευκολύνεται να δίνει επιδόματα. Δεν κάνετε απολύτως τίποτε για να πάρουν μπροστά οι μηχανές της ανάπτυξης, μιας ανάπτυξης που μπορεί να γίνει πραγματικότητα. Αγαπητοί συνάδελφοι, είδατε τα χθεσινά στοιχεία του Γενικού Λογιστηρίου του Κράτους; Καταλάβατε εσείς που υπερψηφίσατε τα νομοσχέδια που φέρνει η Κυβέρνηση, από πού προέκυψε αυτό το υπερπλεόνασμα; Το Γενικό Λογιστήριο του Κράτους αποδεικνύει ότι το υπερπλεόνασμα προέκυψε από τα 800 εκατομμύρια ευρώ μικρότερο Πρόγραμμα Δημοσίων Επενδύσεων, 800 εκατομμύρια ευρώ λιγότερες δημόσιες αναπτυξιακές δαπάνες για τη χώρα και άλλα 950 εκατομμύρια ευρώ λιγότερες κοινωνικές δαπάνες. Αυτό είναι το επίτευγμα της Κυβέρνησης. Μα, έτσι δεν χρειάζεται να είσαι συνέταιρος του Καμμένου για να κερδίσεις υπερπλεόνασμα. Μπορείς και μόνος σου να το καταφέρεις. Δυστυχώς, κύριοι Υπουργοί, σας ενδιαφέρουν μόνο οι φόροι. Για όλα τα υπόλοιπα δεν δίνετε δεκάρα. Είστε μια Κυβέρνηση εισπρακτόρων. Προχθές, μια γειτονική χώρα, η Ρουμανία, σας έδωσε ένα παράδειγμα. Για τις μικρομεσαίες επιχειρήσεις που έχουν τζίρο έως 100.000 ευρώ τον χρόνο, η Ρουμανία βάζει φόρο 3% και αναμένει αύξηση των εσόδων της, γιατί θα μηδενιστεί η φορολογική παραβατικότητα. Αυτά τα ακούν τα αυτιά της Κυβέρνησης ή υπακούν μόνο σε όσα επιτάσσουν οι δανειστές; Αγαπητοί συνάδελφοι, τι είναι το νομοσχέδιο που συζητάμε σήμερα; Θα μπορούσε άραγε να είναι κάτι εξαιρετικά πιο απλό; Είναι η δημιουργία αστικών συνεταιρισμών που απασχολούνται, που ως δραστηριότητά τους θα έχουν τις ενεργειακές πρωτοβουλίες. Βασίζεται στον νόμο για τους αστικούς συνεταιρισμούς. Είναι όμως κάτι καινοτομικό; Δυστυχώς, εδώ ξεκινά η πρώτη υποκρισία του τριγώνου της ενεργειακής υποκρισίας της Κυβέρνησης που προανέφερα. Κύριε Υπουργέ, οποιαδήποτε νομοθέτηση δεν συνοδεύεται από επιχειρησιακό σχέδιο - χρονοδιάγραμμα, δηλαδή, και χρήματα - στήριξης της νομοθέτησης είναι ένα αδειανό πουκάμισο. Και αυτό που νομοθετείτε τώρα είναι ένα αδειανό πουκάμισο. Θέλετε την απόδειξη, συναδέλφισσες και συνάδελφοι του ΣΥΡΙΖΑ; Ξέρετε πόσοι τέτοιοι συνεταιρισμοί, σαν αυτούς που καλούμαστε σήμερα να νομοθετήσουμε, υπάρχουν στη χώρα; Υπάρχουν τετρακόσιοι δεκαέξι αγροτικοί συνεταιρισμοί, που ονομάζονται τοπικοί οργανισμοί εγγείων βελτιώσεων, και στους οποίους ενεργοποιούνται, είναι εγγεγραμμένοι ως μέλη, τριακόσιες χιλιάδες Έλληνες αγρότες. Αυτό που σήμερα νομοθετούμε ως αστικό συνεταιρισμό υπάρχει εδώ και πολλά χρόνια στον αγροτικό τομέα με τη μορφή των ΤΟΕΒ. Και τι κάναμε το 2014, που το καταψηφίσατε; Το 2014 για πρώτη φορά εφαρμόσαμε τη φιλοσοφία της ενεργειακής δημοκρατίας, δίνοντας τη δυνατότητα κατά προτεραιότητα στους τοπικούς οργανισμούς εγγείων βελτιώσεων σε κάθε αγροτικό ρολόι που χρησιμοποιούν οι αγρότες για να ποτίζουν από τα δίκτυα άρδευσης να εγκαταστήσουν μονάδες ανανεώσιμων πηγών ενέργειας έως 500KW. Σε κάθε ρολόι. Το καταψηφίσατε. Δεν πειράζει. Μέσα, όμως, στην ίδια λογική και σε συνεργασία με το Υπουργείο Αγροτικής Ανάπτυξης υπήρχε η πρόβλεψη να χρηματοδοτήσουμε τους τοπικούς οργανισμούς εγγείων βελτιώσεων, ώστε να υλοποιήσουν αυτή την πράξη. Έχει νόημα; Έχει απολύτως νόημα. Κύριε Υπουργέ, ρωτήστε τη ΔΕΗ που εποπτεύετε πόσα λεφτά χρωστάνε στη ΔΕΗ οι τοπικοί οργανισμοί εγγείων βελτιώσεων της χώρας, οι τετρακόσιοι δεκαέξι ΤΟΕΒ. Είμαι σίγουρος ότι είναι πάνω από 40 εκατομμύρια ευρώ. Μπορεί να μηδενιστεί αυτό το χρέος, χωρίς να επιβαρυνθεί ο αγρότης, αλλά ούτε και ο κρατικός προϋπολογισμός; Ναι, μπορεί να μηδενιστεί. Κάνατε τίποτα τρία χρόνια που ισχύει η νομοθεσία; Όχι, δεν κάνατε τίποτα. Έχει νόημα, επιτρέπεται; Ναι, επιτρέπεται, γιατί η Κοινή Αγροτική Πολιτική επιτρέπει μέτρα διαρθρωτικού χαρακτήρα. Και η συγκεκριμένη ενίσχυση του ενεργειακού κόστους των Ελλήνων αγροτών, προκειμένου να παράγουν ποιοτικά αγροτικά προϊόντα, επιτρέπει τη μείωση κατά 50% του κόστους καλλιέργειας. Και θα μπορούσε σήμερα να είναι πραγματικότητα. Αδιαφορείτε και γι' αυτό που έχει ήδη νομοθετηθεί εδώ και τρία χρόνια. Και σας το κατήγγειλαν οι εκπρόσωποι των ΤΟΕΒ, που τους είχαμε καλέσει στην επιτροπή. Πάρτε πρωτοβουλίες, γιατί η νομοθέτηση, όταν δεν έχεις αμέσως μετά στη σκέψη σου πώς θα υλοποιήσεις τη νομοθέτηση, απλώς εκθέτει την Κυβέρνηση. Υπάρχει η δεύτερη κορυφή του τριγώνου της ενεργειακής υποκρισίας. Είχα πει στην επιτροπή ότι μέτρησα δώδεκα φορές που έχει εξαγγείλει ο Πρωθυπουργός κ. Τσίπρας και ο κατά περίπτωση Υπουργός Ενέργειας την επανεκκίνηση του προγράμματος «Εξοικονομώ κατ' Οίκον». Χθες άκουσα μια ακόμα εξαγγελία ότι θα ξεκινήσει, άρα πάμε στη δέκατη τρίτη - γρουσούζικη - εξαγγελία ότι θα ξεκινήσει το αμέσως επόμενο διάστημα. Τι είναι το «Εξοικονομώ κατ' Οίκον»; Τι ήταν; Μέσα σε τρία χρόνια έπεσαν 500 εκατομμύρια ευρώ στην αγορά της οικοδομής. Σε μια νεκρή αγορά δώσαμε ανάσα και πνοή. Δημιουργήθηκαν δώδεκα χιλιάδες θέσεις εργασίας στην οικοδομή. Xτιστάδες, σοβατζήδες, αλουμινάδες, τζαμάδες, βιομηχανίες που κατασκευάζουν ηλιακούς θερμοσίφωνες, άνθρωποι και επιχειρήσεις που κατασκευάζουν τέντες. Δώσαμε τη δυνατότητα σε πενήντα χιλιάδες ελληνικά νοικοκυριά - φτωχά ελληνικά νοικοκυριά - , κυρίως της βόρειας Ελλάδας, να μειώσουν κατά 600 έως 700 ευρώ κάθε χρόνο, για τα επόμενα πενήντα χρόνια, το ενεργειακό κόστος λειτουργίας τους. Το πρόγραμμα αυτό χαρακτηρίστηκε από την Ευρωπαϊκή Ένωση ως το δεύτερο καλύτερο. Τι είχατε μπροστά σας, λοιπόν, όταν αναλάβατε και τρία χρόνια τώρα που κυβερνάτε; Είχατε μια πολύ καλή εμπειρία, εφαρμοσμένη στη χώρα, είχατε πρόβλεψη για 600 εκατομμύρια συνέχιση του προγράμματος και είχατε και τριάντα χιλιάδες αιτήσεις Ελλήνων πολιτών, που είχαν περάσει ήδη τη γραφειοκρατία και από τις τράπεζες και περίμεναν να υλοποιήσετε ένα πρόγραμμα που έτρεχε. Με την ίδια λογική, τη λογική του phasing, τη λογική των συνεχιζόμενων έργων, όπως έγινε σε όλα τα υπόλοιπα προγράμματα του ΕΣΠΑ. Και τι κάνατε; Τρία χρόνια ενεργειακή νιρβάνα, μηδενική δραστηριότητα. Κύριε Υπουργέ, επειδή εμείς στη Δημοκρατική Συμπαράταξη, είμαστε πάντα και δημιουργικοί, καταθέτω για τα Πρακτικά - και παρακαλώ να το δείτε - την πρόταση που έχουμε διαμορφώσει, προκειμένου εκτός από το πρόγραμμα «Εξοικονομώ κατ' Οίκον», οψέποτε ξεκινήσει, να προχωρήσετε και σε μια νέα δράση. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να συζητήσετε με τους αγαπημένους σας δανειστές να δώσουν φοροαπαλλαγή σε κάθε φτωχό νοικοκυριό ή νοικοκυριό μεσαίου εισοδήματος που θα επενδύσει ενεργειακά στην ενεργειακή αναβάθμιση της πρώτης κατοικίας. Αγαπητοί συνάδελφοι, προσέξτε, έχουμε επτά εκατομμύρια κτήρια και διαμερίσματα στην Ελλάδα. Εάν δώσουμε τη δυνατότητα πλην των περίπου 300 εκατομμυρίων - δηλαδή τα μισά από ό,τι οι προηγούμενοι - έχει προβλέψει η Κυβέρνηση για το καινούργιο «Εξοικονομώ», όποτε ξεκινήσει. Εάν δώσουμε όμως τη δυνατότητα στο μέσο ελληνικό νοικοκυριό, μέσω φοροαπαλλαγής, να επενδύσει στο σπίτι του έως 15 χιλιάδες ευρώ, θα έχουμε δύο τεράστιες ωφελιμότητες. Πρώτον, θα αναβαθμιστούν ενεργειακά τα σπίτια και άλλων πενήντα ή εκατό χιλιάδων φτωχών νοικοκυριών. Δεύτερον, θα βγουν από τα στρώματα κάποια από τα χρήματα, που ξέρουμε πολύ καλά ότι ξεκίνησαν ως 35 δισεκατομμύρια όταν έγιναν τα capital controls. Τώρα δεν ξέρουμε πόσα είναι. Σίγουρα, όμως, μπορούν να επενδυθούν στις πρώτες κατοικίες των ελληνικών νοικοκυριών. Εμείς στην πρόταση που καταθέσαμε ζητήσαμε από το ΙΟΒΕ και τους επιστημονικούς μας συνεργάτες να μας κάνουν ένα σενάριο. Αν υπάρξει φοροαπαλλαγή - καμμία επιδότηση, παρά μόνο φοροαπαλλαγή - για την πρώτη κατοικία σε πενήντα χιλιάδες νοικοκυριά, η απώλεια των εσόδων του ελληνικού δημοσίου, λόγω ασφαλώς της φοροαπαλλαγής, θα είναι 90 εκατομμύρια ευρώ. Όμως, για να υπάρξουν αυτές οι φοροαπαλλαγές, θα εκδοθούν τιμολόγια από αυτούς που θα κάνουν τις ενεργειακές αναβαθμίσεις. Και επιπλέον θα εισπραχθεί και 23% ΦΠΑ. Ξέρετε πόσο λέει η μελέτη ότι θα εισπραχθεί από το ελληνικό δημόσιο, σε αυτό το ρεαλιστικό σενάριο των πενήντα χιλιάδων κατοικιών; Απώλεια 80 εκατομμυρίων, είσπραξη 190 εκατομμυρίων. Θα βγάλετε και παραπάνω. Ζητήστε το, παλέψτε το, διεκδικήστε το. Είναι προς όφελος της εθνικής οικονομίας. Θα δημιουργήσει πάνω από είκοσι χιλιάδες θέσεις εργασίας στην ελληνική οικοδομή. Η τρίτη κορυφή του τριγώνου της ενεργειακής υποκρισίας της Κυβέρνησης ακούει στο όνομα «ΔΕΗ». Επιχειρησιακό πρόγραμμα του ΤΑΙΠΕΔ, 20 Δεκεμβρίου 2017. Το καταθέτω για τα Πρακτικά. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πριν από δύο μέρες πήρε και τη βούλα του Κυβερνητικού Συμβουλίου Οικονομικής Πολιτικής. Άρα, εκτός από πρόταση του ΤΑΙΠΕΔ, είναι και απόφαση της ελληνικής Κυβέρνησης. Τι λέει μέσα για τη ΔΕΗ; Η ΔΕΗ, ξέρετε, είναι αυτή η εταιρεία που την παραλάβατε σε τριπλάσια χρηματιστηριακή αξία από σήμερα και την καταντήσατε να της χρωστούν οι πολίτες πάνω από 3,5 δισεκατομμύρια από απλήρωτους λογαριασμούς. Ήταν, όμως, το πολιτικό σας «τοτέμ». Ο κ. Τσίπρας έλεγε: «Μη διανοηθεί κανείς να πειράξει τη ΔΕΗ, γιατί θα πάμε σε δημοψήφισμα και ουαί και αλίμονο». Μάλιστα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ας δούμε τι έκαναν ο κ. Τσίπρας και η Κυβέρνησή του πριν από λίγες μόλις μέρες, αυτό που είναι πια και με τη βούλα του φύλλου της Εφημερίδας της Κυβέρνησης απόφαση της Κυβέρνησης. Στο πολυνομοσχέδιο για την τρίτη αξιολόγηση το 34% της ΔΕΗ έφυγε από την Εταιρεία Δημοσίων Συμμετοχών και πήγε απευθείας στη «μαμά» των δανειστών, στο διοικητικό συμβούλιο του υπερταμείου της αποικιοκρατίας. Δεν υπάρχει πια ο «φερετζές» ότι δήθεν εντάσσουμε το 34% της ΔΕΗ που ανήκει στο ελληνικό δημόσιο έστω στην Εταιρεία Δημοσίων Συμμετοχών, γιατί καταργήθηκε. Πόσο απομένει μέχρι το 51% που έχει το ελληνικό δημόσιο; Μένει άλλο 17%. Ποιος το έχει; Το ΤΑΙΠΕΔ. Τι λέει το ΤΑΙΠΕΔ τώρα; Ότι «μέσα στο 2018 θα έχω σύμβουλο και θα αποφασίσω πώς θα πουλήσω το υπόλοιπο 17%». Τριάντα τέσσερα τοις εκατό απευθείας στο υπερταμείο για πώληση και το υπόλοιπο 17% στο ΤΑΙΠΕΔ για να φύγει και αυτό φέτος. Φτάνουν αυτές οι καταστροφές; Όχι, δεν φτάνουν, γιατί στην ίδια απόφαση του ΤΑΙΠΕΔ λέτε: «Οι τέσσερις λιγνιτικές μονάδες, δύο της Μεγαλόπολης και δύο της Φλώρινας, θα πωληθούν.». Ξέρετε, αυτό δεν το λέτε τώρα «πούλημα». Είστε και πολύ καλοί «νονοί». Βαφτίζετε. Το ονομάζετε «αποεπένδυση». Η πώληση λιγνιτικών εργοστασίων και ορυχείων από την Κυβέρνηση ΣΥΡΙΖΑ ονομάζεται «αποεπένδυση». Θα προχωρήσουν, λοιπόν, και οι πωλήσεις των τεσσάρων λιγνιτικών μονάδων. Φτάνει αυτό; Όχι, δεν φτάνει. Έχετε δεσμευτεί πως ό,τι απομένει σ' αυτό που απομένει θα μειωθεί κάτω από 50% το μερίδιο της ΔΕΗ στη λιανική αγορά. Αυτό για όσους καλοπροαίρετους πολίτες συνεχίζουν να έχουν αυταπάτες ότι ο ΣΥΡΙΖΑ έχει έστω και έναν ηθικό φραγμό. Δυστυχώς, όλα στο βωμό της εξυπηρέτησης του να μείνουμε στην καρέκλα. Επειδή χθες, κύριε Υπουργέ…
Κύριε Μανιάτη, έχετε φτάσει στα δεκαοκτώ λεπτά.
Τελειώνω, κύριε Πρόεδρε. Είδαμε και κάτι άλλο, μια θετική πρωτοβουλία της Κυβέρνησης. Θα επιδοτήσετε με πέντε εκατομμύρια ευρώ …
Κακό είναι αυτό;
Ναι, είναι καλό, μόνο που και αυτό είναι μια κακή αντιγραφή προηγουμένων. Θα επιδοτήσετε με πέντε εκατομμύρια ευρώ την αντικατάσταση του πετρελαίου στις πολυκατοικίες με φυσικό αέριο. Πέντε εκατομμύρια. Ξέρετε ότι το 2014 είχαμε δώσει δεκαπέντε εκατομμύρια, τα τριπλάσια, σε πολύ χειρότερες δημοσιονομικές συνθήκες για την αντικατάσταση των συγκεκριμένων μονάδων σε τριάντα χιλιάδες νοικοκυριά;
Άρα είναι καλύτερες τώρα οι δημοσιονομικές συνθήκες…
Δέκα εκατομμύρια για την Αττική και πέντε εκατομμύρια για Θεσσαλονίκη και Θεσσαλία. Έφτανε αυτό; Όχι, δεν έφτανε. Έπρεπε να δείξετε πάλι τον δικό σας κομματικό πατριωτισμό. Καταθέτω για τα Πρακτικά αυτό που αποκαλύφθηκε προχθές, σε ποιες εφημερίδες δώσατε να δημοσιευτεί αυτή η δράση των πέντε εκατομμυρίων ευρώ. «ΝΕΑ ΣΕΛΙΔΑ», «ΕΘΝΟΣ», «Η Εφημερίδα των Συντακτών», «DOCUMENTO» και «H ΑΥΓΗ». Προφανώς δεν υπάρχουν ελληνικές εφημερίδες με μεγαλύτερη κυκλοφορία. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αγαπητές και αγαπητοί συνάδελφοι, όπως είπα στην αρχή, το νομοσχέδιο αυτό επί της αρχής είναι μία θετική εξέλιξη σε συνέχεια ευρωπαϊκών πρωτοβουλιών. Όμως, όλα αυτά είναι λόγια κενά περιεχόμενου, όταν, πρώτον, δεν εντάσσονται σε μία συνολική, εθνική, ενεργειακή στρατηγική και όταν, δεύτερον, δεν συνοδεύονται από συγκεκριμένο επιχειρησιακό σχέδιο υλοποίησής τους. Σας ευχαριστώ πολύ.
Ευχαριστούμε πολύ, κύριε Μανιάτη. Παρακαλώ πολύ τον συνάδελφο εισηγητή από τη Χρυσή Αυγή κ. Παναγιώτη Ηλιόπουλο να λάβει τον λόγο για δεκαπέντε λεπτά. Ορίστε, έχετε τον λόγο.
Ευχαριστώ, κύριε Πρόεδρε. Το παρόν σχέδιο νόμου πραγματεύεται το μείζον θέμα της ενέργειας, έναν από τους πιο νευραλγικούς τομείς της οικονομίας της χώρας μας, η οποία, δυστυχώς, απέχει έτη φωτός από αυτό που αποκαλείται εθνική οικονομία και θα έπρεπε να είναι ο στόχος μας. Δεν πέρασαν λίγες εβδομάδες από τη συζήτηση επί ενός ακόμη μνημονιακού κρατικού προϋπολογισμού και, φυσικά, όχι τελευταίου, αφού η Ελλάδα θα βρίσκεται στο καθεστώς της επιτροπείας για δεκαετίες ακόμα, άρα και υπό το καθεστώς των μνημονίων και της πλήρους εκχώρησης της εθνικής της κυριαρχίας. Και έρχεται προς συζήτηση στη Βουλή το παρόν νομοσχέδιο, το οποίο, όπως λέτε, εισάγει έναν νέο θεσμό, τον θεσμό των ενεργειακών κοινοτήτων, με σκοπό την προώθηση - όπως λέτε εσείς εδώ - της κοινωνικής και αλληλέγγυας οικονομίας και καινοτομίας στον ενεργειακό τομέα, την αντιμετώπιση της ενεργειακής ένδειας, την προαγωγή της ενεργειακής αειφορίας, την ενίσχυση της ενεργειακής αυτάρκειας και ασφάλειας σε νησιωτικούς δήμους κ.λπ., όπως βέβαια, πολύ ωραιοποιημένα αναφέρετε στην αιτιολογική έκθεση. Μέσω του θεσμού αυτού τοπικές κοινωνίες αλλά και πολίτες αποκτούν τη δυνατότητα να αναπτύσσουν επενδυτικά εγχειρήματα στον τομέα της παραγωγής, αποθήκευσης, διανομής και προμήθειας ηλεκτρικής ενέργειας από ανανεώσιμες πηγές ενέργειας. Στις ενεργειακές κοινότητες θα δραστηριοποιούνται κυρίως στις ΑΠΕ, στη συμπαραγωγή ηλεκτρισμού και θερμότητας υψηλής απόδοσης, στην ορθολογική χρήση ενέργειας, στην ενεργειακή αποδοτικότητα, στις βιώσιμες μεταφορές, στη διαχείριση ζήτησης και παραγωγής, διανομής και προμήθειας ενέργειας σε τοπικό και περιφερειακό επίπεδο. Όπως αναφέρεται ρητά, στόχος, με βάση την ευρωπαϊκή οδηγία, είναι η συμμετοχή των ΑΠΕ στο ενεργειακό μείγμα σε ποσοστό 20% έως το 2020, ως ένα βήμα απεξάρτησης από τις ακριβές εισαγωγές ορυκτών μη ανανεώσιμων πηγών. Η Ελλάδα αυτή τη στιγμή βρίσκεται περίπου στο 17% με 18%. Αμέσως πρέπει να σταθούμε στο γεγονός ότι η χώρα μας δεν εισάγει ορισμένα ορυκτά καύσιμα, αλλά, αντιθέτως, τα διαθέτει σε αφθονία, όπως είναι ο λιγνίτης, οι υδρογονάνθρακες κ.λπ., και ταυτόχρονα διαθέτει και ένα αστείρευτο και ανεκμετάλλευτο, σε μεγάλο βαθμό, δυναμικό από ανανεώσιμες πηγές ενέργειας. Να σημειώσουμε εδώ ότι οι νέες, υπό κατασκευή, μονάδες λιγνίτη, που εσείς ξεπουλάτε, διαθέτουν υψηλής τεχνολογίας εγκαταστάσεις με πολύ μειωμένες περιβαλλοντικές επιδράσεις, οπότε δεν τίθεται θέμα μεγάλης περιβαλλοντικής επίδρασης από τις σύγχρονες αυτές μονάδες. Συνεπώς το να επιβάλλονται οδηγίες της Ευρωπαϊκής Επιτροπής μάλλον θυμίζει περισσότερο τη σχέση αφεντικού προς δούλο, παρά μία ανεξάρτητη και υπεύθυνη ενεργειακή πολιτική, την οποία η Ελλάδα θα μπορούσε να χαράξει άμεσα. Σύμφωνα, λοιπόν, με το νομοσχέδιο, θα παρέχονται και ειδικά οικονομικά κίνητρα και μέτρα στήριξης των υπό δημιουργία ενεργειακών κοινοτήτων, για να αντιμετωπιστεί, λέτε, η κλιματική αλλαγή και η ενεργειακή αυτάρκεια. Στα κίνητρα και μέτρα περιλαμβάνονται μεταξύ άλλων: σταθερός φορολογικός συντελεστής για πέντε χρόνια, ένταξη στον αναπτυξιακό νόμο, χρηματοδοτήσεις από προγράμματα χρηματοδοτούμενα από εθνικούς και κοινοτικούς πόρους, κίνητρα αδειοδότησης, απαλλαγή από τέλη διατήρησης δικαιώματος κατοχής άδειας παραγωγής ηλεκτρικής ενέργειας, κατά προτεραιότητα εξέταση αιτήσεων από τη ΡΑΕ, μειωμένες κατά 50% εγγυητικές επιστολές, μικρότερο συνεταιριστικό κεφάλαιο που απαιτείται και άλλα. Λέτε, λοιπόν, ότι επιθυμείτε να αξιοποιηθεί το ηλιακό, αιολικό και γεωθερμικό δυναμικό των περιοχών αυτών. Μα, ο Έλληνας πολίτης δεν πληρώνει μέσω των λογαριασμών της ΔΕΗ τέλη για τις ανανεώσιμες πηγές ενέργειας; Πού πάνε, τελικά, αυτά τα κονδύλια, κύριε Υπουργέ, αφού προ των εκλογών φωνάζατε για τις ιδιωτικοποιήσεις, που τώρα εσείς οι ίδιοι εφαρμόζετε; Γιατί δεν προχωρείτε σε εθνικοποίηση της ΔΕΗ και αξιοποίηση των κονδυλίων υπέρ των ΑΠΕ σε συνεργασία με τους ΟΤΑ, ώστε ο νευραλγικός τομέας της ενέργειας να παραμείνει σε εθνικά χέρια; Τα κέρδη από την ενέργεια - ανανεώσιμη και μη - είναι τεράστια. Διαφορετικά, δεν θα ασχολούνταν οι - εντός εισαγωγικών, βέβαια - «εθνικοί εργολάβοι» και οι διάφοροι διεθνείς ενεργειακοί κολοσσοί με τον τομέα αυτόν. Βλέπουμε σε όλη την Ελλάδα να ξεφυτρώνουν, για παράδειγμα, αιολικά πάρκα ιδιωτικών συμφερόντων. Αυτοί κάτι ξέρουν για να ασχολούνται. Συνεπώς, αντί να «σαλαμοποιείτε» περαιτέρω την κάποτε κρατική ΔΕΗ και να τη διασπάτε σε χίλια κομμάτια και ξεπουλώντας τη στο τέλος, θα έπρεπε να παίζει ως κρατικός και εθνικοποιημένος φορέας, ως περιουσία του ελληνικού λαού τον σημαντικό ρόλο της ενεργειακής ανάπτυξης και απεξάρτησης της χώρας μας τόσο στις ανανεώσιμες όσο και στις μη ανανεώσιμες πηγές ενέργειας, με βασικό άξονα τον σεβασμό και την προστασία του περιβαλλοντικού ισοζυγίου. Στις ενεργειακές κοινότητες που θέλετε να δημιουργήσετε μπορούν να συμμετέχουν φυσικά πρόσωπα, Οργανισμοί Τοπικής Αυτοδιοίκησης Α΄ και Β΄ βαθμού και διάφορα νομικά πρόσωπα ιδιωτικού ή δημοσίου δικαίου, με την προϋπόθεση να σχετίζονται με τον τόπο δραστηριοποίησης της ενεργειακής κοινότητας κατά τουλάχιστον 50%. Τα φυσικά πρόσωπα - μέλη πρέπει να έχουν πλήρη ή ψιλή κυριότητα ή επικαρπία σε ακίνητο το οποίο βρίσκεται εντός της περιφερειακής ενότητας της έδρας της ενεργειακής κοινότητας ή να είναι δημότες του δήμου της περιφερειακής ενότητας. Τα νομικά πρόσωπα - μέλη πρέπει να έχουν την έδρα τους εντός της περιφερειακής ενότητας της έδρας της ενεργειακής κοινότητας. Με τις δαπάνες αυτές, όμως, δεν υπάρχουν δικλίδες ασφαλείας για τη μη διείσδυση μεγάλων ενεργειακών κολοσσών στις ενεργειακές κοινότητες, διότι το μόνο εύκολο είναι να αποκτήσουν ακίνητα σε κάθε περιοχή μέσω πολιτών που διαμένουν σε κάθε περιφέρεια. Δημιουργείτε, λοιπόν, αστικούς συνεταιρισμούς, που, όπως λέτε, έχουν κατά βάση μη κερδοσκοπικό χαρακτήρα, έχοντας ως βασική τους αρχή τη διάχυση του οφέλους στα μέλη της ενεργειακής κοινότητας καθώς και της τοπικής κοινωνίας. Όμως, μπορούν κατ' εξαίρεση να έχουν και κερδοσκοπικό χαρακτήρα, μόνο υπό την προϋπόθεση ότι τα μέλη της ενεργειακής κοινότητας ξεπερνούν τα δεκαπέντε σε αριθμό και η πλειονότητα των μελών αυτών είναι φυσικά πρόσωπα. Με λίγα λόγια, ανοίγετε ορθάνοικτα τις πόρτες σε ιδιώτες, δήθεν επενδυτές, κοινώς «εθνικούς εργολάβους» και διεθνείς ενεργειακούς κολοσσούς, απελευθερώνοντας περαιτέρω και ξεπουλώντας έτσι άλλον έναν νευραλγικό τομέα που θα μπορούσε να συμβάλει - υπό κρατικό έλεγχο, βέβαια - στην ενεργειακή αυτάρκεια της χώρας μας και στην ανάπτυξη της εθνικής μας οικονομίας. Στις λοιπές διατάξεις τώρα προστίθενται στις κατασκευές τεχνικών έργων που δεν υπόκεινται σε όρους και περιορισμούς πολεοδομικών διατάξεων μικρές εγκαταστάσεις ΑΠΕ ισχύος μέχρι 60KW. Αν αυτό αφορά μόνο την ιδιοκατανάλωση, τότε είναι κάτι θετικό. Επίσης, προσθέτετε την έννοια της θερμικής ενέργειας στην ενεργειακή αγορά. Αυτό προφανώς αφορά τα πολυπληθή γεωθερμικά πεδία που διαθέτει η χώρα μας και μένουν ως επί το πλείστον αναξιοποίητα, αλλά με το νομοσχέδιο αυτό ξεπουλάτε και αυτόν τον ενεργειακό κλάδο. Γενικά επί του νομοσχεδίου, ενώ επί της αρχής είναι ορθή η σκέψη της ενεργειακής αποκέντρωσης, αυτή επιχειρείται με όρους φιλελεύθερης οικονομίας και ελεύθερου ανταγωνισμού, ανοίγοντας διάπλατα τις πόρτες για μεγάλους επενδυτές και στις εταιρείες κατασκευής τεχνο - υλικού εξοπλισμού, αντί να προωθείται η ανάπτυξη εγχώριας τεχνογνωσίας, ώστε να δημιουργηθούν χιλιάδες θέσεις εργασίας. Εκτός, λοιπόν, από κάποιες λίγες διατάξεις που εκ πρώτης όψεως μας φαίνονται λογικές, όπως είναι οι διατάξεις περί ιδιοκατανάλωσης αγροτών και για οικονομικά ευάλωτους πολίτες κάτω από το όριο της φτώχειας, θεωρούμε ότι το παρόν νομοσχέδιο εντάσσεται στο πλαίσιο θεσμικών εντολών ξεπουλήματος που έχετε λάβει για όλους τους νευραλγικούς τομείς της οικονομίας της χώρας μας, όπως είναι η ενέργεια. Θεωρούμε ότι το παρόν νομοσχέδιο ρίχνει στάχτη στα μάτια του Έλληνα πολίτη. Κινείται στην κατεύθυνση της περαιτέρω απελευθέρωσης της αγοράς ενέργειας σε συνδυασμό με το πλήρες ξεπούλημα της ΔΕΗ. Ως εκ τούτου, το θεωρούμε επαίσχυντη επιταγή της Ευρωπαϊκής Ένωσης και των δανειστών, αντί να εκπονείται και να προωθείται ένα εθνικό σχέδιο ενεργειακής πολιτικής που θα συνδυάζει την ανάπτυξη εγχώριας τεχνογνωσίας της ΑΠΕ με τη δημιουργία τοπικών, υπό κρατική εποπτεία και έλεγχο, μονάδων παραγωγής ενέργειας, καθώς και με την ιδιοκατανάλωση που αναφέρεται με όλα τα οφέλη που όντως θα έχει στις τοπικές κοινωνίες. Ένας σημαντικός παράγοντας που δεν αναπτύσσεται στο παρόν νομοσχέδιο είναι ότι η παραγωγή ενέργειας θα πρέπει να συνδυάζεται και με ανάλογη εξοικονόμηση ενέργειας. Εμείς ως Χρυσή Αυγή θα συνεχίσουμε να αντιστεκόμαστε σ' αυτή την προοπτική ξεπουλήματος της ενέργειας που διαθέτουμε σε αφθονία ως χώρα και θα θυμίσουμε για άλλη μια φορά ότι ο τομέας της ενέργειας πρέπει να τελεί υπό πλήρη εθνικό έλεγχο. Ειδικότερα το ηλεκτρικό ρεύμα και η κάλυψη των βασικών ενεργειακών αναγκών του λαού μας φυσικά και δεν πρέπει να είναι εμπορικό προϊόν, αλλά κοινωνικό και ταυτόχρονα εθνικό αγαθό. Επίσης, κλείνοντας θα ήθελα να πω για ακόμα μια φορά και σε ακόμα μια ομιλία ότι δεν έχετε το παραμικρό δικαίωμα σ' αυτή την Αίθουσα, κανένας από εσάς, να ξεπουλήσετε τον όρο «Μακεδονία». Ήδη χθες ο Νίμιτς, αυτός ο ύποπτος, δήθεν διαπραγματευτής, σας κάρφωσε. Καλά έκανε και σας κάρφωσε! Λέει «εδώ και τόσα χρόνια χρησιμοποιείτε τον όρο “Μακεδονία” μέσα στο “FYROM”». Άρα τι σημαίνει αυτό; Ότι ο όρος «Μακεδονία» βέβαια θα συνεχίσει να υπάρχει στην ονομασία που διαπραγματευόμαστε. Δεν σας ανήκει η Μακεδονία. Η Μακεδονία είναι μία, είναι ελληνική. Καμμία ψήφος σε κανένα κοινοβούλιο πουθενά στον κόσμο δεν μπορεί να προδώσει το όνομα «Μακεδονία» και να το ξεπουλήσει. Η Μακεδονία είναι μία, είναι ελληνική. Όλοι ακομμάτιστα θα συμμετέχουμε στο συλλαλητήριο της Κυριακής 21ης Ιανουαρίου, χωρίς κομματικές σημαίες. Όλοι οι Έλληνες θα βροντοφωνάξουμε: «Η Μακεδονία είναι ελληνική» και: «Κάτω τα χέρια σας από τη Μακεδονία». Δεν σας ανήκει. Ανήκει στην Ελλάδα.
Ευχαριστούμε πολύ. Παρακαλώ πολύ τον ειδικό αγορητή από το Κομμουνιστικό Κόμμα Ελλάδας κ. Αθανάσιο Βαρδαλή να πάρει τον λόγο για δεκαπέντε λεπτά.
Κυρίες και κύριοι, το τελευταίο διάστημα η Κυβέρνηση κάνει μια μεγάλη προσπάθεια να δημιουργήσει προσδοκίες, ψεύτικες ελπίδες ότι το 2018 θα είναι μια χρονιά ορόσημο, ότι πλησιάζουμε στο τέλος των μνημονίων, της αδικίας και της οικονομικής καταστροφής. Μέσα σ' αυτή τη γενικότερη προσπάθεια δημιουργίας προσδοκιών εντάσσεται και το συγκεκριμένο νομοσχέδιο, με μια έννοια, για τις ενεργειακές κοινότητες. Προσπαθεί, δηλαδή, να δημιουργήσει προσδοκίες ότι στην εποχή της πλήρους απελευθέρωσης της αγοράς ενέργειας με τέτοιου είδους διαχειριστικά τερτίπια θα μπορεί να ωφεληθούν και οι λαϊκές οικογένειες μαζί με τους επιχειρηματικούς ομίλους που δραστηριοποιούνται στις ανανεώσιμες πηγές ενέργειας. Και τι δεν ακούσαμε και σήμερα εδώ και κατά τη συζήτηση στην επιτροπή. Ακούσαμε για νέο παραγωγικό μοντέλο, ενεργειακή δημοκρατία, τοπικότητα, συμμετοχή. Θα έλεγα, παχιά λόγια, για να κρύψουν μια πραγματικότητα. Μια πραγματικότητα που έχει να κάνει με την εφαρμογή ενός κομματιού της ενιαίας πολιτικής ενέργειας της Ευρωπαϊκής Ένωσης. Μια πραγματικότητα που προωθεί παραπέρα την απελευθέρωση της αγοράς ενέργειας και ειδικότερα το κομμάτι που ενισχύει το μερίδιο των ανανεώσιμων πηγών ενέργειας στο συνολικό ενεργειακό μείγμα. Αυτό κάνετε μ' αυτό το νομοσχέδιο. Αυτή είναι η αλήθεια. Προωθείτε, δηλαδή, παραπέρα την απελευθέρωση αγοράς ενέργειας. Από αυτή την άποψη, δεν προκαλεί καμμία εντύπωση σε μας ότι σ' αυτή την προσπάθεια δημιουργίας ψεύτικων προσδοκιών συμμετέχουν τόσο η Νέα Δημοκρατία και το ΠΑΣΟΚ - Δημοκρατική Συμπαράταξη, δηλαδή - αλλά και τα άλλα κόμματα της Αντιπολίτευσης. Κι αυτό συμβαίνει για τον απλούστατο λόγο ότι όλοι σας πίνετε νερό στο όνομα της ενιαίας ενεργειακής πολιτικής της Ευρωπαϊκής Ένωσης. Στο όνομα της παραπέρα απελευθέρωσης της αγοράς ενέργειας. Αυτή είναι η κοινή βάση όλων των κομμάτων, είτε της Κυβέρνησης είτε της Αντιπολίτευσης. Πάνω σ' αυτή σχεδιάζετε και κινείστε. Καμμία προσδοκία, λοιπόν, δεν μπορεί να υπάρχει για τα λαϊκά στρώματα από την παραπέρα απελευθέρωση της αγοράς ενέργειας και είναι έξω από κάθε πραγματικότητα ο ισχυρισμός μάλιστα ότι θα αντιμετωπιστεί και η ενεργειακή φτώχεια. Δεν πρέπει να έχει καμμία προσδοκία ο λαός από τη δήθεν μεταμνημονιακή εποχή, που θα φέρει δήθεν δίκαιη ανάπτυξη. Και αυτό γιατί και ο ίδιος ο λαός έχει πικρή πείρα, έχει εμπειρία. Για παράδειγμα, στο συγκεκριμένο ζήτημα που συζητάμε, η απελευθέρωση της αγοράς ενέργειας έχει ξεκινήσει εδώ και κάποια χρόνια. Θα θυμάστε - φαντάζομαι - τι έλεγαν τότε τόσο η Νέα Δημοκρατία όσο και το ΠΑΣΟΚ. Μας διαβεβαίωναν ότι οι καπιταλιστικές επενδύσεις, που θα έρχονταν με την απελευθέρωση της αγοράς, θα έφερναν ανάπτυξη προς όφελος όλων, και των εργαζομένων και των λαϊκών στρωμάτων και των επιχειρηματιών που θα επένδυαν, και ότι ο ανταγωνισμός μεταξύ των επιχειρηματικών ομίλων θα ωφελήσει τον λαϊκό καταναλωτή και θα δημιουργήσει, μάλιστα, χιλιάδες θέσεις καλοπληρωμένης εργασίας. Ισχυρίζονταν, επίσης, ότι η πράσινη ανάπτυξη, η στροφή στις ανανεώσιμες πηγές ενέργειας, θα οδηγήσει στην προστασία του περιβάλλοντος και την αναβάθμιση της ζωής όλων μας. Η ζωή τι απέδειξε; Ότι η δραματική μείωση της λιγνιτικής παραγωγής, οι απολύσεις των εργαζομένων που είχαμε στη ΔΕΗ, οι εργολαβίες που μπήκαν, η αύξηση της ανεργίας, οι απλήρωτοι εργαζόμενοι είναι γνήσια τέκνα αυτής ακριβώς της καπιταλιστικής ανάπτυξης, της απελευθέρωσης της ενέργειας. Και αυτά είναι πραγματικά. Δεν μπορεί κανείς να τα αμφισβητήσει. Πράγματι, υπήρξε ανάπτυξη της παραγωγικότητας, όπως βεβαίως υπήρξε και ανάπτυξη των κερδών των επιχειρηματικών ομίλων. Αυτή, όμως, η ανάπτυξη βασίστηκε πάνω στις θυσίες των εργαζόμενων και των λαϊκών στρωμάτων. Την ίδια περίοδο, δηλαδή, που είχαμε ανάπτυξη της παραγωγικότητας και των κερδών, αυξήθηκαν τα τιμολόγια του ηλεκτρικού ρεύματος κατά 48,5%, ενώ τα λεγόμενα «πράσινα» τέλη και οι σχετικοί κρατικοί φόροι που μπήκαν στα νοικοκυριά αυξήθηκαν κατά 147%. Τώρα, γιατί θα υπάρξουν μειώσεις με την παραπέρα απελευθέρωση της αγοράς ενέργειας; Γιατί τώρα την απελευθέρωση την προωθεί ο ΣΥΡΙΖΑ; Άλλωστε το ίδιο συνέβη και σε όλες - μα σε όλες - τις χώρες της Ευρωπαϊκής Ένωσης όπου έχει προχωρήσει η απελευθέρωση της αγοράς ενέργειας. Χώρες, για παράδειγμα, όπως η Δανία, η Σουηδία, η Ιρλανδία και η Βρετανία γνώρισαν αυξήσεις στα τιμολόγια της οικιακής κατανάλωσης μεγαλύτερες του 100%. Όλοι εσείς, Κυβέρνηση, Νέα Δημοκρατία, Δημοκρατική Συμπαράταξη, που δημιουργήσατε και οξύνατε το πρόβλημα της ενεργειακής φτώχειας, τώρα, χωρίς ντροπή, υποστηρίζετε ότι με αυτό το νομοσχέδιο θα την αντιμετωπίσετε, όταν σήμερα που μιλάμε οι συνολικές οφειλές προς τη ΔΕΗ φτάνουν το 1,65 δισεκατομμύριο και αφορούν στον μεγαλύτερο βαθμό χρέη λαϊκών νοικοκυριών. Σύμφωνα με τα στοιχεία της EUROSTAT, που δημοσιεύτηκαν πριν από περίπου έναν μήνα, τρεις στους δέκα Έλληνες αδυνατούν να έχουν πρόσβαση σε συστήματα θέρμανσης. Εδώ έχουμε φτάσει, να αυξάνεται η παραγωγή ενέργειας - προσέξτε - και ταυτόχρονα οι λαϊκές οικογένειες να μην έχουν ρεύμα και θέρμανση. Δυστυχώς, εδώ φτάσαμε. Οι εργαζόμενοι της ΔΕΗ το 1994 ξεπερνούσαν τις τριάντα έξι χιλιάδες με σχέσεις, μάλιστα, πλήρους και σταθερής εργασίας και σήμερα έμειναν οι μισοί, γύρω στις δεκαοκτώ χιλιάδες. Και αυτοί που έμειναν γνώρισαν συνεχείς ετήσιες μειώσεις στους μισθούς τους πάνω από 750 εκατομμύρια ευρώ, οι νέοι προσλαμβάνονται με «μαύρες», ευέλικτες, εργασιακές σχέσεις, με ολιγόμηνες συμβάσεις - οκτάμηνα κυρίως - στους υπεργολάβους που έχουν μπει, με επιβολή και των ατομικών συμβάσεων. Θα μπορούσε να πει η Κυβέρνηση ΣΥΡΙΖΑ - ΑΝΕΛ ότι αυτά έγιναν επί κυβερνήσεων ΠΑΣΟΚ και Νέας Δημοκρατίας. Η ευθύνη, όμως, της Κυβέρνησης ΣΥΡΙΖΑ - ΑΝΕΛ σε αυτό το ζήτημα είναι ξεχωριστή, γιατί ακόμα και πριν - όχι τώρα μόνο - ως αντιπολίτευση συστηματικά καλλιέργησε την αυταπάτη ότι μπορεί να υπάρξει φιλολαϊκή διαχείριση στο πλαίσιο αυτό της απελευθέρωσης της αγοράς ενέργειας. Γιατί εμφάνιζε τα αντιλαϊκά μέτρα μόνο ως συνέπεια των μνημονίων, συσκοτίζοντας τον πραγματικό αντίπαλο και κρύβοντας ότι η απελευθέρωση είναι στρατηγική επιλογή της Ευρωπαϊκής Ένωσης και της εγχώριας αστικής τάξης, από τη δεκαετία, μάλιστα, του '90- όχι χθες, προχθές - και δεν αποτελεί βεβαίως απότοκο των μνημονίων ή της καπιταλιστικής οικονομικής κρίσης που ξέσπασε και στη χώρα μας. Έχει αποδειχθεί, κυρίες και κύριοι, για κάποιους ότι η αποκαλούμενη «πράσινη ανάπτυξη» έχει μετατραπεί σε κότα που κάνει το χρυσό αυγό. Έχουν ανοίξει μια φάμπρικα και στο όνομα της σωτηρίας του πλανήτη κάνουν πράσινες μπίζνες και την ίδια ώρα ο λαός πληρώνει πανάκριβα την ενέργεια, αν έχει να την πληρώσει. Και τι υποστηρίζει η Κυβέρνηση γύρω από αυτό το ζήτημα; «Έχουμε», λέει, «δεσμεύσεις από τη Συμφωνία του Παρισιού για τη μείωση εκπομπών ρύπων. Υπάρχουν και οι στόχοι της Ευρωπαϊκής Ένωσης και άρα πρέπει να παίρνουμε υπ' όψιν μας αυτό το διεθνές πλαίσιο.». Κατά τη γνώμη του Κομμουνιστικού Κόμματος της Ελλάδας, εδώ υπάρχει μεγάλη δόση υποκριτικής προσέγγισης της πραγματικότητας. Γιατί, ακόμα και αν δεχτεί κανείς αμάσητη την ανάγκη περιορισμού των εκπομπών ρύπων, σήμερα η ανάπτυξη της τεχνολογίας μάς προσφέρει άλλες, ανώτερες, τεχνικές λύσεις, που θα μπορούσαν να εξοικονομήσουν ρύπους που αντιστοιχούν σε Giga Watt αιολικής ενέργειας, εξασφαλίζοντας παράλληλα σαφώς μειωμένες δαπάνες και, άρα, μικρότερο κόστος. Αναφέρομαι στον λιγνίτη. Ακόμα και αν δεχτούμε ότι πρέπει να μειώσουμε το διοξείδιο του άνθρακα, που ευθύνεται για την τρύπα του όζοντος, γιατί αυτό θα πρέπει να το κάνουμε εμείς και όχι οι βιομηχανικά ανεπτυγμένες χώρες; Αν δεχτούμε ακόμα ότι κι εμείς πρέπει να συμβάλουμε σε αυτό, γιατί αυτό πρέπει να γίνει μόνο με ανεμογεννήτριες; Και γιατί θα πρέπει να επιλέξουμε μόνο τον κλάδο της ενέργειας; Γιατί δεν ξεκινάτε, για παράδειγμα, από τα πλοία ή από τα αυτοκίνητα; Ακόμα και αν πούμε ότι πρέπει να παρέμβουμε και στον τομέα της ενέργειας, κάνοντας όλα τα προηγούμενα, σήμερα υπάρχει σύγχρονη τεχνολογία που, αν αξιοποιηθεί στην παραγωγή ενέργειας από τον λιγνίτη, θα μπορούμε να παράγουμε περισσότερο ρεύμα με λιγότερο λιγνίτη και, άρα, να παράγουμε περισσότερη ενέργεια με λιγότερους ρύπους. Είναι κακός ο λιγνίτης, λέτε, γενικώς. Ενοχοποιείται για την εκπομπή ρύπων. Μάλιστα, αλλά τώρα ξαφνικά που πωλούνται οι σταθμοί της ΔΕΗ, τα λιγνιτικά επιτρέπονται. Μιλάμε για εγχώριες πηγές ενέργειας φτηνές, που θα μείωναν την ενεργειακή εξάρτηση της χώρας μας και θα εξασφάλιζαν την αναγκαία ενεργειακή επάρκεια. Εκτός, όμως, από την αξιοποίηση του λιγνίτη, υπάρχουν και τα μεγάλα υδροηλεκτρικά έργα. Γιατί δεν προωθούνται τέτοιες επενδύσεις; Είναι, λοιπόν, υποκριτική η προσέγγιση που κάνετε, γιατί μέσα σε όλα αυτά υπάρχει ο παράγοντας κέρδος των επιχειρηματικών ομίλων και αυτό είναι που κυρίως εσείς παίρνετε υπ' όψιν στον όποιον ενεργειακό σχεδιασμό σας. Αυτή την πλευρά θέλετε να κρύψετε από τη λαϊκή οικογένεια, με την επίκληση της προστασίας του περιβάλλοντος. Όμως αυτό το κέρδος είναι που πληρώνουν τα λαϊκά στρώματα, μέσα από την αύξηση της τιμής του ηλεκτρικού ρεύματος. Για τον ίδιο λόγο πολλαπλασιάστηκαν τα λεγόμενα «πράσινα τέλη ρύπων». Μιλάτε για κοινωνική οικονομία, ενεργειακούς συνεταιρισμούς και πάει λέγοντας. Αυτά, κατά τη γνώμη μας, δεν αποτελούν λύσεις σε όφελος του λαού. Κατ' αρχάς, δεν έρχονται σε αντίθεση με τη δράση των επιχειρηματικών ομίλων, αλλά ο ρόλος τους είναι συμπληρωματικός σε αυτή τη δράση. Για αυτό άλλωστε τους ενεργειακούς συνεταιρισμούς τούς προωθεί η Ευρωπαϊκή Ένωση και τους υλοποιεί η Κυβέρνηση, με τη σύμφωνη γνώμη και των άλλων κομμάτων που πίνουν νερό στο όνομα της Ευρωπαϊκής Ένωσης, του ευρωμονόδρομου. Θα ήθελα να σταθώ σε ένα ζήτημα, διότι είναι πάρα πολύ μεγάλο και έχει πολλές πλευρές γενικότερα η πολιτική της Ευρωπαϊκή Ένωσης στον τομέα της ενέργειας. Οι αποφάσεις του Συμβουλίου των Υπουργών Ενέργειας της Ευρωπαϊκής Ένωσης που έγινε πρόσφατα, στις 18 και 19 Δεκέμβρη, είναι ξεκάθαρες. Ανάμεσα σε πολλά άλλα, αυτό που ξεχωρίζει είναι η πρόταση για ελεύθερο καθορισμό - προσέξτε! - των τιμών του ηλεκτρικού ρεύματος από τους προμηθευτές, δίχως κανέναν περιορισμό και κρατική παρέμβαση. Τι θα έχουμε, λοιπόν, με βάση αυτή την απόφαση; Πρόταση είναι. Από τη μια απελευθέρωση της ενέργειας, όλα αυτά που λέγαμε, από την άλλη θα καθορίζεται ελεύθερα η τιμή της ηλεκτρικής ενέργειας. Ιδιαίτερα τώρα το δεύτερο, οι αλλαγές στον τρόπο τιμολόγησης, δηλαδή, ενδέχεται να οδηγήσουν σε ορισμένα έργα που είναι λιγότερο κερδοφόρα για το μεγάλο κεφάλαιο. Τι κάνετε εσείς με αυτό το νομοσχέδιο; Εκεί που δεν θα πάνε να επενδύσουν οι επιχειρηματικοί όμιλοι, στα έργα ανανεώσιμων πηγών ενέργειας, που δεν έχουν ή έχουν μικρό κέρδος όπου κατά κανόνα είναι τα μικρά έργα, αξιοποιείτε τους ενεργειακούς συνεταιρισμούς ως εργαλείο χρηματοδότησης αυτών των έργων. Τι θα συμβεί σε αυτή την περίπτωση; Σε έναν κλάδο όπου δραστηριοποιούνται οι μεγάλοι επιχειρηματικοί όμιλοι, οι μικρομεσαίες επιχειρήσεις και θα έχουμε τώρα και τους συνεταιρισμούς, ποιος θα είναι αυτός από τους τρεις που θα διαμορφώνει, για παράδειγμα, την τιμή - ελεύθερα θα διαμορφώνεται - με βάση τον ανταγωνισμό; Ποιος θα είναι αυτός που θα διαμορφώνει την τιμή του ηλεκτρικού ρεύματος; Ποιος είναι αυτός που θα αντέξει σε έναν ανελέητο ανταγωνισμό στον συγκεκριμένο κλάδο; Νομίζω ότι η απάντηση σε αυτά τα ερωτήματα είναι αυτονόητη: το μεγάλο κεφάλαιο. Επομένως αυτό που θα συμβεί στην πράξη είναι να υπάρξει ακόμη μεγαλύτερη συγκέντρωση και συγκεντροποίηση κεφαλαίων σε λίγα χέρια, με βάση την ανάπτυξη του ανταγωνισμού, κάτι που άλλωστε συμβαίνει και σε όλους τους κλάδους της οικονομίας και όχι μόνο στην ενέργεια. Ποια θα είναι η πορεία των ενεργειακών συνεταιρισμών; Με απλά λόγια, επειδή κάθε - σε εισαγωγικά - «κοινωνική επιχείρηση» στον καπιταλισμό λειτουργεί μέσα σε αυτό το σύστημα και αντικειμενικά θα λειτουργήσει με αυτούς τους όρους της καπιταλιστικής οικονομίας, είτε θα απεκδυθεί τον κοινωνικό μανδύα - υπογραμμίζω, τον μανδύα και όχι χαρακτήρα της - και θα γίνει καπιταλιστική επιχείρηση, θα προσπαθήσει, δηλαδή, μέσα από τον ανταγωνισμό να γίνει μεγάλη, να βγάζει κέρδη, είτε θα πάψει να λειτουργεί ως επιχείρηση ή θα κλείσει, δηλαδή, ή, σε τελευταία ανάλυση, θα φυτοζωεί. Ακόμα και στον βαθμό που θα υπάρξουν ορισμένες υλοποιήσεις τέτοιων συνεταιριστικών ΑΠΕ, ο πραγματικός κερδισμένος θα είναι η παραγωγή του υλικού για αυτές τις ΑΠΕ και βεβαίως οι κατασκευαστικές εταιρείες που θα κατασκευάσουν αυτά τα έργα. Σε κάθε περίπτωση, όμως, χαμένος θα είναι ο λαός. Θα έχουμε αύξηση παραπέρα της τιμής της ενέργειας και μεγαλύτερη εκμετάλλευση των εργαζόμενων σε αυτές τις επιχειρήσεις. Λύση σε όφελος του λαού υπάρχει; Κατά τη γνώμη μας οι ανανεώσιμες πηγές ενέργειας, για να μπορούν να παρέχουν ενέργεια σε όφελος του λαού, πρέπει να είναι ενταγμένες σε έναν κοινωνικοποιημένο πολύμορφο τομέα ενέργειας που θα είναι λαϊκή ιδιοκτησία. Αυτή είναι η διέξοδος που προτείνει το Κομμουνιστικό Κόμμα Ελλάδας και προϋπόθεση γι' αυτό είναι η εργατική λαϊκή εξουσία, για να κοινωνικοποιηθούν τα εργοστάσια, τα μέσα παραγωγής, να καταργηθεί η σκλαβιά της μισθωτής εργασίας, να εδραιωθούν οι σχέσεις κοινωνικής ιδιοκτησίας, να υπάρχει επιστημονικός κεντρικός σχεδιασμός γενικότερα στην οικονομία. Σε κάθε περίπτωση, όμως, για να προλάβω ορισμένους, δεν περιμένουμε παθητικά να έρθει κάποια μεγάλη μέρα που θα λυθούν τα προβλήματα του λαού. Από σήμερα ο λαός πρέπει να οργανώσει την αντεπίθεσή του, να απαιτήσει να μειωθούν δραστικά, για παράδειγμα, τα τιμολόγια της ηλεκτρικής ενέργειας για τη λαϊκή κατανάλωση, να καταργηθούν τα πράσινα τέλη και οι έμμεσοι φόροι στα καύσιμα, να καταργηθούν οι ολιγόμηνες συμβάσεις, να καταχωρισθεί η σταθερή εργασία με τριανταπεντάωρο πενθήμερο οκτάωρο, να μην παραδοθούν τα λιγνιτικά αποθέματα, το υδάτινο και αιολικό δυναμικό στους ιδιωτικούς ομίλους. Μιλάτε για μείωση του κόστους της αγροτικής παραγωγής. Γιατί δεν υλοποιείτε τα αιτήματα των αγροτών για αφορολόγητο πετρέλαιο, όπως δίνετε στους εφοπλιστές, φθηνό αγροτικό ρεύμα και νερό, όπως δίνετε στους βιομήχανους, κατάργηση του ΦΠΑ στα αγροτικά μέσα και εφόδια, κατασκευή των αναγκαίων έργων υποδομής και άλλα; Αυτά είναι τα αιτήματα των αγροτών και με αυτά κατεβαίνουν στον δρόμο του αγώνα από τις 22 του Φλεβάρη. Γίνεται, λοιπόν, φανερό ότι έχουμε να κάνουμε με ένα πρόβλημα πολιτικό και δεν μπορεί να λυθεί χωρίς τη σύγκρουση με τον πραγματικό αντίπαλο, που είναι η άρχουσα τάξη των καπιταλιστών και οι πολιτικοί τους εκπρόσωποι, χωρίς την ανατροπή της εξουσίας του κεφαλαίου. Για όλους τους παραπάνω λόγους, εμείς θα καταψηφίσουμε το συγκεκριμένο νομοσχέδιο.
Ευχαριστούμε πολύ τον κ. Βαρδαλή. Τον λόγο έχει ο ειδικός αγορητής από τους Ανεξάρτητους Έλληνες κ. Γεώργιος Λαζαρίδης για δεκαπέντε λεπτά.
Σας ευχαριστώ, κύριε Πρόεδρε. Συζητούμε σήμερα ένα νομοσχέδιο στο οποίο και πάλι - όπως συμβαίνει και με τα περισσότερα νομοσχέδια που έχουν έρθει απ' αυτή την Κυβέρνηση - η συντριπτική πλειοψηφία των φορέων ήταν θετική. Και σε αυτό το νομοσχέδιο η συντριπτική πλειοψηφία των φορέων είναι θετική. Ακούσαμε διάφορες απόψεις, μεταξύ των οποίων και τις απόψεις της Αντιπολίτευσης - και αναφέρομαι στα δύο κόμματα τα οποία κυβερνούσαν επί σαράντα χρόνια τον τόπο - , που, για άλλη μια φορά, μόνο αρνητικά σχόλια και αρνητικές τοποθετήσεις έκαναν. Όμως, κατέθεσαν εδώ και πολλές ιδέες. Είπαν πολλοί «δεν είναι καλή αυτή η ιδέα ή η διάταξη, η οποία είναι μέσα στο νομοσχέδιο, εμείς έχουμε αυτή την ιδέα ή την άλλη». Και λέω εγώ, σαράντα χρόνια που κυβερνούσαν αυτόν τον τόπο και τον κατέστρεψαν, αυτές οι ιδέες πού ήταν; Σαράντα χρόνια δεν είχαν; Τους έλειπαν αυτές οι ιδέες; Τώρα που πήγαν στην Αντιπολίτευση τις έχουν; Άρα τους ωφελεί η Αντιπολίτευση, τους κάνει καλό. Όμως, ξέρετε, κυρίες και κύριοι συνάδελφοι, η Αντιπολίτευση δεν κάνει καλό μόνο σε αυτούς. Κάνει καλό και στον τόπο, γιατί προστατεύει τον τόπο, γιατί αυτοί κατέστρεψαν αυτή τη χώρα και αυτή η Κυβέρνηση τώρα διορθώνει την καταστροφή που έφεραν αυτοί. Και αυτό το κάνει χωρίς να καταστρέφει τις ζωές των πολιτών, αλλά προστατεύοντας, παίρνοντας κοινωνικά μέτρα και όχι μόνο στραγγίζοντας τον ελληνικό λαό. Άκουσα από τον συνάδελφο προηγουμένως διάφορα σχόλια. Αμφισβήτησε τις επιδόσεις της Κυβέρνησης. Θα ήθελα - πριν φτάσω στα σχόλια επί του νομοσχεδίου - να θυμίσω και πάλι σε συναδέλφους αλλά και στον κόσμο που μας ακούει ότι αυτά τα δύο κόμματα, που συμπεριφέρονται με αυτόν τον τρόπο, στα πέντε χρόνια που ανέλαβαν τη διάσωση της χώρας έφεραν 25% μείωση του ΑΕΠ, όσο είχε η Συρία στα πέντε χρόνια πολέμου. Είχαμε, δηλαδή, την ίδια εικόνα, τα ίδια οικονομικά μεγέθη, τα ίδια αριθμητικά στοιχεία με μία χώρα που πέντε χρόνια επλήττετο από έναν εμφύλιο πόλεμο. Τα ίδια ακριβώς κατάφεραν αυτοί εδώ στην πατρίδα μας στα πέντε χρόνια. Είχαμε 25% μείωση του ΑΕΠ και πήραν 65 δισεκατομμύρια φορολογικά μέτρα στα πέντε χρόνια, δηλαδή 13 δισεκατομμύρια ετησίως ήταν η φορολογική επιβάρυνση στους Έλληνες, λαμβάνοντας υπ' όψιν βέβαια μέσα σε αυτά και τα πρωτογενή πλεονάσματα, για τα οποία είχαν δεσμευθεί, που ήταν απίστευτα. Αυτή η Κυβέρνηση κατάφερε και τα μείωσε το καλοκαίρι του 2015. Να μην τα ξεχνάμε αυτά! Έγινε και μια αναφορά στον αγροτικό τομέα, για κάποια μέτρα που πήραν για τη χρήση των ανανεώσιμων πηγών ενέργειας στη γεωργία και λοιπά. Η γεωργία - να το θυμηθούμε - ήταν στο 23% όταν μπήκαμε στην Ευρωπαϊκή Ένωση και τον Δεκέμβριο του 2014 την παρέδωσαν στο 3%. Από 23% την πήγαν στο 3%. Τότε, με τα φωτοβολταϊκά και λοιπά να θυμηθούμε ότι έδιναν κίνητρα σε αγρότες να κόβουν αμυγδαλιές, να σταματούν την παραγωγή και να βάζουν στα χωράφια φωτοβολταϊκά. Αυτή η Κυβέρνηση, με τα μέτρα τα οποία παίρνει, παντρεύει την αγροτική παραγωγή με τις ΑΠΕ. Δεν βάζει κανέναν τομέα από τους δυο να λειτουργεί σε βάρος του άλλου και ειδικά σε βάρος της γεωργίας. Αντιθέτως, αυτή η Κυβέρνηση παίρνει μέτρα για να τονώσει τη γεωργία και ήδη έχουμε θετικά αποτελέσματα. Όσον αφορά την καθαρή έξοδο της χώρας, γιατί άκουσα κάτι που είπε ένας συνάδελφος προηγουμένως, το ότι η έξοδος της χώρας θα είναι καθαρή δεν το λέει αυτή η Κυβέρνηση. Το λένε όλοι οι διεθνείς φορείς, όλοι οι διεθνείς παράγοντες και ο Τύπος και οι αγορές, αν θέλετε, όλοι αυτοί που κρίνουν τα οικονομικά μεγέθη και την οικονομική πορεία της κάθε χώρας. Αυτοί είναι που λένε ότι πλέον τον Αύγουστο του 2018 η Ελλάδα θα έχει μία καθαρή έξοδο. Δεν το λέει αυτή η Κυβέρνηση. Ήταν αυτοί οι οποίοι, στα πέντε χρόνια που ανέλαβαν αυτά τα δύο κόμματα τη διάσωση της χώρας, έλεγαν «τη χώρα την οδηγείτε στην καταστροφή». Ήταν αυτοί που τους κουνούσαν το δάχτυλο, αυτοί που τους έστελναν τις εντολές με τα e - mail και με τα φαξ και αυτοί τα εκτελούσαν. Όπως παραδέχθηκε ο Ντάισελμπλουμ, η συνταγή που επελέγη για τη διάσωση της χώρας ήταν λανθασμένη, γιατί δεν έπρεπε - λέει - να σωθούν οι τράπεζες στην Ελλάδα σε βάρος των φορολογούμενων. Εδώ, όμως, απαντούμε εμείς οι Έλληνες, γιατί εμείς ξέρουμε τι έχει γίνει εδώ - με την έρευνα που έχει κάνει αυτή η Κυβέρνηση στις τράπεζες και με τις εξεταστικές και με τα στοιχεία που βγαίνουν - , ότι, δηλαδή, επελέγη αυτή η λανθασμένη συνταγή ηθελημένα από την τότε κυβέρνηση. Διότι αν επιλεγόταν η ορθή λύση, θα έπρεπε η Ευρωπαϊκή Κεντρική Τράπεζα να στείλει ελεγκτές για να ελέγξει τις ελληνικές τράπεζες και τότε θα αποκαλυπτόταν όλο αυτό το «παιχνίδι» που έγινε σε βάρος των ελληνικών τραπεζών από τα δύο αυτά κόμματα που κυβερνούσαν. Για αυτό, άλλωστε, επέλεξαν να κλείσουν και τρεις τράπεζες. Το ΠΑΣΟΚ και η Νέα Δημοκρατία έκλεισαν τρεις τράπεζες - πυλώνες της Ελλάδος. Να μην τις ξεχνάμε: την Αγροτική, την Εμπορική και το Ταχυδρομικό Ταμιευτήριο. Αυτά τα δύο κόμματα το έκαναν, για να μην αποκαλυφθεί ο υπερδανεισμός που έκαναν και τα δύο κόμματα αλλά και όλος ο κύκλος των φίλων τους, αυτός ο κύκλος της αλληλεξάρτησης με τα μέσα κ.λπ., όπου ο ένας τροφοδοτούσε την ισχύ των άλλων. Ευτυχώς, με τις εξεταστικές αυτής της Κυβέρνησης, αποκαλύφθηκαν όλα και σιγά - σιγά ο καθένας θα αναλάβει τις ευθύνες του. Βέβαια, από το 2011 και τα δύο κόμματα δεν εξυπηρετούν τα χρέη τους. Να δούμε τι θα γίνει τώρα με αυτά. Κυρίες και κύριοι συνάδελφοι, συζητάμε σήμερα για ένα νομοσχέδιο για τις ενεργειακές κοινότητες με πολλά θετικά στοιχεία, που ορίζει μέτρα, βάζει κίνητρα και προϋποθέσεις για την καταπολέμηση της ενεργειακής φτώχειας και τη βελτίωση των μεγεθών της ελληνικής οικονομίας στις ανανεώσιμες πηγές. Είναι βέβαιο πως, αν εφαρμοστεί σωστά, θα έχουν οφέλη οι τοπικές κοινωνίες, ενώ και η σύστασή τους θα αποτελέσει εργαλείο άμεσης δημοκρατίας, τοπικότητας και αειφορίας στον ενεργειακό τομέα. Το σχέδιο εισάγει μία τελείως διαφορετική λογική από αυτή που έχουμε συνηθίσει ως τώρα, όχι μόνο σε περιβαλλοντικά ζητήματα, αλλά και στην αξιοποίηση των ανανεώσιμων πηγών ενέργειας όπως και στη λειτουργία και ενεργοποίηση των τοπικών κοινωνιών. Ενισχύει σε μεγάλο βαθμό την προσπάθειά μας για την αντιμετώπιση της ενεργειακής φτώχειας στην Ελλάδα αλλά και στην ενίσχυση των νοικοκυριών, ώστε να επανασυνδεθεί το ρεύμα σε όσους δεν μπορούσαν να πληρώσουν τους λογαριασμούς τους, με στόχο κανένα νοικοκυριό να μην έχει πρόβλημα θέρμανσης αλλά και ηλεκτρισμού τους χειμερινούς μήνες. Οι συμπράξεις για την παραγωγή και διάθεση ενέργειας είναι πολύ σημαντικός θεσμός. Οι ιδιώτες καταναλωτές, μαζί με τους δήμους ή την περιφέρεια και μικρές ή μικρομεσαίες επιχειρήσεις, θα μπορούν να δημιουργήσουν ενεργειακές κοινότητες, να αξιοποιήσουν τις ανανεώσιμες πηγές ενέργειας, ουσιαστικά τους δημόσιους πόρους που υπάρχουν στην περιοχή τους. Σκοπός είναι τα κέρδη από την παραγωγή της ηλεκτρικής, θερμικής, ψυκτικής ή άλλης ενέργειας να ψηφίζονται με το ηλεκτρικό τους ρεύμα. Με δύο λόγια, εκτός από καταναλωτές δύνανται να μετατραπούν σε παραγωγούς ηλεκτρικής ενέργειας, με σημαντικά οφέλη στη μείωση του κόστους ενέργειας που καταναλώνουν οι ίδιοι. Πολύ σημαντική ρύθμιση είναι η διατήρηση της τοπικότητας, τόσο αναφορικά με το δικαίωμα συμμετοχής όσο και με την έδρα. Στο σχέδιο νόμου περιγράφονται αναλυτικά ο τρόπος σύστασης των ενεργειακών κοινοτήτων, ο τύπος και το ελάχιστο περιεχόμενο του καταστατικού τους, όπως ρυθμίζονται και θέματα λύσης, συγχώνευσης ή μετατροπής των κοινοτήτων ανάλογα με την περίπτωση. Δημιουργείται χώρος για συμπράξεις και διασφαλίζεται η ισότητα μεταξύ των εμπλεκόμενων φορέων. Όλοι έχουν ίσο δικαίωμα στη λήψη αποφάσεων μέσα στην ενεργειακή κοινότητα. Γι' αυτόν τον λόγο έχει προβλεφθεί να αντιστοιχεί μία ψήφος σε κάθε μέλος, ανεξαρτήτως του συνεταιριστικού μεριδίου που κατέχει. Οι ρυθμίσεις αυτές είναι πολύ σημαντικές όσο και τα κίνητρα. Εξίσου σημαντική κρίνεται η νομοθέτηση αυτή και για τη σύνδεση των απομακρυσμένων νησιών. Το ηλεκτρικό ρεύμα είναι αρκετά κοστοβόρο, πόσω μάλλον για τους μικρούς νησιωτικούς δήμους, γι' αυτό και δίνεται η δυνατότητα σε μικρά νησιά και σε κατοίκους των νησιών αυτών να δημιουργήσουν τη δική τους ενεργειακή κοινότητα, ώστε να έχουν αυτονομία είτε στην παραγωγή και χρήση ηλεκτρικού ρεύματος είτε θερμικής ενέργειας, είτε να έχουν μειώσεις στους λογαριασμούς τους από την παραγωγή και τον συμψηφισμό της ενέργειας αυτής. Το νέο νομοσχέδιο πραγματεύεται τη δημιουργία ενός κατάλληλου θεσμικού πλαισίου για την καταπολέμηση της ενεργειακής φτώχειας στην Ελλάδα. Κυρίες και κύριοι συνάδελφοι, ευελπιστούμε να γίνουμε από τις πρώτες ευρωπαϊκές χώρες που θα ενσωματώσουν τις κοινοτικές οδηγίες με τις οποίες προωθείται η κοινωνική οικονομία στον ενεργειακό τομέα, με διπλό όφελος τόσο για τις κοινότητες όσο και για το περιβάλλον. Οι Ανεξάρτητοι Έλληνες συμφωνούμε να δίδεται η δυνατότητα σε κάποιον συνεταιρισμό να φτιάξει ένα δίκτυο και να καλύπτει ανάγκες με φθηνότερη ενέργεια και να υποστηρίξει αυτούς που δεν έχουν να πληρώσουν. Κυρίως, όμως, συμφωνούμε επειδή το νομοσχέδιο δεν αφορά μόνο αγρότες, ιδιωτικές επιχειρήσεις ή συνεταιρισμούς που παράγουν ενέργεια για αυτοπαραγωγή ή πολίτες των νησιών, αλλά ακόμη και ανθρώπους της πόλης, που θέλουν να σχηματίσουν έναν ενεργειακό συνεταιρισμό για να συμμετάσχουν σε πρόγραμμα ενεργειακής αναβάθμισης της πολυκατοικίας τους. Χαιρόμαστε που δίνεται καθολικά αυτή η δυνατότητα σε συμπολίτες μας, που σίγουρα θα την εκμεταλλευτούν, αφού βασική αρχή του νομοσχεδίου είναι η διάχυση του οφέλους στα μέλη της ενεργειακής κοινότητας και κυρίως της τοπικής κοινωνίας. Όταν συνδεθεί η ενέργεια με την κοινωνική οικονομία και την ανάπτυξη του ενεργειακού μοντέλου, τότε θα έχουμε συνεισφέρει σε κάτι με τεράστια σημασία. Θα είμαστε ένα βήμα πιο κοντά στην ενεργειακή αυτονομία, με αυτάρκεια σε πόρους και συνάμα άνθηση της κοινωνικής οικονομίας. Οι Ανεξάρτητοι Έλληνες σαφώς είμαστε θετικοί στο νομοσχέδιο. Σας ευχαριστώ.
Ευχαριστούμε πολύ, κύριε Λαζαρίδη. Τον λόγο έχει ο ειδικός αγορητής από την Ένωση Κεντρώων κ. Δημήτριος Καβαδέλλας.
Ευχαριστώ πολύ, κύριε Πρόεδρε. Το νομοσχέδιο που συζητούμε έχει τίτλο: «Ενεργειακές Κοινότητες και άλλες διατάξεις». Αποτελείται από δύο μέρη. Το πρώτο μέρος, με τίτλο «Ενεργειακές Κοινότητες», αποτελείται από τα άρθρα 1-12, στα οποία θεσμοθετείται το πλαίσιο οργάνωσης και λειτουργίας των ενεργειακών κοινοτήτων και το δεύτερο μέρος, με τίτλο «λοιπές διατάξεις», περιλαμβάνει τα άρθρα 13 έως 23, αρμοδιότητας Υπουργείου Περιβάλλοντος και Ενέργειας, όπου ρυθμίζονται θέματα αυτού του περιεχομένου. Με το παρόν σχέδιο νόμου εισάγεται το θεσμικό πλαίσιο ίδρυσης και λειτουργίας των ενεργειακών κοινοτήτων και στην Ελλάδα. Κατ' αρχάς πριν μπω στην ουσία του θέματος, θα ήθελα να πω ότι είμαστε θετικοί. Επειδή όμως ήρθαν τροπολογίες, οι οποίες ήταν εκπρόθεσμες, μέχρι να πραγματοποιηθεί η ψήφιση του νομοσχεδίου δηλώνουμε «παρών» ως κόμμα. Ως ενεργειακή κοινότητα θεωρείται ο αστικός συνεταιρισμός αποκλειστικού σκοπού, με στόχο την προώθηση της κοινωνικής και αλληλέγγυας οικονομίας και καινοτομίας στον ενεργειακό τομέα, την αντιμετώπιση της ενεργειακής ένδειας, την προαγωγή της ενεργειακής αειφορίας, την παραγωγή, αποθήκευση, ιδιοκατανάλωση, διανομή και προμήθεια ενέργειας, καθώς και τη βελτίωση της ενεργειακής αποδοτικότητας στην τελική χρήση σε τοπικό και περιφερειακό επίπεδο. Είναι μη κερδοσκοπικού χαρακτήρα, με εξαίρεση της περίπτωση της παραγράφου 4 του άρθρου 2. Υπάρχουν κάποια ζητήματα τα οποία σε συγκριτική εξέταση, το ένα προσκρούει έναντι του άλλου. Υπάρχουν, δηλαδή, κάποιες έννοιες αλληλοσυγκρουόμενες. Παραδείγματος χάριν, στη συγκριτική εξέταση του άρθρου 1, στην παράγραφο 1 αναφέρεται ότι οι ενεργειακές κοινότητες είναι μη κερδοσκοπικού χαρακτήρα με εξαίρεση την περίπτωση της παραγράφου 4 του άρθρου 2, ενώ στην παράγραφο 3 αναφέρεται ότι οι ενεργειακές κοινότητες επιδιώκουν οικονομικό όφελος. Το ένα λέει ότι είναι μη κερδοσκοπικού χαρακτήρα και το άλλο άρθρο λέει ότι επιδιώκουν οικονομικό όφελος. Η ερώτηση, λοιπόν, είναι: Η τρίτη παράγραφος αναφέρεται στην περίπτωση της παραγράφου 4 του άρθρου 2; Στο άρθρο 2 στην παράγραφο 1β προβλέπεται ότι μέλη μιας ενεργειακής κοινότητας μπορεί να είναι και νομικά πρόσωπα ιδιωτικού δικαίου, ενώ στην παράγραφο 2α και 2γ προβλέπεται στον ελάχιστο αριθμό μελών να συμμετέχουν και νομικά πρόσωπα ιδιωτικού δικαίου. Οπότε η ερώτηση εδώ είναι: δύνανται να είναι μέλη και νομικά πρόσωπα ή πρέπει να μετέχουν κατ' ελάχιστο αριθμό απαραίτητα; Στην παράγραφο 4 προβλέπεται ότι στην περίπτωση που τα μέλη της ενεργειακής κοινότητας είναι τουλάχιστον δεκαπέντε και το 50%+ένα εξ αυτών είναι φυσικά πρόσωπα, δύναται στο καταστατικό να ορίζεται ότι η ενεργειακή κοινότητα είναι κερδοσκοπικού χαρακτήρα και ότι επιτρέπεται η διανομή κερδών. Μοιάζει λιγάκι πρόχειρο όλο αυτό. Μήπως αυτό το ήξεις αφήξεις, το ότι το ένα επιτρέπεται και παρακάτω απαγορεύεται ή απαγορεύεται στην αρχή και μετά επιτρέπεται, είναι ένα είδος μπόνους προς τις ήδη δραστηριοποιημένες εταιρείες; Διότι τώρα οι μεγάλες εταιρείες που έχουν ήδη άδεια λειτουργίας μπορούν να δημιουργήσουν ενεργειακές κοινότητες αξιοποιώντας τον νόμο αυτόν σε συνδυασμό με τον ν.1667/1986, χωρίς να αλλάξουν τίποτε από τον κερδοσκοπικό χαρακτήρα τους. Πριν ψηφίσουμε, λοιπόν, θα έπρεπε αυτά να επεξηγηθούν επαρκώς. Πάντως, όπως είπα, είμαστε θετικοί επί της αρχής όσον αφορά την προώθηση ρυθμίσεων που διευκολύνουν τη δημιουργία ενεργειακών κοινοτήτων και συνεταιρισμών. Θεωρούμε ότι δημιουργούνται με αυτόν τον τρόπο επενδυτικές ευκαιρίες για φορείς, για άτομα που μέχρι σήμερα δεν είχαν τη δυνατότητα να επενδύσουν στην «καθαρή ενέργεια», στην «πράσινη ενέργεια». Ακολουθώντας κάποιες παρατηρήσεις του Συνδέσμου Εταιρειών Φωτοβολταϊκών θα ήθελα να επισημάνω κάποια πράγματα και θα ήθελα να εστιάσω περισσότερα σε τρία σημεία που υπάρχει η εκτίμηση ότι θα βελτιώσουν το συγκεκριμένο νομοσχέδιο. Επειδή οι ΟΤΑ που θα επιθυμούσαν να αξιοποιήσουν το προτεινόμενο θεσμικό πλαίσιο θέτουν ως μείζον θέμα την εξεύρεση πόρων για τη χρηματοδότηση ενεργειακών έργων, θα ήταν χρησιμότερο να προβλεφθεί και εδώ η δυνατότητα συμμετοχής του Ταμείου Παρακαταθηκών και Δανείων στην εγγυοδοσία και στην υποστήριξη τέτοιων ενεργειών. Διότι το Ταμείο Παρακαταθηκών και Δανείων έχει ήδη προγραμματίσει τη χρηματοδότηση σε ΟΤΑ έργων φωτισμού, οδικού δικτύου - δεν είναι κάτι καινούργιο δηλαδή - και έχει καλύψει και τις μελέτες και τη μίσθωση μηχανημάτων με δικούς του πόρους. Εμπλέκεται δηλαδή σε παρόμοια έργα, οπότε θα μπορούσε να ήταν χρήσιμο και εδώ και να προσφέρει τις δυνατότητές του στην προώθηση των ενεργειακών έργων, δεδομένης της οικονομικής αδυναμίας που υπάρχει αυτή τη στιγμή - και της τεχνικής βεβαίως - και στους πολίτες και στους ΟΤΑ, που θα μπορούσαν να υποστηρίξουν αυτά τα έργα από μόνοι τους. Συνεπώς θα μπορούσε να ενταχθεί η ανάπτυξη τέτοιων έργων σε μία τριμερή βάση, δηλαδή να υπάρχει ο ιδιώτης, να υπάρχει ο ΟΤΑ και να υπάρχει υποστηρικτικά και το Ταμείο Παρακαταθηκών και Δανείων, ώστε να είναι εφικτή πλέον η επένδυση, η κατασκευή του έργου, η συντήρηση και να παρακολουθεί το έργο από κοντά σε μία ας πούμε τριετία ή πενταετία, για να το υποστηρίζει με τους πόρους και πλέον μετά την τριετία ή πενταετία και αφού υπάρξουν τα προσδοκόμενα οφέλη να μπορεί να πάρει πίσω και αυτός τα χρήματά του. Επειδή η δημιουργία μιας ενεργειακής κοινότητας προϋποθέτει κάποια αρχικά έξοδα και αρκετό χρόνο μέχρι την ολοκλήρωσή της και προκειμένου να μη χαθούν οι συγκεκριμένες ευκαιρίες υπό την αίρεση κάποια προθεσμίας ή να μη χαθούν χρηματοδοτήσεις ΕΣΠΑ, υπάρχει μία σκέψη να μπορούν να υποβάλλουν τις προτάσεις χρηματοδότησης στα τρέχοντα προγράμματα ΕΣΠΑ και ενεργειακές κοινότητες οι οποίες είναι υπό σύσταση, για να μην υποχρεούνται να δημιουργούν ολοκληρωμένες εταιρείες, οι οποίες απαιτούν δημοσιεύσεις και άλλα έξοδα και αν υπάρχει στο τέλος αρνητική απάντηση θα έχουν υποστεί τις δαπάνες και όλες αυτές τις υποχρεώσεις διατήρησης. Οπωσδήποτε είναι μία τροχοπέδη, δημιουργείται μία αναποφασιστικότητα σε κάποιον που θέλει να επενδύσει. Ειδικά για δομές κοινωνικής στήριξης ή δομές που υποστηρίζουν κοινωνικά ευάλωτες ομάδες πολιτών και ΑΜΕΑ βεβαίως που θα επιθυμούσαν να δημιουργήσουν ενεργειακές κοινότητες και να αξιοποιήσουν την παραγωγή ενέργειας είτε για δική τους χρήση είτε για δικτύωση θα πρέπει να προβλεφθεί η δυνατότητα συμμετοχής σε σχετικά προγράμματα του ΕΣΠΑ, με την παράλληλη εγγυοδοσία από το Ταμείο Παρακαταθηκών και Δανείων, οπότε θα μπορούσε να υποστηριχθεί πιο δυναμικά η υλοποίηση αυτών των έργων. Υπάρχει και μία παρέμβαση του Συνδέσμου Παραγωγών Ενέργειας με Φωτοβολταϊκά την οποία θεωρούμε ως ωφέλιμη να την εισάγουμε στη σημερινή συζήτηση. Επί της αρχής, λοιπόν, ο Σύνδεσμος Παραγωγών Ενέργειας με Φωτοβολταϊκά έχει ταχθεί υπέρ των συνεταιριστικών σχημάτων για την περαιτέρω ανάπτυξη των ΑΠΕ στην Ελλάδα και τη σταθερή συμμετοχή των μικρομεσαίων ιδιωτών σε αυτές. Στην εποχή, όμως, των μνημονίων, που οι τράπεζες δεν δανείζουν, δεν υποστηρίζουν, δεν υπάρχει για πολλούς η δυνατότητα διάθεσης ίδιων κεφαλαίων - γιατί δεν υπάρχουν - που κατά βάση είναι η μόνη πρακτική, εφόσον δεν υπάρχει υποστήριξη από τις τράπεζες. Ωστόσο μόνο διά της άθροισης των δυνάμεων είναι δυνατή μία τέτοια επένδυση όσον αφορά τους μικρομεσαίους, οι οποίοι όλοι μαζί μπορούν ίσως να συγκεντρώσουν το απαιτούμενο ύψος εξόδων για τις ΑΠΕ. Ο Σύνδεσμος Παραγωγών Ενέργειας με Φωτοβολταϊκά, λοιπόν, επειδή αντιλαμβάνεται την πολυσυμμετοχική μορφή ως μια από τις μοναδικές ίσως δυνατότητες επένδυσης, έχει ήδη εγείρει σχετική αναπτυξιακή πρωτοβουλία. Δεν είναι κάτι το οποίο πρωτοεισάγεται, έχει ήδη στην Ευρώπη ισχύ ο συγκεκριμένος τρόπος επένδυσης και δημιουργίας ΑΠΕ. Όραμα, λοιπόν, ενός τέτοιου αναπτυξιακού μοντέλου ενδεικτικά μπορεί να είναι όσα έχουν διαδραματιστεί επιτυχώς στον χώρο της υγείας, νοσηλείας, που πριν από μερικές δεκαετίες κάποιοι, ως επί το πλείστον γιατροί, με ανεπτυγμένη τη συνεταιριστική συνείδηση ίδρυσαν πρότυπα ιδιωτικά νοσοκομεία, τα οποία λειτουργούν με επιτυχία έως σήμερα. Αντιστοίχως, υπάρχουν και επιτυχημένες συνεταιριστικές πρωτοβουλίες της δεκαετίας του 1980 από φαρμακοποιούς, οι οποίοι επέκτειναν τις δραστηριότητές τους στη χονδρική μέσω της ίδρυσης προμηθευτικών συνεταιρισμών, δραστηριοποιούμενοι στη διακίνηση φαρμάκου ή παραφαρμάκου. Το κίνητρο που περιγράφεται στο άρθρο 10 στο σχέδιο νόμου για τις ενεργειακές κοινότητες και ασφαλώς η προτεραιότητά τους σε αδειοδότηση ΡΑΕ, οι προνομιακοί όροι συμμετοχής ή παντελούς εξαίρεσης από ανταγωνιστικές διαδικασίες στο άρθρο 7 του ν.4414 για την καταχώρηση εικοσαετούς τιμής πώλησης της παραγόμενης ενέργειας, προτεραιότητα σε λήψη από και έκδοση όρων σύνδεσης στα δίκτυα, οι προνομιακές χρεώσεις για χρήση ΦΟΣΕΤΕΚ είναι θετικές προϋποθέσεις για δημιουργία ενεργειακής Κοινότητας. Μέσω αυτής αποφορτίζεται η ανάγκη συνεταιριστικών μονάδων να αγοράσουν κάποια ώριμα αδειοδοτημένα έργα, αφού τους δίδεται πλέον η δυνατότητα με χρονικά συνοπτικότερες διαδικασίες να δημιουργήσουν εξαρχής τη δική τους ΑΠΕ. Υπάρχουν, λοιπόν, και αρκετά θετικά άρθρα. Υπάρχουν, όμως, και αυτά τα οποία ανέφερα προηγουμένως, τα οποία θα μπορούσαμε να τα μελετήσουμε επαρκώς. Όσον αφορά για τη Μακεδονία, θα ήθελα να πω ότι οι τριακόσιοι του Λεωνίδα είπαν «μολών λαβέ», ενώ οι δικοί μας τριακόσιοι λένε «ελάτε να τα πάρετε όλα». Ευχαριστώ.
Ευχαριστούμε πολύ τον κ. Καβαδέλλα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών: «Κύρωση της Συμφωνίας Εμπορίου μεταξύ της Ευρωπαϊκής Ένωσης και των Κρατών Μελών της, αφενός, και της Κολομβίας και του Περού, αφετέρου, μετά των συνημμένων σ' αυτήν Παραρτημάτων». Ο ειδικός αγορητής του Ποταμιού κ. Μαυρωτάς έχει τον λόγο για δεκαπέντε λεπτά.
Ευχαριστώ, κύριε Πρόεδρε. Το σχέδιο νόμου με τίτλο: «Ενεργειακές Κοινότητες και άλλες διατάξεις» είχαμε τον χρόνο να το συζητήσουμε αναλυτικά στις επιτροπές, σε αντίθεση με το πολυνομοσχέδιο. Τα δώδεκα, λοιπόν, από τα είκοσι τρία άρθρα του, το πρώτο τμήμα δηλαδή, το πρώτο μέρος, αφορά στις ενεργειακές κοινότητες και τα υπόλοιπα είναι διάφορες σκόρπιες διατάξεις ενεργειακού περιεχομένου. Το πρώτο μέρος ορίζει το θεσμικό πλαίσιο για την αποκεντρωμένη παραγωγή. Γιατί μιλάμε για αποκεντρωμένη παραγωγή; Γιατί πλέον μας το επιτρέπει η τεχνολογία. Μίκρυνε το μέγεθος των αποδοτικών συσκευών. Με τις νέες τεχνολογίες μπορούμε πλέον να έχουμε αποδοτικές συσκευές συμπαραγωγής ηλεκτρισμού - θερμότητας της τάξεως των μερικών κιλοβάτ (KW) ή αντίστοιχα μικρά αιολικά και φωτοβολταϊκά. Μπορούμε να έχουμε μικροδίκτυα που συνδέουν γειτονιές, «έξυπνους» μετρητές και αυτοματισμούς που βελτιστοποιούν το ενεργειακό σύστημα. Υπάρχει πλέον η δυνατότητα αποθήκευσης θερμικής και ηλεκτρικής ενέργειας με νέα υλικά. Έχουμε πλέον αποδοτική αξιοποίηση της γεωθερμίας και της βιομάζας. Ενώ, λοιπόν, τον προηγούμενο αιώνα η αποκλειστική τάση ήταν η κεντρική παραγωγή σε μεγάλες μονάδες παραγωγής ηλεκτρικής ενέργειας, κυρίως θερμοηλεκτρικούς και υδροηλεκτρικούς σταθμούς, στον 21ο αιώνα η αποκεντρωμένη παραγωγή κερδίζει ολοένα και περισσότερο έδαφος. Γίνεται πλέον ανταγωνιστική και σε οικονομικούς και σε περιβαλλοντικούς και σε κοινωνικούς όρους, δηλαδή και στα τρία κριτήρια της βιώσιμης ανάπτυξης. Κοντά σε αυτά, να βάλουμε και τις νέες τάσεις που υπάρχουν εκτός από την παραγωγή και στη διαχείριση της ζήτησης της ενέργειας, στην ορθολογική χρήση και κυρίως στην εξοικονόμηση ενέργειας. Η εξοικονόμηση ενέργειας είναι ένας τομέας στον οποίο η χώρα μας έχει μεγάλο δυναμικό βελτίωσης, ειδικά στον κτηριακό τομέα. Ειρήσθω εν παρόδω, το κτήριο της Βουλής, που βρισκόμαστε τώρα, είναι ένα τέτοιο παράδειγμα κτηρίου με μεγάλο δυναμικό εξοικονόμησης ενέργειας. Υπάρχει μάλιστα και πρόσκληση στο πρόγραμμα ενεργειακή αναβάθμιση δημοσίων κτηρίων με 3 εκατομμύρια ευρώ, προκειμένου να προχωρήσει αυτή η ενεργειακή αναβάθμιση της Βουλής, που ελπίζουμε να προχωρήσει γρήγορα. Η εξοικονόμηση ενέργειας είναι, λοιπόν, μια δραστηριότητα επωφελής και από οικονομική και από περιβαλλοντική σκοπιά. Και όπως μας μάθαιναν στη σχολή ως φοιτητές και όπως μαθαίνουμε κι εμείς στους φοιτητές μας τώρα, για να αναδείξουμε τη σημασία της ορθής χρήσης ενέργειας στη Σχολή των Χημικών Μηχανικών του Πολυτεχνείου λέμε ότι η καθαρότερη κιλοβατώρα είναι αυτή που δεν χρειάστηκε ποτέ. Εδώ, σημαντικό ρόλο παίζουν - και θα παίξουν ακόμη περισσότερο στο μέλλον - οι εταιρείες που παρέχουν ενεργειακές υπηρεσίες. Μάλιστα, προβλέπεται και στο παρόν νομοσχέδιο, στο άρθρο 4 στην παράγραφο 11, η δημιουργία ESCOs, δηλαδή Energy Service Companies, οι οποίες συμβάλλουν σε δράσεις εξοικονόμησης και αποδοτικής χρήσης της ενέργειας μέσω μηχανισμών χρηματοδότησης από τρίτους, το λεγόμενο Third - Party Financing. Όπου λοιπόν υπάρχει δυναμικό εξοικονόμησης ενέργειας, μπορούν αυτές οι ενεργειακές υπηρεσίες να συμβάλλουν, ώστε ο καταναλωτής να αποφεύγει το υψηλό κόστος επένδυσης, σε καιρούς μάλιστα που η δανειοδότηση είναι πολύ φειδωλή έως ανύπαρκτη από τις τράπεζες, όπως τα έχετε καταφέρει, και να αποπληρώνει σταδιακά από την ενεργειακή εξοικονόμηση. Ένα άλλο πολύ σημαντικό στοιχείο είναι ο συνδυασμός διαφόρων δραστηριοτήτων, τις οποίες μπορούμε να εκμεταλλευτούμε στην αποκεντρωμένη παραγωγή. Σκεφθείτε, για παράδειγμα, τον συνδυασμό της διαχείρισης απορριμμάτων με την παραγωγή ενέργειας, όπως υπάρχει παντού στην Ευρώπη, ή τον συνδυασμό πρωτογενούς παραγωγής - παραγωγή βιομάζας ή από την κτηνοτροφία - με την παραγωγή ενέργειας. Η τεχνολογία, λοιπόν, προσφέρει άφθονες λύσεις με τις οποίες μπορούν να συνδυαστούν δραστηριότητες για έναν ολοκληρωμένο ενεργειακό σχεδιασμό, ακόμα και σε τοπικό και περιφερειακό επίπεδο. Κι εδώ η διεθνής εμπειρία μπορεί να αποτελέσει έναν πολύτιμο σύμβουλο, ειδικά όταν το θέμα της αποκεντρωμένης παραγωγής είναι στο επίκεντρο των ενεργειακών πολιτικών της Ευρωπαϊκής Ένωσης, ειδικά όταν η γεωμορφολογία της χώρας μας είναι τέτοια που υπάρχουν απομακρυσμένες και δυσπρόσιτες περιοχές και έχουμε και μια έντονη νησιωτικότητα μοναδική στην Ευρώπη. Αυτό το θεσμικό πλαίσιο προσπαθεί να θέσει το νομοσχέδιο. Στις επιτροπές ακούσαμε και τους φορείς. Έγιναν και κάποιες νομοτεχνικές βελτιώσεις. Γενικά, είναι ένα νομοσχέδιο που τυγχάνει μιας ευρείας αποδοχής από την ενεργειακή και περιβαλλοντική κοινότητα. Η θέσπιση πλαισίου για τις ενεργειακές κοινότητες κρίνεται ως θετική πρωτοβουλία, εφόσον είναι μια ενέργεια προς την κατεύθυνση που έχει ορίσει και θέσει ως πολιτική άμεσης προτεραιότητας η Ευρωπαϊκή Ένωση. Με τη νομοθετική ρύθμιση των ενεργειακών κοινοτήτων δίνεται η δυνατότητα σε πολίτες και τοπικούς φορείς να αποκτήσουν έναν πιο ενεργό ρόλο στη διαδικασία παραγωγικής ανασυγκρότησης της οικονομίας, αλλά και να αξιοποιήσουμε τους καθαρούς και ανεξάντλητους πόρους του τόπου μας για τη μείωση του ενεργειακού κόστους. Θα ήθελα να κάνω μόνο κάποιες παρατηρήσεις, που είχαμε κάνει και στις επιτροπές, επί των άρθρων 1 έως 12. Στο άρθρο 1 και στην παράγραφο 1 περιγράφεται ο ορισμός και ο σκοπός των ενεργειακών κοινοτήτων. Εκεί έχουμε μια πρόταση δεκαοκτώ γραμμών που μπορεί να δημιουργήσει παρερμηνείες - γίνομαι λίγο πιο συγκεκριμένος - , σε συνδυασμό με το άρθρο 4 όπου επαναλαμβάνεται ο σκοπός των ενεργειακών κοινοτήτων μαζί με τις δραστηριότητες. Στο άρθρο 4, λοιπόν, στην παράγραφο 7, περιλαμβάνονται ρητά οι δραστηριότητες: Παραγωγή, διανομή και προμήθεια θερμικής ή ψυκτικής ενέργειας εντός της περιφέρειας που βρίσκεται η έδρα της, χωρίς να αναφέρει, όπως το κάνει στην πρώτη παράγραφο, ρητά ότι είναι από ανανεώσιμες πηγές ενέργειες ή από συμπαραγωγή. Μπαίνει, δηλαδή, το ερώτημα αν η παραγωγή θερμικής ή ψυκτικής ενέργειας μπορεί να γίνεται και από συμβατικές μορφές εκτός συμπαραγωγής και ΑΠΕ. Ίσως εκεί χρειάζεται μια αποσαφήνιση, που μπορεί να γίνει κι αργότερα με κάποιες εγκυκλίους. Επίσης, σχετικά με το άρθρο 2, για τα μέλη της ενεργειακής κοινότητας, εδώ ίσως να πρέπει να έχουμε μια ευελιξία στην απόδειξη της σχέσης με έναν τόπο. Δηλαδή, αν ένας νέος θέλει να συμμετάσχει σε ένα τέτοιο εγχείρημα, μήπως είναι υπερβολικό να έχει υποχρεωτικά ακίνητη περιουσία στο μέρος αυτό; Μήπως πρέπει να υπάρχουν κι άλλοι τρόποι για τέτοιες περιπτώσεις, χωρίς να απωλέσουμε τον αποκεντρωμένο χαρακτήρα; Πάμε στο δεύτερο μέρος που έχει τις λοιπές ενεργειακές διατάξεις. Έγινε αρκετή συζήτηση στις επιτροπές για το άρθρο 16 και για την απευθείας ανάθεση από την ΡΑΕ σε εξωτερικούς συνεργάτες κάποιων κρίσιμων για τον μακροχρόνιο ενεργειακό σχεδιασμό εργασιών. Το ποσό ανέρχεται στις 400.000 ευρώ για το 2018, σύμφωνα με τη νομοτεχνική βελτίωση που κατατέθηκε. Προφανώς, πρόκειται για το «τρέξιμο» κάποιων ενεργειακών μοντέλων, ώστε να μπορεί η ΡΑΕ να γνωμοδοτήσει με βάση τον ν.4001/2011. Το θέμα, όμως, της έλλειψης μακροχρόνιου ενεργειακού σχεδιασμού το είχαμε θέσει ήδη από τον Μάρτιο του 2017 στις συναντήσεις μας με τον κύριο Υπουργό και στη ΡΑΕ τον Απρίλιο του 2017. Με ερώτηση, μάλιστα, επανήλθαμε τον Μάιο του 2017, η οποία απαντήθηκε τον Σεπτέμβριο. Στη συζήτηση στις επιτροπές ο Υπουργός δικαιολογήθηκε για το επείγον του πράγματος, λέγοντας ότι μόλις τον Σεπτέμβριο δόθηκαν τα νέα templates, τα νέα πρότυπα, δηλαδή, για την καταγραφή των απαραίτητων στοιχείων και προβλέψεων από την Ευρωπαϊκή Ένωση. Τα θέματα που προέκυψαν και από την ακρόαση των φορέων είναι αφ' ενός η υποστελέχωση της ΡΑΕ, η οποία σιγά - σιγά αποψιλώνεται από στελέχη πολύ εξειδικευμένα, καθότι βρίσκουν αλλού καλύτερες δουλειές, αφ' ετέρου ότι θα εμπλακούν όλοι οι σχετικοί φορείς, όπως το ΚΑΠΕ, τα ειδικευμένα πανεπιστημιακά εργαστήρια, καθώς και τα ερευνητικά κέντρα. Είναι φορείς οι οποίοι είναι λίγο - πολύ γνωστοί στους παροικούντες την Ιερουσαλήμ των ενεργειακών μοντέλων. Ας δεχθούμε, λοιπόν, ότι το θέμα προέκυψε τελικά ως επείγον. Η γνώμη μας, όμως, είναι ότι η απευθείας ανάθεση θα μπορούσε να αποφευχθεί, κάνοντας τη διαδικασία πιο ανοικτή και διάφανη. Επιτρέψτε μου σε αυτό το σημείο να αναφερθώ και σε ένα άλλο θέμα που προέκυψε τα Χριστούγεννα, μετά από τη συζήτηση που είχαμε, δηλαδή, στις επιτροπές. Συστήθηκε με πράξη του Υπουργικού Συμβουλίου στις 27 Δεκεμβρίου η Εθνική Επιτροπή για την Ενέργεια και το Κλίμα, η οποία έχει σαν αρμοδιότητα τον εθνικό ενεργειακό σχεδιασμό. Είναι μια εικοσαμελής επιτροπή - όπως υπάρχει στην πράξη του Υπουργικού Συμβουλίου - με έξι γενικούς γραμματείς Υπουργείων, αρκετούς επικεφαλής ανεξάρτητων αρχών και τέσσερις εμπειρογνώμονες, επιλογές του Γενικού Γραμματέα Ενέργειας και Ορυκτών Πόρων. Επίσης, έχουμε και δύο εκπροσώπους πολιτικών γραφείων Υπουργών. Αυτό μας βάζει σε σκέψεις. Σε μια εθνική επιτροπή εκπρόσωποι πολιτικών γραφείων Υπουργών; Και, μάλιστα, όχι ένας, αλλά δύο εκπρόσωποι. Και του Υπουργού και του Αναπληρωτή Υπουργού, Έχουν, αλήθεια, θεσμική ιδιότητα τα πολιτικά γραφεία; Επίσης, πώς δικαιολογείται σε μια τέτοια επιτροπή να μην υπάρχουν εκπρόσωποι των παραγωγικών φορέων, όταν, μάλιστα, στην παράγραφο 2 της πράξης του Υπουργικού Συμβουλίου λέει τα εξής: «Λαμβάνουμε υπ' όψιν την ανάγκη ύπαρξης ενός συμβουλευτικού οργάνου, στο οποίο θα εκπροσωπούνται οι συναρμόδιοι κρατικοί, κοινωνικοί και παραγωγικοί φορείς, καθώς και εκπρόσωποι της αγοράς στον τομέα της ενέργειας για την υποστήριξη του κυβερνητικού έργου και την παροχή προτάσεων για τη διαμόρφωση του εθνικού σχεδίου δράσης για την ενέργεια και το κλίμα». Αν λείπουν οι παραγωγικοί φορείς ή οι εκπρόσωποι της αγοράς από μια τέτοια επιτροπή, ποιοι θα υλοποιήσουν, έτσι κι αλλιώς, τον όποιον ενεργειακό σχεδιασμό; Επίσης, οι κοινωνικοί φορείς πού είναι σε αυτή την εικοσαμελή επιτροπή; Που είναι οι μη κυβερνητικές οργανώσεις, η GREENPEACE, η WWF που δραστηριοποιούνται στον χώρο ενεργά; Τέλος, στον ν.4001/2011, στο άρθρο 3, εκτός από τη ΡΑΕ, την οποία είδαμε ήδη στο άρθρο 16 του νομοσχεδίου, γνωμοδοτούσε και η Οικονομική και Κοινωνική Επιτροπή, η ΟΚΕ δηλαδή, η οποία βλέπουμε να απουσιάζει τελείως από τη συγκεκριμένη Εθνική Επιτροπή για την Ενέργεια και το Κλίμα. Νομίζω ότι τη συγκεκριμένη πράξη, κύριε Υπουργέ, θα πρέπει να τη δείτε ξανά και να τροποποιήσετε ανάλογα και το άρθρο 3 του ν.4001/2011, ώστε αυτή η επιτροπή να γνωμοδοτεί για τον μακροχρόνιο ενεργειακό σχεδιασμό και όχι η ΡΑΕ μαζί με την ΟΚΕ. Έχουμε, δηλαδή, μια εικοσαμελή Εθνική Επιτροπή για την Ενέργεια και το Κλίμα, στην οποία η πλειονότητα των μελών της είναι κρατικοί και κομματικοί αξιωματούχοι, χωρίς εκπροσώπους κοινωνικών και παραγωγικών φορέων. Για να έλθω λίγο στα της χθεσινής επικαιρότητας και μιας και αφορά το δικό σας Υπουργείο και τις δικές σας αποφάσεις, κύριε Σταθάκη, θα θέλαμε κάποιες διευκρινήσεις για κάτι το οποίο ανέφερε ο κ. Μανιάτης προηγουμένως. Υπάρχουν 200.000 ευρώ για τη δημοσιότητα της πράξης αντικατάστασης συστημάτων θέρμανσης πετρελαίου με συστήματα φυσικού αερίου σε κατοικίες, το οποίο θα υλοποιηθεί στο πλαίσιο του ΕΣΠΑ 2014-2020. Αυτές οι δαπάνες δημοσιότητας αφορούν τηλεοπτική καμπάνια, ραδιόφωνα και έντυπο Τύπο. Στον έντυπο Τύπο θα πάνε περίπου 20.000. Εν προκειμένω, είδαμε χθες στη «ΔΙΑΥΓΕΙΑ» ότι αφορά πέντε εφημερίδες: «ΝΕΑ ΣΕΛΙΔΑ» με 4.000, «ΕΘΝΟΣ» 4.000, «Η Εφημερίδα των Συντακτών» 2.880, «DOCUMENTO» 1500 και «H ΑΥΓΗ» 180. Αυτό, απ' ότι κατάλαβα, έγινε με απευθείας ανάθεση, γιατί στις αποφάσεις που υπάρχουν στη «ΔΙΑΥΓΕΙΑ», δεν υπάρχει καμμία πρόσκληση ενδιαφέροντος στα διάφορα σχετικά έγγραφα, που συνήθως αναφέρονται στη «ΔΙΑΥΓΕΙΑ». Η απορία είναι, γιατί δεν επιλέξατε τη μέγιστη διάδοση της συγκεκριμένης δράσης; Γιατί, δηλαδή, δεν δόθηκε αυτό και σε άλλες εφημερίδες; Ρωτήσατε και δεν ήθελαν; Στο φυσικό αντικείμενο του συγκεκριμένου έργου ο σκοπός είναι η μέγιστη διάδοση. Με αυτές τις πέντε εφημερίδες επιτυγχάνουμε αυτή τη μέγιστη διάδοση; Και αν δεν θεωρήσατε σωστό να υπάρξουν καταχωρήσεις σε όλα τα έντυπα, τότε με ποια κριτήρια επιλέχθηκαν αυτές οι πέντε εφημερίδες, τις οποίες όλως τυχαίως δεν τις λες και αντικυβερνητικές; Και τίθεται και το εξής ερώτημα: Με ποιον τρόπο έγινε αυτή η κατανομή των χρημάτων; Έγινε με βάση την κυκλοφορία των εφημερίδων ή απλώς αποδεχθήκατε την οικονομική προσφορά της κάθε εφημερίδας; Όσον αφορά αυτές τις πρακτικές, επειδή ήμουν και μέλος της επιτροπής για τη διερεύνηση της χρηματοδότησης των κομμάτων και των μέσων μαζικής ενημέρωσης, και ένα από τα θέματα που συζητούσαμε τότε είναι πώς δινόντουσαν από τράπεζες, αλλά και από δημόσιες υπηρεσίες - για παράδειγμα ΕΥΔΑΠ, ΚΕΕΛΠΝΟ - διάφορες καταχωρήσεις σε συγκεκριμένες εφημερίδες, παρά τα πορίσματα που έβγαλε αυτή η επιτροπή, βλέπουμε ότι η ιστορία, έστω και για μικρότερα ποσά, επανεμφανίζεται. Μάλιστα, σήμερα είδαμε και ανακλήσεις των πράξεων στη «ΔΙΑΥΓΕΙΑ», μετά τις χθεσινές αποκαλύψεις και του Ποταμιού, για τα τρία υψηλότερα αντίτιμα, δηλαδή για τις εφημερίδες «ΝΕΑ ΣΕΛΙΔΑ», «Η Εφημερίδα των Συντακτών» και «ΕΘΝΟΣ». Θα θέλαμε, αν μπορείτε, να μας το εξηγήσετε λίγο και αυτό. Κλείνω μετά από αυτά τα δύο θέματα, τα οποία θεωρούμε αρκετά σοβαρά, δηλαδή την Εθνική Επιτροπή για την Ενέργεια και το Κλίμα και την κατανομή των κονδυλίων προβολής προγραμμάτων, γιατί θα ακολουθήσει και η τηλεόραση, θα ακολουθήσει και το ραδιόφωνο - για μην έχουμε τέτοιες πρακτικές, θα πρέπει να τα δείτε - γυρνώντας στο νομοσχέδιο και λέγοντας ότι είμαστε θετικοί στον καθορισμό του πλαισίου για τις ενεργειακές κοινότητες. Ας ξεκινήσει να λειτουργεί το πλαίσιο και εδώ θα είμαστε ως νομοθετικό Σώμα να το βελτιώσουμε όταν και όπου χρειάζεται. Ευχαριστώ πολύ.
Ευχαριστούμε πολύ τον κ. Μαυρωτά. Τον λόγο έχει ο Υπουργός Περιβάλλοντος και Ενέργειας κ. Γεώργιος Σταθάκης για δεκαοκτώ λεπτά.
Αγαπητές και αγαπητοί συνάδελφοι, σήμερα εισάγεται ένα σχέδιο νόμου, που αδιαμφισβήτητα αποτελεί μια μεγάλη τομή στον τομέα της ενέργειας στην Ελλάδα. Για πρώτη φορά δίνουμε τη δυνατότητα σε πολίτες, μικρομεσαίες επιχειρήσεις, τοπικούς φορείς να αποκτήσουν ενεργή εμπλοκή στη διαδικασία μετασχηματισμού του ενεργειακού μας συστήματος. Παράλληλα - και αυτό είναι κάτι που θα πρέπει να ακουστεί - πρωτοπορούμε στην Ευρώπη, καθώς είμαστε από τις πρώτες χώρες που θεσπίζουν ένα ξεκάθαρο και διάφανο πλαίσιο για τη λειτουργία των ενεργειακών κοινοτήτων - κάτι που έχει υπογραμμίσει και το σύνολο των οικολογικών οργανώσεων - και οδηγούμαστε πλέον σε ένα πλαίσιο το οποίο φιλοδοξεί να ανοίξει καινούργιους δρόμους στον ενεργειακό μετασχηματισμό της χώρας μας. Υπογραμμίζω για μια ακόμη φορά ότι είναι ένα νομοσχέδιο που δεν έχει καμμία σχέση με τις μνημονιακές υποχρεώσεις της χώρας, μια πρωτοβουλία 100% της παρούσας Κυβέρνησης. Είναι ένα νομοσχέδιο που φέρει τη σφραγίδα του τρόπου με τον οποίο αντιλαμβανόμαστε μια γενικότερη στρατηγική και στο πλαίσιο του ενεργειακού τομέα και στο πλαίσιο της εξόδου από την κρίση και της παραγωγικής ανασυγκρότησης της ελληνικής οικονομίας. Επιτρέψτε μου να υπενθυμίσω ότι η στρατηγική μας στην ενέργεια έχει δύο μεγάλους πυλώνες, παίρνοντας ως δεδομένο ότι έχουμε δεσμευτεί ως χώρα και στους υψηλούς στόχους του Παρισιού και στην ιδέα μιας φιλόδοξης στρατηγικής για το σύνολο της Ευρωπαϊκής Ένωσης για το 2020-2030. Άρα και σε σχέση με τη Συμφωνία του Παρισιού και σε σχέση με τις στοχεύσεις της Ευρωπαϊκής Επιτροπής για το 2020-2030 είμαστε από τις χώρες που υποστηρίζουμε φιλόδοξους στόχους τόσο στην εξοικονόμηση ενέργειας όσο και στον δεύτερο πυλώνα, στην παραγωγή ενέργειας. Άρα η χώρα μας δεσμεύεται για δύο πράγματα: Πρώτον, ότι το 2020-2030 πρέπει να πλησιάσουμε σε ένα πολύ υψηλό ποσοστό συμμετοχής των ΑΠΕ στο ενεργειακό μείγμα της χώρας. Και δεύτερον, ότι μέχρι τότε θα πρέπει να έχουμε κάνει τεράστια βήματα στην εξοικονόμηση ενέργειας, που αφορά το σύνολο πλέον των δραστηριοτήτων μας - την κατοικία, τις μεταφορές - το σύνολο των πραγμάτων στα οποία καταναλώνουμε ενέργεια. Συνεπώς χρειάζεται τεράστια προσπάθεια - ειδικά στον δεύτερο πυλώνα - για να φθάσουμε σε αυτή την εξέλιξη. Στο πλαίσιο, λοιπόν, αυτής της διπλής στρατηγικής, της αλλαγής του μείγματος παραγωγής ενέργειας και της εξοικονόμησης ενέργειας, ο θεσμός των ενεργειακών κοινοτήτων και στους δύο αυτούς πυλώνες έρχεται να ανοίξει έναν δρόμο και μία προοπτική. Μέχρι τώρα και οι δύο αυτές δραστηριότητες ήταν κατ' εξοχήν επιχειρηματικό αντικείμενο. Στην περίπτωση των ΑΠΕ είχαμε δύο ομάδες - κύματα ανάπτυξης των ΑΠΕ στη χώρα μας. Στα φωτοβολταϊκά κυριάρχησαν οι μικρομεσαίες επιχειρήσεις και είχαμε το πρώτο κύμα ανάπτυξης των ΑΠΕ με φωτοβολταϊκά. Στο δεύτερο κύμα, που είναι τα αιολικά, συνήθως έχουμε μεγάλες επιχειρήσεις, διότι οι επενδύσεις στα αιολικά είναι κατά κανόνα πολύ πιο ακριβές. Σήμερα που έχει κλείσει ο κύκλος των εγγυημένων τιμών - οι τελευταίες εγγυημένες τιμές που δόθηκαν στα αιολικά πάρκα ήταν τον περασμένο Μάρτιο - μπαίνουμε σε ένα νέο πεδίο, όπου η ανάπτυξη των ΑΠΕ δεν θα στηρίζεται πλέον σε εγγυημένες τιμές, αλλά σε διαγωνιστικές διαδικασίες. Αυτές οι διαγωνιστικές διαδικασίες κάνουν εφικτά αυτά που ειπώθηκαν και από αρκετούς συναδέλφους. Η συνεχής βελτίωση της τεχνολογίας ρίχνει το κόστος των ΑΠΕ. Οι πρώτες ενδείξεις πλέον από τις διαγωνιστικές διαδικασίες δείχνουν ότι το κόστος των ΑΠΕ, η προσφορά ενέργειας μέσω ΑΠΕ, πλησιάζει πλέον σε επίπεδα στο μέσο οριακό κόστος παραγωγής ενέργειας. Υπενθυμίζω ότι στην Ελλάδα η μέση οριακή τιμή είναι 70 ευρώ ανά κιλοβατώρα και οι πρόσφατοι διαγωνισμοί δείχνουν ότι και οι ΑΠΕ φθάνουν σε ένα επίπεδο λίγο πιο κάτω από τα 100 ευρώ, περίπου στα 90 ευρώ. Άρα βρισκόμαστε σε μια πορεία όπου η παραγωγή μέσω ΑΠΕ θα παραμένει ίσως πιο ακριβή για κάποια χρόνια, αλλά πλησιάζει πάρα πολύ στον μέσο όρο. Υπενθυμίζω ότι στο παρελθόν ήταν πάρα πολύ υψηλή, κοντά στα 200 ευρώ και παραπάνω από 200 ευρώ για κάποια χρόνια. Συνεπώς εν μέσω αυτών των αλλαγών, με αυτόν τον τρόπο ανοίγουμε έναν τρίτο χώρο για την παραγωγή ενέργειας, πέρα από τις μεγάλες επιχειρήσεις, πέρα από τις μικρομεσαίες, οι οποίες θα συνεχίσουν να επενδύουν και να αναπτύσσουν τις επιμέρους αγορές τους. Με τον θεσμό των ενεργειακών κοινοτήτων δίνουμε τη δυνατότητα στο σύνολο των φορέων της κοινωνίας να μπορούν να παράγουν ενέργεια, είτε πρόκειται για μία πολυκατοικία, είτε για τρεις βιοτεχνίες, πέντε ξενοδοχεία, πανεπιστήμια, δήμους κ.ο.κ.. Ξαφνικά ανοίγουμε ένα νέο πεδίο, με το οποίο θα είναι δυνατή η παραγωγή ενέργειας μέσω ΑΠΕ, απόλυτα προσανατολισμένη στη δεύτερη αρχή, στην αρχή της τοπικότητας. Με αυτό επιδιώκουμε τοπική παραγωγή, τοπική κατανάλωση. Αυτή είναι η κεντρική ιδέα ενός αποκεντρωμένου συστήματος παραγωγής ενέργειας, όπου κατανάλωση και παραγωγή θα έχουν ισχυρούς κανόνες τοπικότητας. Γι' αυτό και το συγκεκριμένο νομοσχέδιο το διαπερνούν ισχυρές ασφαλιστικές δικλίδες, προκειμένου να είναι σαφής ο τοπικός χαρακτήρας της επιχείρησης. Και εδώ θα ήθελα να διαβεβαιώσω - γιατί ακούγονται φωνές ότι κάποια μεγάλα συμφέροντα θα παρακάμψουν όλα τα συστήματα για να ενοποιήσουν τοπικότητες κ.ο.κ. - ότι έτσι όπως είναι διατυπωμένα τα άρθρα, προστατεύονται πλήρως από τέτοια πιθανά σενάρια. Άρα ισχυρή τοπικότητα. Δεύτερον, συνέργειες και συμπράξεις: Κεντρική ιδέα μας είναι ότι πρέπει να υπάρξει συνένωση ατόμων, πρωτοβουλιών, φορέων κοινωνικού χαρακτήρα, κοινωνικής οικονομίας. Το στοιχείο της κοινωνικής οικονομίας πρέπει να ενισχυθεί και το ενισχύουμε με έναν επιπρόσθετο κανόνα, έναν κανόνα δημοκρατίας στο εσωτερικό των ενεργειακών κοινοτήτων. Η ισότητα διασφαλίζεται πλήρως με την ισοτιμία της ψήφου των συμμετεχόντων, ανεξαρτήτως συνεταιριστικού μεριδίου. Άρα βρισκόμαστε σε ένα σημείο όπου ενισχύουμε ταυτόχρονα την τοπικότητα, τη σύμπραξη και τη συνεταιριστική και κοινωνική δομή των δραστηριοτήτων και ισχυρούς κανόνες δημοκρατίας. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Κατά κύριο λόγο η δραστηριότητα των ενεργειακών κοινοτήτων θα εδράζεται στην αξιοποίηση, στο μέγιστο, του συμψηφισμού ανάμεσα στην κατανάλωση που έχει ένα υποκείμενο και στη δυνατότητά του να παράγει αυτή τη συγκεκριμένη κατανάλωση με δικά του μέσα. Αυτή είναι η κεντρική αρχή. Ταυτόχρονα, όμως, είναι ανοικτός ο δρόμος για να πωλείται το πλεόνασμα ενέργειας που έχει και να φτιαχτεί μια ενεργειακή κοινότητα, η οποία αποκλειστικό σκοπό θα έχει το να παράγει και να πουλάει ενέργεια. Και αυτό είναι διασφαλισμένο. Στοχεύσεις και προσδοκίες: Δεν υπάρχει αμφιβολία ότι η πρόθεση και ο στόχος του νομοσχεδίου είναι να μειωθεί το κόστος ενέργειας για νοικοκυριά και μικρομεσαίες επιχειρήσεις, να υπάρξει περαιτέρω διείσδυση των ΑΠΕ - είναι στρατηγικός μας στόχος - , να υπάρξει μεγαλύτερη τοπική αποδοχή των ΑΠΕ, επιλύοντας θέματα συγκρούσεων, τα οποία μέχρι τώρα - εύλογα ή μη - δημιουργούνται κατά διαστήματα. Επίσης, στόχος και πρόθεση του νομοσχεδίου είναι να υπάρξει μεγάλη καινοτομία στην παραγωγή και στον ενεργειακό σχεδιασμό, καθώς έτσι θα αρχίσει να υπάρχει μία ευρεία οικονομική δραστηριότητα, στηριγμένη εκ των πραγμάτων πάνω σε καινοτομίες, οι οποίες θα δημιουργήσουν και προοπτικές για συγκεκριμένους κλάδους της οικονομίας και ταυτόχρονα θα δημιουργήσουν συνθήκες τοπικής παραγωγής πολύ πιο έντονες. Επίσης, η ενίσχυση της αλληλεγγύης και του πυλώνα της κοινωνικής οικονομίας, όπως υπογράμμισα, αποτελεί βασικό αξιακό μας στοιχείο, καθώς και η αύξηση των επενδύσεων με κύριο στόχο την αειφορία και τον σεβασμό στο περιβάλλον, η αξιοποίηση όλων των διαθέσιμων εργαλείων που υπάρχουν στην ενεργειακή αγορά, ο συμψηφισμός ενέργειας, ο εικονικός συμψηφισμός ενέργειας, οι smart meters - οι έξυπνοι μετρητές ενέργειας - κ.λπ., με τα οποία θα δούμε μια συνολική επέκταση αυτών των εργαλείων. Επιτρέψτε μου να σταθώ στη συζήτηση που έγινε με τους φορείς. Όπως διαπιστώσατε, υπήρξε μια συντριπτική υποστήριξη αυτού του θεσμού από το σύνολο των φορέων και φυσικά από τις οικολογικές οργανώσεις, το Τεχνικό Επιμελητήριο, το Οικονομικό Επιμελητήριο, τους ΤΟΕΒ και το σύνολο των φορέων που εμπλέκονται σε αυτό. Επίσης, αντιμετωπίζουν θετικά αυτή τη διαδικασία οι υπάρχουσες ενεργειακές συνεταιριστικές εταιρείες της Καρδίτσας και της Σίφνου. Θα πω μια λέξη για αυτή τη συζήτηση. Φάνηκε ότι το σύνολο των προτάσεων που προέρχονται από όλο αυτό το ευρύ φάσμα κοινωνικών φορέων, έχουν ενσωματωθεί στο νομοσχέδιο. Κάποιες τελευταίες προτάσεις που έγιναν για την αποθήκευση κ.λπ. είναι στις τροπολογίες μας. Αυτό έχει τεράστια σημασία, διότι νομίζω ότι είναι ένα νομοσχέδιο για το οποίο μπορεί να λέει η Κυβέρνηση: «τι καλοί που είμαστε», αλλά θεωρώ ότι χρειάζεται την ευρεία συναίνεση, γιατί ανοίγει έναν δρόμο. Από κει και πέρα, δεν αποτελεί αντικείμενο στενής κομματικής ή κυβερνητικής αντιμετώπισης. Είναι ένα βήμα που πρέπει να κάνουμε. Ανοίγει πολύ σημαντικούς δρόμους στον ενεργειακό μετασχηματισμό μας. Θα το αγκαλιάσουν οι τοπικές κοινωνίες. Πρέπει να το αγκαλιάσουν, διότι ανοίγει τεράστιες δυνατότητες. Με αυτή την έννοια θεωρώ ότι είναι ένα ώριμο νομοσχέδιο, το οποίο έχει κλείσει τον κύκλο του διαλόγου και έχει δημιουργήσει και μια ευρύτερη κοινωνική συναίνεση. Επιτρέψτε μου να σταθώ λίγο στις τροπολογίες που έχουν κατατεθεί. Θεωρώ ότι όλες είναι τροπολογίες οι οποίες έχουν τεχνικό χαρακτήρα. Η πρώτη, δηλαδή, για τον ενεργειακό συμψηφισμό, προσθέτει την πρόταση περί αποθήκευσης της «GREENPEACE» και τη γεωθερμία και την ηλιοθερμία, που δεν είχαν μερικές τεχνολογίες ΑΠΕ που δεν είχαν εισαχθεί. Για την αγορά φυσικού αερίου η βασική προσθήκη αφορά την υποχρέωση διατήρησης αποθέματος υγροποιημένου φυσικού αερίου σε πλοίο. Έχουμε συμφωνήσει με όλους τους φορείς και υπάρχει σε αυτή τη φάση ένα πλοίο τους χειμώνες. Σε περίπτωση που αντιμετωπιστούν, δηλαδή, έκτακτα γεγονότα, όπως είχαμε πέρυσι τον χειμώνα, είναι ο καλύτερος τρόπος να έχουμε stand by ένα πλοίο με φυσικό αέριο, το οποίο θα καλύπτει την περίπτωση που υπάρχει ακραία ζήτηση τον βαρύ χειμώνα.
Κύριε Υπουργέ, το επαναλαμβάνετε αυτό;
Ναι. Πέρυσι είχαμε ένα πρόβλημα προμήθειας. Τώρα έχουν συμφωνήσει οι παραγωγοί και όλοι ότι θα είναι ένα πλοίο επιπρόσθετο με ένα απόθεμα που θα λειτουργεί τους τρεις μήνες κ.λπ. και έχει ένα κόστος το οποίο επιμερίζεται και πληρώνεται με έναν συγκεκριμένο τρόπο. Ως προς τις επεκτάσεις των προθεσμιών πληρωμής του κόστους σύνδεσης του ΑΔΜΗΕ από το ειδικό έργο του Πολυπόταμου - το γνωρίζετε αυτό - έχει αυξηθεί το κόστος. Υπάρχει μια συζήτηση για το πώς θα επιμεριστεί για να μην επιβαρυνθούν οι καταναλωτές. Έχουν συναφθεί οι συμβάσεις, έγιναν όλα μέχρι τις 31 Δεκεμβρίου του 2016. Χρειάζεται μια μικρή παράταση, ούτως ώστε οι κάτοχοι σταθμών παραγωγής ενέργειας να καταβάλουν το συνολικό κόστος σύνδεσης που τους αναλογεί. Ως προς την αναβίωση αδειών παραγωγής των ΟΤΑ, νομίζω ότι τους δίνουμε μια δεύτερη ευκαιρία. Είναι ΟΤΑ που είχαν αποκλειστεί από τα έργα τους. Τους δίνουμε μια επιπρόσθετη προθεσμία. Φτάνω και στη διάταξη για την οποία με εκπλήσσει η Νέα Δημοκρατία γιατί την αμφισβητεί, την εισαγωγή του περιβαλλοντικού οικιακού τιμολογίου στην Περιφέρεια της Δυτικής Μακεδονίας και στον Δήμο Μεγαλόπολης. Με αυτή τη νομοθετική ρύθμιση ενισχύονται πάνω από εκατόν σαράντα χιλιάδες νοικοκυριά στις περιβαλλοντικά επιβαρυμένες περιοχές της Περιφέρειας Δυτικής Μακεδονίας και του Δήμου Μεγαλόπολης της Περιφερειακής Ενότητας Αρκαδίας. Συγκεκριμένα διασφαλίζεται έκπτωση μέχρι 42 ευρώ τη μεγαβατώρα στους λογαριασμούς ηλεκτρισμού, ανεξαρτήτως προμηθευτή, για εκατόν τριάντα τρεις χιλιάδες νοικοκυριά στη δυτική Μακεδονία και οκτώ χιλιάδες νοικοκυριά στον Δήμο Μεγαλόπολης. Ανάλογα με το ύψος της κατανάλωσης του ρεύματος, στο συνολικό κόστος ρεύματος έχουμε μια έκπτωση που κυμαίνεται από 25% έως 27,5%, ενώ ως προς το ανταγωνιστικό κόστος έχουμε ακόμα μεγαλύτερη έκπτωση της τάξης του 44%, άρα μεσοσταθμικά γύρω στο 30%. Το μέτρο έχει κοστολογηθεί στα 17,5 εκατομμύρια με βάση τα στοιχεία κατανάλωσης των εν λόγω περιοχών και επιμερίζεται σε 16 εκατομμύρια για την περιφέρεια δυτικής Μακεδονίας, 0,7 εκατομμύρια για τον Δήμο Μεγαλόπολης, με ένα μαξιλάρι ασφαλείας 0,8 εκατομμυρίων. Αυτά έχουν προϋπολογιστεί. Η κριτική της Νέας Δημοκρατίας ήταν τριπλή: Πρώτον, ότι επαναφέρουμε ευνοϊκές ρυθμίσεις αναβιώνοντας το κακό, μεροληπτικό κράτος του παρελθόντος. Αμφισβητεί, κατ' ουσίαν, τη σκοπιμότητα της ρύθμισης αυτής. Άρα εμείς συνηγορούμε στη σκοπιμότητα της ρύθμισης.
Για ποια, κύριε Υπουργέ; Για τη ρύθμιση;
Θα ακούσετε. Θέλω να ακούσω επιχειρήματα, που να αμφισβητείτε τη σκοπιμότητα της ρύθμισης. Άρα θα ήθελα να ακούσω από τη Νέα Δημοκρατία ένα επιχείρημα, αντί να λέει ότι η ρύθμιση γυρίζει στο παρελθόν και ευνοεί επιμέρους ομάδες, δεν ξέρω τι άλλο υπονοείτε, να κάνουμε μια ουσιαστική συζήτηση στο εάν συμφωνείτε ή όχι στη σκοπιμότητα. Δεύτερον, μας κάνετε κριτική ότι δεν έχουμε τις τεχνικές λεπτομέρειες και τις παραπέμπουμε στην υπουργική απόφαση. Οι τεχνικές λεπτομέρειες είναι πολλές, γιατί είναι το οικιακό κοινωνικό τιμολόγιο, είναι οι εργαζόμενοι της ΔΕΗ που έχουν ήδη έκπτωση. Άρα οι τεχνικές λεπτομέρειες δεν μπορούν να μπουν στον νόμο, θα βγουν με κάποιο συγκεκριμένο τρόπο, χωρίς να αλλοιωθεί - έχει δεσμευτεί - το ποσό στον προϋπολογισμό, έχει τεθεί νομοθετικά. Οι τεχνικές λεπτομέρειες είναι πάρα πολλές. Φαντάζομαι ότι δίνετε το δικαίωμα να μην ενσωματωθούν στον νόμο. Όπως, επίσης, και η διάρκεια. Σήμερα, κάνουμε ένα μεγάλο βήμα. Αναγνωρίζουμε το πρόβλημα. Αποτελεί ένα θέμα το οποίο έχει συζητηθεί διεξοδικά στην τοπική κοινωνία - είναι παρών και ο περιφερειάρχης ο κ. Καρυπίδης - και είναι ένα θέμα στο οποίο η Κυβέρνηση έχει συναινέσει και στο τοπικό περιφερειακό συνέδριο ότι και η σκοπιμότητα είναι δεδομένη και ο τρόπος υπάρχει και πρέπει να ολοκληρωθεί αυτός ο σκοπός. Άρα το περιβαλλοντικό οικιακό τιμολόγιο σήμερα θεσμοθετείται, επαναλαμβάνω - και ανοίγει - να το πω διαφορετικά, όπως το καταλαβαίνω δηλαδή - κάτι το οποίο έπρεπε να είχε συμβεί εδώ και χρόνια και γίνεται με μια καθυστέρηση σήμερα. Θα ήθελα να κλείσω λέγοντας κάτι ακόμα για τη δυτική Μακεδονία. Αμφισβητήσατε την ένταξη της δυτικής Μακεδονίας στο φυσικό αέριο. Επιτρέψτε μου να διορθώσω και εδώ τα θέματα. Μετά την ολοκλήρωση κατασκευής του ΤΑΡ το 2019, έχει συμφωνηθεί με τον ΤΑΡ να υπάρξουν δυο έξοδοι του αγωγού διανομή φυσικού αερίου. Είναι δυο οι έξοδοι. Τα σημεία αυτά είναι ένα κοντά στον Πτολεμαΐδα και ένα κοντά στην Καστοριά. Το έργο θα γίνει από τη ΔΕΔΑ με επιπλέον δανειοδότηση από την Ευρωπαϊκή Τράπεζα Επενδύσεων και η ΔΕΔΑ θα συμβάλει με 12,6 εκατομμύρια ευρώ. Έχει συμφωνηθεί, συνεπώς, η επέκταση του έργου στην περιοχή. Έχει γίνει cost benefit analysis, έχουν δεσμευτεί πόροι από το ΕΣΠΑ από το ΠΔΕ 12,6 εκατομμύρια ευρώ, κάτι έχει δεσμεύσει και ο περιφερειάρχης νομίζω, συνεπώς έχουμε πρόσβαση. Όταν αρχίσει να λειτουργεί ο ΤΑΡ, στόχος είναι να είμαστε έτοιμοι, με πρώτη προτεραιότητα την Καστοριά, το Άργος Ορεστικού και την Κοζάνη. Συνεπώς νομίζω ότι και στο θέμα του φυσικού αερίου η περιφέρεια θα αποκτήσει πρόσβαση. Να επιστρέψω στο νομοσχέδιο, μετά την εκτεταμένη παρένθεση που έκανα, προκειμένου να απαντήσω στα θέματα που έθεσε για τη συγκεκριμένη ρύθμιση η Νέα Δημοκρατία. Είναι προφανές ότι σήμερα δεν θα σας απαντήσω για τα θέματα της ΔΕΗ. Θέσατε πολλά θέματα για τη ΔΕΗ. Οποιαδήποτε μέρα, σε επίκαιρη ερώτηση εξπρές να καθίσουμε όσες ώρες θέλετε να τα συζητήσουμε. Το ίδιο ισχύει και για τα θέματα που θέσατε εάν για τη διαφημιστική δαπάνη μεροληπτούμε υπέρ φιλοκυβερνητικών εφημερίδων και άλλα, τα οποία θα μπορέσουμε να τα συζητήσουμε κι αυτά εκτός του σημερινού νομοσχεδίου. Οπότε, σε ένα μεγάλο μέρος αυτών των ερωτήσεων δεν θα τοποθετηθώ. Πρέπει να απαντήσω, όμως, όπως τέθηκε, για την Επιτροπή Ενεργειακού Σχεδιασμού. Θέλω να είναι σαφές. Εμείς φτιάξαμε μια επιτροπή αλλά θα ακολουθήσουμε μια διαδικασία διαβούλευσης, ακριβώς όπως έγινε στην Ιταλία. Δηλαδή, στη Βουλή θα έρθει δύο φορές το «ενεργειακός σχεδιασμός», σαν πρωτόλειο, που θα μαζευτούν όλες οι απόψεις των κομμάτων και σε έναν δεύτερο γύρω, όταν θα έχει ωριμάσει πλέον ο ενεργειακός σχεδιασμός. Άρα θα συζητηθεί δύο φορές στη Βουλή. Με όλους τους παραγωγικούς και άλλους φορείς θα ακολουθηθεί αντίστοιχη διαδικασία διαβούλευσης, με τις περιβαλλοντικές οργανώσεις, τους παραγωγικούς φορείς κ.ο.κ.. Άρα προσλάβετε αυτή την επιτροπή έτσι όπως την ανακοινώσαμε, περισσότερο ως ένα σημείο έναρξης του διαλόγου. Το κύριο βάρος, προφανώς, και καθοριστικό ρόλο θα έχει και η ΡΑΕ και το Κέντρο Ανανεώσιμων Πηγών Ενέργειας κι όλοι οι άλλοι φορείς που έχουν τη δυνατότητα θεσμικά να σχεδιάζουν. Σας διαβεβαιώνω ότι θα είναι ένας πολύ μακρύς, εξαντλητικός διάλογος με όλους τους συμμετέχοντες. Δεν θα υπάρχει η παραμικρή διάθεση - ούτε υπάρχει από την πλευρά μας - να φτιάξουμε ένα σχέδιο εντός γραφείων για να καλύψουμε την τυπική υποχρέωση για τον ενεργειακό σχεδιασμό του 2020-2030. Θα είναι μια πολύ μεθοδική διαδικασία διαβούλευσης, συζήτησης και θα διαπιστώσετε ότι θα γίνει με τον καλύτερο δυνατό τρόπο. Κλείνοντας επιτρέψτε μου να επιστρέψω στο νομοσχέδιο, το οποίο είναι ένα νομοσχέδιο - τομή. Πρέπει να στηριχθεί. Ανοίγει έναν δρόμο. Εναπόκειται από εκεί και πέρα στην ενεργή στήριξη που θα δοθεί στους τοπικούς φορείς. Η πρώτη μας δέσμευση είναι το ΚΑΠΕ να έχει την κεντρική πλατφόρμα που να ενισχύσει όλη αυτή τη διαδικασία. Να ευχηθούμε αυτό πραγματικά να ανοίξει και να πετύχει τους στόχους, τους φιλόδοξους στόχους που το νομοσχέδιο φέρει. Σας ευχαριστώ.
Κυρία Πρόεδρε, θα ήθελα τον λόγο για ένα λεπτό επί προσωπικού.
Το οποίο σε τι συνίσταται;
Αναφέρθηκε ο Υπουργός στα λεγόμενά μου με τρόπο που διαστρεβλώνει την ουσία αυτών που είπα.
Εντάξει, έχετε τον λόγο για ένα λεπτό.
Κυρία Πρόεδρε, κύριε Υπουργέ, κυρίες και κύριοι Βουλευτές, εγώ τα είπα, αλλά μάλλον εσείς δεν τα ακούσατε ή δεν τα καταλάβατε. Εμείς δεν σας είπαμε ότι είμαστε αντίθετοι στη ρύθμιση, την οποία φέρνετε σε ό,τι αφορά τους κατοίκους της δυτικής Μακεδονίας και του Δήμου της Μεγαλόπολης. Εμείς εκείνο που είπαμε είναι ότι είναι πρόχειρος ο τρόπος της διάταξης με τον τρόπο που το νομοθετείτε και, δεύτερον, δεν μιλάτε συγκεκριμένα για το τι πρόκειται να κάνετε. Πρώτον, δεν αναφέρεται ο χρόνος και μάλιστα από τα λεγόμενά σας κατάλαβα ότι μόνο για έναν χρόνο έχετε προβλέψει ότι θα δοθεί αυτή η οικονομική ενίσχυση, γιατί αποφύγατε να απαντήσετε εάν αυτό θα συνεχιστεί και τα επόμενα χρόνια. Σας καλώ σήμερα ξεκάθαρα να πείτε αν είναι μια προεκλογική υπόσχεση εν όψει πιθανών εκλογών το 2018 ή το 2019, έτσι ώστε να κερδίσετε κάποιες ψήφους. Το δεύτερο που θέλω να σας πω είναι πως είναι τόσο πρόχειρη η τροπολογία, που αποδεικνύει ότι τα χωριά Παλαμάρι, Ψάρι, Σύρνα, Ελληνικό και Παύλια, τα οποία ανήκουν στον Δήμο Γορτυνίας, γειτονικό με τον Δήμο Μεγαλόπολης και τα οποία εισπράττουν και δικαιούνται λιγνιτόσημο, γιατί δέχονται επιβαρύνσεις, δεν τα εντάσσετε σε αυτή την τροπολογία. Με αυτόν τον τρόπο, λοιπόν, καταλαβαίνει ο καθένας από εσάς, κυρίες και κύριοι Βουλευτές, ότι είναι μια πρόχειρη τροπολογία μόνο και μόνο για να ικανοποιήσουν την προεκλογική εξαγγελία, την οποία έκανε ο Πρωθυπουργός κ. Τσίπρας όταν ανέβηκε στη δυτική Μακεδονία. Δεν τους ενδιαφέρει να δώσουν λύση. Αν τους ενδιέφερε να δώσουν λύσεις, τότε δεν θα χρησιμοποιούσαν το πρόσχημα του ΤΑΡ, έναν αγωγό που τον καταψηφίσατε, κύριε Υπουργέ, όταν ήσασταν στα έδρανα της αντιπολίτευσης. Εσείς προσωπικά και οι Βουλευτές του κόμματός σας, διότι δεν θέλατε την κατασκευή του ΤΑΡ. Έρχεστε τώρα και λέτε ότι ο ΤΑΡ έχει προβλέψει την ύπαρξη τεσσάρων εξόδων. Ήταν τρεις και στη συνέχεια έγιναν τέσσερις οι έξοδοι και απλά εσείς προσδιορίζετε το πού θα γίνουν. Μα, αυτά προβλέπονταν από την αρχική σύμβαση. Μια σύμβαση που εσείς δεν την ψηφίσατε, επαναλαμβάνω. Αν ήσασταν εσείς, δεν θα υπήρχε ΤΑΡ. Άρα δεν μπορείτε να λέτε και να επαίρεστε ότι αυτό είναι δικό σας έργο, όταν είναι ένα έργο που εσείς καταψηφίσατε όταν ήσασταν αντιπολίτευση. Κάτι τελευταίο όσον αφορά τη ΔΕΗ.
Ελάτε, όμως. Έχετε υπερβεί το λεπτό. Μην κάνετε τοποθέτηση τώρα εδώ. Δεν υπάρχει προσωπικό.
Δεν αναφέρετε τίποτα για τη ΔΕΗ.
Αυτό δεν είναι προσωπικό, κύριε συνάδελφε.
Το εκλαμβάνω ως αδυναμία να αντιμετωπίσετε αυτά για τα οποία έχετε ήδη δεσμευτεί, κύριε Υπουργέ, σε ό,τι αφορά τη ΔΕΗ απέναντι στους θεσμούς. Ευχαριστώ.
Κυρία Πρόεδρε, μπορώ να απαντήσω;
Ορίστε, κύριε Υπουργέ.
Περί ΤΑΡ ο λόγος. Θυμάμαι πολύ καλά τι ψηφίσαμε και τι καταψηφίσαμε. Και ένα μεγάλο μέρος, νομίζω, της κριτικής έχει ενσωματωθεί. Και το παράδειγμα το ότι συμφωνήσαμε τέσσερις νέες εξόδους στη βόρεια Ελλάδα αποτελεί ένα από τα θέματα που συζητήθηκαν και βελτιώθηκε η σύμβαση. Δεν θυμάμαι να είμαστε κατά του ΤΑΡ επί της αρχής. Μην το συζητάτε.
Δεν ήμασταν κατά, κύριε Υπουργέ. «Παρών» ψηφίσαμε.
Δεν ψηφίσατε «ναι».
Άλλο το «κατά».
Είναι ένα έργο το οποίο, από την ημέρα που γίναμε Κυβέρνηση, όπως ξέρετε, το προχωρήσαμε με γρήγορο ρυθμό και το έργο ΤΑΡ το 2015 και το 2016 έχει αναδειχθεί ως σημαντικό.
Θα μας μιλήσετε για τον ΤΑΕ; Έλεος, κύριε Υπουργέ. Έλεος!
Όχι σχόλια τώρα. Σας παρακαλώ.
Κτίζεται επί ημερών μας.
Κτίζεται επί ημερών σας; Πολλά γίνονται επί ημερών σας!
Τις αδειοδοτήσεις εμείς τις δώσαμε, στις αρχές του 2015…
Εμείς δώσαμε τις αδειοδοτήσεις.
Και πολλά άλλα. Πάμε παρακάτω.
Λοιπόν, εντάξει. Όλοι δικαιωμένοι είμαστε.
Κυρία Πρόεδρε, θα ήθελα τον λόγο.
Όχι, κύριε Μανιάτη, δεν θα πάρετε τον λόγο. Αυτό έλειπε! Ας αρχίσουμε! Έχουμε είκοσι οκτώ ομιλητές. Αφήστε τώρα. Αφήστε να εκφραστούν και οι Βουλευτές.
Είναι εδώ ο Υπουργός που έδινε τις αδειοδοτήσεις.
Θα μας πείτε και για τον ΤΑΡ!
Και εγώ ως Υπουργός Οικονομίας θυμάμαι πολύ καλά ποιος έδωσε τις αδειοδοτήσεις, το πρώτο εξάμηνο του 2015. Το θυμάμαι πολύ καλά. Για τη διάρκεια και την προχειρότητα της ρύθμισής μας. Ο προϋπολογισμός είναι μονοετής, απ' ό,τι θυμάμαι. Ενός έτους. Τον προϋπολογισμό, τον τρέχοντα. Είναι μια ρύθμιση που την κάναμε, την εφαρμόζουμε και θα συνεχίσουμε να την εφαρμόζουμε.
Δεν θα έχει περίοδο;
Εκτός αν την αλλάξετε εσείς, όταν κι εφόσον γίνετε κυβέρνηση κάποτε.
Άρα θα έχει απεριόριστη περίοδο.
Κύριε Σκρέκα, σας παρακαλώ. Διάλογο κάνουμε εδώ; Σαν να είστε πρωτάρηδες κάνετε.
Ανάμεσα στο ένα και το απεριόριστο, εσείς θέλετε να βρείτε τη χρυσή τομή.
Απεριόριστο.
Το απεριόριστο θέλετε, χαίρομαι. Άρα για την προχειρότητα για τις κοινότητες της Μεγαλόπολης, εμείς είμαστε πάντα ανοιχτοί σε εποικοδομητικές προτάσεις της Νέας Δημοκρατίας. Το ξέρετε αυτό. Στην τεχνική βελτίωση θα κάνουμε διαβούλευση, λοιπόν. Μετά χαράς να ακούσουμε τις ιδέες σας. Επί τη ευκαιρία να κάνω και μια νομοτεχνική βελτίωση, αν μου επιτρέπετε. Στην τροπολογία του Υπουργείου Περιβάλλοντος με αριθμό 1444/167/16-1-2018 στο πρώτο άρθρο της τροπολογίας με τον αριθμό που ανέφερα και φέρει τον τίτλο «Τροποποίηση του άρθρου 14Α του ν.3468/2006 προστίθεται περίπτωση γ) με το εξής περιεχόμενο: «Στο έβδομο εδάφιο η φράση «με μέγιστο όριο τα 500 ΚW για τους σταθμούς Α.Π.Ε. και Σ.Η.Θ.Υ.Α.» αντικαθίσταται με τη φράση «με μέγιστο όριο το 1 ΜW για τους σταθμούς Α.Π.Ε. και Σ.Η.Θ.Υ.Α.».» Ουσιαστικά αυτό που κάναμε για τις ενεργειακές κοινότητες από 500 σε 1 ΜW, το ίδιο κάνουμε και για τις άλλες κατηγορίες παραγωγής. Με τη νομοτεχνική αυτή βελτίωση, λοιπόν, επεκτείνονται τα 500 ΚW στο 1 MW για όλους τους παραγωγούς, κατ' αντιστοιχία του πλαισίου των ενεργειακών κοινοτήτων. Ευχαριστώ.
Παρακαλώ, η νομοτεχνική βελτίωση να διανεμηθεί και στους συναδέλφους Εισερχόμαστε τώρα στον κατάλογο των ομιλητών. Πρώτος ομιλητής είναι ο κ. Μιχελογιαννάκης. Ορίστε, κύριε συνάδελφε, έχετε τον λόγο για επτά λεπτά.
Ευχαριστώ, κυρία Πρόεδρε. Μέχρι το 2015 έχουν καταγραφεί δύο χιλιάδες ενεργειακές κοινότητες στην Ευρώπη, χωρίς όμως θεσμικό πλαίσιο. Είμαστε οι πρώτοι που το εισάγουμε αυτή τη φορά. Λαμβάνουμε υπ' όψιν μας την οδηγία του Ευρωπαϊκού Κοινοβουλίου και του Συμβουλίου. Δημιουργούμε την Ενεργειακή Κοινότητα, έναν αστικό συνεταιρισμό με σκοπό την κοινωνική οικονομία, την παραγωγή ενέργειας και την ενεργειακή αποδοτικότητα, τόσο σε τοπικό όσο και περιφερειακό επίπεδο. Αυτά χρηματοδοτούνται από εθνικούς και ευρωπαϊκούς πόρους. Μπορεί να υπάρξει συμμετοχή των μελών σε χρηματοδοτούμενα προγράμματα. Συμμετέχουν φυσικά πρόσωπα, νομικά πρόσωπα δημοσίου δικαίου, νομικά πρόσωπα ιδιωτικού δικαίου, ΟΤΑ Α΄ και Β΄ βαθμού. Το 51% των μελών πρέπει να σχετίζεται με τον τόπο στον οποίο βρίσκεται η έδρα της ενεργειακής κοινότητας. Κάθε μέλος έχει μία και μόνο ψήφο, ανεξάρτητα του συνεταιριστικού μεριδίου που κατέχει. Προβλέπονται σταθεροί φορολογικοί συντελεστές, ένταξη στα χρηματοδοτικά εργαλεία απαλλαγής από ετήσιο τέλος, άδεια παραγωγής, μειωμένες εγγυητικές επιστολές. Έτσι, κάτοικοι μιας πολυκατοικίας μπορούν να τοποθετήσουν ένα φωτοβολταϊκό σύστημα ή μία ανεμογεννήτρια. Επιχειρήσεις μικρές μπορούν να εγκαταστήσουν μονάδα θερμικής ενέργειας, αιολικό πάρκο ή υδροηλεκτρικό έργο. Δήμοι, ιδίως τώρα με τις πολλές ευάλωτες ομάδες που διαθέτουν, μπορούν να εγκαταστήσουν ένα φωτοβολταϊκό ή μία ανεμογεννήτρια γι' αυτούς τους ευάλωτους καταναλωτές. Οι αγρότες μπορούν να δημιουργήσουν και να διαχειρίζονται βιομάζα. Οι κτηνοτρόφοι δημιουργούν μονάδα βιοαερίου. Μικρά νησιά δημιουργούν μονάδες αφαλάτωσης. Τουριστικές επιχειρήσεις δημιουργούν ενεργειακή κοινότητα για ηλεκτροκίνηση οχημάτων. Βλέπει, λοιπόν, κανείς ότι το νομοσχέδιο πιάνει και την εθνική μας στρατηγική με εκδημοκρατισμό, τοπικότητα και με τις συμπράξεις, ιδίως στην κοινωνική οικονομία. Το νομοσχέδιο το περιμένουν ο Έβρος, η Πελοπόννησος, ο Δήμος Σαμοθράκης, ο Δήμος Αλεξανδρούπολης και άλλοι πολλοί δήμοι. Έχουμε σαφώς κοινωνική ωφέλεια απ' αυτή την ιστορία και αντιμετωπίζουμε την ενεργειακή φτώχεια δημιουργώντας νέες θέσεις εργασίας. Ευχαριστώ.
Ευχαριστούμε κι εμείς. Ο Κοινοβουλευτικός Εκπρόσωπος της Δημοκρατικής Συμπαράταξης κ. Θεοχαρόπουλος έχει τον λόγο για δώδεκα λεπτά.
Ευχαριστώ, κυρία Πρόεδρε. Κυρίες και κύριοι Βουλευτές, συζητούμε σήμερα ένα σοβαρό νομοσχέδιο, το οποίο άπτεται του εκδημοκρατισμού της ενέργειας μέσω της συμμετοχής των πολιτών. Το συζητούμε, όμως, μέσω μιας ευρύτερης πολιτικής κατάστασης που μόνο ομαλή δεν χαρακτηρίζεται. Δεν είναι η πρώτη φορά, εξάλλου, που εξαιτίας όλων αυτών, ένα σοβαρό νομοσχέδιο κινδυνεύει να περάσει σχεδόν σε δεύτερη μοίρα. Και πώς να μη συμβεί αυτό σε ένα περιβάλλον εξαιρετικά βεβαρημένο από την απώλεια επιμέρους κεφαλαίων του κράτους με ταυτόχρονη διατήρηση όλων των βαρών τους. Χαρακτηριστικό παράδειγμα είναι η ΔΕΗ, για την οποία ο αρμόδιος Υπουργός σήμερα δεν θέλησε να ανοίξει τη συζήτηση, η οποία όμως είναι κρίσιμη και αφορά τον ενεργειακό σχεδιασμό. Δεν είναι μεταρρύθμιση η πώληση λιγνιτικών μονάδων. Ούτε, βεβαίως, αν αλλάξουμε τις ονομασίες και το πούμε «αποεπένδυση» αντί για «πώληση», αλλάζει κάτι στο συγκεκριμένο θέμα. Χρειάζεται ένας σοβαρός μεσοπρόθεσμος σχεδιασμός για προσέλκυση ιδιωτικών επενδύσεων σε ανανεώσιμες πηγές παραγωγής ηλεκτρικής ενέργειας και απεξάρτηση από τον λιγνίτη. Όμως, οι επενδύσεις και η Κυβέρνησή σας είναι ιστολογικά ασύμβατες. Και αυτό έχει αποδειχτεί. Είναι μια ασυμβατότητα η οποία ενισχύεται και με πολλές αντιφάσεις. Να μια αντίφαση που ακούσαμε πριν από λίγο και αφορά τον TAP. Πρώτα από όλα, η Κυβέρνησή σας τα κατήγγειλε όλα αυτά και τα κατήγγειλε επανειλημμένα όταν ήταν στην αντιπολίτευση. Να δεχθώ ότι εσείς ήσασταν από τους πιο μετριοπαθείς σε αυτή τη διαδικασία; Να το δεχτώ ότι ήσασταν από τους πιο μετριοπαθείς. [[Θόρυβος - διαμαρτυρίες από την πτέρυγα του ΣΥΡΙΖΑ]] Αλλά δεν το ψηφίσατε εδώ μέσα εσείς οι Βουλευτές του ΣΥΡΙΖΑ. Δεν ψηφίσατε τον TAP. Εάν δεν κάνω λάθος δεν το ψηφίσατε και εσείς προσωπικά, κύριε Υπουργέ, που τότε ήσασταν Βουλευτής του ΣΥΡΙΖΑ, στην αντιπολίτευση. Πείτε τουλάχιστον ότι ή τότε κάνατε λάθος ή τώρα. Δεν γίνεται και τα δύο. Αυτό, πραγματικά, ξεπερνά κάθε φαντασία. Είναι εδώ ο κ. Μανιάτης, που τότε ήταν ο αρμόδιος Υπουργός, που το έφερε και εσείς τον καταγγέλλατε και δεν ψηφίζατε. Τώρα αντί να πείτε ότι κάνατε ένα λάθος στο συγκεκριμένο θέμα, να έχουμε μια συνεννόηση, τι κάνουμε παραπέρα, αρχίζετε και μιλάτε λες και το ανακαλύψατε εσείς! Πραγματικά εδώ η φαντασία ξεπερνά κάθε όριο. Πρόσφατα δηλώσατε ότι το 2018 θα ολοκληρωθεί η πώληση του 40% του λιγνιτικού δυναμικού της ΔΕΗ. Παράλληλα, τονίσατε ότι, παρά τη δυναμική ανάπτυξη των ΑΠΕ, ο λιγνίτης θα παραμείνει βασικό στοιχείο του ενεργειακού μείγματος, έχοντας ειδικό βάρος για λόγους σταθερότητας, για οικονομικούς και κοινωνικούς λόγους, σε επίπεδο συμβατό με την ευρωπαϊκή πολιτική για τους ρύπους. Δηλαδή, για λόγους σταθερότητας, οικονομικούς και κοινωνικούς, όπως λέτε, προχωράτε σε ό,τι προχωράτε σε σχέση με τη ΔΕΗ; Σε αυτά που σας αναλύθηκαν και πριν από λίγο από τον εισηγητή της Δημοκρατικής Συμπαράταξης; Στο ότι έχετε περάσει το 34% στο υπερταμείο, το 17% στο ΤΑΙΠΕΔ, στο ότι μειώνετε ουσιαστικά το μερίδιο κατά το μισό στη λιανική αγορά; Κοιτάξτε, αυτά τα οποία πράττετε δεν ανταποκρίνονται στην πραγματικότητα. Και σε σχέση με τη ΔΕΗ δεν ανταποκρίνονται. Για τη ΔΕΗ, όταν ήσασταν αντιπολίτευση, λέγατε πολλά. Μερικά από αυτά, βεβαίως, δεν ήταν στον αέρα. Η κριτική, όμως, που σας κάνουμε είναι ότι κάνετε τα ακριβώς αντίθετα τώρα. Και, βέβαια, κρατάτε το ίδιο μισθολογικό κόστος, τα 3,5 δισεκατομμύρια ευρώ χρέη, τα ίδια δάνεια και τις ίδιες επιβαρύνσεις. Δηλαδή, εάν δεν λαμβάνατε υπ' όψιν τους λόγους σταθερότητας, οικονομικούς και κοινωνικούς, που σωστά αναφερθήκατε - όχι σήμερα αλλά σε μια πρόσφατη ομιλία - τι θα κάνατε; Σας ενδιαφέρουν, βέβαια, όπως λέτε και οι ρύποι και εκδηλώνετε την ευαισθησία σας στο θέμα της κλιματικής αλλαγής στην Κυβέρνησή σας. Επίσης, με αντιφατικό τρόπο συναντάει ο κ. Τσίπρας τον κ. Τραμπ, ο οποίος απέσυρε τις ΗΠΑ από τη Συμφωνία για το Κλίμα, αλλά δεν αναφέρει τίποτα, έστω για τις θέσεις της χώρας μας για τα θέματα της κλιματικής αλλαγής. Πέρα από 2 δισεκατομμύρια ευρώ που χρέωσε τη χώρα με τα F -16, δεν έκανε ούτε μια αναφορά σε ένα κρίσιμο θέμα, το οποίο και ο Μακρόν το ανέφερε τις προηγούμενες μέρες, όταν έγινε η διάσκεψη στο Παρίσι, με έντονη κριτική απέναντι στον κ. Τραμπ. Απολύτως τίποτα για την κλιματική αλλαγή σε επίπεδο συνολικής κυβερνητικής πολιτικής και διεθνώς σχέσεων! Στο εξωτερικό, λοιπόν, σιγή ιχθύος, στο εσωτερικό χορός προχειρότητας, ανεπάρκειας, αντιφατικότητας, με κορώνες πρωτοπορίας, καινοτομίας, μεταρρυθμίσεων, επενδύσεων. Θα ήθελα στο σημείο αυτό να σας υπενθυμίσω την εθνική μας θέση απέναντι στην κλιματική αλλαγή και τις δεσμεύσεις που έχει αναλάβει η χώρα μας έναντι του πλαισίου «Ενέργεια - κλιματική αλλαγή» εν όψει του 2030: 40% μείωση των εκπομπών του αερίου θερμοκηπίου, εθνικός στόχος για 30% εισαγωγή των ανανεώσιμων πηγών ενέργειας στο ενεργειακό ισοζύγιο, 30% υποχρεωτική εξοικονόμηση ενέργειας κυρίως μέσα από τα κτήρια, 100% εισαγωγή των έξυπνων μετρητών στην κατανάλωση ηλεκτρικού ρεύματος των νοικοκυριών και τέλος μέχρι το 2030 να έχουμε 100% ηλεκτρική διασύνδεση όλων των ελληνικών νησιών με την ηπειρωτική χώρα. Σε πολλά από αυτά έχετε καθυστερήσει, όπως για παράδειγμα, στην ηλεκτρική διασύνδεση. Άκουσα να αναφέρετε μερικούς απ' αυτούς τους στόχους. Θεωρώ ότι και οι πέντε στόχοι συνεχίζουν να είναι οι στόχοι βεβαίως της χώρας μας, οι εθνικοί στόχοι, όπως έχουν καθοριστεί και συνεχίζουν όλα αυτά τα χρόνια. Κι αυτό, βέβαια, πρέπει να το αποδεικνύετε στην πράξη. Όλα αυτά βέβαια συμβαίνουν σε ένα γενικότερο, ευρύτερο περιβάλλον, στο οποίο αναφέρθηκα προηγουμένως, όπου συνεχίζεται να καλλιεργείτε φρούδες ελπίδες για καθαρή έξοδο από την κρίση, ενώ εφαρμόζετε μια πολιτική με την οποία η κρίση βαθαίνει. Η υπερφορολόγηση έχει αρνητικό αποτέλεσμα σε όλες τις πολιτικές και σε όλα τα πεδία. Και σ' αυτό το πεδίο. Παντού! Σε ποια καθαρή έξοδο αναφέρεται η Κυβέρνησή σας, όταν ουσιαστικά συνεχίζουμε να αποτελούμε την εξαίρεση σε όλη την Ευρωπαϊκή Ένωση, όταν έχουμε δεσμεύσει τη χώρα μας με πρωτογενή πλεονάσματα 3,5% μέχρι το 2022 και όταν ο μοναδικός στόχος της οικονομικής πολιτικής της Κυβέρνησής σας είναι η υπέρβαση αυτού του στόχου και πάνω από το 3,5%, για να στραγγαλίζουμε φορολογικά τους πολίτες, τη μεσαία τάξη, τα νοικοκυριά, για να μοιράσουμε στη συνέχεια το ένα από τα δέκα σε επιδόματα. Αυτό δεν λέγεται οικονομική πολιτική και δεν λέγεται βιώσιμη οικονομική πολιτική. Και, βέβαια, δεν μπορείτε να διαπραγματευθείτε τη μείωση των στόχων του πρωτογενούς πλεονάσματος όταν επιτυγχάνετε και θέλετε ως μοναδικό στόχο να επιτύχετε το 4% -5%. Δεν μπορείτε να πάτε σε μια διαπραγμάτευση και να λέτε ότι δεν είναι βιώσιμοι αυτοί οι στόχοι. Αν πάτε βέβαια και το λέτε! Επειδή έχετε ασχοληθεί στο Υπουργείο Ανάπτυξης, πραγματικά, εδώ χρειάζονται απαντήσεις. Να δούμε και στα άλλα θέματα πώς ζει η κοινωνία; Με βάση τα τελευταία στοιχεία της EUROSTAT, το 22,4% του ελληνικού πληθυσμού ζει σε κατάσταση ένδειας όταν το αντίστοιχο ποσοστό στην Ευρωπαϊκή Ένωση είναι 7,5%, επαναναλαμβάνω σύμφωνα με τα στοιχεία της EUROSTAT. Αυτό χωρίς να έχουν εφαρμοστεί ακόμα τα νέα μέτρα.
Ο ΣΥΡΙΖΑ τα έκανε αυτά, κύριε Θεοχαρόπουλε;
Τα διεύρυνε ο ΣΥΡΙΖΑ, αγαπητέ συνάδελφε. Και επειδή ανήκετε και στην «πράσινη συνιστώσα», όπως θέλετε να αναφέρεται στην Κυβέρνηση ΣΥΡΙΖΑ - ΑΝΕΛ, θα ήθελα πραγματικά μια απάντηση κι από εσάς, από τη συνιστώσα αυτή, σε σχέση με τον ενεργειακό κλάδο και το τι κάνει. Γιατί με το να αποδέχεστε αυτή τη στιγμή όλα αυτά τα οποία γίνονται στη ΔΕΗ και όλα αυτά που γίνονται στον κλάδο της ενέργειας, δεν τιμά ουσιαστικά την πράσινη πολιτική, η οποία χρειάζεται να είναι οριζόντια σε όλους τους τομείς πολιτικής. Η άρση των ανισοτήτων, η κοινωνική συνοχή, η μείωση της φτώχειας και της ανεργίας δεν μπορεί παρά να βρίσκονται στο επίκεντρο μιας προοδευτικής πολιτικής. Κι αυτό δεν συμβαίνει γιατί δεν υπάρχει σχέδιο βιώσιμης ανάπτυξης, παραγωγικής ανασυγκρότησης το οποίο να έχει εκπονηθεί, να έχει παρουσιαστεί και να υλοποιείται. Σε αυτό το εθνικό σχέδιο βιώσιμης ανάπτυξης και παραγωγικής ανασυγκρότησης τα σημερινά που συζητάμε θα έπαιζαν καταλυτικό ρόλο. Εδώ ακριβώς κουμπώνει αυτό το ζήτημα το οποίο συζητάμε σήμερα. Γιατί όταν λέμε εθνικό σχέδιο βιώσιμης ανάπτυξης, εννοούμε κι αυτά τα πεδία τα οποία συζητούμε σήμερα. Γι' αυτό επανέρχομαι στο νομοσχέδιο που συζητούμε σήμερα για τις ενεργειακές κοινότητες. Είναι ένας θεσμός που έχει επιδείξει εξαιρετικά αποτελέσματα σε συγκεκριμένες χώρες, όπως είναι το Βέλγιο, η Δανία, η Γερμανία, η Γαλλία, η Ισπανία, εδώ και πολλές δεκαετίες. Δεν έχουμε καμμία διάθεση στείρας κριτικής στο συγκεκριμένο θέμα, κάτι που νομίζω ότι έχουμε αποδείξει. Ερωτήματα κάνουμε ως Αντιπολίτευση και υποχρεούστε ως Κυβέρνηση να απαντήσετε στα συγκεκριμένα ερωτήματα. Είναι το νομοσχέδιο στη σωστή κατεύθυνση; Είναι, γιατί πράγματι το όραμα του μελλοντικού αποκεντρωμένου ενεργειακού συστήματος με πυρήνα κοινότητες παραγωγών καταναλωτών έχει τη δυνατότητα να υλοποιηθεί και να εξασφαλίσει την ενεργειακή αυτάρκεια της χώρας σε ένα ορατό μέλλον. Παρουσιάζει αδυναμίες; Παρουσιάζει αρκετές αδυναμίες. Είναι ένα πρώτο βήμα, αλλά τα λάθη πρέπει να διορθώνονται από την αρχή, αλλιώς διαιωνίζονται. Και σ' αυτό το νομοσχέδιο περιλαμβάνεται πλήθος υπουργικών αποφάσεων και κοινών υπουργικών αποφάσεων που εν τοις πράγμασι αναστέλλουν για το μέλλον την εφαρμογή του. Και σ' αυτό το νομοσχέδιο υπάρχουν σημαντικές ασάφειες. Ενδεικτικά αναφέρω τη δυνατότητα προώθησης και συμβατικών πηγών ενέργειας από ενεργειακές κοινότητες, τη δυνατότητα συμμετοχής αγροτικών συνεταιρισμών σε ενεργειακές κοινότητες, τη δυνατότητα συμπράξεων ενεργειακών κοινοτήτων με τρίτους. Επιπλέον, βλέπουμε μια οριζόντια εφαρμογή διατάξεων, χωρίς να λαμβάνονται υπ' όψιν χωρικά, οικονομικά, πληθυσμιακά και γεωμορφολογικά δεδομένα, που καταδεικνύει την έλλειψη ολοκληρωμένου ενεργειακού σχεδιασμού σε συσχετισμό με το αναπτυξιακό του αποτύπωμα. Επιπρόσθετα, παρατηρούμε έλλειψη μηχανισμού υποστήριξης των πολιτών. Πώς θα ενημερωθούν οι πολίτες για τη δημιουργία ενός ενεργειακού συνεταιρισμού; Ποια θα είναι τα κίνητρα συμμετοχής; Ακόμα και τα οικονομικά κίνητρα που προβλέπονται είναι αόριστα, γενικόλογα. Δεν διευκρινίζεται το πώς επιλέγονται τα πεδία και οι τομείς δραστηριοποίησης ενός ενεργειακού συνεταιρισμού και πώς συγκεντρώνεται το απαιτούμενο αρχικό κεφάλαιο, όπως και το ποιες ανάγκες εκπαίδευσης προκύπτουν από την ιδιότητα του πολίτη ως παραγωγού, καταναλωτή. Παρόμοια εγχειρήματα, όσο θετικά κι αν είναι, εξαρτώνται από τη συμμετοχή της κοινωνίας και γι' αυτό χρειάζεται εκπαίδευση, κατάρτιση. Φέρατε, επίσης, στο πολυνομοσχέδιο τις προηγούμενες μέρες ρυθμίσεις για το Χρηματιστήριο Ενέργειας. Σωστά πράξατε, αλλά κι εδώ με μια καθυστέρηση τριών ετών. Άλλη μια καθυστέρηση που κόστισε και γεωπολιτικά - σας αναφέρθηκε και τις προηγούμενες ημέρες - καθώς μας πρόλαβαν άλλες χώρες, όπως η Τουρκία, η Ουγγαρία και η Βουλγαρία. Εν προκειμένω, θα θέλαμε να γνωρίζουμε αν και σε ποιον βαθμό υπάρχει αλληλεπίδραση των ενεργειακών κοινοτήτων με το Χρηματιστήριο Ενέργειας και σε ποιον βαθμό ενισχύεται η ανάγκη για ενημέρωση κι εκπαίδευση των πολιτών. Ο δανεισμός, επίσης, αποτελεί ένα ζήτημα που θα πρέπει να επιλυθεί γενικότερα, αλλά και ειδικότερα για τους δήμους. Με βάση την κείμενη νομοθεσία, για να είναι εφικτός ο δανεισμός ενός δήμου, δεν θα πρέπει να υπερβαίνει το χρέος του το 60% των συνολικών του εσόδων. Ενημερώστε μας αν υπάρχει κάποια βάση δεδομένων για το ποιοι δήμοι, με βάση αυτό, μπορούν και ποιοι όχι. Οι δε δήμοι αντιμετωπίζουν και άλλα προβλήματα. Παρά το γεγονός ότι επιτρέπεται η συμμετοχή των δήμων σε αστικούς συνεταιρισμούς, βάσει πρόβλεψης του '86 που δεν κατήργησε ο «ΚΑΛΛΙΚΡΑΤΗΣ», η δημόσια διοίκηση κάνει άλλη ερμηνεία και απαγορεύει τη συμμετοχή τους σε αστικούς συνεταιρισμούς. Και ναι μεν παραδεχθήκατε, στις επιτροπές νομίζω, ότι η δημόσια διοίκηση κάνει λάθος ερμηνεία σε αυτό το θέμα, αυτό όμως που φέρνετε δεν λύνει το πρόβλημα. Εσείς ήρθατε για να το λύσετε. Θα πρέπει να μας εξηγήσετε - και να μας εξηγήσετε και σήμερα - τι προτίθεται να κάνει η Κυβέρνησή σας γι' αυτή τη λάθος ερμηνεία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν θέλω να πω κάτι για τους τοπικούς οργανισμούς εγγείων βελτιώσεων για την αγροτική οικονομία. Τα έχει αναλύσει αυτά ο εισηγητής μας, όπως και για το κόστος άρδευσης που μπορεί να μειωθεί περίπου κατά το ήμισυ αν αξιοποιηθούν - και δεν αξιοποιούνται - όλα αυτά τα δεδομένα με τα ευρωπαϊκά προγράμματα. Κύριε Υπουργέ, μας προκάλεσε εντύπωση και η πρόβλεψη του άρθρου 16, αυτό σας αναφέρθηκε στις επιτροπές, για τις 400.000 ευρώ - νομίζω, για το 2018 μόνο με τη μετατροπή που έγινε - με απευθείας αναθέσεις, από 135.000 ευρώ και κάτω η κάθε μία. Γιατί; Γιατί εδώ δεν πρόκειται απλά για την εκπόνηση κάποιας μελέτης, αλλά για τον τρόπο που αντιλαμβάνεται η κοινωνία και το πολιτικό σύστημα τη μετάβαση σε ένα αποκεντρωμένο ενεργειακό σύστημα. Και, βεβαίως, αυτό δεν γίνεται με απευθείας αναθέσεις. Σας αναφέρθηκε στις επιτροπές, ότι οι αντίστοιχες μελέτες τα προηγούμενα χρόνια από το Υπουργείο, ΡΑΕ, ΔΕΗ, GREENPEACE και ΚΑΠΕ, έχουν γίνει με μηδενικό κόστος. Απαντήσατε, όπως βλέπω, στις επιτροπές, ότι αν υπήρχε χρόνος και αν υπήρχαν άλλες δυνατότητες, θα προχωρούσαμε κανονικά στον διαγωνισμό. Οι καθυστερήσεις οδηγούν, δηλαδή, στην έλλειψη διαγωνισμών εκεί που πρέπει και στις απευθείας αναθέσεις; Και βέβαια ποιες είναι αυτές οι «άλλες δυνατότητες» στις οποίες αναφέρεστε για να προχωρούσαμε όχι σε απευθείας αναθέσεις, αλλά σε διαγωνισμό; Και αναφέρεστε, βέβαια - αν δεν κάνω λάθος - και στην Ανεξάρτητη Αρχή Δημοσίων Συμβάσεων, την οποία επικαλείστε, η οποία όμως αναφέρει μέσα και τις αρχές της διαφάνειας και για τη ρύθμιση ότι φαίνεται πως θεσπίζει παρέκκλιση με κίνδυνο να δημιουργεί σύγχυση ως προς το εφαρμοστέο δίκαιο. Κυρίως, όμως, αναφέρει, επισημαίνει, ότι ο σχετικός νόμος δίνει τη δυνατότητα σύντμησης των χρόνων παραλαβής προσφορών. Οπότε ο επείγων χαρακτήρας του θέματος και η συνακόλουθη ανάγκη για απευθείας ανάθεση περιορίζεται σημαντικά. Σε όλα αυτά χρειάζονται απαντήσεις. Και, βέβαια, εκκρεμούν και βασικές πτυχές του πλαισίου αυτού, όπως οι έξυπνοι μετρητές, η ηλεκτρική διασύνδεση των νησιών, το πρόγραμμα «Εξοικονομώ Κατ' οίκον» - το οποίο έχετε ανακοινώσει πάνω από δέκα φορές, αλλά συνεχίζει να μένει στις ανακοινώσεις - αλλά και πολλά άλλα τα οποία έχουν μείνει σε εκκρεμότητα. Τα οφέλη, κυρίες και κύριοι Βουλευτές, από τη μεταστροφή του ενεργειακού προσανατολισμού είναι πολλαπλά, τόσο ως προς την ενίσχυση των τοπικών οικονομιών και τη δημιουργία νέων θέσεων εργασίας όσο και ως προς την καταπολέμηση της ενεργειακής φτώχειας. Ο προβληματισμός μας, όμως, έγκειται στην ικανότητά σας να υλοποιήσετε αυτό το όραμα, να διευκολύνετε τη συμμετοχή των πολιτών μέσω της κατάλληλης εκπαίδευσης και ενημέρωσης και μέσω αυξημένων και συγκεκριμένων χρηματοδοτικών εργαλείων. Εν κατακλείδι, χρειάζεται εθνικός σχεδιασμός, συνεννόηση και διαβούλευση στην εργασία και συντονισμός όλων των εμπλεκόμενων και κυρίως απομάκρυνση από εμμονές. Γι' αυτά τα στοιχεία δεν μας έχει πείσει η παρούσα Κυβέρνηση, η οποία παλινωδεί μεταξύ προχειρότητας και ανεπάρκειας, ενώ ταυτόχρονα αρνείται πεισματικά και επιλεκτικά την αξιοποίηση της υφιστάμενης γνώσης και εμπειρίας. Οι προθέσεις κρίνονται εκ του αποτελέσματος και το αποτέλεσμα στις περισσότερες περιπτώσεις της Κυβέρνησης αυτής είναι απογοητευτικό. Ευχαριστώ πολύ.
Ευχαριστούμε. Τον λόγο έχει η κ. Βαγιωνάκη και μετά ο κ. Δένδιας. Θα συνεχίσουμε με περισσότερους ομιλητές, καθώς δεν βρίσκονται εδώ οι Κοινοβουλευτικοί Εκπρόσωποι. Ορίστε, κύριε Βαγιωνάκη, έχετε τον λόγο.
Αγαπητές συναδέλφισσες και αγαπητοί συνάδελφοι, το παρόν νομοσχέδιο που συζητάμε, κατά τη γνώμη μου, είναι ένα από τα πιο σημαντικά νομοσχέδια αυτής της Κυβέρνησης, που έχουν περάσει μέχρι τώρα. Και σας εξηγώ γιατί: Έχει μεγάλη σχέση για τον τρόπο που η δική μας παράταξη αντιλαμβάνεται το ζήτημα της παραγωγικής ανασυγκρότησης της χώρας. Έχει ισχυρό περιβαλλοντικό αποτύπωμα, γιατί βοηθάει στην αλλαγή του ενεργειακού μείγματος υπέρ της καθαρής ενέργειας και στην προώθηση των στόχων που έχουν, τεθεί τόσο σε επίπεδο Ευρωπαϊκή Ένωσης όσο και της χώρας μας. Έχει ισχυρό κοινωνικό αποτύπωμα, αφού οι ενεργειακές κοινότητες είναι αστικοί συνεταιρισμοί με αποκλειστικό σκοπό την προώθηση της κοινωνικής και αλληλέγγυας οικονομίας και καινοτομίας στον ενεργειακό τομέα, την αντιμετώπιση της ενεργειακής φτώχειας και προϋποθέτει συνέργεια ατόμων, ομάδων, αυτοδιοίκησης σε τοπικό επίπεδο. Επίσης, θεωρώ σημαντικό το γεγονός ότι παρ' ότι πάνω από δύο χιλιάδες ανάλογα εγχειρήματα λειτουργούν σήμερα σε επίπεδο Ευρωπαϊκής Ένωσης είναι, από ό,τι ακούσαμε, η πρώτη φορά που με θεσμικό τρόπο μέσα από έναν νόμο προωθούνται συγκροτημένα οι ενεργειακές κοινότητες. Ωστόσο, αυτό που εγώ θεωρώ ως το πιο σημαντικό αυτού του νομοσχεδίου είναι το γεγονός ότι αποτελεί την απάντηση της Κυβέρνησης στο εύλογο αίτημα που εδώ και χρόνια βάζει το κίνημα ενάντια στις ΒΑΠΕ. Έτσι, λοιπόν, για πρώτη φορά με το παρόν σχέδιο νόμου το Υπουργείο Περιβάλλοντος και Ενέργειας εισάγει την ενεργειακή δημοκρατία, δίνοντας τη δυνατότητα στους πολίτες, τους τοπικούς φορείς, τους δήμους και τις περιφέρειες και σε τοπικές μικρές και μεσαίες επιχειρήσεις, να συμμετέχουν στον ενεργειακό σχεδιασμό μέσω της παραγωγής, διάθεσης και εξοικονόμησης ενέργειας. Οι πολίτες και οι φορείς αποκτούν διττό ρόλο, ως καταναλωτές και ως παραγωγοί ενέργειας. Προϋπόθεση είναι η δημιουργία συνεργειών και συνεργασιών μεταξύ τοπικών φορέων και πολιτών στο πλαίσιο της ενεργειακής κοινότητας. Μέσα από το νομοσχέδιο επιχειρείται: Πρώτον, η ανάδειξη και ενίσχυση της τοπικότητας. Η τοπικότητα είναι κυρίαρχο στοιχείο που διαπερνά το νομοσχέδιο αφού επιδιώκεται η παραγωγή προστιθέμενης αξίας από τις ίδιες τις τοπικές κοινωνίες και για τις τοπικές κοινωνίες. Μέσα από τον τοπικό σχεδιασμό και τα έργα λαμβάνονται υπ' όψιν οι τοπικές ανάγκες και ιδιαιτερότητες. Ακόμα, προβλέπεται ότι τόσο σε επίπεδο πολιτών όσο και φορέων η πλειοψηφία του 50% συν ένα των συμμετεχόντων πρέπει να ανήκει στον τόπο που δραστηριοποιείται και αναφέρεται η ενεργειακή κοινότητα. Δεύτερον, επιχειρείται η ενίσχυση των συνεργειών - συμπράξεων, επιδιώκεται η συνεργασία μεταξύ των πολιτών, των φορέων της τοπικής αυτοδιοίκησης και των μικρών και μεσαίων επιχειρήσεων. Η διασφάλιση της ισότητας μεταξύ των εμπλεκομένων φορέων είναι καίριας σημασίας, ώστε να έχουν όλοι ίσα δικαιώματα στη λήψη των αποφάσεων. Γι' αυτό προβλέπεται για κάθε μέλος μία ψήφος, ανεξάρτητα από τις συνεταιριστικές μερίδες που έχει κάθε ένας. Και εδώ, όμως, υπάρχει ανώτατο όριο συμμετοχής που φτάνει στο 20%, με εξαίρεση τους ΟΤΑ, οι οποίοι μπορούν να συμμετέχουν μέχρι το 40% και 50% για τις νησιωτικές περιοχές. Σημαντικό, επίσης, είναι το γεγονός ότι οι ενεργειακές κοινότητες έχουν μη κερδοσκοπικό χαρακτήρα. Όσον αφορά τα κέρδη αυτά παραμένουν στην ενεργειακή κοινότητα και διατίθενται για σκοπούς που αποφασίζει η γενική συνέλευση, παραδείγματος χάριν, σε δράσεις για την αντιμετώπιση της ενεργειακής φτώχειας σε ευάλωτους καταναλωτές ή πολίτες κάτω από τα όρια της φτώχειας, ανεξάρτητα αν είναι μέλη της ενεργειακής κοινότητας. Οι ενεργειακές κοινότητες μπορούν να έχουν κερδοσκοπικό χαρακτήρα, αλλά υπό προϋποθέσεις, όπως εάν τα μέλη της ενεργειακής κοινότητας είναι τουλάχιστον δεκαπέντε και δέκα προκειμένου για νησιωτικό δήμο, καθώς και εάν το 50% συν ένα εξ αυτών είναι φυσικά πρόσωπα. Στο νομοσχέδιο, επίσης, περιγράφονται οι βασικές δραστηριότητες στις οποίες μπορεί να στραφεί η ενεργειακή κοινότητα, όπως είναι η παραγωγή, η αποθήκευση, η ιδιοκατανάλωση, η πώληση ηλεκτρικής ή θερμικής ενέργειας από ΑΠΕ, η διαχείριση ως πρώτης ύλης για παραγωγή ενέργειας, βιομάζας ή βιοαερίου - θεωρώ ότι αυτό είναι πολύ σημαντικό για τους αγρότες και τους κτηνοτρόφους - η προμήθεια ηλεκτρικής ενέργειας ή φυσικού αερίου σε τελικούς πελάτες κ.λπ.. Επίσης, στο νομοσχέδιο προβλέπονται και μια σειρά από κίνητρα για την ενίσχυση των ενεργειακών κοινοτήτων. Θα ήθελα, επίσης, να πω για τη συζήτηση που υπήρξε για το θέμα της τροπολογίας, η οποία κατατέθηκε και αφορά τις ρυθμίσεις για τον χώρο της δυτικής Μακεδονίας και της Μεγαλόπολης. Κάποιοι μίλησαν για σκοπιμότητα. Όσοι έχουμε επισκεφτεί αυτές τις περιοχές, πρέπει να παραδεχτούμε ότι έχουν υποστεί μεγάλο περιβαλλοντικό κόστος. Θεωρώ ότι είναι δίκαιη η ρύθμιση η οποία γίνεται, για να μην πούμε ότι έπρεπε να είχε γίνει πολύ πριν. Κυρίες και κύριοι συνάδελφοι, όπως φάνηκε και στη διαβούλευση, το συγκεκριμένο νομοσχέδιο συναντά την ευρύτερη αποδοχή. Η αλήθεια, βέβαια, είναι ότι χρονικά συνέπεσε μετά τη συζήτηση του πολυνομοσχεδίου που μονοπώλησε την επικαιρότητα. Ωστόσο, το γεγονός ότι τα φώτα της δημοσιότητας δεν φώτισαν τη συζήτηση αυτού του νομοσχεδίου δεν του στερεί τίποτα από τη σημασία του. Εύχομαι να βρει και τον δρόμο για να φτάσει εκεί που χρειάζεται και σε αυτούς που το περιμένουν. Να είστε καλά.
Ευχαριστούμε. Τον λόγο έχει ο κ. Δένδιας ως Κοινοβουλευτικός Εκπρόσωπος της Νέας Δημοκρατίας και μετά θα μπούμε στον κατάλογο.
Κυρία Πρόεδρε, κύριε Υπουργέ, κυρίες και κύριοι συνάδελφοι, και η ενασχόληση με την πολιτική, αλλά και η δικηγορία, την οποία εγώ ασκώ, είναι ιδιαιτέρως αγχωτικά πράγματα και γι' αυτό είναι ιδιαίτερα καταπραϋντικό, ίσως και θεραπευτικό, να ακούει κανείς τις εισηγήσεις του Υπουργού, του κ. Σταθάκη, ο οποίος μεταδίδει μια γαλήνη λικνιζόμενης βάρκας σε ειδυλλιακή λίμνη ή κάτι τέτοιο! Είναι πάρα - πάρα πολύ καταπραϋντικό, κύριε Υπουργέ. Θα το συνεχίσουμε, θα σας ακούμε. Από την άλλη, θέλω να παρατηρήσω ότι μου έκαναν εντύπωση οι αγαπητοί συνάδελφοι της Πλειοψηφίας, οι οποίοι σε κάθε νομοθέτημα έχουν την τάση που κανείς παρατηρεί - θα μου συγχωρήσετε τον παραλληλισμό - σε επικήδειους! Αποδίδουν αξίες και σημασία στον νεκρό που ούτε ο ίδιος, εάν ζούσε, δεν θα απέδιδε στον εαυτό του. Ακούσαμε για «σημαντικότατο νομοθέτημα - τομή», για πράγματα και θάματα! Εδώ για τι πρόκειται; Πρόκειται για μια χρήση μιας υπάρχουσας νομικής μορφής του αστικού συνεταιρισμού και μάλιστα απλουστευμένη χρήση. Εάν διαβάσει κανείς τις διατάξεις, δεν προβλέπεται δα και καμμιά μεγάλη τομή στο υπάρχον νομικό πλαίσιο - μην κοροϊδευόμαστε - στο οποίο αποδίδεται μια επιπλέον δυνατότητα. Δεν υπάρχει αντίρρηση σε αυτό. Εκείνο το οποίο θα έκρινε τη σοβαρότητα του εγχειρήματος - νομίζω ελέχθη από τον εισηγητή και τον δικό μας επιμελή εισηγητή κ. Σκρέκα και από τον κ. Μανιάτη προηγουμένως, ο οποίος έχει μια αναγνωρίσιμη στην Αίθουσα εμπειρία στο αντικείμενο - θα ήταν το αν συνοδευόταν από έναν λεπτομερή επιχειρησιακό σχεδιασμό εφαρμογής. Κάτι τέτοιο δεν το συνοδεύει. Δεν παρατήρησα να αναπτύχθηκε δε κατά τη συζήτηση ούτε στην επιτροπή ούτε τώρα κατά τη διατύπωση της εισήγησης. Αντίθετα, κύριε Υπουργέ, ας πούμε το άρθρο 11, που αφορά τα οικονομικά κίνητρα, δεν νομίζω ότι λέει και πολλά πράγματα. Μάλιστα, η παράγραφος 7, που αφορά το ύψος της εγγυητικής επιστολής κ.λπ., δείχνει ότι μάλλον προσπαθεί να υπάρξει μια οικονομική στήριξη του εγχειρήματος εκ των ενόντων, χωρίς να έχει προηγηθεί ένας σοβαρός οικονομοτεχνικός σχεδιασμός για το τι μπορεί να γίνει. Και για να μην ξεφύγετε κι εσείς από τη συνήθη παράδοση των νομοθετημάτων ΣΥΡΙΖΑ, πάμε στο άρθρο 16. Να μην υπάρχει και το ρουσφέτι και η διαπλοκή και η παρανομία, η αντισυνταγματικότητα μέσα στον νόμο; Κρίμα! Δεν είναι κρίμα μια τόσο ωραία παράδοση που φτιάχτηκε με συνέπεια όλον αυτόν τον καιρό; Γιατί να μη βάλουμε και μια κατευθείαν ανάθεση για τετρακόσιες χιλιάδες μέσα στον νόμο; Προς θεού! Τετρακόσιες χιλιάδες είναι αυτές. Τρία χρόνια Κυβέρνηση είμαστε, τώρα μας πιάνει η βία και πρέπει επειγόντως να ρυθμίσουμε κάτι με κατευθείαν ανάθεση! Αυτά είναι τα συνήθη. Και, βέβαια, για να μην αφήσουμε και την άλλη παράδοση της τροπολογίας, να σου και η τροπολογία. Και σας είπε ευθέως ο κ. Σκρέκας ότι η τροπολογία είναι πρόχειρη. Το ότι είναι πρόχειρη η τροπολογία, κύριε Υπουργέ, αποδεικνύεται από το απλό γεγονός ότι έρχεται ως τροπολογία. Αν ήταν σοβαρή η νομοθετική σας βούληση, θα ήταν μέσα στο νομοθέτημα. Εμείς δεν έχουμε αντίρρηση επί της αρχής να υπάρξει ενίσχυση των συγκεκριμένων γεωγραφικών περιοχών. Το καταλαβαίνουμε. Όμως, αν το είχατε επεξεργαστεί σοβαρά, δεν θα τη φέρνατε για έναν χρόνο. Το επιχείρημά σας περί ετήσιου προϋπολογισμού αναιρεί το σύνολο του νομοθετικού έργου. Τότε όλα τα νομοθετήματα θα έπρεπε να έχουν διάρκεια ενός έτους και στο τέλος του χρόνου θα τα ψηφίζαμε ξανά όλα. Πάντως, ο προϋπολογισμός για έναν χρόνο είναι. Το ξέρετε αυτό. Όμως, εδώ επικρατεί η παλιά σας συνδικαλιστική φύση και αναγκάζεστε να μας δώσετε μια δικαιολογία, την οποία φαντάζεστε ότι αν ήδη έχουμε πάρει και κανένα σιροπάκι, θα την αποδεχθούμε! Από την άλλη, πρέπει να σας πω και μου έκανε εντύπωση ότι ελέχθη - και καλώς ελέχθη - ότι η Κυβέρνησή σας δεν είχε κανένα σοβαρό ιστορικό λήψης πρωτοβουλιών προστασίας του περιβάλλοντος. Κανένα! Δεν θέλω να θυμηθώ τα ζητήματα που αφορούν την προστασία του Σαρωνικού, για την οποία οι δικές σας ασύλληπτες κυβερνητικές αβλεψίες οδήγησαν σε τεράστιο κίνδυνο καταστροφής του συνόλου της παραλίας της Αττικής προς τον Σαρωνικό. Και δεν απεδόθη ούτε μία ευθύνη, ούτε πολιτική ούτε σε οποιονδήποτε. Συνέβη ένα ατύχημα υπό τις ιδανικές συνθήκες αντιμετώπισής του, απόλυτη νηνεμία της θάλασσας, εννιά μέτρα βάθος μόνο, δίπλα ακριβώς στην έδρα του αρμόδιου οργάνου για την αντιμετώπιση του προβλήματος και παρά ταύτα καταφέρατε να μολυνθεί το σύνολο των ακτών της Αττικής. Όπως, επίσης, πάρα πολύ σωστά σας παρατηρήθηκε η παρουσία σας στις Ηνωμένες Πολιτείες. Είναι δυνατόν; Ο Πρωθυπουργός είχε την ευκαιρία, μιλώντας με τον Πρόεδρο Τραμπ, να του επαναλάβει την πάγια ευρωπαϊκή θέση - και δεν θα ήταν ο πρώτος που θα την επαναλάμβανε - για την προστασία του περιβάλλοντος και τα θέματα της κλιματολογικής αλλαγής - ξαναλέω - την πάγια θέση της Ευρωπαϊκής Ένωσης και την καταδίκη της αποχώρησης από τη σχετική συνθήκη που υπογράφηκε στο Παρίσι, κάτι που ο Πρόεδρος Μακρόν ευθέως του είπε. Και μάλιστα ευθέως του είπε, χωρίς να χαλάσει και τις σχέσεις. Διότι ο καθένας, όσο ιδιόρρυθμος κι αν είναι, εκτιμά τον ειλικρινή και σταθερό συνομιλητή, όχι τον εθελόδουλο, ο οποίος απλώς προστρέχει για οποιονδήποτε λόγο. Το μόνο το οποίο κάνατε στις Ηνωμένες Πολιτείες - και ορθώς σας ελέχθη αυτό - είναι να καταθέσετε το υστέρημα του Έλληνα φορολογούμενου για τον εκσυγχρονισμού των F -16. Μη μας λέτε τώρα εδώ για προστασία του περιβάλλοντος, αν έχετε την καλοσύνη. Μη μας τα λέτε αυτά. Και, παρεμπιπτόντως, αν θέλετε να επανέλθουμε κάποια στιγμή στα ζητήματα των νομοθετημάτων για τις χρήσεις γης, να το κάνουμε κι αυτό. Όμως, εγώ κύριε Υπουργέ, θα εκμεταλλευτώ την ευκαιρία της παρουσίας σας για να κλείσω μια άλλη μεταξύ μας διαφωνία για τα θέματα της πρώτης κατοικίας. Διότι ο Πρόεδρος της Βουλής προχθές δεν μου έδωσε τη δυνατότητα να το κάνω. Σεβαστό. Να συνεννοηθούμε και σε αυτό και να το κλείσουμε. Τι υπήρχε προ των ημερών σας, δηλαδή επί της δικής μας κυβέρνησης; Υπήρχε ο ν.4224/2013. Τι ήταν ο ν.4224/2013; Ένας νόμος ο οποίος παρείχε οριζόντια προστασία στην πρώτη κατοικία χωρίς ανάγκη δικαστικής πρόσβασης - επαναλαμβάνω, χωρίς ανάγκη δικαστικής πρόσβασης - υπό συγκεκριμένες προϋποθέσεις. Δηλαδή 35.000 ευρώ εισόδημα συν 200.000 ευρώ αξία, συν δυνατότητα και άλλης ακίνητης περιουσίας. Μαζί γύρω στις 300.000.
Πότε καταργήθηκε αυτό;
Αυτό δεν καταργήθηκε. Έληξε 31-12-2014. Ερχόμαστε λοιπόν. Τότε άλλαξε η κυβέρνηση τον Ιανουάριο του 2015. Μη μας πείτε, γιατί δεν νομοθετήσαμε σε προεκλογική περίοδο, για να μας λέτε εσείς ότι λαϊκίζουμε.
Γι' αυτό δεν δώσατε παράταση;
Πάμε τώρα να δούμε τι έχετε εσείς. Καταλαβαίνω ότι ο παριστάμενος κύριος Υπουργός μπορεί…
Τους αφήσατε απροστάτευτους, για να μην πούμε ότι λαϊκίζετε;
Ενώ εσείς τους προστατεύετε;
Ηρεμήστε, σας παρακαλώ.
Χαίρομαι που σας ξύπνησα λίγο, εν αντιθέσει με την αρχική υπουργική εισήγηση. Έρχεται, λοιπόν, ο παριστάμενος κύριος Υπουργός, με τον ν.4346/2015, νόμος Σταθάκη, όπως τον θέλει, ο οποίος τροποποιεί άλλο νομικό πλαίσιο. Αγνοεί το θέμα της αυτοδίκαιης προστασίας της πρώτης κατοικίας, το ξεχνάει, δεν υπάρχει, μπαίνει μέσα στον νόμο Κατσέλη, ο οποίος έχει τελείως άλλες προϋποθέσεις κι άλλο σκεπτικό, κι εκεί περιορίζει κιόλας τον νόμο Κατσέλη. Και τι κάνει; Λέει όχι. Θέλω 1.347 ευρώ εισόδημα και 180.000 ευρώ αξία, συν τις προϋποθέσεις του νόμου Κατσέλη. Αυτό κάνει. Εάν, λοιπόν, είχαμε ένα εύρος προστασίας, ας υποθέσουμε εκατό, διατηρεί το εύρος προστασίας στο τριάντα. Κι έρχεται και μας λέει «όχι, πραστατεύω την πρώτη κατοικία».
Στο εβδομήντα. Το είχαμε μετρήσει.
«Όχι, προστατεύω την πρώτη κατοικία». Δεν είναι αλήθεια αυτό που λέει και το ξέρει πάρα πολύ καλά, βεβαίως, όπως το ξέρετε κι όσοι μπήκατε στον κόπο να διαβάσετε τα νομοθετήματα. Να το κλείσουμε, λοιπόν. Δεν προστατεύσατε την πρώτη κατοικία, αν θέλετε, για να είμαστε απολύτως ακριβείς, στο εύρος που την προστάτευε η προηγούμενη κυβέρνηση. Την έχετε μειώσει πάρα πολύ την προστασία της…
Δεν τα ξέρετε και χάνετε.
Επίσης το νομοθέτημα το οποίο έχετε, έχει και την συνήθη συριζαϊκή πονηριά. Πότε λήγει; Λήγει στις 31-12-2018. Ποιο είναι το σκεπτικό; Μόλις έρθει η κυβέρνηση της Νέας Δημοκρατίας να της φορτώσουμε το πρόβλημα! Τα γνωστά, τα συνήθη.
Αυτό το κάνατε εσείς. Δεν θα το κάνουμε εμείς!
Κλείσαμε κι αυτή την εκκρεμότητα.
Σε λίγο θα την κλείσουμε.
Την άλλη φορά θα μιλήσουμε για τα άλλα θέματα για τα οποία έχουμε διαφωνήσει, δηλαδή τις χρήσεις γης και το τι καταργήσατε και το πώς το κάνατε. Σας ευχαριστώ πολύ.
Να μας πείτε τα μέτρα προστασίας του περιβάλλοντος που πήρατε.
Θα ήθελα τον λόγο για ένα λεπτό.
Ο κύριος Υπουργός θέλει τον λόγο. Σας παρακαλώ σύντομα.
Ένα λεπτό, κύριε Υπουργέ, να καθίσω και να σας ακούσω.
Καθίστε, γιατί μπαίνετε στα θέματα που έχετε τόσο άδικο, που απορώ γιατί επιμένετε. Νόμος Κατσέλη. Ένα το κρατούμενο. Προστασία προσωρινή, οριζόντια επί υπουργίας Χατζηδάκη. Συμφωνούμε; Ωραία. Ο νόμος Κατσέλη είναι η δικαστική προστασία η οποία ρυθμίζει το υπερχρεωμένο νοικοκυριό. Ο δικαστής λέει: Από τούδε κι εφεξής θα πληρώνετε αυτό ή κάνετε αυτό κ.λπ., και δεσμεύει. Η προσωρινή ρύθμισή σας ήταν οριζόντιο μέτρο, το οποίο δεν ανανεώθηκε στα τέλη του 2014. Και είχε δύο κριτήρια. Εισόδημα 36.000…
Ήταν 37.000. Πάτε να κόψετε και το λίγο που μπορείτε!
Και το άλλο κριτήριο ήταν η αντικειμενική αξία.
Πόση;
Ήταν 200.000.
Και η άλλη περιουσία πόση ήταν;
Έχει τελειώσει, λοιπόν, η προσωρινή σας οριζόντια, ο νόμος Κατσέλη αλλάζει με τη δική μας παρέμβαση, νομοθετούμε μέσα στο 2015, με έναν ενιαίο νόμο, τροποποίηση του νόμου Κατσέλη. Και προσθέτουμε. Χρησιμοποιούμε τα ίδια κριτήρια, τα δικά σας, δηλαδή 36.000 για το τετραμελές και η αντικειμενική αξία του ακινήτου.
Στο ακίνητο βάζετε 180.000 αντικειμενική.
Βάζουμε 200.000!
Προσθέτουμε στον νόμο Κατσέλη, τους ελεύθερους επαγγελματίες που δεν ήταν. Προσθέτουμε τους πρώην εμπόρους, που δεν ήταν, αυτούς δηλαδή που έχαναν τη ρύθμιση.
Όλα τα δάνεια;
Όλα τα δάνεια και τα χρέη εφορίας και ασφαλιστικού. Κάνουμε, λοιπόν, αυτές τις τρις μεγάλες τομές. Οπότε φέρνουμε την έννοια του υπερχρεωμένου νοικοκυριού στην πραγματική του διάσταση όχι μόνο δηλαδή των στεγαστικών αλλά του συνόλου των χρεών. Άρα έχουμε πλήρη και καθολική προστασία, εφόσον…
Δικαστική προστασία. Η εξώδικη δεν υπάρχει, την ξεχάσατε.
Εσείς την ξεχάσατε!
Αφήστε με να τελειώσω. Βιάζεστε. Ένα ακόμα βήμα και θα τελειώσω με το επόμενο βήμα. Πάμε τώρα και στην πέμπτη καινοτομία που κάναμε. Η πέμπτη καινοτομία λέει τα εξής: Τα νοικοκυριά που είναι κάτω από 18.000 ευρώ - δηλαδή εμείς προστατεύουμε σχεδόν το 70% - προσφεύγει, και την πληρωμή του δανείου του προς την τράπεζα την κάνει το ελληνικό δημόσιο, ο κρατικός προϋπολογισμός, με όποια ρύθμιση γίνει. Άρα το φτωχότερο κομμάτι όχι μόνο έχει προστασία πρώτης κατοικίας, αλλά έχει και τα 100 εκατομμύρια που είναι στον προϋπολογισμό του ελληνικού κράτους, για να πληρώνουν για ένα χρονικό διάστημα τις δόσεις του. Αυτό λέγεται πλήρης, καθολική προστασία και στήριξη οποιουδήποτε απειλείται απ' αυτή την ιστορία.
Βάζετε τη λέξη «δικαστική» για να βγάλετε το «πλήρης»;
Τι ψάχνετε; Εσείς φτιάξατε μια γκρίζα πολιτική με βάση ένα δημοσίευμα και μια εφημερίδα που σήμερα αναγνώρισε ότι κάνει λάθος. Και αναγνωρίσατε επιτέλους - ευχαριστώ πάρα πολύ - ότι μέχρι 31-12-2018 όχι μόνο είναι πλήρως προστατευμένη, αλλά και ένα παράδειγμα που σας είπα να μου φέρετε, δεν μου το φέρατε. Θα περάσουν χρόνια για να μου το φέρετε.
Τον λόγο έχει ο κ. Παπαηλιού για επτά λεπτά. Υπάρχουν αρκετοί ομιλητές που πρέπει στις 2 το μεσημέρι να πάνε σε επιτροπή. Ορίστε, κύριε συνάδελφε, έχετε τον λόγο.
Κυρία Πρόεδρε, κύριε Υπουργέ, κυρίες και κύριοι συνάδελφοι, λόγω τοπικότητας θα ξεκινήσω από την τροπολογία. Με την τροπολογία προβλέπεται ότι χορηγείται ενίσχυση σε οικιακούς καταναλωτές περιοχών που υφίστανται περιβαλλοντική επιβάρυνση από τη λιγνιτική παραγωγή. Η εισαγωγή αυτού του ειδικού περιβαλλοντικού τιμολογίου, αυτής της έκπτωσης στους λογαριασμούς του ηλεκτρικού ρεύματος είναι μία κίνηση δικαιοσύνης και σε καμμία περίπτωση κίνηση σκοπιμότητας - όπως ισχυρίζονται τα κόμματα της Αντιπολίτευσης - έναντι των κατοίκων περιοχών που έχουν συνεισφέρει τα μέγιστα στον εξηλεκτρισμό και την ενεργειακή πολιτική της χώρας και έχουν υποστεί και πολλαπλές επιβαρύνσεις. Η πολιτεία έστω και με καθυστέρηση χρόνων έρχεται να αμβλύνει μερικά τις δυσμενείς συνέπειες για τους κατοίκους αυτών των περιοχών. Οι δυσμενείς συνέπειες αφορούν την εγκατάσταση, τις δραστηριότητες και το περιβάλλον. Γιατί, κύριε Υπουργέ, δεν είναι μόνο το περιβάλλον. Θα έλεγα, όμως, ότι το περιεχόμενο της συγκεκριμένης τροπολογίας, εμπεριέχει και μία αδικία. Στις περιοχές που υπάγονται σε αυτό το ειδικό τιμολόγιο, περιλαμβάνεται μόνο ο Δήμος Μεγαλόπολης και όχι η ευρύτερη περιοχή της Μεγαλόπολης και δη ο Νομός Αρκαδίας. Στις περιοχές για τις οποίες θα ισχύσει αυτό το ειδικό τιμολόγιο, περιλαμβάνεται το σύνολο της Περιφέρειας της Δυτικής Μακεδονίας όχι μόνο οι επιμέρους ενεργειακοί δήμοι, οι Δήμοι Κοζάνης και Εορδαίας στον Νομό Κοζάνης, Φλώρινας και Αμύνταιου στο Νομό Φλώρινας ή οι νομοί στους οποίους είναι εγκατεστημένες μονάδες της ΔΕΗ, που προκαλούν και την περιβαλλοντική επιβάρυνση άμεσα, όπως παραδείγματος χάριν οι Νομοί Καστοριάς και Γρεβενών, όπου δεν είναι εγκατεστημένες μονάδες της ΔΕΗ. Αντίθετα από την Πελοπόννησο και ειδικά από την Αρκαδία περιλαμβάνεται μόνο ο Δήμος Μεγαλόπολης. Στη συγκεκριμένη περίπτωση έχουμε διαφορετική βάση για την εισαγωγή αυτού του ειδικού τιμολογίου. Πρόκειται - θα έλεγα - για μία ανισότιμη μεταχείριση, όταν μάλιστα ο μειονεκτικός, προβληματικός φτωχός και περιθωριοποιημένος Νομός Αρκαδίας συνολικά έχει προσφέρει και εξακολουθεί να προσφέρει σημαντικά στην ενεργειακή πολιτική της χώρας. Ένας επιπλέον λόγος για την υπαγωγή του Νομού Αρκαδίας στο ειδικό τιμολόγιο νομίζω ότι είναι και το γεγονός ότι οι λιγνιτικές μονάδες της Μεγαλόπολης, έχουν περιληφθεί στον σχεδιασμό αποεπένδυσης - που σημαίνει την πώλησή τους στους ιδιώτες - με ευρύτερες κοινωνικές και οικονομικές επιπτώσεις στο Νομό Αρκαδίας. Τη θέση μου για αυτό το θέμα την έχω διατυπώσει, την έχω εκφράσει επανειλημμένα, δημόσια δεν χρειάζεται να την επαναλάβω. Θα τα πούμε όταν έρθει το σχετικό νομοσχέδιο, προς συζήτηση στη Βουλή περί το τέλος Φεβρουαρίου απ' ό,τι ακούω. Νομίζω, λοιπόν, κύριε Υπουργέ, ότι η συμπερίληψη του Νομού Αρκαδίας εν συνόλω στο ειδικό μειωμένο τιμολόγιο πέραν του δίκαιου χαρακτήρα του αιτήματος, είναι και συνεισφορά στην άμβλυνση των συνεπειών της οικονομικής κρίσης για έναν νομό, επαναλαμβάνω, μειονεκτικό, ο οποίος έχει υποστεί και ιδιαίτερη περιβαλλοντική επιβάρυνση. Ας έρθουμε τώρα στο νομοσχέδιο. Με το νομοσχέδιο εισάγεται το θεσμικό πλαίσιο ίδρυσης και λειτουργίας των ενεργειακών κοινοτήτων. Λαμβάνει υπ' όψιν προτάσεις οδηγίες του Ευρωπαϊκού Κοινοβουλίου και Συμβουλίου σχετικά με τους κοινούς κανόνες για την εσωτερική αγορά ηλεκτρικής ενέργειας αλλά και την προώθηση χρήσης ενέργειας από ανανεώσιμες πηγές ενέργειας. Η αξιοποίηση των ενεργειακών πόρων, η ενεργειακή μετάβαση σε μορφές καθαρής ενέργειας αποτελεί αναγκαιότητα, η οποία παράλληλα δημιουργεί ευκαιρίες για τον εκδημοκρατισμό του ενεργειακού σχεδιασμού και την ταυτόχρονη δημιουργία βιώσιμων θέσεων εργασίας στον ενεργειακό τομέα. Οι ενεργειακές κοινότητες είναι αστικοί συνεταιρισμοί αποκλειστικού σκοπού για την προώθηση της κοινωνικής αλληλέγγυας οικονομίας, της καινοτομίας στον ενεργειακό τομέα, την αντιμετώπιση της ενεργειακής ένδειας, στην προώθηση της ενεργειακής αειφορίας και την ενίσχυση της ενεργειακής αυτάρκειας. Μη αποσκοπώντας στην επιδίωξη κέρδους, οι ενεργειακές κοινότητες έχουν βασικό στόχο τη διάχυση του οφέλους στα μέλη τους, καθώς και την ενδυνάμωση του ρόλου των πολιτών και των τοπικών φορέων στον ενεργειακό τομέα. Οι βασικοί άξονες πολιτικής επί των οποίων στηρίζεται η λειτουργία των ενεργειακών κοινοτήτων αλλά και συνολικά η στρατηγική στον τομέα αξιοποίησης των ενεργειακών πόρων και της σχετικής παραγωγικής δραστηριότητας, είναι η ενίσχυση της τοπικότητας, η δημοκρατική διακυβέρνηση, η αποκέντρωση η συμμετοχή των πολιτών η ενίσχυση συμπράξεων και συνεργειών. Αποτέλεσμα της δημιουργίας και λειτουργίας των ενεργειακών κοινοτήτων θα είναι η μείωση των τιμολογίων, η περαιτέρω διείσδυση των ΑΠΕ καθώς και η αξιοποίηση των διαθέσιμων εργαλείων της ενεργειακής αγοράς. Στο πλαίσιο της διατήρησης της τοπικότητας δύο βασικά στοιχεία είναι ότι τίθενται προϋποθέσεις και ελάχιστα όρια, όσον αφορά τη σχέση των μελών των ενεργειακών κοινοτήτων με τον τόπο στον οποίο βρίσκεται η έδρα τους. Δεύτερον, τίθενται περιορισμοί στο ποσοστό των συνεταιριστικών μερίδων που μπορούν να κατέχουν τα μέλη των ενεργειακών κοινοτήτων, για να αποφευχθεί η αλλοίωση του συνεταιριστικού χαρακτήρα τους. Δεν θα υπεισέλθω σε άλλες λεπτομέρειες. Συμπερασματικά το νομοσχέδιο αποσκοπεί στην υποστήριξη της καινοτομίας, στη βελτίωση της ενεργειακής αποδοτικότητας, στην ενίσχυση της διείσδυσης των ΑΠΕ και της αυτοπαραγωγής, στην αύξηση της τοπικής αποδοχής των έργων ΑΠΕ, στη μείωση του ενεργειακού κόστους για νοικοκυριά και μικρομεσαίες επιχειρήσεις. Κυρίες και κύριοι συνάδελφοι, θεωρώ ότι και αυτό το νομοσχέδιο είναι τομή, σημαντικό εργαλείο στο πλαίσιο της κοινωνικά δίκαιης παραγωγικής ανασυγκρότησης της χώρας, που προωθείται βάσει ενός νέου παραγωγικού υποδείγματος, αφού εισάγονται καινοτόμες λογικές και πρακτικές στην παραγωγή και αξιοποίηση των ανανεώσιμων πηγών ενέργειας. Σας ευχαριστώ.
Σας ευχαριστούμε. Ο Αντιπρόεδρος της Βουλής κ. Βαρεμένος έχει τον λόγο.
Κυρία Πρόεδρε, με την άδειά σας και χωρίς να έχω την αίσθηση ότι παραβιάζω τη διαδικασία, επειδή διευρύνθηκε η συζήτηση, θα μου επιτρέψετε να αναφερθώ σε ένα θέμα της ζέουσας πολιτικής επικαιρότητας, σε ένα πάρα πολύ σημαντικό θέμα της εξωτερικής πολιτικής όπως είναι το Σκοπιανό, διότι πιστεύω ότι όσοι ζήσαμε τη δεκαετία του '90 από κοντά, από οποιαδήποτε σκοπιά, το θλιβερό προσκήνιο και παρασκήνιο εκείνων των ημερών, δεν έχουμε δικαίωμα να σιωπούμε. Τι ζήσαμε, δηλαδή; Ζήσαμε ένα σημαντικό, ζωτικό θέμα της εξωτερικής πολιτικής, να γίνεται αντικείμενο ενδοκυβερνητικών αντιπαραθέσεων, να γίνεται όχημα για πολιτικές καριέρες και όλο αυτό οδήγησε σε μια εθνική ήττα και σε μια πληγή χαίνουσα, ανοιχτή, που είναι έτσι και σήμερα που μιλάμε. Κύριοι συνάδελφοι, θα ήθελα να πω ότι η περιπέτεια του Σκοπιανού, δεν ξεκίνησε στο Βουκουρέστι. Όσο και αν το Βουκουρέστι ήταν μια σημαντική στιγμή, δεν ξεκίνησε τότε το Σκοπιανό, όπως θέλει να μας πείσει ο Αρχηγός της Αξιωματικής Αντιπολίτευσης. Είχε ξεκινήσει πολύ πριν και διερωτώμαι, εάν, πράγματι, ο σημερινός Αρχηγός της Αξιωματικής Αντιπολίτευσης άκουσε κάτι από τον πατέρα του και πρώην Πρωθυπουργό για το τι συνέβη τότε και οδηγηθήκαμε εκεί που οδηγηθήκαμε, σε μια αδυναμία να εκμεταλλευθούμε ιδανικές συνθήκες και να επιβάλουμε λύση από θέση ισχύος. Τι ήταν αυτό που οδήγησε, λοιπόν, σ' αυτή την ήττα και στη δήλωση «δεν πειράζει, μετά από δεκαπέντε χρόνια δεν θα θυμάται κανείς το θέμα»; Ποιο θέμα; Αυτό που βρίσκουμε σήμερα μπροστά μας και καλούμεθα να το αντιμετωπίσουμε. Θα ήθελα να ερωτήσω επ' αυτού. Η κ. Μπακογιάννη έχει ακούσει τίποτα για τον ¨φόνο¨; Και τι ακριβώς είναι αυτό που έχει ακούσει; Επιτρέψτε μου σ' αυτό το σημείο να αναφερθώ στους δημοσκόπους, στους δημοσκόπους οι οποίοι "κόβουν τον κιμά παρουσία του πελάτου". Αυτό συμβαίνει και όχι μόνο τώρα. Και τι κάνουν; Κάνουν τηλεφωνικές, λέει, έρευνες και θέτουν το γενικό ερώτημα στον Έλληνα πολίτη, εάν του αρέσει ή εάν συμφωνεί να περιλαμβάνεται η λέξη «Μακεδονία» μέσα στην ονομασία, ενώ το ερώτημα και το διακύβευμα είναι ένα και μοναδικό. Σκέτη - νέτη Μακεδονία όπως συμβαίνει τώρα μετά από την αναγνώριση εκατόν σαράντα και πλέον χωρών ή μια σύνθετη ονομασία με γεωγραφικό προσδιορισμό έναντι όλων όπως ήταν η εθνική θέση; Και το άλλο ερώτημα είναι: Θέλουμε μια φοβική περίκλειστη Ελλάδα, απομονωμένη, να ζει με μύθους μακριά από διαμορφωμένες πραγματικότητες; Κοντά τριάντα χρόνια μεσολάβησαν. Ποιο, άραγε, δίδαγμα βγάλαμε; Εδώ οφείλω να πω με ότι με έκπληξη είδα την Αξιωματική Αντιπολίτευση, μετά από μια αρχική, θα έλεγα, θετική στάση, να παλινδρομεί προς την εκμετάλλευση συναισθημάτων, τα οποία έχουν διαμορφωθεί μέσα από ιστορικές παρεξηγήσεις, άγνοιες, προκαταλήψεις, ουσιαστικά, τορπιλίζοντας τις προσπάθειες για την εξεύρεση μιας λύσης. Σ' αυτό το σημείο θα ήθελα να πω το εξής: Οι υπεύθυνες πολιτικές ηγεσίες δεν είναι για να ακολουθούν αλλά για να προπορεύονται, να οδηγούν το λαό εκεί που οι ίδιες θεωρούν ότι είναι σωστή η λύση, να πουν ολόκληρη την αλήθεια στον ελληνικό λαό, όχι να κολακεύουν δοξασίες ή και παραληρήματα που ακούμε και εδώ μέσα στη Βουλή, τα οποία δεν έχουν προηγούμενο! Ο καθένας έχει δικαίωμα να έχει άποψη. Δεν καταλαβαίνω, όμως, κύριοι συνάδελφοι, τη φιλολογία περί δημοψηφίσματος. Ούτε τη φιλολογία για δημοψήφισμα κατανοώ ούτε την ακατάσχετη ονοματολογία δίκην πολιτικού τζόγου. Αν χρειαστεί, να το βάλουμε και στο «Στοίχημα» του ΟΠΑΠ δηλαδή, ποια θα είναι η νέα ονομασία… Δεν κατανοώ αυτή τη φιλολογία, διότι υπάρχει ο ορατός κίνδυνος να αρχίσει πάλι ο χορός των τεράτων και να δώσουμε την ευκαιρία στον τυχοδιωκτισμό, να μετρήσει τα όριά του. Αυτό θέλουμε; Αυτό, δηλαδή, επιτάσσει η σημερινή ιστορική συγκυρία; Είναι μια ιστορική ευκαιρία. Αν κάποιος νομίζει ότι στο παρασκήνιο θα συμφωνεί, αλλά στο προσκήνιο θα προσπαθεί να μεγιστοποιήσει την φθορά της Κυβέρνησης, πλανάται πλάνην οικτράν. Και όσοι προαναγγέλλουν εθνική ήττα στο θέμα αυτό, στην ουσία την προετοιμάζουν. Και μη βαυκαλίζονται με την ιδέα ότι θα εξυπηρετήσουν εξουσιαστικά οράματα και αν φτάσουμε στην αποτυχία, τελικά έχει ο Θεός, μετά από τριάντα χρόνια ποιος θυμάται ξανά το θέμα των Σκοπίων. Εγώ αυτά ήθελα να πω για το θέμα αυτό, χωρίς να θέλω να μειώσω σε τίποτα τη σημασία ενός σημαντικού καινοτόμου νομοσχεδίου, το οποίο εισάγει τη δημοκρατία - θα έλεγα - στην παραγωγή της ενέργειας, τη δημοκρατία στην πράξη και δίνει τη δυνατότητα σε άτομα και συλλογικότητες να γίνουν ¨παίχτες¨ σε αυτό το παιχνίδι, αρκεί όλα αυτά, κύριε Υπουργέ, να συνδυαστούν με έναν καλό, αν είναι δυνατό, και χρυσό κανόνα για την καλή και λειτουργική χωροθέτηση, μια χωροθέτηση που δεν θα αφήνει δυνατότητες για βλάβη στο περιβάλλον. Ευχαριστώ πολύ.
Κι εμείς ευχαριστούμε. Υπάρχει ένα αίτημα από Βουλευτές, που συνεδριάζουν σε επιτροπή, να προηγηθούν.
Μπορώ να μιλήσω τώρα, κυρία Πρόεδρε;
Είστε κι εσείς, κυρία Καφαντάρη, στην επιτροπή, όμως δεν είστε Πρόεδρος. Είναι η κ. Ιγγλέζη.
Μετά είναι η σειρά μου.
Θέλω να κάνω αλλαγές, για να μπορέσετε να παραστείτε χωρίς να υπάρχει πρόβλημα. Θα προηγηθεί η κ. Ιγγλέζη, που είναι Πρόεδρος της επιτροπής. Μετά θα μιλήσουν ένα - ένα τα μέλη της επιτροπής. Ορίστε, κυρία Ιγγλέζη, έχετε τον λόγο.
Ευχαριστώ πολύ, κυρία Πρόεδρε. Ευχαριστώ πάρα πολύ και τους συναδέλφους και τις συναδέλφισσες για την παραχώρηση της σειράς. Κυρίες και κύριοι συνάδελφοι, συζητάμε σήμερα ένα σχέδιο νόμου, που έρχεται να επιβεβαιώσει το γεγονός ότι όταν αναφερόμαστε στις συνεχείς προσπάθειες που κάνουμε για την αλλαγή του παραγωγικού μοντέλου της χώρας και για τη στήριξη του τρίτου πυλώνα της οικονομίας, την κοινωνική οικονομία, το εννοούμε. Έρχεται συνάμα να αποδείξει ότι είναι εφικτή η εφαρμογή μιας ενεργειακής πολιτικής με άξονα τις αξίες της Αριστεράς και της οικολογίας. Και αυτό γιατί το νομοσχέδιο που ψηφίζουμε σήμερα, εισάγει την ενεργειακή δημοκρατία και δίνει τη δυνατότητα στους πολίτες, στους τοπικούς φορείς, στις μικρές και μεσαίες τοπικές επιχειρήσεις να συμμετάσχουν στην ενεργειακή μετάβαση σε καθαρές μορφές ενέργειας και στον ενεργειακό σχεδιασμό. Μέσα από την άμεση εμπλοκή τους σε ενεργειακά εγχειρήματα με προτεραιότητα σε αυτά των ανανεώσιμων πηγών ενέργειας και της εξοικονόμησης, γίνονται ένας ακόμα σημαντικός παίχτης στη διαδικασία ενεργής μετάβασης προς ένα ενεργειακό μείγμα «πράσινο» και σε μια οικονομία με λιγότερο άνθρακα, δημιουργώντας ένα νέο πλαίσιο από τη μέχρι τώρα πρακτική. Η προστιθέμενη αξία που παράγεται, λοιπόν, από τη διαδικασία της ενεργειακής μετάβασης, δεν επιβαρύνει την κοινωνία ούτε διαφεύγει στο εξωτερικό. Αντίθετα παραμένει στη χώρα και δεν την απολαμβάνουν αποκλειστικά οι μεγάλες ενεργειακές πολυεθνικές αλλά οι τοπικές κοινωνίες. Κυρίες και κύριοι συνάδελφοι, δεν έχει περάσει πολύς καιρός από τότε που ψηφίσαμε σε αυτή την Αίθουσα τη Σύμβαση των Παρισίων για την κλιματική αλλαγή. Δεν είναι λίγες οι φορές, που στον διάλογο έχει αναδειχθεί η αναγκαιότητα της μετάβασης σε μορφές καθαρής ενέργειας, και οι ευκαιρίες που αυτή η διαδικασία αναδεικνύει. Η κλιματική αλλαγή δεν είναι η φαντασίωση κάποιων αλλά η πραγματικότητα με την οποία τόσο εμείς όσο και οι επόμενες γενιές θα πρέπει να αναμετρηθούμε. Η Συμφωνία των Παρισίων αλλά και οι ευρωπαϊκές οδηγίες θέτουν καθήκοντα στη χώρα μας στην κατεύθυνση της απεξάρτησης από τα ορυκτά καύσιμα και της μετάβασης σε μία οικονομία μηδενικών εκπομπών άνθρακα, που οφείλουμε να αντιμετωπίζουμε με πραγματικές δράσεις, δράσεις που εμπλέκουν την κοινωνία στον ενεργειακό σχεδιασμό, που εμβαθύνουν τον εκδημοκρατισμό του ενεργειακού μοντέλου, ενώ ταυτόχρονα δημιουργούν βιώσιμες θέσεις εργασίας και προωθούν την καινοτομία, λαμβάνοντας υπ' όψιν όλους τους κοινωνικούς, περιβαλλοντικούς και οικονομικούς όρους. Ο σχεδιασμός της ενεργειακής πολιτικής αποσκοπεί στην ικανοποίηση των κοινωνικών ενεργειακών αναγκών. Για τον λόγο αυτό προωθείται η τοπική παραγωγή και κατανάλωση ενέργειας καθώς και η σύνδεση του τόπου παραγωγής με αυτόν της κατανάλωσης. Το κριτήριο, λοιπόν, της αποκέντρωσης αλλά και η δυνατότητα για τους πολίτες, τους τοπικούς φορείς, τις μικρές επιχειρήσεις να έχουν ενεργειακή αυτονομία, παρέχει περισσότερα εφόδια για την αντιμετώπιση της ενεργειακής φτώχειας. Αναμένεται ότι αποτέλεσμα των ενεργειακών κοινοτήτων θα είναι η μείωση των τιμολογίων, η περαιτέρω διείσδυση των ΑΠΕ, καθώς και η αξιοποίηση των διαθέσιμων εργαλείων της ενεργειακής αγοράς, όπως για παράδειγμα ο συμψηφισμός ενέργειας, ο εικονικός συμψηφισμός ενέργειας και οι «έξυπνοι» μετρητές. Θα ήθελα να δώσω ένα παράδειγμα, για να γίνει καλύτερα αντιληπτή η σημασία του σημερινού νομοθετήματος. Εάν τρεις ΟΤΑ θελήσουν, έχουν τη δυνατότητα να δημιουργήσουν μία ενεργειακή κοινότητα, προκειμένου να εγκαταστήσουν ένα φωτοβολταϊκό σύστημα ή και μία ανεμογεννήτρια, ώστε με την εφαρμογή του εικονικού ενεργειακού συμψηφισμού της παραγόμενης ηλεκτρικής ενέργειας, να στηρίξουν την ενεργειακή ανάγκη πολιτών που ζουν κάτω από το όριο της φτώχειας. Νομίζω πως είναι σαφές ότι μέσα από συνέργειες και με την ενεργοποίηση της τοπικής κοινωνίας, είναι δυνατός ο ενεργειακός μετασχηματισμός η εμπλοκή της κοινωνίας στον ενεργειακό σχεδιασμό και η αντιμετώπιση του φαινομένου της ενεργειακής ένδειας. Οι ενεργειακές κοινότητες είναι αστικοί συνεταιρισμοί με αποκλειστικό σκοπό την προώθηση της κοινωνικής και αλληλέγγυας οικονομίας και καινοτομίας στον ενεργειακό τομέα. Ο τρίτος πυλώνας της οικονομίας μπορεί να λειτουργήσει δυναμικά για την προαγωγή της ενεργειακής αειφορίας, την παραγωγή, αποθήκευση, ιδιοκατανάλωση, διανομή και προμήθεια ενέργειας, την ενίσχυση της ενεργειακής αυτάρκειας - ασφάλειας σε νησιωτικούς δήμους καθώς και τη βελτίωση της ενεργειακής αποδοτικότητας στην τελική χρήση σε τοπικό και περιφερειακό επίπεδο. Η ρύθμιση που προβλέπεται ώστε κάθε μέλος να έχει δικαίωμα μιας ψήφου, κατοχυρώνει τον δημοκρατικό χαρακτήρα των ενεργειακών κοινοτήτων και συμβάλλει στην εμβάθυνση του συνεργατισμού. Συνάδελφοι και συναδέλφισσες, νομίζω ότι η κοινωνία είναι έτοιμη και περιμένει αυτού του είδους τα νομοθετήματα από ένα σύγχρονο κοινοβούλιο, που λαμβάνει σοβαρά υπ' όψιν του τις περιβαλλοντικές και ενεργειακές προκλήσεις σε ένα πλαίσιο διαφανές, συμμετοχικό και δημοκρατικό. Θεωρώ ότι η ελληνική κοινωνία θα ανταποκριθεί, δημιουργώντας συνέργειες για την εξασφάλιση των ενεργειακών της αναγκών, δίχως να υποθηκεύει άλλο τη βιωσιμότητα των μελλοντικών γενεών. Σας ευχαριστώ.
Ευχαριστούμε και για τη συντομία. Τον λόγο έχει η κ. Καφαντάρη.
Ευχαριστώ, κυρία Πρόεδρε. Συζητάμε ένα νομοσχέδιο - τομή, όπως χαρακτηρίστηκε, που η ελληνική κοινωνία το περίμενε πάρα πολύ καιρό. Θα έλεγα ότι έπρεπε ήδη να έχει ψηφιστεί από καιρό. Εν τούτοις βλέπουμε και θα αναγκαστώ κι εγώ να πω μερικά πράγματα και να απαντήσω σε κάποια ζητήματα τα οποία ακούστηκαν εδώ από την πλευρά της Αντιπολίτευσης, η οποία αντί να μιλήσει ουσιαστικά γι' αυτό το νομοσχέδιο, το οποίο κρίνει ότι έχει θετικές διατάξεις, έδωσε άλλες διαστάσεις στη σημερινή συζήτηση. Βέβαια κατανοώ και την αγωνία και την ανησυχία της Αντιπολίτευσης και δη της Αξιωματικής Αντιπολίτευσης, γιατί και η αξιολόγηση έκλεισε και η πορεία της χώρας μας και η ελληνική οικονομία πηγαίνει καλύτερα. Έχουμε πολύ δρόμο βέβαια μπροστά μας. Όμως αυτό δεν είναι μια εκτίμηση που κάνει ο ΣΥΡΙΖΑ, είναι μια εκτίμηση που κάνουν οι ίδιες οι αγορές και οι αγορές δίνουν την απάντηση και με τα επιτόκια των ομολόγων και με μια σειρά από οικονομικούς δείκτες οι οποίοι δεν μπορούν να αμφισβητηθούν. Δεν μπορούμε να αμφισβητήσουμε ότι το 2017 έκλεισε με 4 δισεκατομμύρια ξένες επενδύσεις. Δεν μπορούμε να αμφισβητήσουμε την αύξηση των εξαγωγών, τον δείκτη οικονομικού κλίματος που είναι ο υψηλότερος της τριετίας το πρώτο εντεκάμηνο και τη μικρή αύξηση του ΑΕΠ κατά 1,3% το τρίτο τρίμηνο. Ενοχλείται, λοιπόν, η Αντιπολίτευση. Κι εδώ θα ήθελα να αναφερθώ και για τα ΕΣΠΑ και για το πακέτο Γιούνκερ, όμως δεν θέλω να πω περισσότερα, γιατί σέβομαι τον χρόνο. Θα έλεγα, όμως, ότι λόγω αυτής της αμηχανίας, επαναφέρονται από την Αντιπολίτευση και δη από την Αξιωματική Αντιπολίτευση τα ίδια και τα ίδια, που έχουν απαντηθεί και στις επιτροπές και στις Ολομέλειες. Για τη ΔΕΗ εγώ θα βάλω ένα ερώτημα. Έχουμε δεσμευθεί - και το γνωρίζετε καλά - και ως Επιτροπή Παραγωγής και Εμπορίου, να κάνουμε μια ειδική συνεδρίαση. Έχει δεχθεί και ο Υπουργός. Το είπε μάλιστα και σήμερα. Εγώ ένα ερώτημα θα βάλω, επειδή επαναλαμβάνετε τα ίδια και τα ίδια. Είμαστε στην Ευρωπαϊκή Ένωση; Το δεχόμαστε; Συμφωνούμε; Πρέπει να υλοποιήσουμε συγκεκριμένες πολιτικές στον ενεργειακό τομέα, που ξέρουμε πάρα πολύ καλά τι σημαίνει αυτό; Τέλος πάντων για το 40% των λιγνιτών που το ακούσαμε πάλι σήμερα κ.λπ., αποφάσεις του Ευρωπαϊκού Δικαστηρίου είναι. Μάλιστα μιλάει για τη δεσπόζουσα θέση της ΔΕΗ στους λιγνίτες. Τα έχουμε πει. Δεν θα απαντήσω σε άλλα. Θα τα πούμε στην αρμόδια επιτροπή. Ακούσαμε, επίσης, σήμερα να λέγεται: «Τι κάνατε για την κλιματική αλλαγή; Τι έκανε αυτή η Κυβέρνηση;» Εγώ ένα πράγμα θα πω. Σχέδιο προσαρμογής στην κλιματική αλλαγή. Γιατί τόσα χρόνια από τις προηγούμενες κυβερνήσεις και από τους προηγούμενους Υπουργούς, ας πούμε, δεν είχε γίνει; Βέβαια ο κ. Μανιάτης που τυχαίνει να είναι παρών, αναγνώρισε - χωρίς να το θέλει; δεν ξέρω, και αυτό δείχνει το επικοινωνιακό των τοποθετήσεων από την Αντιπολίτευση - ότι το 2014 ήμασταν σε δυσμενέστερες δημοσιονομικές συνθήκες. Δηλαδή η χώρα μας όντως πηγαίνει μπροστά. Για το νομοσχέδιο το οποίο συζητάμε, η μεγάλη διαβούλευση τελείωσε νομίζω το καλοκαίρι και έγινε μεγάλη και σοβαρή συζήτηση με φορείς, ΜΚΟ, εκπροσώπους από την τοπική αυτοδιοίκηση στην Επιτροπή Παραγωγής και Εμπορίου. Πραγματικά η αποδοχή ήταν μεγάλη και από τις μη κυβερνητικές οργανώσεις και από την αυτοδιοίκηση. Προτάσεις υπήρχαν, διορθώσεις υπήρχαν, γιατί η Κυβέρνηση ακούει. Και από την άλλη μεριά το ΚΑΠΕ μαζί με το Ταμείο Παρακαταθηκών και Δανείων ετοιμάζει χρηματοδοτικό πρόγραμμα για τα νομικά πρόσωπα δημοσίου δικαίου. Γνωρίζω ότι μια σειρά από επιχειρήσεις και στον ξενοδοχειακό τομέα περιμένουν την ψήφιση του νομοσχεδίου για να προχωρήσουν σε ενεργειακές κοινότητες, ενώ επίσης γνωρίζω, διάβασα για να είμαι ειλικρινής, ότι το Περιφερειακό Συμβούλιο Πελοποννήσου πήρε και απόφαση για ενεργειακή κοινότητα στο επίπεδο της περιφέρειας. Δεν θα πω περισσότερα. Το γνωρίζουμε και ακούστηκε ότι η Ευρώπη προηγείται πολύ σ' αυτόν τον τομέα. Εννοώ χρονικά. Δηλαδή το 2015 είχαμε ήδη δύο χιλιάδες ενεργειακούς συνεταιρισμούς. Μάλιστα και από την αρχή του προηγούμενου αιώνα συνεταιρισμοί παραγωγών υπήρχαν και στη Γερμανία κ.λπ.. Ερχόμαστε, λοιπόν, τώρα να νομοθετήσουμε το συγκεκριμένο. Κι ακούστηκε και από τον Κοινοβουλευτικό Εκπρόσωπο κ. Δένδια ότι «εντάξει αστικοί συνεταιρισμοί υπήρχαν, ένα θεσμικό πλαίσιο υπήρχε κ.λπ..» Ναι, όμως, υπάρχουν δύο σημαντικά ζητήματα, τα οποία θεσπίζονται με το εν λόγω σχέδιο νόμου: Πρώτον, η τοπικότητα η ενίσχυση της τοπικότητας η εντοπιότητα που λέμε, που υπάρχει σε συγκεκριμένα άρθρα. Και δεύτερον - και πολύ σημαντικό - θεσπίζεται το ένα μέλος μία ψήφος, ανεξαρτήτως των συνεταιριστικών μερίδων και των μερίδων στην ενεργειακή κοινότητα που κατέχει κάποιος. Και αυτό δείχνει το πολύ σημαντικό, τη βασική φιλοσοφία, την κατοχύρωση της ενεργειακής δημοκρατίας. Είναι κάτι πάρα πολύ σημαντικό. Γιατί φέρνουμε το εν λόγω σχέδιο νόμου; Είπα και πριν ότι μπορούσε να είχε γίνει και πιο γρήγορα. Οι λόγοι είναι οι εξής: Το κλίμα, η κλιματική αλλαγή, οι δεσμεύσεις της χώρας μας, η ανάγκη μετάβασης όσον αφορά το ενεργειακό τοπίο σε άλλες μορφές πανευρωπαϊκά, η αλλαγή του ενεργειακού μείγματος εις βάρος των ορυκτών καυσίμων και υπέρ της προώθησης των ΑΠΕ, οι στόχοι της Συμφωνίας του Παρισιού και οι στόχοι, βέβαια, που βάζει και η Ευρωπαϊκή Ένωση, η ενεργειακή δημοκρατία που είπαμε πριν, η συμμετοχή τοπικών κοινωνιών με βάση ιδιαιτερότητες και η ανάγκη αποκέντρωσης της ενεργειακής παραγωγής. Εδώ πέρα, βέβαια, είναι πολύ σημαντικό το virtual net metering, ο εικονικός ενεργειακός συμψηφισμός της παραγόμενης ενέργειας, που μπορεί, ουσιαστικά, να βοηθήσει τις ευάλωτες ομάδες, γιατί ξέρουμε ότι όχι μόνο στη χώρα μας - που βρίσκεται ακόμα στην κρίση και είναι στην πορεία εξόδου, αλλά είναι σε καλύτερη κατάσταση - υπάρχει ενεργειακή φτώχεια και είναι ένα ζήτημα το οποίο έχει μπει και κεντρικά από την Ευρωπαϊκή Ένωση το ζήτημα της αντιμετώπισης της ενεργειακής φτώχειας. Δηλαδή ενεργειακές κοινότητες από δήμους, από την τοπική αυτοδιοίκηση μέσω αυτής της διαδικασίας μπορούν να βοηθήσουν αδύναμες οικογένειες στην περιοχή στο κομμάτι της θέρμανσης. Και, βέβαια, το πάρα πολύ σημαντικό, που είναι και απαραίτητο σήμερα, είναι οι συνέργειες, οι συνεργασίες στην τοπική αυτοδιοίκηση. Αυτό δεν είναι καθόλου μικρό πράγμα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κλείνοντας, θα ήθελα να πω για το άρθρο 16, που αφορά τον μακροχρόνιο εθνικό ενεργειακό σχεδιασμό. Είναι πολύ σημαντικό ότι εντός του 2018 θα ολοκληρωθεί. Άλλωστε είμαστε δεσμευμένοι και από τον κανονισμό διακυβέρνησης ενεργειακής ένωσης για το συγκεκριμένο, για το εθνικό σχέδιο ενεργειακού σχεδιασμού. Οι στόχοι της Ευρωπαϊκής Ένωσης είναι η ενεργειακή ασφάλεια, η αγορά ενέργειας, οι πολιτικές ενεργειακής απόδοσης, η απανθρακοποίηση που είπαμε πριν, η καινοτομία και ανταγωνιστικότητα. Χαίρομαι και πιστεύω ότι θα τηρηθεί αυτό που είπε ο κύριος Υπουργός, ότι για τον εθνικό ενεργειακό σχεδιασμό θα γίνει ενδελεχής και σημαντικός διάλογος και με τους φορείς της κοινωνίας, αλλά βέβαια και μέσα στο Κοινοβούλιο, στις επιτροπές, στην Ολομέλεια, για να έχουμε το καλύτερο δυνατό αποτέλεσμα. Ευχαριστώ.
Τον λόγο έχει η κ. Θελερίτη, η οποία μπαίνει στη θέση της κ. Καρασαρλίδου, δεδομένου ότι πρέπει να παραστεί σε επιτροπή. Μετά θα μιλήσει η κ. Αυλωνίτου και έπειτα - για να ξέρετε - ο Κοινοβουλευτικός Εκπρόσωπος από το Ποτάμι, ο κ. Αμυράς. Ορίστε, κυρία Θελερίτη, έχετε τον λόγο.
Αγαπητές συναδέλφισσες, αγαπητοί συνάδελφοι, κατ' αρχάς θα ήθελα να τονίσω, πως το συγκεκριμένο σχέδιο νόμου που συζητάμε σήμερα, δεν συνιστά μια ad hoc και μεμονωμένη παρέμβαση. Αποτελεί μέρος μιας εθνικά ολοκληρωμένης μακροπρόθεσμης ενεργειακής στρατηγικής. Είναι μια στρατηγική, που ενσωματώνει τις κατευθύνσεις της Ευρωπαϊκής Ένωσης για τη μετάβαση σε ένα μέλλον καθαρής ενέργειας μέσω της ενίσχυσης του μεριδίου των ανανεώσιμων πηγών ενεργειών στο εθνικό ενεργειακό μείγμα. Ταυτόχρονα αποτελεί και μέρος της εθνικής μας στρατηγικής για τη δημιουργία μιας αλληλέγγυας κοινωνικής οικονομίας. Όπως προαναφέρθηκε και από την προηγούμενη ομιλήτρια, το γεγονός ότι η κλιματική αλλαγή θέτει ως προτεραιότητα την εφαρμογή μέτρων που αποσυνδέουν την οικονομική ανάπτυξη από την εκπομπή ρύπων, συνιστά έναν κοινό τόπο για κάθε σύγχρονη παρέμβαση, που στοχεύει στην προαγωγή της ενεργειακής αειφορίας και της ενεργειακής αυτάρκειας. Η Ελλάδα έχει φυσικούς πόρους. Με αυτούς, λοιπόν, τους φυσικούς πόρους που διαθέτει για παραγωγή καθαρής ενέργειας και στα νησιά και στην ηπειρωτική χώρα, έχει τη δυνατότητα να ακολουθήσει μια συνεπή και οικολογικά υπεύθυνη ενεργειακή πολιτική, να διασφαλίσει την ενεργειακή αυτάρκειά της στο εγγύς μέλλον και σχετικά πάρα πολύ σύντομα. Τα οφέλη από τη μεταστροφή του ενεργειακού προσανατολισμού είναι πολλαπλά τόσο αναφορικά με την ενίσχυση των τοπικών οικονομιών, τη δημιουργία νέων θέσεων εργασίας όσο και αναφορικά με την καταπολέμηση της ενεργειακής φτώχειας, την οποία αντιμετωπίζει σήμερα ένα σημαντικό τμήμα της κοινωνίας μας. Όπως προανέφερα, στη δεύτερη στρατηγική μας που είναι η δημιουργία μίας αλληλέγγυας κοινωνικής οικονομίας, το πρωτοποριακό είναι το θεσμικό πλαίσιο που εισάγεται για την ίδρυση και τη λειτουργία των ενεργειακών κοινοτήτων και το οποίο έχει πολλαπλές στοχεύσεις. Για παράδειγμα προωθεί την κοινωνική και αλληλέγγυα οικονομία στον ενεργειακό τομέα, αντιμετωπίζει την ενεργειακή φτώχεια, προάγει την ενεργειακή αειφορία, ενισχύει την ενεργειακή αυτάρκεια και ασφάλεια στους νησιωτικούς δήμους και βελτιώνει την ενεργειακή αποδοτικότητα στην τελική χρήση σε τοπικό και περιφερειακό επίπεδο. Μάλιστα επειδή οι ενεργειακές κοινότητες είναι αστικοί συνεταιρισμοί που στηρίζονται στη βασική αρχή της διάχυσης του οφέλους στα μέλη της ενεργειακής κοινότητας και στην τοπική κοινωνία, βασική επιδίωξη αυτού του συγκεκριμένου νομοσχεδίου είναι η προαγωγή προστιθέμενης αξίας στις τοπικές κοινότητες. Αυτό θα επιτευχθεί, μέσω της ενίσχυσης του ρόλου που θα διαδραματίσει η κοινωνία των πολιτών και οι τοπικοί φορείς. Ας δούμε κάποια παραδείγματα ενεργειακών κοινοτήτων. Οι ιδιοκτήτες ή οι ενοικιαστές μιας πολυκατοικίας μπορούν να τοποθετήσουν φωτοβολταϊκά. Οι κάτοικοι, οι επιχειρήσεις και ένας δήμος μπορούν να δημιουργήσουν αιολικό πάρκο. Μια ομάδα κτηνοτρόφων μπορεί να ιδρύσει ενεργειακές κοινότητες για την παραγωγή θερμικής και ηλεκτρικής ενέργειας από τα απόβλητα. Ένας δήμος, τοπικές επιχειρήσεις και κάτοικοι μπορούν να δημιουργήσουν σταθμό τηλεθέρμανσης. Μια ομάδα αγροτών ή αγροτικών επιχειρήσεων μπορούν να κατασκευάσουν συμπαραγωγή ηλεκτρισμού και θερμότητας υψηλής απόδοσης, σε περιοχή που έχει δίκτυο φυσικού αερίου κ.ο.κ.. Επίσης με τη θέσπιση των ενεργειακών κοινοτήτων οι πολίτες, οι Οργανισμοί Τοπικής Αυτοδιοίκησης και οι τοπικές επιχειρήσεις τίθενται στο επίκεντρο της εθνικής και αποκεντρωμένης ενεργειακής διοίκησης, που επιχειρεί η συγκεκριμένη κυβέρνηση. Στην καρδιά αυτού του αποκεντρωμένου ενεργειακού συστήματος βρίσκονται κοινότητες παραγωγών καταναλωτών, που αποκτούν και διαχειρίζονται υπεύθυνα την ενεργειακή αυτονομία τους. Αυτό τι σημαίνει; Παράλληλη ενίσχυση της τοπικής συμμετοχής και της δυνατότητας ανάληψης πρωτοβουλιών εκ μέρους των τοπικών κοινωνιών. Σημαίνει επίσης ότι το θεσμικό πλαίσιο που συζητάμε σήμερα, θα συμβάλει στην ανάδειξη της δυναμικής της τοπικότητας και του χώρου μέσα από συγκεκριμένες ενέργειες, συμπράξεις, συνεργασίες αλλά και από την καταγραφή και την επίλυση τοπικών αναγκών και ιδιαιτεροτήτων της κάθε κοινωνίας. Ιδιαίτερα για τους νησιωτικούς δήμους οι ενεργειακές κοινότητες θα αποτελέσουν μια σημαντική λύση και θα στηρίξουν την ενεργειακή αυτάρκεια και ασφάλειά τους. Οι τεχνολογικές και οικονομικές δυσκολίες της διασύνδεσης των νησιών με τον ηπειρωτικό κορμό προκαλούν αυξημένη ζήτηση και άρα υψηλότερο κόστος ιδιαίτερα τους τουριστικούς μήνες. Αυτό θα επιλυθεί, θα μπορεί να αντισταθμιστεί με την αξιοποίηση της ηλιακής, της αιολικής και της γεωθερμικής δυναμικής τους. Γι' αυτό άλλωστε το σχέδιο νόμου εισάγει ειδικές προβλέψεις και προνόμια όσον αφορά τις ενεργειακές κοινότητες, που εδρεύουν σε νησιά και με μικρό πληθυσμό. Επίσης διαφαίνεται ότι επιδίωξη της κυβερνητικής πλευράς, είναι να αλλάξει τον ενεργειακό χάρτη της χώρας. Πάμε προς ανανεώσιμες πηγές ενέργειας, μείωση τιμολογίων, διασφάλιση ενεργειακής αυτονομίας και στις πιο απομονωμένες περιοχές, ενεργοποίηση των τοπικών κοινωνιών και αξιοποίηση των διαθέσιμων εργαλείων της ενεργειακής αγοράς όπως, για παράδειγμα, ο συμψηφισμός ενέργειας. Και εδώ απαντούμε ότι υπάρχουν και άλλα χρηματοδοτικά εργαλεία. Άρα δεν είναι ένα νομοσχέδιο στο κενό, αλλά μπορεί να αξιοποιήσει και εργαλεία, όπως τον αναπτυξιακό νόμο, το ΕΣΠΑ, το ΕΚΤ κ.λπ.. Άρα με τις ενεργειακές κοινότητες μικρές και μεσαίες επιχειρήσεις θα μπορούν να μειώσουν το ενεργειακό τους κόστος, ενώ απλοί ιδιώτες σε μία πολυκατοικία θα έχουν τη δυνατότητα να περιορίσουν δραστικά τους λογαριασμούς ρεύματος. Παράλληλα οι περιφέρειες και οι δήμοι θα μπορούν επιτέλους να χαράξουν μία ενεργειακή πολιτική, για να αντιμετωπίσουν την ενεργειακή φτώχεια. Και αυτό από τα κάτω. Ειδικότερα στο πλαίσιο της διατήρησης της τοπικότητας των ενεργειακών κοινοτήτων τίθενται ορισμένες προϋποθέσεις, δηλαδή ελάχιστα όρια που αφορούν τη σχέση των μελών με τον τόπο τους. Επίσης τίθενται ορισμένες διασφαλίσεις για την ισότητα μεταξύ των εμπλεκόμενων φορέων. Αυτό είναι καίριας σημασίας για τη λειτουργία τους, γιατί έχουν ίσο δικαίωμα στη λήψη αποφάσεων μέσα στις ενεργειακές κοινότητες, δηλαδή μία ψήφος για κάθε μέλος ανεξαρτήτως του συνεταιριστικού μεριδίου που κατέχει, όπως επίσης και κάθε μέλος δεν μπορεί να έχει πάνω από 20% συμμετοχής στο συνεταιριστικό κεφάλαιο. Εξαίρεση αποτελούν οι ΟΤΑ, που μπορούν να συμμετέχουν με 40% και 50% όταν είναι ΟΤΑ νησιωτικών περιοχών με πληθυσμό κάτω από τρεις χιλιάδες. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω. Ειδικά για τις ενεργειακές κοινότητες στις οποίες συμμετέχουν αποκλειστικά ΟΤΑ Α και Β΄ βαθμού, μπορεί μέρος ή σύνολο πλεονασμάτων χρήσης να διατίθεται για δράσεις κοινής ωφέλειας τοπικού χαρακτήρα, που σχετίζονται με την επάρκεια και τον ανεφοδιασμό πρώτων υλών, καυσίμων, νερού, όπως για παράδειγμα κατασκευή δεξαμενών νερού, αποθηκών, ψυγείων, τροφίμων, φαρμάκων κ.ο.κ.. Με αυτόν τον τρόπο επωφελείται η τοπική κοινωνία και αξιοποιούνται οι τοπικοί πόροι ενέργειας.
Κυρία Θελερίτη, ολοκληρώστε, παρακαλώ.
Οι ενεργειακές κοινότητες θα μπορούν να αξιοποιούν και τον εικονικό ενεργειακό συμψηφισμό, όπως προαναφέρθηκε, που μέχρι πριν αφορούσε μόνο επαγγέλματα, όπως κατ' εξοχήν αγρότες ή νομικά πρόσωπα δημοσίου - ιδιωτικού δικαίου, που επιδιώκουν κοινωφελείς ή άλλους δημοσίου ενδιαφέροντος σκοπούς. Τέλος, οι συγκεκριμένες μονάδες θα έχουν προτεραιότητα στην αδειοδότηση, θα καταβάλλουν μειωμένα ποσά εγγυητικών επιστολών για εγγραφή στο μητρώο συμμετεχόντων, ενώ την ίδια στιγμή θα απολαμβάνουν όρους προνομιακής συμμετοχής ή εξαίρεσης από τις ανταγωνιστικές διαδικασίες υποβολής προσφορών, που απαλλάσσονται από το ειδικό τέλος 1,7%, όταν συμμετέχει ιδιαίτερα η αυτοδιοίκηση. Αυτά είναι κίνητρα. Δεν είναι μεν χρηματοδοτικά εργαλεία, όπως τα προηγούμενα, αλλά είναι κίνητρα πολύ σοβαρά για την προώθηση των ενεργειακών κοινοτήτων. Με βάση, λοιπόν, όλα τα παραπάνω γίνεται πλέον εφικτή η νέα προσέγγιση που υπάρχει, δηλαδή για αποκεντρωμένη παραγωγή ενέργειας που αποκτά δημοκρατικά χαρακτηριστικά με τη συμμετοχή μέχρι πρότινος αποκλεισμένων πολιτών από τη διαδικασία ενεργειακής μετάβασης, αναδεικνύει την τοπικότητα μέσα από την παραγωγή προστιθέμενης αξίας στις τοπικές κοινωνίες και την περιφερειακή ανάπτυξη, ενισχύει συνέργειες και συμπράξεις μεταξύ παραγωγικών φορέων - αυτοδιοίκησης - πολιτών, διασφαλίζοντας την ισότητα μεταξύ των εμπλεκόμενων φορέων και προστατεύει το περιβάλλον με την ενεργειακή μετάβαση σε μια οικονομία χωρίς άνθρακα. Ευχαριστώ.
Κυρία Αυλωνίτου, έχετε τον λόγο. Όσοι βιάζεστε να το δείχνετε και στον χρόνο που μιλάτε.
Ευχαριστώ πολύ, κυρία Πρόεδρε. Κυρίες και κύριοι Βουλευτές, ξεκινώντας δεν θα μπορούσα να μην παρατηρήσω ότι μιλάμε για ένα νομοσχέδιο που ο Κοινοβουλευτικός Εκπρόσωπος της Δημοκρατικής Συμπαράταξης χαρακτήρισε νομοσχέδιο σοβαρό, νομοσχέδιο που άπτεται του εκδημοκρατισμού της ενέργειας. Σε αυτό, λοιπόν, το τόσο σοβαρό νομοσχέδιο - το πρωτοποριακό, θα πρόσθετα και εγώ - σε αυτό το νομοσχέδιο που εκδημοκρατίζει τον χώρο της ενέργειας κοιτάζω τον κατάλογο των Βουλευτών ομιλητών και παρατηρώ εγγεγραμμένους Βουλευτές είκοσι τέσσερις από τον ΣΥΡΙΖΑ, έναν Βουλευτή από τη Νέα Δημοκρατία, κανέναν Βουλευτή από τη Δημοκρατική Συμπαράταξη. Το σκορ, δηλαδή, διαμορφώνεται ως εξής. ΣΥΡΙΖΑ: 24. Νέα Δημοκρατία: 1. Δημοκρατική Συμπαράταξη: 0. Πώς, λοιπόν, να καλύψει η Αντιπολίτευση τη γύμνια των επιχειρημάτων της; Σηκώνοντας πολλή σκόνη, κάνοντας πολύ θόρυβο, μπουρδουκλώνοντας τα πράγματα. Έτσι, ενώ ευθύνονται για τη χρεοκοπία της χώρας, κάνουν ό,τι μπορούν, κάνουν κάθε προσπάθεια να υπονομεύσουν οτιδήποτε γίνεται για την ανάπτυξη και την προοπτική εξόδου της χώρας από την κρίση. Ερχόμενοι, λοιπόν, τώρα στο σημερινό νομοσχέδιο: «Ενεργειακές Κοινότητες και άλλες διατάξεις», βλέπουμε ότι το νομοσχέδιο προσαρμόζει την ελληνική νομοθεσία κατά πρώτο λόγο στα νεότερα τεχνολογικά δεδομένα στον χώρο παραγωγής ενέργειας, δίνοντας παράλληλα ιδιαίτερη έμφαση στην ανάγκη αντιμετώπισης της κλιματικής αλλαγής και στην ανάγκη ορθολογικής οικονομικής διαχείρισης. Για πάνω από έναν αιώνα αποτελούσε κοινό τόπο ότι ο εξηλεκτρισμός ήταν ορθολογικός τρόπος αντιμετώπισης των ενεργειακών αναγκών μιας χώρας και ότι η παραγωγή ηλεκτρικής ενέργειας είχε τεράστιες οικονομίες κλίμακας, συνέφερε δηλαδή να γίνεται από όσο το δυνατόν μεγαλύτερες θερμοηλεκτρικές μονάδες. Αυτό ίσχυε, παρά τις σημαντικές απώλειες κατά τη μεταφορά της ηλεκτρικής ενέργειας σε μεγάλες αποστάσεις. Καθώς, όμως, αναπτύσσονται τις τελευταίες δεκαετίες οι ανανεώσιμες πηγές ενέργειας και καθώς με τα χρόνια μειώνεται το κόστος παραγωγής τους, έτσι ώστε από τεχνολογική παραδοξότητα να τείνουν να γίνουν οικονομικά βιώσιμη εναλλακτική ενεργειακή λύση, τα παλιά δεδομένα διανομής δεν ισχύουν πια απόλυτα. Μπορεί να είναι οικονομικά λογικό η ενέργεια που παράγεται από λιγνιτικές μονάδες στην Πτολεμαΐδα να μεταφέρεται στην Αθήνα, αφού οι οικονομίες κλίμακας στο κόστος παραγωγής αντισταθμίζουν τις απώλειες μεταφοράς, αλλά μία αντίστοιχης απόστασης μεταφορά ηλεκτρικής ενέργειας από ανανεώσιμες πηγές ενέργειας θα ήταν προφανώς ασύμφορη. Η τεχνολογία, λοιπόν, δημιουργεί καταστάσεις όπου συμφέρει οικονομικά να είναι η παραγωγή κοντά στην κατανάλωση. Υπάρχει, μάλιστα, ένα προηγούμενο σε αυτήν την εξέλιξη: οι ηλιακοί θερμοσίφωνες που μπήκαν στη ζωή μας τη δεκαετία του '70. Εκεί, η παραγωγή ενέργειας ερχόταν ακόμα πιο κοντά στην κατανάλωση, αφού ο κάθε καταναλωτής γινόταν και παραγωγός. Τότε, η νομοθέτηση της έκπτωσης της δαπάνης εγκατάστασης του ηλιακού θερμοσίφωνα από το φορολογητέο εισόδημα, οδήγησε μέσα σε λίγα χρόνια στην εγκατάσταση στις ταράτσες μας του ισοδύναμου μιας μεγάλης θερμοηλεκτρικής μονάδας που ούτε ρυπαίνει ούτε χρειάζεται εισαγόμενα καύσιμα. Σήμερα η κλίμακα των εφαρμογών ανανεώσιμων πηγών ενέργειας δεν προσφέρεται πάντα για ξεχωριστή εγκατάσταση στο κάθε σπίτι. Όμως, είναι ιδανική για την κάλυψη των ενεργειακών αναγκών μικρού ή μεσαίου μεγέθους κοινότητας καταναλωτών. Έτσι το σημερινό νομοσχέδιο δημιουργεί το νομικό πλαίσιο για τη δημιουργία ενεργειακών κοινοτήτων σε μικρή και μεσαία κλίμακα, προωθώντας τη βέλτιστη αξιοποίηση των τεχνολογικών δυνατοτήτων της εποχής. Επιλέγεται το νομικό σχήμα του αστικού συνεταιρισμού του ν.1667/1986 με τις απαραίτητες τροποποιήσεις, γιατί θέλουμε το όφελος από την εφαρμογή αυτών των τεχνολογιών να πάει στον καταναλωτή. Εδώ έχει σημασία να θυμόμαστε το δίδαγμα των ηλιακών θερμοσιφώνων, όπου το γεγονός ότι ο ωφελούμενος ήταν άμεσα ο καταναλωτής, οδήγησε και στη γρήγορη υιοθέτηση μίας καινοτόμας τεχνολογίας. Δίνεται στους Οργανισμούς Τοπικής Αυτοδιοίκησης η δυνατότητα να αναλάβουν ιδιαίτερο ρόλο σε αυτήν την προσπάθεια, αφού ειδικά σε μικρές και απομακρυσμένες κοινότητες ο δήμος και η περιφέρεια αναμένεται να παίξουν πρωταρχικό ρόλο στο να πάρει μπροστά ένα τέτοιο σύστημα. Τονίζω ιδιαίτερα τη σημασία που έχουν οι ενεργειακές κοινότητες στα μικρά μη διασυνδεδεμένα νησιά, όπου όλο το νησί αποτελεί μία φυσική ενεργειακή κοινότητα. Προβλέπεται, φυσικά, η συμμετοχή φυσικών προσώπων στις ενεργειακές κοινότητες, αλλά μπαίνει ο όρος της εντοπιότητας, αφού για να μετάσχει ένας ιδιώτης πρέπει ή να είναι δημότης ή να έχει ιδιοκτησία ακινήτου στην περιοχή. Κατ' αρχάς οι ενεργειακές κοινότητες ορίζονται ως μη κερδοσκοπικές με τα κέρδη να μη διανέμονται, αλλά να συγκεντρώνονται στο αποθεματικό που διατίθεται για την εκπλήρωση των σκοπών της ενεργειακής κοινότητας. Δηλαδή, οι μετέχοντες σε ενεργειακή κοινότητα δεν θα ωφελούνται ως επενδυτές ή επιχειρηματίες, αλλά ως καταναλωτές. Αυτό δεν σημαίνει ότι η ιδιωτική επιχειρηματική πρωτοβουλία δεν έχει θέση στην ανάπτυξη ανανεώσιμων πηγών ενέργειας, αλλά ειδικά το σχήμα της ενεργειακής κοινότητας έχει άλλο στόχο και λειτουργεί με τη λογική του συνεταιρισμού καταναλωτών. Εξαίρεση στην αρχή αυτή μπορεί να υπάρξει αν τα μέλη του συνεταιρισμού υπερβούν τα δεκαπέντε - ή δέκα σε νησιωτικό δήμο - και είναι στην πλειοψηφία τους φυσικά πρόσωπα. Αφήνεται, δηλαδή, ανοικτή η προοπτική να αποκτήσει η ενεργειακή κοινότητα συνεταιριστικό επιχειρηματικό χαρακτήρα, αλλά πάντα διατηρείται ο συνεταιριστικός χαρακτήρας αφού σε κάθε μέλος αντιστοιχεί μια ψήφος, ανεξάρτητα από το συνεταιριστικό μερίδιο που κατέχει. Βλέπουμε, λοιπόν, ότι το νομοσχέδιο δεν εισάγει μόνο ευελιξία στην υιοθέτηση της τεχνολογίας, αλλά καινοτομεί και στην εισαγωγή συνεταιριστικών σχέσεων κοινωνικής οικονομίας. Θεωρώ ότι αυτό το νομοσχέδιο είναι πρωτοπόρο για τα ελληνικά δεδομένα και φυσικά το υπερψηφίζω και επί της αρχής και επί των άρθρων. Ευχαριστώ πολύ.
Κι εμείς ευχαριστούμε. Τώρα τον λόγο έχει ο κ. Αμυράς, ο Κοινοβουλευτικός Εκπρόσωπος από το Ποτάμι, για δώδεκα λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, πρώτα απ' όλα θέλω να πω, αγαπητή συνάδελφε που μόλις κατεβήκατε από το Βήμα, ότι δεν είναι πάντα ασφαλής δείκτης το πόσοι Βουλευτές των διαφόρων κομμάτων εγγράφονται για να μιλήσουν, διότι καμμιά φορά αυτό το επιχείρημα μπορεί να γυρίσει μπούμερανγκ εις βάρος σας. Για παράδειγμα, ας θυμηθούμε πριν από μερικούς μήνες, την άνοιξη του 2017, όταν ψηφιζόταν απ' αυτή τη Βουλή η ουρά του μνημονίου Τσίπρα - Καμμένου που προέβλεπε για παράδειγμα ότι από 1-1-2019 θα μειωθούν όλες οι συντάξεις έως και 18% ή ότι το αφορολόγητο θα πέσει στις 5.200 ευρώ, πόσοι Βουλευτές του ΣΥΡΙΖΑ είχαν εγγραφεί για να μιλήσουν τότε! Ξέρετε, αγαπητή συνάδελφε;
Σε αυτό πόσοι έχουν εγγραφεί;
Σε εκείνο, λοιπόν, που ήταν βαρβάτο νομοσχέδιο και είχε περικοπές, δυστυχώς λακίσατε οι περισσότεροι. Αν δεν κάνω λάθος - και διαψεύστε με, θα το βρούμε, βέβαια - είχαν εγγραφεί να μιλήσουν ή δύο ή τρία άτομα από τους Βουλευτές του ΣΥΡΙΖΑ. Άρα, το επιχείρημα περί συμμετοχής στη δημόσια συζήτηση καμιά φορά γυρνάει μπούμερανγκ. Ωστόσο, εγώ δέχομαι - και πραγματικά συμφωνώ μαζί σας - ότι θα πρέπει οι Βουλευτές και στα ευχάριστα, όπως είναι αυτό αλλά και στα δυσάρεστα να παίρνουν τον λόγο, γιατί είναι υποχρέωσή τους απέναντι στον πολίτη. Εν πάση περιπτώσει, θα αναφερθώ στο σχέδιο νόμου. Και εγώ θετικό το βρίσκω και θα το ψηφίσουμε κι εμείς, αλλά πείτε μου, αγαπητοί συνάδελφοι και αγαπητέ κύριε Υπουργέ, το εξής: Όταν η χώρα εξακολουθεί να κινείται χωρίς τον μακροχρόνιο εθνικό ενεργειακό της σχεδιασμό που θα έπρεπε να έχει ολοκληρωθεί εδώ και πάρα πολλά χρόνια - σας θυμίζω ότι ο τομέας της ενέργειας έχει απελευθερωθεί από το 1999, είμαστε λοιπόν μια εικοσαετία μετά και η χώρα δεν έχει οδικό χάρτη για το πώς θα απεξαρτηθεί για παράδειγμα από τον λιγνίτη - πώς, όπως λέμε εμείς, θα απομακρυνθούμε από την οικονομία του άνθρακα και θα έλθουμε στις ανανεώσιμες πηγές ενέργειας; Πώς θα αντιμετωπίσετε την ενεργειακή φτώχεια; Πρέπει πρώτα απ' όλα να την καταγράψεις και αμέσως μετά να αρχίσεις να επιχειρείς εναντίον της. Επίσης, πώς θα προωθήσεις καινοτόμες τεχνολογίες, όταν δεν υπάρχει αυτός ο σχεδιασμός που σας λέω; Αυτός ο σχεδιασμός δεν είναι ένα θεωρητικό κατασκεύασμα. Όλες οι χώρες έχουν. Η χώρα μας υποχρεούται βάσει των ευρωπαϊκών δεσμεύσεών της να τον καταρτίσει αυτόν τον ενεργειακό σχεδιασμό. Θα ήθελα, πραγματικά, να μου πει ο αγαπητός κ. Σταθάκης σε ποιο στάδιο βρίσκεται η κατάρτισή του. Επιπλέον, θα ήθελα να ξέρω ποια είναι τα νομικά κείμενα, για να το πω έτσι, ποια είναι τα συμπεράσματα, οι εκθέσεις της Κυβέρνησης από τη συμμετοχή της στις διασκέψεις για την κλιματική αλλαγή. Ας μην έλθουμε στα λόγια του Προέδρου της ρυθμιστικής αρχής ενέργειας, του κ. Μπουλαξή, τον Σεπτέμβριο του 2017, ο οποίος είπε καθαρά ότι όσο πιο μεγάλη καθυστέρηση υπάρχει γι' αυτόν τον σχεδιασμό στον χώρο της ενέργειας και ανάπτυξης τόσο αποθαρρύνονται οι επενδυτές να έλθουν στη χώρα μας. Και είναι φυσικό, αφού δεν έχουν ένα σταθερό φορολογικό πλαίσιο ώστε να ξέρουν πώς θα κινηθούν σε μακροχρόνιες επενδύσεις, προτιμούν άλλες χώρες. Θα αναφερθώ τώρα στην ουσία του σχεδίου νόμου, θέλοντας να σας πάω δέκα χρόνια πίσω, σε μία πολύ ωραία ιστορία. Το καλοκαίρι του 2009, δύο λαοί στην άκρη της Μεσογείου, διαφορετικοί, πανηγύριζαν. Ήταν οι Ικαριώτες από τη μία πλευρά και οι κάτοικοι του ισπανικού χωριού και νησιού Ελ Ιέρο στην άλλη. Γιατί πανηγύριζαν; Είχε εγκριθεί από την Ευρωπαϊκή Ένωση χρηματοδότηση και για τα δύο νησιά, Ικαρία και το ισπανικό Ελ Ιέρο, για τη δημιουργία ενός υβριδικού ενεργειακού έργου που θα ήταν μισό υδροηλεκτρικό, μισό αιολικό. Πανηγύρισαν και οι Ισπανοί και οι Ικαριώτες. Γιατί; Για την περίπτωση της Ικαρίας το έργο αυτό ήταν ισχύος - ή θα έπρεπε να είναι -9,8 GW, θα περιόριζε εξαιρετικά τη χρήση πετρελαίου στην Ικαρία, θα κάλυπτε τις ανάγκες του νησιού σε ρεύμα και θα αφαιρούσε από την ατμόσφαιρα - μόνο απ' αυτό το έργο και την ελληνική συμμετοχή στο περιβαλλοντικό αποτύπωμα -13.800 τόνους ρύπων διοξειδίου του άνθρακα κάθε έτος. Αυτά όλα έγιναν το 2009. Ερχόμαστε στο σήμερα. Το 2014 το έργο στην Ισπανία έγινε και λειτουργεί με τεράστια επιτυχία. Στην Ελλάδα, στην Ικαρία, είμαστε στο 2018 πια και το έργο έχει βαλτώσει. Από τα 25 εκατομμύρια ευρώ που ήταν ο προϋπολογισμός του έργου, έχει εκτιναχθεί στα 43 εκατομμύρια. Και ακόμα δεν έχει ολοκληρωθεί! Η απάντηση στις ερωτήσεις που έχω υποβάλει στη ΔΕΗ ήταν ότι το έργο έχει ολοκληρωθεί κατά 80% περίπου. Ο αντιδήμαρχος της Ικαρίας λέει πως έχει ολοκληρωθεί κατά 50%, ότι, δηλαδή, έχει τελειώσει το μισό. Όμως, το θέμα είναι ότι έχει μπλοκάρει μία καταπληκτική επένδυση, η οποία ήταν και είναι χρηματοδοτούμενη από την Ευρωπαϊκή Ένωση, γιατί δεν έχει γίνει το βασικό κομμάτι του έργου. Και ποιο λέτε ότι είναι αυτό; Οι δεξαμενές; Τα πολύπλοκα τεχνικά και τεχνολογικά άλλα εργαλεία; Όχι. Είναι ο δημοτικός δρόμος μήκους 7,2 χιλιομέτρων που θα συνέδεε - και θα πρέπει να συνδέσει - τις δύο δεξαμενές του έργου. Υπάρχει δε και αυξημένος κίνδυνος πλημμυρών. Και εγώ, λοιπόν, αγαπητοί συνάδελφοι, λέω: Οι Ικαριώτες και μέσω αυτών οι υπόλοιποι Έλληνες, πότε θα πανηγυρίσουμε την ολοκλήρωση ενός σημαντικού βήματος σε μία γωνιά της Ελλάδος, όσον αφορά την ενεργειακή εξέλιξη αυτού του νησιού και ευρύτερα της χώρας;
Με Κυβέρνηση ΣΥΡΙΖΑ.
Είστε πολύ αισιόδοξος, κύριε Σταθάκη. Δηλαδή, πόσα χρόνια θέλετε να είστε Κυβέρνηση για να το φτιάξετε το έργο; Είκοσι; Πόσα χρόνια θέλετε; Πόσα σας φθάνουν; Πόσα; Διότι, ήδη μπήκατε στον τέταρτο χρόνο διακυβέρνησης και δεν έχετε κάνει τίποτα, μα απολύτως τίποτα γι' αυτό το θέμα.
Δεν κλείσαμε τον τρίτο χρόνο ακόμα.
Έχετε άλλη πληροφόρηση; Να μου την πείτε. Για την Ικαρία έχετε άλλη πληροφόρηση; Δεν έχετε! Να μας τα πει ο Υπουργός.
Θα σας τα πω.
Βεβαίως. Θα έλεγα ότι η πιο χαλαρή - διασκεδαστική απάντηση μού ήρθε από τη ΔΕΗ. Ρωτούσα επιμόνως γι' αυτό το θέμα επί τρία χρόνια και ακούστε τι μου απάντησε: «Όταν υπογραφεί η σύμβαση αγοράς και πώλησης ενέργειας για το υβριδικό - ενεργειακό έργο Ικαρίας, θα ξεκινήσει άμεσα η λειτουργία του αιολικού πάρκου». Σαν να λέμε δηλαδή: «Γιατρέ μου θα γίνω καλά;». «Ναι, μόλις θεραπευτείς, θα γίνεις καλά.». Αυτό κάνετε. Κυρία Πρόεδρε, κυρίες και κύριοι συνάδελφοι, υποσχέθηκα να είμαι σύντομος. Ήθελα να σας πω ότι υπάρχει μία μεγάλη απόσταση μεταξύ των νόμων που ψηφίζονται στη Βουλή και της πραγματικότητας, η οποία είναι αδυσώπητη. Μακάρι, αυτό το σχέδιο νόμου - και με τη δική μας ψήφο - να αποτελέσει μία πρόοδο στην ενεργειακή πορεία της χώρας. Όμως, εάν δεν βάλετε να λειτουργεί το έργο της Ικαρίας και το υδροηλεκτρικό του τμήμα και το αιολικό του, όλα αυτά θα είναι λόγια του αέρα, όχι τα δικά μας, αυτά που εσείς μας λέτε ότι πάτε να επιτύχετε μέσω του παρόντος σχεδίου νόμου. Σας ευχαριστώ πολύ.
Ευχαριστούμε τον κ. Αμυρά. Είστε συνεπής. Τον λόγο έχει ο κ. Καραναστάσης από τον ΣΥΡΙΖΑ για επτά λεπτά.
Ευχαριστώ, κυρία Πρόεδρε. Κυρία Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο που θα μπορούσε κάποιος να το χαρακτηρίσει ίσως από τα καλύτερα νομοσχέδια του Υπουργού, εάν δεν χανόταν το Κτηματολόγιο, το μεγαλύτερο από τα μεγάλα έργα που έπρεπε να έχει γίνει εδώ και πολλά χρόνια μέσα στο πολυνομοσχέδιο. Αναφέρεται στον κρίσιμο τομέα της ενέργειας και αφορά τόσο την παραγωγή όσο και τη διάθεση και εκμετάλλευσή της. Στοχεύει, δε, στην προώθηση της κοινωνικής και αλληλέγγυας οικονομίας και καινοτομίας στον ενεργειακό τομέα, στην αντιμετώπιση της ενεργειακής φτώχειας, την προαγωγή της ενεργειακής αειφορίας και της καινοτομίας, στην παραγωγή, αποθήκευση, ιδιοκατανάλωση, διανομή και προμήθεια ενέργειας, καθώς και στη βελτίωση της ενεργειακής αποδοτικότητας στον τελικό χρήστη σε τοπικό και περιφερειακό επίπεδο. Για να κατανοήσουμε καλύτερα τις τομές που φέρνει το νομοσχέδιο στον τομέα αυτό, αξίζει τον κόπο να δούμε το σχετικό τοπίο όπως είναι διαμορφωμένο σήμερα. Σήμερα, λοιπόν, η χώρα μας, παρά τον πλούτο των ανανεώσιμων πηγών ενέργειας που διαθέτει, καθυστερεί σημαντικά στην αξιοποίηση και εκμετάλλευσή τους. Υπήρξαν, βέβαια, στο παρελθόν αποσπασματικές παρεμβάσεις των προηγούμενων κυβερνήσεων, μέσω των οποίων παρουσιάστηκαν κατά καιρούς επενδυτικές ευκαιρίες σχετικά με τις ανανεώσιμες πηγές ενέργειας, ευκαιρίες που αντιμετωπίστηκαν ως τρόπος για γρήγορα έσοδα, χωρίς παραγωγή προϊόντος, χωρίς την ένταξη σε ένα στρατηγικό πλαίσιο παραγωγικής ανασυγκρότησης, εν πολλοίς, ευκαιρίες για αρπαχτή. Αυτές, βέβαια, οι «ευκαιρίες» είχαν ως συνέπεια να εμφανιστούν φαινόμενα επιβάρυνσης του περιβάλλοντος, εντάσεις μεταξύ των επενδυτών - επιχειρηματιών και των τοπικών κοινωνιών, αεριτζίδικες επιχειρηματικές δράσεις και επενδυτικά σχέδια που συχνά ναυαγούσαν. Είχαν, δηλαδή, όλες τις παθογένειες που εμφανίζουν οι χωρίς σχεδιασμό ενέργειες που υπόσχονται εύκολο και γρήγορο πλουτισμό. Θα θυμίσω εδώ τους δύο προηγούμενους αναπτυξιακούς νόμους, τόσο του ΠΑΣΟΚ όσο και της Νέας Δημοκρατίας, όπου ο πρώτος αναπτυξιακός νόμος προσανατολίστηκε πολύ περισσότερο στις ανεμογεννήτριες, με τα αποτελέσματα τα οποία έχουμε. Αντιμετωπίστηκαν, λοιπόν, τόσο από τις προηγούμενες κυβερνήσεις όσο και από τους αυτοσχέδιους επενδυτές, με λογικές Χρηματιστηρίου του 2000 και με ιπποδρομιακού τύπου προσδοκίες. Όπως ήταν αναμενόμενο, δεν ενίσχυσαν τον συντελεστή εργασίας, γιατί, φυσικά, δεν δημιουργήθηκε καμμία θέση εργασίας, όπως ανέφερα πριν. Και αυτό φαίνεται και από τον προηγούμενο αναπτυξιακό νόμο. Και επειδή ο εισηγητής της Νέας Δημοκρατίας ανέφερε για το φυσικό αέριο, πραγματικά μπορούν να μας πουν σε πόσες πόλεις της Ελλάδας υποχρέωσαν όλους τους κατοίκους, για να έχουν την άδεια οικοδομής μέσω του Γενικού Οικοδομικού Κανονισμού, να κατασκευάσουν εγκαταστάσεις φυσικού αερίου εδώ και δέκα, δεκαπέντε χρόνια, χωρίς ποτέ να συνδεθούν με το φυσικό αέριο, σε πόσες πόλεις έκαναν εσωτερικό δίκτυο εδώ και δεκαπέντε, είκοσι χρόνια, χωρίς αυτό να αξιοποιηθεί; Το υπό συζήτηση, λοιπόν, νομοσχέδιο στοχεύει ακριβώς στη θεραπεία των παθογενειών αυτών. Αποτυπώνει τη δική μας άποψη για την ενέργεια και το περιβάλλον, σύμφωνα με την οποία αυτά συνιστούν βασικούς πυλώνες ανάπτυξης, μιας δίκαιης και μακρόπνοης ανάπτυξης. Για μας, κυρίες και κύριοι συνάδελφοι, η ενέργεια και το περιβάλλον εντάσσονται στη διαμόρφωση ενός νέου διαφορετικού μοντέλου παραγωγικής ανασυγκρότησης, που είναι αναγκαίο για να σταθεί η χώρα ξανά στα πόδια της σε όλους τους τομείς. Το μοντέλο αυτό έχει στον πυρήνα του τα ζητήματα και της αρχές της βιώσιμης ανάπτυξης, της εργασίας, της προστασίας και του σεβασμού του περιβάλλοντος, της παραγωγής πραγματικού προϊόντος, όπως και κερδοφορία που θα επιστρέφει στους πραγματικούς συντελεστές της παραγωγικής δραστηριότητας, σε αντίθεση με το μεταπολεμικό μοντέλο του παρασιτισμού σε βάρος της εργασίας και της ποιότητας ζωής των πολιτών που ευθύνεται για τη σημερινή κακή κατάσταση της χώρας. Με το μοντέλο που εισάγεται με το παρόν νομοσχέδιο, αναβαθμίζεται σε πρωτεύοντα ο ρόλος της τοπικής αυτοδιοίκησης και των τοπικών κοινωνιών, με τη στήριξη της τοπικότητας, την αποκέντρωση της παραγωγής και την αξιοποίηση των πόρων, ενώ εισάγεται και εμπεδώνεται η δημοκρατία στην παραγωγική διαδικασία. Οι ενεργειακές κοινότητες αποτελούν μορφή αστικού συνεταιρισμού αποκλειστικού σκοπού, για τον οποίο προβλέπονται οικονομικά κίνητρα και μέτρα στήριξης για τη σύσταση και την ανάπτυξή του. Τα μέτρα στήριξης αφορούν κυρίως, στην ανάπτυξη σταθμών παραγωγής ηλεκτρικής ενέργειας από ανανεώσιμες πηγές ενέργειας, επιδιώκουν, φυσικά, οικονομικό όφελος μέσω της δραστηριοποίησης στους τομείς των ΑΠΕ, της Συμπαραγωγής Ηλεκτρισμού και Θερμότητας Υψηλής Απόδοσης - του ΣΗΘΥΑ - , της ορθολογικής χρήσης της ενέργειας, της ενεργειακής αποδοτικότητας των βιώσιμων μεταφορών, της διαχείρισης, της ζήτησης και της παραγωγής, της διανομής και προμήθειας ενέργειας τόσο σε περιφερειακό όσο και σε τοπικό επίπεδο. Ως κεντρικός στόχος, όπως προανέφερα, αναδεικνύεται η ενδυνάμωση του ρόλου των πολιτών και των τοπικών φορέων στον ενεργειακό τομέα. Συνεπώς περιμένουμε να αυξηθεί σημαντικά η δυναμική σε τοπικές κοινωνίες προς την ανάπτυξη επενδυτικών εγχειρημάτων. Στοχεύουμε, μέσω του νέου θεσμικού πλαισίου, οι ενεργειακές κοινότητες να δώσουν την ώθηση για τη μετάβαση σε αποκεντρωμένες, αποδοτικότερες και καινοτόμες λύσεις παραγωγής και χρήσης ενέργειας, που θα βασίζονται στην τοπική συμμετοχή και πρωτοβουλία. Ως αποτέλεσμα των ρυθμίσεων του νομοσχεδίου, οι καταναλωτές ενέργειας σε τοπικό επίπεδο θα έχουν τη δυνατότητα να απολαμβάνουν υπηρεσίες με μικρότερο κόστος, ενώ παράλληλα ενισχύεται η τοπική οικονομία μέσω της αύξησης της επιχειρηματικής δραστηριότητας στην περιοχή και της δημιουργίας θέσεων απασχόλησης. Εξάλλου, δεδομένου ότι η εξαγωγή του θεσμού των ενεργειακών κοινοτήτων εντάσσεται στο πλαίσιο της ενιαίας πολιτικής της Ευρωπαϊκής Ένωσης για την αντιμετώπιση της κλιματικής αλλαγής, επηρεάζεται έμμεσα το σύνολο του πληθυσμού. Τέλος, το παρόν σχέδιο νόμου δίνει μια ιδιαίτερη προσοχή και βαρύτητα σε μια βασική ιδιαιτερότητα της χώρας, την έντονη νησιωτικότητα. Η έννοια της νησιωτικότητας παραπέμπει στην απομόνωση και την απομάκρυνση από το κέντρο. Τα περισσότερα νησιά σήμερα στην Ελλάδα - κυρίως στο Αιγαίο - δεν έχουν διασυνδεθεί μέχρι σήμερα με το ηπειρωτικό ηλεκτρικό σύστημα λόγω κυρίως τεχνικών και τεχνολογικών δυσκολιών που υπήρχαν μέχρι πρότινος, αλλά και λόγω οικονομικών δυσκολιών. Είναι πολιτική βούληση αυτής της Κυβέρνησης τα νησιά αυτά - όπου είναι οικονομικά και περιβαλλοντικά εφικτό - να απεξαρτηθούν από τα ορυκτά καύσιμα, αλλά και να συνεισφέρουν στην επίτευξη των εθνικών στόχων μέσω της υλοποίησης νέων μονάδων ηλεκτροπαραγωγής από ανανεώσιμες πηγές ενέργειες. Για τους ανωτέρω λόγους, το παρόν σχέδιο νόμου εισάγει ειδικές προβλέψεις και προνόμια όσον αφορά σε ενεργειακές κοινότητες που εδρεύουν σε νησιά με μικρό πληθυσμό, ασχέτως αν αυτά τα νησιά είναι διασυνδεδεμένα ή μη με το ηπειρωτικό σύστημα. Κυρίες και κύριοι συνάδελφοι, ολοκληρώνοντας, οι ενεργειακές κοινότητες αναμένεται ότι θα επιτρέψουν την μετάβαση σε αποκεντρωμένες, αποδοτικότερες και καινοτόμες λύσεις παραγωγής και χρήσης ενέργειας που θα βασίζονται στην τοπική συμμετοχή και πρωτοβουλία. Η αξιοποίηση του εγχώριου δυναμικού των ΑΠΕ - αιολικό, ηλιακό, γεωθερμικό δυναμικό - και η βελτίωση της ενεργειακής αποδοτικότητας αποτελεί κεντρικό εθνικό ενεργειακό στόχο, καθώς συμβάλλει τόσο στη διαφοροποίηση του εθνικού ενεργειακού μείγματος όσο και στην ασφάλεια του ενεργειακού εφοδιασμού. Παράλληλα, ενισχύει και την ανάπτυξη της εθνικής οικονομίας με τη μεγέθυνση του Ακαθάριστου Εγχώριου Προϊόντος και την ταυτόχρονη δημιουργία νέων θέσεων εργασίας τόσο άμεσης όσο και έμμεσης απασχόλησης. Είναι ένα νομοσχέδιο προσανατολισμένο στο μέλλον της χώρας μας και αξίζει να το ψηφίσουμε. Σας ευχαριστώ.
Ευχαριστώ. Η κ. Βράντζα έχει τον λόγο για επτά λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, πριν ξεκινήσω την τοποθέτησή μου για το σχέδιο νόμου που συζητάμε σήμερα, θα ήθελα να κάνω ένα σχόλιο για το νομοθέτημα αυτό καθαυτό. Πρόκειται κατά τη γνώμη μου για ένα υποδειγματικό νομοσχέδιο, το οποίο συγκεντρώνει τα εξής θετικά χαρακτηριστικά: Είναι μικρό, είναι απολύτως στοχευμένο, είναι σαφές, είναι σύγχρονο και είναι και οραματικό. Δεν αφορά μόνο το παρόν, αλλά κυρίως το μέλλον του αντικειμένου που πραγματεύεται και ρυθμίζει, την ενέργεια. Θα ήθελα, λοιπόν, να συγχαρώ τον Υπουργό και τους συνεργάτες, τους συγγραφείς, ουσιαστικά, αυτού του εύστοχου κειμένου. Ας πάμε στην ουσία στου νομοθετήματος. Το νομοσχέδιο συνθέτει τρεις πολύ σημαντικούς τομείς. Τον τομέα της ενέργειας, τον τομέα της οικονομίας και την κοινωνία και στοχεύει, ουσιαστικά, σε ένα τριπλό αθροιστικά όφελος. Σύμφωνα με τον νόμο, ενεργειακές κοινότητες ορίζονται ουσιαστικοί συνεταιρισμοί που αποκλειστικό σκοπό έχουν την προώθηση της κοινωνικής και αλληλέγγυας οικονομίας μέσω της αξιοποίησης του ενεργειακού τομέα και της καινοτομίας. Στη σύγχρονη κοινωνία η εξάρτηση της καθημερινότητας του ανθρώπου από την ενέργεια βρίσκεται σε πολύ υψηλό βαθμό και αυτή η εξάρτηση, λόγω της τεχνολογικής εξέλιξης, μεγεθύνεται σχεδόν με γεωμετρική πρόοδο. Το νομοσχέδιο απαντά κατ' αρχάς σε αυτόν τον υπαρκτό φόβο, τον φόβο της ενεργειακής ένδειας. Η καινοτομία, όμως, είναι ότι εισάγει μια εντελώς διαφορετική φιλοσοφία στα ενεργειακά δρώμενα της χώρας. Η παραγωγή, η αποθήκευση, η διανομή και η προμήθεια της ενέργειας παύει να αποτελεί προνόμιο μόνο των μεγάλων εταιρικών σχημάτων. Δίνεται ενεργός ρόλος σε πολίτες, σε φορείς, σε αγροτικούς, δασικούς, κτηνοτροφικούς συνεταιρισμούς, σε ΟΤΑ Α΄ και Β΄ βαθμού, αλλά και σε επιχειρήσεις μικρού και μεσαίου μεγέθους της τοπικής κοινωνίας. Όλοι αυτοί μπορούν να συνεργαστούν για το κοινό τους όφελος, με βασικό περιορισμό την τοπικότητα. Γι' αυτό απαιτείται το 50% συν 1 των μελών της ενεργειακής κοινότητας να σχετίζονται με τον τόπο στον οποίο βρίσκεται η έδρα της ενεργειακής κοινότητας και δραστηριοποιείται. Έτσι, τα οφέλη της δραστηριότητας διαχέονται στην τοπική κοινωνία και δρουν πολλαπλασιαστικά στην τοπική οικονομία. Η γκάμα των δραστηριοτήτων, με τις οποίες μπορεί να ασχοληθεί μια ενεργειακή κοινότητα, καλύπτει σχεδόν το σύνολο της παραγωγικής διαδικασίας της ενέργειας, αλλά επεκτείνεται και πολύ πιο πέρα από αυτό. Αφορά κι άλλου είδους δράσεις, όπως κοινωνικές δράσεις, οι οποίες σχετίζονται με την ενέργεια. Υλικά που σήμερα αποτελούν πρόβλημα, όπως είναι τα οργανικά υπολείμματα και τα υποπροϊόντα από αγροτικές αλλά και αστικές δραστηριότητες, μπορούν να αξιοποιηθούν. Οι διατάξεις που αφορούν στις συνεταιριστικές μερίδες των ενεργειακών κοινοτήτων διασφαλίζουν τη δημοκρατία και την ισότητα μεταξύ των μελών. Κανένα μέλος δεν μπορεί να συγκεντρώσει περισσότερο από το 20% του συνεταιριστικού κεφαλαίου πλην των ΟΤΑ, οι οποίοι έχουν τη δυνατότητα να παίξουν ουσιαστικότερο ρόλο στο όλο εγχείρημα. Ανεξάρτητα από τον αριθμό των μερίδων που διαθέτουν, όλα τα μέλη συμμετέχουν στη γενική συνέλευση με μία μόνο ψήφο. Επιπλέον, με το σχέδιο νόμου δίνονται πολύ σημαντικά κίνητρα και μέτρα στήριξης στις ενεργειακές κοινότητες, έτσι ώστε και να ξεκινήσουν τη δημιουργία τους και να επιβιώσουν, αλλά βεβαίως και να είναι αποτελεσματικές. Συνοπτικά, η αξιοποίηση των ευκαιριών που δίνονται μέσα απ' αυτόν τον θεσμό μπορούν να συμβάλουν καταλυτικά στους παρακάτω τομείς: Στην οικονομική ανάπτυξη μιας περιοχής μέσα από τη δημιουργία νέων δραστηριοτήτων στην ιδιοπαραγωγή και κατανάλωση ενέργειας και στη δημιουργία νέων θέσεων εργασίας. Στην προστασία του περιβάλλοντος με την περαιτέρω ανάπτυξη της παραγωγής από ανανεώσιμες πηγές ενέργειας. Στη στήριξη των ευάλωτων καταναλωτών, ώστε να περιοριστεί το φαινόμενο που προκάλεσε η πρωτοφανής οικονομική κρίση τα τελευταία χρόνια και να πάψουν να υπάρχουν πολίτες οι οποίοι στερούνται το πολύτιμο και δίκαιο αγαθό, το θεμελιώδες αγαθό της ενέργειας. Κυρίες και κύριοι συνάδελφοι, στους τομείς της ενέργειας συνολικά και ειδικά από ανανεώσιμες πηγές ενέργειας, στον τομέα της αξιοποίησης των φυσικών πόρων, στον τομέα της ανακύκλωσης έχουμε μείνει πολύ πίσω ως χώρα. Αρχικά ήταν η ελαφρότητα, η αδιαφορία, αλλά κυρίως ήταν η συνειδητή επιλογή των προηγούμενων κυβερνήσεων να μην συγκρουστούν με πολύ ισχυρά οικονομικά συμφέροντα, μονοπωλιακά συμφέροντα, τα οποία λυμαίνονται τον χώρο. Στη συνέχεια ήλθε η κρίση και χάθηκε και άλλος πολύτιμος χρόνος. Το υπό συζήτηση σχέδιο νόμου, σε συνδυασμό και με πρόσφατους νόμους όπως είναι ο νόμος της ανακύκλωσης και ο νόμος για τους δασικούς συνεταιρισμούς, δημιουργούν ένα διαφορετικό θεσμικό περιβάλλον που μπορεί με την αξιοποίησή του να κερδίσουμε και το χαμένο έδαφος. Πρόκειται πραγματικά για έναν καινοτόμο και ευέλικτο θεσμό που μπορεί υπό προϋποθέσεις να μεταμορφώσει τις τοπικές κοινωνίες και να λύσει πολλά προβλήματα. Μιλάω για την αξιοποίηση του ημιορεινού και του ορεινού όγκου της χώρας. Μιλάω για την ανάπτυξη της υπαίθρου με τη μετακίνηση πληθυσμού και βεβαίως μιλάω για τα περιβαλλοντικά οφέλη τα οποία προκύπτουν και είναι αυτονόητα. Καλώ, λοιπόν, όλους τους συναδέλφους να υπερψηφίσουμε το παρόν σχέδιο νόμου και να συμβάλουμε στη δημιουργία ενός χρήσιμου και αποτελεσματικού νόμου για τη χώρα. Σας ευχαριστώ πολύ.
Ευχαριστούμε κι εμείς και για την οικονομία του χρόνου. Ο κ. Βέττας έχει τον λόγο.
Ευχαριστώ, κυρία Πρόεδρε. Κύριε Υπουργέ, νομίζω ότι αυτή ήταν από τις πιο παραγωγικές εβδομάδες σας. Νομίζω ότι απολαύσατε και την εβδομάδα της συζήτησης του πολυνομοσχεδίου. Εννοώ τις απαντήσεις που δώσατε κυρίως στην Αξιωματική Αντιπολίτευση για τη ΔΕΗ. Υπάρχουν ερωτήσεις οι οποίες επανέρχονται.
Ποιες απαντήσεις; Αφού θα απαντήσει μετά.
Κύριε Σκρέκα, θα σας απαντήσω μετά. Το υπό συζήτηση σχέδιο νόμου με τίτλο: «Ενεργειακές Κοινότητες και άλλες διατάξεις» του Υπουργείου Περιβάλλοντος και Ενέργειας αποτελεί την υλοποίηση της τοπικής συνεργασίας ως εισροή στην τεχνολογική αναβάθμιση και επιχειρηματικότητα, που αφορά στην ορθή αξιοποίηση της ενέργειας, η οποία συνιστά πρωταρχικό συντελεστή της παραγωγικής δυνατότητας και βιωσιμότητας του κοινωνικού συνόλου, καθώς και των σκοπών του παρόντος σχεδίου νόμου. Δύο κυρίως έννοιες χαρακτηρίζουν το σχέδιο νόμου, η ενέργεια και η κοινότητα, οι οποίες ορίζουν πλέον ένα νέο λειτουργικό σύστημα με ανταγωνιστικό και αποκεντρωτικό στίγμα στην αγορά. Η σχέση των συντελεστών και των λειτουργιών του συστήματος αυτού περιγράφονται στις εν λόγω διατάξεις και κυρίως διέπονται από τα ακόλουθα. Πρώτα απ' όλα, από τον μεγαλύτερο βαθμό ελευθερίας στη σύσταση της συνεργασίας σε σχέση με τους υφιστάμενους συνεταιρισμούς, στην παροχή οικονομικών και θεσμικών κινήτρων με σκοπό τη διευκόλυνση της πρόσβασης των νέων συνεργασιών στην αγορά της ενέργειας, στη δυνατότητα αξιοποίησης των τοπικών μορφολογικών και φυσικών χαρακτηριστικών με σκοπό την ενεργειακή τους χρήση, στη χρησιμότητα στην κάλυψη των ενεργειακών αναγκών των οικονομικά ασθενών νοικοκυριών της χωρικής αρμοδιότητας της ενεργειακής κοινότητας και τέλος στη δυνατότητα τόσο της υποβοήθησης νεοφυών επιχειρήσεων όσο και της σταθεροποίησης των υπαρχουσών οικονομικών δραστηριοτήτων, αφού δημιουργείται περιβάλλον για βελτίωση της ενεργειακής αποδοτικότητας. Μπορούμε, λοιπόν, να ομιλούμε για την ενέργεια ως προϊόν των καταναλωτών όπου οι χρήστες αυτής, γνωρίζοντας τις ενεργειακές τοπικές ιδιαιτερότητες τόσο σε ζήτηση όσο και σε δυνατότητα παραγωγής, ορίζουν συλλογικό πλαίσιο δράσεων για την εξασφάλιση ενεργειακού έργου, χρησιμοποιώντας ως εργαλείο τις διατάξεις του νομοσχεδίου. Βεβαίως, η έννοια του ενεργειακού συνεταιρισμού είναι ιδιαίτερα διαδεδομένη στην Ευρώπη. Όμως, η χώρα μας αυτή τη στιγμή καινοτομεί και δημιουργεί ένα ολοκληρωμένο νομικό πλαίσιο, θεσπίζοντας ταυτόχρονα το διευρυμένο όργανο των ενεργειακών κοινοτήτων, στο οποίο παίρνουν μέρος φυσικά πρόσωπα, νομικά πρόσωπα δημοσίου δικαίου, νομικά πρόσωπα ιδιωτικού δικαίου, ΟΤΑ Α΄ και Β΄ βαθμού κατά τον ορισμό - δίνοντας ένα προβάδισμα στους ΟΤΑ - των μελών και μεριμνώντας ιδιαιτέρως για τους ΟΤΑ Α΄ βαθμού ή νησιωτικών περιοχών με πληθυσμό κάτω από τρεις χιλιάδες εκατό χιλιάδες κατοίκους. Κριτήριο για τη συμμετοχή φυσικών και νομικών προσώπων αποτελεί η συσχέτιση με τον τόπο, τουλάχιστον του «50 + 1» των μελών και για τα φυσικά πρόσωπα η ύπαρξη κάποιας μορφής κυριότητας σε ακίνητο το οποίο βρίσκεται εντός της περιφέρειας όπου εδρεύει η κοινότητα. Επίσης, για τα φυσικά πρόσωπα - μέλη τίθεται και η προϋπόθεση του δημότη δήμου της περιφέρειας και αντίστοιχα για τα νομικά πρόσωπα - μέλη τίθεται η προϋπόθεση της έδρας εντός της περιφέρειας. Το νομοσχέδιο έχει θεμέλιο την παραγωγική, δημιουργική συνεργασία, διευρύνοντας έννοιες, όρια και διατάξεις. Όποιος το διαβάσει θα ανακαλύψει την ενέργεια των πολιτών, την ενέργεια της αυτοδιοίκησης, της αποκέντρωσης, τη νησιωτική ενέργεια, την ενέργεια των παραγωγικών φορέων, την ενέργεια των αγροτών, την ενέργεια των ανανεώσιμων πηγών και την ιδία βουλήσει και την ιδία δικαιώματι ενέργεια, τη δική μας ενέργεια. Επιπλέον, δύναται σε άμεσο χρονικό ορίζοντα να αποτελέσει ένα προγεφύρωμα σε αναπτυσσόμενη μελλοντική αγορά, όπου καθ' ολοκληρίαν θα μπορούσαν οι ενεργειακές κοινότητες να έχουν παραγωγή, διανομή, μεταφορά ηλεκτρικής ενέργειας, εγκατάσταση ή κατοχή και λειτουργία των αντίστοιχων δικτύων. Χαρακτηριστικό είναι το παράδειγμα της Γερμανίας, η οποία απαριθμεί περίπου οκτακόσιες ενεργειακές κοινότητες. Ειδικότερα, θα αναφερθώ σε έναν συνεταιρισμό της μικρής επαρχιακής πόλης Σενάου, που ιδρύθηκε το 1986 ως μια δράση γονέων κατά της πυρηνικής ενέργειας, με σκοπό τη χρήση φιλικότερων ενεργειακών τεχνολογιών για το περιβάλλον. Η εξέλιξη ήταν η δημιουργία εταιρείας, η οποία από το 1997 διαθέτει δικό της δίκτυο ηλεκτρικής ενέργειας και υλοποιεί και την προμήθεια ενέργειας. Με τις διατάξεις του σχεδίου νόμου, λοιπόν, εγκαθιδρύεται μια ενεργειακή μετάβαση της χώρας, που η σύναψη των συνεργασιών και η διάχυση της γνώσης - και είναι εξαιρετικά σημαντικό αυτό - πρωταγωνιστούν προς τον σκοπό της άμεσης ανάπτυξης του κλάδου της ενέργειας. Παρέχονται πλέον τα κίνητρα για καινοτομία, δημιουργία ανθρώπινου κεφαλαίου, παροχή κεφαλαίων και χρηματοδότησης, δημιουργία γνώσης και αξιοποίησης των μελετών και της εμπειρίας πανεπιστημίων, ινστιτούτων και φορέων. Η συνεργασία των ενεργειακών κοινοτήτων με το Κέντρο Ανανεώσιμων Πηγών και Εξοικονόμησης Ενέργειας, το οποίο αποτελεί το Εθνικό Συντονιστικό Κέντρο στους τομείς δραστηριότητάς του, θεωρείται επιβεβλημένη, γνωρίζοντας ότι το ΚΑΠ κατά τη διάρκεια της λειτουργίας του έχει καταξιωθεί στη δράση του ως ερευνητικός και τεχνολογικός φορέας. Επειδή κάτι είπε ο κ. Σκρέκας πριν, θέλω, κύριε Σκρέκα, να απαντήσω σε κάτι που είπατε και να σας δείξω μια εξαιρετική διαφορά του νομοσχεδίου. Εγώ προέρχομαι από έναν αγροτικό νομό, από τον Νομό Φθιώτιδας. Σε πάρα πολλούς νομούς, όχι μόνο στον δικό μου, υπάρχουν σήμερα επιχειρηματίες, οι οποίοι έχουν λιοτρίβια, όπου οι άνθρωποι δεν έχουν την οικονομική δυνατότητα - και δεν την έχουν σήμερα την αδυναμία, την έχουν εδώ και δεκαετίες - να δημιουργήσουν έναν δικό τους τρόπο επίλυσης του προβλήματος διαχείρισης των αποβλήτων τους. Ξέρετε ότι κάθε χρόνο αυτοί οι άνθρωποι, κάθε λίγο και λιγάκι, επιβαρύνονται με δυσβάσταχτα πρόστιμα, κάτι που σημαίνει ότι βάλλεται η βιωσιμότητά τους; Το ερώτημα, βέβαια, «τι κάνατε το 2013 και το 2014 ή τι έγινε την προηγούμενη δεκαετία ή και εικοσαετία γι' αυτούς τους ανθρώπους» δεν θα απαντηθεί ποτέ. Απαντάται, όμως, με αυτό το νομοσχέδιο. Στον δικό μου νομό, στον Νομό Φθιώτιδας, δεν ξέρω πόσοι είναι οι πολιτευτές, πόσοι οι Βουλευτές της Νέας Δημοκρατίας και της Αξιωματικής Αντιπολίτευσης, που νομίζω ότι την εκπροσωπείτε σήμερα, εάν με ρωτάτε γιατί απαντάω σε εσάς.
Το ψηφίζουμε. Το στηρίζουμε αυτό.
Αυτό λέτε; Την εκπροσωπείτε σήμερα. Ερωτώ, λοιπόν: Όλες αυτές τις δεκαετίες πού ήσασταν;
Γι' αυτό αυξήσατε τη φορολογία στους αγρότες;
Σε όλες αυτές τις δεκαετίες, για εκείνα τα πρόστιμα των ανθρώπων, των συμπολιτών μου, των συμπατριωτών μου, οι οποίοι πλήρωναν 20.000 ή 30.000 ή 40.000 ή 50.000 ευρώ, που ουσιαστικά τους έκλειναν τα λιοτρίβια, τι απαντήσεις δώσατε;
Ποια πρόστιμα; Τώρα τα διαγράψατε;
Ακούστε, λοιπόν, αγαπητέ συνάδελφε. Δεν έχετε διαβάσει καθόλου το νομοσχέδιο, κύριε Σκρέκα. Όταν στην αρχή της ομιλίας σας μιλήσατε για δράσεις ολιγοπωλιακές και μονοπωλιακές, δεν έχετε καν διαβάσει το νομοσχέδιο και συγγνώμη που σας το λέω.
Είστε άσχετος. Ούτε ακούσατε. Τι λέτε;
Το νομοσχέδιο έχει σοβαρότατες δράσεις, γι' αυτό ακριβώς αναγκάζεστε να το ψηφίσετε.
Κυρία Πρόεδρε, δεν ξέρει τι λέει!
Περιμένετε, μη διακόπτετε τον ομιλητή!
Προχωρώ, λοιπόν. Θα δώσω μερικά παραδείγματα.
Εμείς είπατε ότι ακριβώς αυτό κάνει που λέτε εσείς.
Σας παρακαλώ! Ηρεμήστε.
Δεν ξέρετε τι λέτε.
Κύριε Βέττα, δεν θα κάνουμε τώρα διάλογο. Πείτε τις απόψεις σας και ολοκληρώστε, γιατί έχει τελειώσει ο χρόνος σας.
Έχω αρκετά παραδείγματα, αλλά θα σας δώσω δυο.
Εμείς στηρίζουμε το νομοσχέδιο. Εσείς ήσασταν «όχι» σε όλα!
Καταστρέψατε μια ολόκληρη οικονομία. Το ξέρουν οι άνθρωποι που παράγουν και έχουν λιοτρίβια στην περιοχή.
Τώρα πετάει η οικονομία! Τώρα απογειώνεται η οικονομία!
Προκειμένου, λοιπόν, να αντιληφθούμε το εύρος των εφαρμογών - και να μην σταθούμε σε επιδερμικές απόψεις κάποιων εισηγητών - για να καταλάβουν οι συμπατριώτες μας στη Φθιώτιδα ότι εδώ λύνεται ένα σημαντικό πρόβλημα, θα μιλήσω με δυο παραδείγματα. Πρώτα απ' όλα, η παραγωγή βιοαερίου από αναερόβια χώνευση αποβλήτων, ελαιοτριβείων και συμπαραγωγή ηλεκτρισμού και θερμότητας. Βεβαίως αυτή μπορεί να χρησιμοποιηθεί σε διάφορους τομείς, σε βιομηχανία, σε αγροτικές δραστηριότητες, στη θέρμανση, στη ψύξη κτηρίων. Το παράδειγμα, λοιπόν, προτείνει λύση, όπως προανέφερα, σε ένα από τα πολύ μεγάλα προβλήματα του ελαιοπαραγωγικού κλάδου σε σχέση με τη διαχείριση των αποβλήτων της παραγωγικής διαδικασίας των ελαιοτριβείων. Είναι ένα θέμα επίκαιρο και δύσκολα αντιμετωπίσιμο, αφού η ατομική διαχείριση των αποβλήτων του κάθε ελαιοτριβείου δύσκολα υφίσταται, καθότι ο περιβαλλοντικός εκσυγχρονισμός των πολυάριθμων υπαρχόντων μικρών ελαιοτριβείων είναι πολλές φορές οικονομικά μη προσιτός, με συνέπεια την ύπαρξη περιστατικών μη τήρησης της περιβαλλοντολογικής νομοθεσίας. Στην περιοχή του νομού μου, στον Νομό Φθιώτιδας, όπου η ελιά κυριαρχεί στην πρωτογενή παραγωγή, θα μπορούσε να δημιουργηθεί ενεργειακή κοινότητα - και αυτό είναι το σημαντικό - με μέλη τους φορείς των ελαιοτριβείων μιας περιοχής, τη συμμετοχή των χωρικά αρμοδίων ΟΤΑ Α΄ βαθμού, της περιφέρειας και λοιπών φυσικών και νομικών προσώπων, που θα προσφέρουν την τεχνογνωσία και θα συμβάλουν ενδεχομένως στη μελέτη, επίβλεψη και κατασκευή του έργου. Εξυπακούεται, βεβαίως, ότι η παραπάνω λύση είναι μια από τις πολυάριθμες τεχνικές μεθόδους για τη διαχείριση των αποβλήτων των ελαιοτριβείων. Η έλλειψη, όμως, θεσμικού πλαισίου συνεργασίας των προαναφερομένων φορέων παρεμπόδιζε τόσα χρόνια, τόσες δεκαετίες τον σχεδιασμό και την υλοποίηση τέτοιων έργων. Θα αναφέρω, βεβαίως και ένα άλλο παράδειγμα, εξαιρετικά σημαντικό.
Κύριε Βέττα, έχετε εξαντλήσει τον χρόνο σας.
Σε μισό λεπτό, τελειώνω. Απλά με καθυστέρησε ο κ. Σκρέκας. Η εκμετάλλευση, λοιπόν, γεωθερμικού δυναμικού για παραγωγή θερμικής ενέργειας και ανάπτυξης συστήματος τηλεθέρμανσης πόλεων, οικισμών και τουριστικών εγκαταστάσεων, ιαματικού τουρισμού - σημαντικό για τον δικό μας τόπο, για τον Νομό της Φθιώτιδας και το λέω αυτό, γιατί είναι γνωστό ότι η Ελλάδα διαθέτει σημαντικό αριθμό γεωθερμικών πεδίων - η ενεργειακή εκμετάλλευση των πεδίων αυτών αποτελεί ανάγκη και ταυτόχρονα υποχρέωση. Για παράδειγμα, στον νομό από τον οποίο προέρχομαι, η βέλτιστη δυνατή αξιοποίηση του γεωθερμικού δυναμικού θα εξυπηρετούσε μεγάλο ποσοστό των ενεργειακών αναγκών της περιοχής σε θέρμανση και σε ζεστό νερό χρήσης μέσω ενός συστήματος τηλεθέρμανσης, που και αυτό περιμένει δεκαετίες να γίνει, γεγονός που θα μπορούσε ταυτόχρονα να αποτελέσει σημαντικό κίνητρο για την τουριστική ιαματική ανάπτυξη στην περιοχή. Η δημιουργία ενεργειακής κοινότητας με μέλη τούς χωρικά αρμόδιους ΟΤΑ Α΄ βαθμού, την περιφέρεια καθώς και φυσικά και νομικά πρόσωπα που θα ενδιαφερθούν για το εν λόγω έργο, θα οδηγήσει μέσω της βέλτιστης αποδοτικότητας του ενεργειακού πόρου προς τον σκοπό της ανάπτυξης, είτε αυτή είναι οικονομική είτε τουριστική είτε κοινωνική, που προβλέπει, αποβλέπει και προωθεί το συγκεκριμένο σχέδιο νόμου. Κυρία Πρόεδρε, σας ευχαριστώ πάρα πολύ για την ανοχή σας. Προφανώς και στηρίζουμε με όλη μας τη ψυχή αυτό το νομοσχέδιο.
Κύριε Πρόεδρε, θα ήθελα τον λόγο επί προσωπικού.
Μισό λεπτό, περιμένετε.
Κυρία Πρόεδρε, επί προσωπικού.
Το άκουσα, κύριε Σκρέκα, περιμένετε σας είπα. Καθίστε κάτω. Οι Υπουργοί Υγείας, Οικονομικών, Υποδομών και Μεταφορών, ο Αναπληρωτής Υπουργός Υγείας, καθώς και η Υφυπουργός Οικονομικών κατέθεσαν στις 17-01-2018 σχέδιο νόμου: «Κύρωση της πράξης ολοκλήρωσης της σύμβασης δωρεάς Εθνικής Τράπεζας της Ελλάδος υπέρ του Ελληνικού Δημοσίου και του Ν.Π.Δ.Δ. Γ.Ν.Α. “Ο Ευαγγελισμός - Οφθαλμιατρείο Αθηνών - Πολυκλινική”». Παραπέμπεται στην αρμόδια Διαρκή Επιτροπή. Λοιπόν, έχετε τον λόγο, κύριε Σκρέκα για ένα λεπτό ακριβώς, για να πείτε εάν το διαβάσατε ή όχι το νομοσχέδιο. Γιατί αυτό σας είπε μόνο.
Ο κ. Βέττας δεν άκουσε τι είπα στην ομιλία μου. Δεν κατάλαβε τι είπα και διαστρέβλωσε αυτά τα οποία είπα. Αυτό που είπα, κυρία Πρόεδρε - και μπορεί ο κύριος συνάδελφος να ρωτήσει και τον παριστάμενο Υπουργό που ήταν και άκουσε τι είπα - , είναι ότι ο στόχος αυτού του νομοσχεδίου μπορεί να αποτρέψει τη δημιουργία μονοπωλιακών και ολιγοπωλιακών σχημάτων. Γι' αυτό το υποστηρίζουμε. Αλλά τυφλωμένος από τα κομματικά του γυαλιά, τυφλωμένος από την ιδεοληπτική του δυστυχώς κατεύθυνση, δεν μπορεί να καταλάβει ότι δεν είμαστε όλοι ίδιοι, κυρία Πρόεδρε.
…(δεν ακούστηκε)
Σας παρακαλώ, αυτές οι αντιδικίες μέσα στην Ολομέλεια δεν είναι σωστές. Σας παρακαλώ.
Ήρθε εδώ ο κύριος συνάδελφος, διάβασε το ποίημά του και διαστρέβλωσε αυτά που είπα εγώ, γιατί κρίνει εξ ιδίων τα αλλότρια. Κύριε συνάδελφε, εμείς δεν είμαστε «όχι» σε όλα όπως εσείς και μετά έρχεστε και τα ψηφίζετε.
Κυρία Πρόεδρε, μπορώ να πάρω τον λόγο για μισό λεπτό να απαντήσω;
Όχι, κύριε Βέττα, τώρα. Τι να απαντήσετε; Ότι δεν το ακούσατε; Τι να πούμε; Τι σας είπε; Σας είπε ότι δεν ήσασταν εδώ.
Κύριε συνάδελφε, είπα ότι περιοριστήκατε σε αυτό και μόνο. Αν κάποιος ακούσει την ομιλία σας, αν κάποιος την προσέξει, θα καταλάβει ότι αναφερθήκατε στο νομοσχέδιο για λιγότερο από ένα λεπτό. Δείτε, λοιπόν…
Θα μας υποδείξετε πώς θα μιλάμε; Αυτό είναι θρασύτητα.
Δεν γίνεται τώρα να λύσω το πρόβλημα Σκρέκα - Βέττα. Βγείτε έξω να το λύσετε.
Περιοριστήκατε ως κύριος εισηγητής στο τίποτα! Αυτό.
Λοιπόν, κύριε Βέττα, τελείωσε.
Δεν άκουσε τι είπα. Είπα ότι θα τοποθετηθώ στη δευτερολογία μου, αλλά δεν τον ενδιαφέρει αυτό, κυρία Πρόεδρε. Το μόνο που τον ενδιαφέρει είναι να κερδίσει τις εντυπώσεις στο κομματικό του κοινό, γι' αυτό η χώρα έτσι όπως πάει, πάει στα βράχια. Τέτοιους Βουλευτές έχουμε, που δεν ξέρουν τι λένε.
Όλους αυτό σας ενδιαφέρει. Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Νικόλαος Ξυδάκης.
Ευχαριστώ, κυρία Πρόεδρε. Συγγνώμη για την καθυστέρηση. Υπήρξε θερμό κλίμα τώρα. Ξαφνικά, από εκεί που ήταν μια πολύ ήσυχη ατμόσφαιρα, θερμάνθηκε. Δεν έχω να πω πολλά για το νομοσχέδιο, διότι ενεγράφησαν είκοσι πέντε ομιλητές, εκ των οποίων πάρα πολλοί από τη Συμπολίτευση. Φαίνεται ότι τα νομοσχέδια του κ. Σταθάκη είναι πολύ δημοφιλή και προκαλούν πολλά σχόλια - και μάλλον ευμενή - και από τη μεριά της Συμπολίτευσης. Άκουσα μόνο ολίγες και επιμέρους ενστάσεις για την ουσία και το σύνολο του νομοθετήματος, οπότε μπορώ να συνάγω αβίαστα ότι γενικά κινείται στη σωστή κατεύθυνση. Και έγινε και μια αρκετά εκτενής συζήτηση σε όλα τα στάδια της διαδικασίας. Αυτό το οποίο θα ήθελα να παρατηρήσω είναι ότι έγιναν και πολιτικές ομιλίες - κι έτσι πρέπει - στο Βήμα της Βουλής. Εκεί που συζητάς για το εν θέματι νομοθέτημα, επειδή η πολιτική επικαιρότητα συχνά αλλάζει με γρήγορους ρυθμούς, οι Βουλευτές παίρνουν τον λόγο. Σήμερα, είχαμε την ευκαιρία να σχολιάσουμε από του Βήματος της Βουλής τις εξελίξεις στις διπλωματικές επαφές για το «Μακεδονικό». Ακούστηκαν ορισμένα πράγματα και από του Βήματος της Βουλής και από άλλα δημόσια fora σήμερα. Αυτό το οποίο θα ήθελα να απευθύνω, κυρίως προς την μείζονα Αντιπολίτευση - αλλά και προς την ελάσσονα, η οποία βέβαια, έχει τις δικές της αντιρρήσεις και έχει άλλους τόνους υιοθετήσει - ότι στη διάρκεια των πρώτων ημερών του έτους υπήρχε ένα κλίμα πολύ πιο μετριοπαθές και σοβαρό, το οποίο στη διάρκεια των ημερών, καθώς προχωράμε μέσα στον Ιανουάριο έχει αλλάξει κι έχει πάρει κάποια χαρακτηριστικά πολεμικής. Για παράδειγμα, Βουλευτές της Νέας Δημοκρατίας παπαγαλίζουν από χθες το βράδυ, μέχρι σήμερα το πρωί, διάφορα «μαργαριτάρια» που αλίευσε - δήθεν - το Γραφείο Τύπου του κόμματός τους με τις θέσεις, που είχαν Βουλευτές, στελέχη και νυν Υπουργοί, πρώην Υπουργοί, του ΣΥΡΙΖΑ για το «Μακεδονικό» στη διάρκεια της περασμένης δεκαετίας. Έχουν κάνει φτωχή δουλειά. Θα έπρεπε να έχουν ανατρέξει στο τι έλεγαν σημαίνοντα στελέχη της Αριστεράς από το 1992, τα μεγάλα κείμενα που υπεγράφησαν στη φούντωση του «Μακεδονικού», το 1995, με μεγάλες μορφές, διανοούμενους, πολιτικούς στοχαστές, ιστορικούς, συγγραφείς. Δεν εγράφησαν κείμενα διαμαρτυρίας μόνο. Εγράφησαν βαθυστόχαστες αναλύσεις, εγράφησαν βιβλία, μελέτες. Έχουν περάσει είκοσι πέντε χρόνια και οι άνθρωποι που είχαν ιστορική ευθύνη, γνώση και στοχασμό πάνω στο τι συμβαίνει στην νεοελληνική ιστορία και στην ιστορία των Βαλκανίων και στην ιστορία της Ευρώπης, από πολύ νωρίς, με πολύ μεγάλη οξυδέρκεια και πολύ μεγάλη πολιτική τόλμη, τοποθετήθηκαν στα γεγονότα και τα ανέλυσαν. Δεν κραύγαζαν σε συλλαλητήρια που συγκαλούσαν ανεύθυνοι και παραθεσμικοί παράγοντες. Ας τα έχουν υπόψιν τους αυτά και οι νεότεροι συνάδελφοι στο ελληνικό Κοινοβούλιο από τη συντηρητική παράταξη, ας ανατρέξουν στο τι έχουν γράψει δικά τους παλαιά κορυφαία στελέχη, από τον Ιωάννη Βαρβιτσιώτη, μέχρι τις δηλώσεις του Μιχάλη Παπακωνσταντίνου, τότε Υπουργού Εξωτερικών ή του Γεωργίου Ράλλη, ο οποίος παραιτήθηκε, δηλώνοντας αηδία για όσα συνέβαιναν με αφορμή το «Μακεδονικό». Ας δούμε ότι πίσω από τις κραυγές για «εθνομηδενιστές» και «μακεδονοπώλες» δεν υπάρχει τίποτε άλλο, παρά η σοβαρότητα, η ιστορική ευθύνη, ο πραγματισμός, που επιβάλλουν οι ιστορικές στιγμές και το πραγματικό πολιτικό και διπλωματικό κεφάλαιο, που πρέπει να διαφυλάξει και να παραγάγει κάθε υπεύθυνη κυβέρνηση. Η Αριστερά, ουδέποτε λέει κάτι διαφορετικό από αυτό που λέει τώρα ως Κυβέρνηση. Υποστηρίζει τα εθνικά συμφέροντα, τον ρόλο της Ελλάδος ως χώρας που εγγυάται την ειρήνη, την ασφάλεια και την προκοπή στην περιοχή μας διαχρονικά και αυτό επιθυμεί να πράξει τώρα. Αν έχει ανοίξει μια χαραμάδα μετριοπάθειας και συνεννόησης από τη μεριά της κυβέρνησης των Σκοπίων, αυτό πρέπει η Αθήνα να το εκτιμήσει, να το συνυπολογίσει και να φτιάξουμε μαζί ένα διπλωματικό πλαίσιο, για να δούμε αν μπορούμε να συγκλίνουμε. Από εκεί και πέρα, με όλα αυτά περί αλλαγών, θα ήθελα να πω με ανησυχία, ως έναν βαθμό, ότι αυτή η τρομερή λύσσα για την επιστροφή στην εξουσία από μια παράταξη, η οποία επί πολλές δεκαετίες έχει επιδοθεί στη νομή της εξουσίας δεν υπηρετεί κανέναν και δεν υπηρετεί τους δικούς τους σκοπούς. Τους απομακρύνει, ακόμη και από το αντικείμενο του διακαούς πόθου τους, που είναι η εξουσία. Σε ό,τι αφορά τώρα τις μεταλλαγές ή τις προσαρμογές στην πολιτική πραγματικότητα, θα τους θυμίσω, όχι αυτό που έλεγε ο Τζων Μέυναρντ Κέυνς, ότι «όταν τα πράγματα αλλάζουν, αλλάζω κι εγώ γνώμη, εσείς τι θα κάνατε στη θέση μου, κύριε, που με ρωτάτε». Θα τους θυμίσω τον Κωνσταντίνο Καραμανλή, που ούτε καν την παράδοση του Κωνσταντίνου Καραμανλή δεν γνωρίζουν οι συντηρητικοί Βουλευτές. Όταν ερωτήθηκε από τον Ανδρέα Παπανδρέου μέσα στη Βουλή - έτσι παραδίδεται - γιατί μετεστράφη στο θέμα της εξόδου από το στρατιωτικό σκέλος του ΝΑΤΟ και ξαναέβαλε τη χώρα στο στρατιωτικό σκέλος του ΝΑΤΟ, ο Κωνσταντίνος Καραμανλής του είπε μια φράση: «Επειδή μετεβλήθησαν αι συνθήκαι». Και ο Ανδρέας Παπανδρέου είχε την πολιτική ευφυία και την οξυδέρκεια να αναγνωρίσει την αξία αυτής της απαντήσεως. Μερικά χρόνια μετά, όταν το κόμμα του Ανδρέα Παπανδρέου - ο οποίος φώναζε: «ΕΟΚ και ΝΑΤΟ το ίδιο συνδικάτο» και απειλούσε με δημοψήφισμα για την τότε ΕΟΚ - έγινε κυβέρνηση το 1981, εμφανίστηκε στην πρώτη Σύνοδο Κορυφής και τον ρώτησαν: «Μα, εσύ είσαι στην ΕΟΚ;», απάντησε με το προχωρημένο πνεύμα του και το προχωρημένο χιούμορ του, με έναν τόνο αγγλοσαξονικό, ένα πράγμα: «Νομίζω ότι κερδίσαμε την κυβέρνηση με εκλογές και όχι με επανάσταση». [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Σε δεύτερη φάση, όταν ρωτήθηκε μέσα στη Βουλή πάλι για το ίδιο θέμα, από τον ηγέτη της αντιπολιτεύσεως τότε, ο Ανδρέας Παπανδρέου είπε: «Επιτρέψτε μου να αλλάζω και να γίνομαι καλύτερος». Αυτό δεν το λέω για να δικαιολογήσω οποιαδήποτε στροφή σε θέματα αξιακού πυρήνα ή βαθύτερης στάσης μέσα στην αξιακή κλίμακα. Στην πολιτική, όμως, μια μεγάλη αρετή είναι να αντιλαμβάνεσαι την πραγματικότητα, να την κατανοείς, να καταλαβαίνεις πότε αλλάζει και ποιες είναι οι στοχαστικές ή και οι πρακτικές προσαρμογές, που απαιτούνται για να ακολουθήσεις τον ιστορικό ρου και να εξυπηρετήσεις καλύτερα τα συμφέροντα και τις προσδοκίες του λαού σου, τα μακροπρόθεσμα και τα μεσοπρόθεσμα συμφέροντα της χώρας. Όταν, λοιπόν, σε αυτήν τη φάση ακούμε και τους Βουλευτές της συντηρητικής παράταξης, αλλά και Βουλευτές της ήσσονος Αντιπολίτευσης να προσπαθούν να εκμεταλλευτούν το θυμικό, τους ψιθύρους που ήδη ενσπείρουν ανεύθυνοι κληρικοί ή οι γνωστοί ανεύθυνοι «ελληνοπώλες» και πατριδοκάπηλοι, που θα βρουν πάλι λόγο ύπαρξης, ενώ ήταν εξαφανισμένοι από το προσκήνιο της μείζονος ιστορικής κρίσης, τώρα θα ξεμυτίσουν και θα αρχίσουν να φωνάζουν για την πατρίδα τους, την οποία είχαν τσαλαπατήσει. Περιμένω, λοιπόν, από τους Βουλευτές του ελληνικού Κοινοβουλίου σε αυτήν την κρίσιμη χρονιά, που μπορεί να σημαίνει τον πρώτο αναβαθμό εξόδου από την κρίση και την αρχή μιας δύσκολης και απαιτητικής πορείας για την ανασυγκρότηση της χώρας μας, να μην χρησιμοποιήσουν, για καμμία επιδίωξη, ως όχημα ένα μείζον ζήτημα εξωτερικής πολιτικής, να θυμηθούν τι συνέβη τα προηγούμενα εικοσιπέντε χρόνια, να ανατρέξουν οι συντηρητικοί Βουλευτές τουλάχιστον στις μαρτυρίες τις γραπτές και κατατεθειμένες των δικών τους στελεχών και των δικών τους διδάχων και να προχωρήσουμε σε μια άλλη σελίδα, να ανοίξουμε μια άλλη σελίδα. Ο κίνδυνος για την Ελλάδα βρίσκεται στην αφροντισιά τη δικιά μας, στην ανεμελιά τη δικιά μας, στη κακοδιοίκηση του κράτους, στην έλλειψη παραγωγικού ιστού και παραγωγικού μοντέλου. Η δικιά μας ευθύνη, επίσης, είναι να αντιμετωπίσουμε τις μεγάλες αλλαγές, που γίνονται διεθνώς στον καταμερισμό εργασίας, στον τρόπο που αλλάζει ραγδαία η εργασία, στον τρόπο που οι μηχανές αντικαθιστούν τους ανθρώπους στην εργασία, να δούμε πώς θα προσαρμοστούμε. Εχθρός μας δεν είναι το μικρό κρατίδιο, το αδύναμο στα βόρεια σύνορά μας. Αυτοί είναι σύμμαχοι και κάλλιστα μπορεί να είναι, όχι μόνο γείτονες και σύμμαχοι, αλλά και φίλοι και συνεργάτες. Έχουμε στην άλλη πλευρά του Αιγαίου Πελάγους έναν ανήσυχο γείτονα, έναν μεγάλο γείτονα, με δύσκολη και απρόβλεπτη συμπεριφορά. Οι δυνάμεις μας, η σκέψη μας, η προσοχή μας για το μέλλον θα έπρεπε να είναι στραμμένα προς τα εκεί. Εδώ, στα Βαλκάνια θα έπρεπε να είμαστε αδιαμφισβήτητα οι ηγεμονεύοντες σε μια πορεία ειρήνης, ασφάλειας και ανάπτυξης. Σας ευχαριστώ πολύ.
Ευχαριστούμε, κύριε συνάδελφε.
Κύριε Πρόεδρε, θα ήθελα τον λόγο.
Ορίστε, κύριε Μανιάτη, έχετε τον λόγο για ένα λεπτό για να κάνετε μια παρατήρηση.
Κύριε Πρόεδρε, ακούσαμε πριν λίγο τον κ. Βαρεμένο να μιλάει και να λέει: «Δεν κατανοώ τη φημολογία περί δημοψηφίσματος. Εάν προχωρήσουμε έτσι, θα έχουμε «χορό των τεράτων». Πρόκειται για τυχοδιωκτισμό»». Ακούμε τώρα τον Κοινοβουλευτικό Εκπρόσωπο της Κυβέρνησης να λέει αυτά, που λέει και ο κ. Τσίπρας και ο κ. Κοτζιάς. Παρακολουθεί άναυδη η ελληνική κοινωνία. Πρόκειται για ένα παραλήρημα του αρχηγού της Λέσχης Εθνικοφρόνων και του συγκυβερνήτη του κ. Τσίπρα, του κ. Καμμένου. Επειδή, η εξωτερική πολιτική της χώρας και τα εθνικά συμφέροντα δεν μπορούν να είναι κλωτσοσκούφι στις διαθέσεις των συγκυβερνώντων προκειμένου να ψαρεύουν σε θολά νερά και από την μια πλευρά και από την άλλη, εδώ υπάρχει θέμα κυβερνητικής πλειοψηφίας. Ο κ. Βαρεμένος και άλλοι συνάδελφοι του ΣΥΡΙΖΑ εκφράζουν τον εαυτό τους ή συμβαδίζουν με τον κ. Καμμένο; Αυτό πρέπει να ξεκαθαριστεί. Αλλιώτικα, για άλλη μια φορά αποδεικνύεται ότι η Κυβέρνηση αυτή είναι τυχοδιωκτική και ανεύθυνη απέναντι σε όλα τα εθνικά θέματα και πολύ περισσότερο στο θέμα των Σκοπίων.
Εσύ είσαι τυχοδιώκτης!
Κύριε Πρόεδρε, γιατί πήρε τον λόγο ο κ. Μανιάτης;
Κύριε Πρόεδρε, επειδή ο κύριος συνάδελφος αναφέρθηκε στο πρόσωπό μου, θα ήθελα τον λόγο.
Κύριε Ξυδάκη, θα σας δώσω τον λόγο, απλώς να μην αλλάξουμε τη ροή της συνεδρίασης.
Δεν αλλάζω τη ροή, κύριε Πρόεδρε.
Γιατί δεν κάνατε παρατήρηση στον κ. Μανιάτη;
Γιατί του δώσατε τον λόγο, κύριε Πρόεδρε;
Τι να κάνω, δηλαδή; Να τον κόψω την ώρα που μίλαγε; Κύριε Φάμελλε, το λέω τώρα. Λέω να μην αλλάξουμε τη ροή.
Να μην έπαιρνα τον λόγο, δηλαδή;
Το σχόλιο του κυρίου Προέδρου είναι για εσάς, όπως είπε ο κύριος Πρόεδρος.
Κύριε Φάμελλε, εγώ διευθύνω πάντως τη συζήτηση. Γι' αυτό και δίνω τον λόγο στον κ. Ξυδάκη, για να έχει μια απάντηση.
Συμφωνώ, κύριε Πρόεδρε.
Αυτό είναι το πρόβλημα σας; Παίζετε με τη χώρα και το πρόβλημά σας είναι αυτό; Ότι πήρα τον λόγο; Σας παρακαλώ!
Κύριε Μανιάτη, παρακαλώ. Δεν χρειάζονται εκνευρισμοί.
Ξυπνήσατε από τον λήθαργο, που ήσασταν τόση ώρα!
Σοβαρευτείτε! Είστε Κυβέρνηση της χώρας!
Τα είπατε αυτά που θέλατε.
Κατ' αρχάς, ήταν λάθος διαδικαστικό να πάρει τον λόγο, κύριε Πρόεδρε.
Κυρία Γκαρά, σας παρακαλώ.
Πού είναι ο Κοινοβουλευτικός τους Εκπρόσωπος; Οι εισηγητές εισηγούνται το νομοσχέδιο και μιλάνε για το νομοσχέδιο.
Σύμφωνοι. Δεν είναι η πρώτη φορά, που μας ξεφεύγει κάτι. Δεν πειράζει. Θα δώσει μια απάντηση ο κ. Ξυδάκης να προχωρήσουμε.
Όχι, όμως, να συνεχίζουμε μια τέτοια συζήτηση.
Δεν πειράζει. Βοηθήστε με λίγο. Κύριε Ξυδάκη, δώστε μία απάντηση για να προχωρήσουμε.
Κύριε Πρόεδρε, δεν νομίζω ότι όξυνα κανένα κλίμα ούτε κανένα πνεύμα ούτε προσέβαλα κανέναν προσωπικά. Αν ο κ. Μανιάτης - ο οποίος και στην ομιλία του είχε έναν οξύ τόνο, αλλά εντάξει η πολιτική έχει οξείς τόνους - νομίζει ότι σε μια συζήτηση, η οποία διεξάγεται σε ένα πολύ αρμονικό κλίμα, όπου ακόμα και οι διαξιφισμοί είναι χαριτωμένοι και κόσμιοι - όπως έγινε και μεταξύ του κ. Δένδια και του κυρίου Υπουργού, όπου έδωσε τις εξηγήσεις του ο Υπουργός - και υπάρχει ένα επίπεδο, μπορεί να ρίχνει κροτίδες άνευ περιεχομένου…
Κύριε Πρόεδρε, θέλω τον λόγο.
Σας παρακαλώ, κύριε Μανιάτη. Δεν σας διέκοψα όταν οργιάζατε. Σας παρακαλώ! Αν ο κ. Μανιάτης νομίζει ότι με αυτόν τον πολιτικό κουτσαβακισμό θα το χαλάσει όλο αυτό, όχι μόνο το κλίμα της συγκεκριμένης συνεδρίασης, αλλά την προσπάθεια όσων εξ ημών, των Βουλευτών όλων των παρατάξεων, φρονούμε ότι υπάρχουν ζητήματα εξωτερικής πολιτικής μείζονος σημασίας, στα οποία χρειάζεται σοβαρότητα, συζήτηση, ανταλλαγή απόψεων και όχι βαρελότων, ας πάει αλλού να παίξει αυτόν τον ρόλο.
Κύριε Πρόεδρε, δεν θα μου δώσετε τον λόγο;
Κύριε Μανιάτη, αφήστε με μισό λεπτό να σας πω.
Κύριε Πρόεδρε, θέλω τον λόγο επί προσωπικού. Τα βαρελότα και όλα αυτά, δεν θα περάσουν έτσι.
Θα σας δώσω τον λόγο επί προσωπικού, αν συνεννοηθούμε πρώτα. Το μόνο που είπε για εσάς ο κ. Ξυδάκης πριν είναι ότι ρίξατε μερικές κροτίδες. Αν αυτό θεωρείτε ότι είναι θέμα προσωπικό, εντάξει. Όμως, παρακαλώ βοηθήστε να πάμε παρακάτω. Εγώ δεν άκουσα να σας πει κάτι προσωπικό.
Ακούστε, κύριε Πρόεδρε…
Κύριε Μανιάτη, σας παρακαλώ, βοηθήστε λίγο.
Κύριε Πρόεδρε, δεύτερο λάθος από εσάς. Διορθώστε το λάθος που κάνατε.
Κακώς του δώσατε τον λόγο! Δεν υπήρχε θέμα! Και τώρα θέλει τον λόγο επί προσωπικού!
Κύριε Πρόεδρε, μπορώ να έχω τον λόγο επί προσωπικού για ένα λεπτό;
Έχετε τον λόγο, κύριε Μανιάτη. Εντάξει τριάντα δευτερόλεπτα είναι.
Ακούστε, κύριε Πρόεδρε! Αν ο Κοινοβουλευτικός Εκπρόσωπος του ΣΥΡΙΖΑ θεωρεί κροτίδες και βαρελότα το ότι ένας Βουλευτής του δικού του κόμματος κατήγγειλε τον συγκυβερνήτη Καμμένο ότι είναι τυχοδιώκτης και ότι θα ανοίξει τον χορό των τεράτων, αυτό δείχνει την ποιότητα του κοινοβουλευτικού διαλόγου μέσα στην Κυβέρνηση. Εδώ, λοιπόν, υπάρχει θέμα, στο οποίο πρέπει να απαντήσει η Κυβέρνηση. Υπάρχει κοινοβουλευτική Πλειοψηφία ή δεν υπάρχει;
Τι λέτε τώρα; Δεν γίνεται αυτό, κύριε Πρόεδρε. Θα πάρω και εγώ τον λόγο εκ μέρους της Κυβέρνησης.
Κύριε Μανιάτη, με συγχωρείτε. Αποκλείεται να αλλάξει, όσο είμαι εγώ στην Έδρα ο χαρακτήρας της συνεδρίασης. Αποκλείεται να αλλάξει!
Κύριε Πρόεδρε!
Κύριε Μανιάτη, σας παρακαλώ.
Το ένα λεπτό, που μου δώσατε θέλω.
Σας το έδωσα. Το εξαντλήσατε.
Να διαγραφούν από τα Πρακτικά αυτά που είπε ο κ. Μανιάτης.
Είναι δυνατόν στη Νέα Υόρκη ο Υπουργός Εξωτερικών να διαπραγματεύεται, υποτίθεται, για το «Μακεδονικό» και στην Αθήνα να μιλάνε για Βαρντάρσκα;
Τι λέτε τώρα;
Υπάρχει θέμα κυβερνητικής πλειοψηφίας και πρέπει να απαντηθεί.
Κύριε Μανιάτη, δεν θα αλλάξει ο χαρακτήρας της συνεδρίασης. Παρακαλώ να μην γραφεί στα Πρακτικά οτιδήποτε ακούγεται από εδώ και μπρος. Ο χαρακτήρας της συνεδρίασης δεν θα αλλάξει.
Να αποσύρει αυτό που είπε ο κ. Μανιάτης!
Κύριε Υπουργέ, βοηθήστε με σας παρακαλώ. Μην αλλάζουμε τώρα τον χαρακτήρα. Είπαμε, ακούστηκαν κάποια πράγματα, απαντήθηκαν. Τελείωσε τώρα αυτό.
Είναι απολύτως ψευδή αυτά που λέει ο κ. Μανιάτης. Δεν ειπώθηκαν ποτέ. Απολύτως ψευδή!
Τον λόγο έχει η κ. Ζωή Λιβανίου για επτά λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, καλούμαστε σήμερα αργοπορημένα να σηκώσουμε άγκυρες, για να σαλπάρουμε στα μικρά νησιά με ούριο άνεμο. Αυτά τα νησιά που οι ποιητές μας ύμνησαν με μοναδικό τρόπο, τόσο για το φυσικό κάλος τους, όσο και για τα ιδιαίτερα καιρικά χαρακτηριστικά τους. Με τη σημερινή νομοθετική πρωτοβουλία της Κυβέρνησης κάνουμε αυτό το ταξίδι προς τα μπρος. Βάζουμε τάξη σε ένα άναρχο και οπισθοδρομικό σύστημα πλοήγησης της χώρας. Είναι μια προσπάθεια διαμόρφωσης και βελτίωσης κανόνων, που αφορούν στην αγορά ενέργειας και ταυτόχρονα μια πρόταση ειδικού τύπου ανάπτυξης σε μη ελκυστικές για τους ιδιώτες περιοχές, όπως είναι τα μικρά μοναδικά νησιά του Αιγαίου. Διαμορφώνεται ένα ρυθμιστικό πλαίσιο, που ανταποκρίνεται πλήρως στις ιδιαιτερότητες της νησιωτικής χώρας. Δίνει την ευκαιρία στους κατοίκους αυτών των νησιών - κι όχι μόνο - να αξιοποιήσουν τις καιρικές συνθήκες και τα ιδιαίτερα χαρακτηριστικά του τόπου τους για την παραγωγή ενέργειας, ικανής να μειώσει την αναγκαία καύση πετρελαίου για ηλεκτροδότηση και κατά συνέπεια, να μειώσει το κόστος του ρεύματος, τόσο για τους μόνιμους κατοίκους, όσο και για τους υπόλοιπους πολίτες, που συνεισφέρουν στην ηλεκτροδότησή τους. Αναγνωρίζοντας ότι τέτοιου τύπου υποδομές έχουν κόστος και δεν ενδιαφέρουν ιδιώτες, καθώς δεν μπορούν να αποκομίσουν σημαντικά κέρδη, η Κυβέρνηση δίνει την ευκαιρία στους μόνιμους, κυρίως, κατοίκους να διαμορφώσουν ενεργειακές κοινότητες, να δημιουργήσουν συνεταιρισμούς παραγωγής και διάθεσης ρεύματος σε περιορισμένη γεωγραφικά έκταση, υποστηρίζοντας αυτή την εξέλιξη μέσα από την κοινωνική, συνεταιριστική οικονομία και τους ευρωπαϊκούς πόρους. Τα κέρδη για τις τοπικές κοινωνίες που θα πάρουν τη συγκεκριμένη απόφαση θα είναι τεράστια, καθώς θα μειωθεί σημαντικά η εξάρτησή τους από το πετρέλαιο. Θα αποκτήσουν μεγαλύτερη αυτάρκεια, ακόμα και τους μήνες που πολλαπλασιάζονται οι ανάγκες για κατανάλωση. Θα αξιοποιήσουν τη φύση και θα μειώσουν την όποια ρύπανση προκαλείται στον τόπο τους από τους συμβατικούς σταθμούς παραγωγής ρεύματος. Ταυτόχρονα, η χώρα μειώνει τις εκπομπές ρύπων, αξιοποιεί ευρωπαϊκούς πόρους στη σωστή κατεύθυνση, διαμορφώνει έναν νέο κύκλο οικονομίας, τα κέρδη του οποίου θα διαχυθούν, κατά βάση, σε μικρές δυναμικές επιχειρήσεις. Πέρα, όμως, από το πολύ σημαντικό αυτό σκέλος του σημερινού νομοσχεδίου, αξίζει να τονιστεί και η πρώτη ουσιαστική κίνηση δημιουργίας υποδομών για την ηλεκτροκίνηση. Είναι γνωστό ότι ο σύγχρονος κόσμος στρέφεται όλο και πιο έντονα στην ηλεκτροκίνηση για τα ιδιωτικά μέσα μεταφοράς. Πολλές χώρες, μάλιστα, επιδοτούν σημαντικά την αγορά ηλεκτροκίνητων οχημάτων κι έχουν επιτύχει σημαντική μείωση στην ατμοσφαιρική ρύπανση, γεγονός που τους επιτρέπει να έχουν μια καλύτερη ποιότητα ζωής κι έτσι, να προστατεύει την υγεία τους και το περιβάλλον. Στην Ελλάδα δεν είναι ακόμα εφικτή η μαζική στροφή σε τέτοιου είδους τύπου οχήματα, τόσο λόγω κόστους αγοράς, όσο και λόγω της σημαντικής έλλειψης υποδομών σταθμών φόρτισης. Η Κυβέρνηση με αυτό το νομοσχέδιο προτείνει - και πολύ σωστά - να επιτρέπεται η εγκατάσταση σταθμών φόρτισης σε δημόσιους κοινόχρηστους χώρους, γεγονός που θα διευκολύνει την ανάπτυξή του. Η ύπαρξη τέτοιου δικτύου θα επιλύσει το υπ' αριθμόν ένα πρόβλημα, που αντιμετωπίζει κάποιος που θέλει να αποκτήσει ηλεκτροκίνητο όχημα, παρά το κόστος αγοράς του. Ελπίζουμε ότι σταδιακά θα υπάρχουν και οικονομικά κίνητρα για την αντικατάσταση του ρυπογόνου στόλου οχημάτων της χώρας μας και στα κρατικά οχήματα και θα αρχίζουν έτσι να αντικαθίστανται. Η Κυβέρνηση ρυθμίζει μια σειρά θεμάτων, που αφορούν τις ανανεώσιμες πηγές ενέργειας, κυρίως διαδικαστικού χαρακτήρα, με στόχο να μειωθεί η γραφειοκρατία, να ρυθμιστούν υπαρκτά προβλήματα και να επεκταθεί η σύνδεση της χώρας μας συνολικά με τις φιλικές προς το περιβάλλον σύγχρονες τεχνολογίες. Είναι σαφές ότι η Κυβέρνηση σε αυτή την πρωτοβουλία ανταποκρίνεται με τον καλύτερο δυνατό τρόπο, τόσο στις προκλήσεις του παρόντος, όσο και στις προκλήσεις του μέλλοντος. Είναι σαφές ότι το Υπουργείο Περιβάλλοντος, οι Υπουργοί και τα στελέχη βλέπουν την Ευρωπαϊκή Ένωση και τους πόρους που αυτή διαθέτει για το περιβάλλον, ως ευκαιρία ουσιαστικών παρεμβάσεων στη χώρα και την κοινωνία. Η μεγάλη διαφορά, σε σχέση με τα προηγούμενα χρόνια, είναι ότι επιτέλους, γίνεται προσπάθεια να έρθουν στο προσκήνιο οι πραγματικές ανάγκες και η ιεράρχηση των προτεραιοτήτων να μη γίνεται στη βάση μεγάλων επιχειρηματικών συμφερόντων, αλλά στη βάση ουσιαστικού προσδιορισμού του κοινωνικού οφέλους. Αυτό από μόνο του, εξυπηρετεί με τον καλύτερο δυνατό τρόπο, τον άνθρωπο και το δημόσιο συμφέρον. Οι μικρές παρεμβάσεις, οι μικρής κλίμακας επενδύσεις δίνουν περισσότερες δουλειές στην κοινωνία και φέρνουν καλύτερο κοινωνικό και οικονομικό αποτέλεσμα, τόσο στις τοπικές οικονομίες, όσο και στο κράτος συνολικά. Ας σηκώσουμε τις άγκυρες κι ας αρχίσουμε αυτό το ταξίδι στο μέλλον. Μας αξίζει.
Ευχαριστώ, κυρία συνάδελφε. Τον λόγο η συνάδελφος κ. Καρασαρλίδου.
Ευχαριστώ, κύριε Πρόεδρε. Κύριοι συνάδελφοι, το σχέδιο νόμου για τις ενεργειακές κοινότητες είναι μια θεσμική καινοτομία για δύο λόγους. Ο πρώτος είναι ότι με το συγκεκριμένο νομοσχέδιο η Ελλάδα γίνεται μία από τις πρώτες χώρες της Ευρώπης, που δίνει την ευκαιρία στους πολίτες της, από παθητικοί καταναλωτές, να γίνουν παραγωγοί της δικής τους καθαρής ενέργειας από δικές τους ανανεώσιμες πηγές. Ο δεύτερος λόγος είναι ότι μας βγάζει από ένα ψεύτικο δίλημμα, το οποίο τοποθετεί από τη μία τη δήθεν αναποτελεσματική κρατική και βρώμικη ΔΕΗ και από την άλλη τα δήθεν ευέλικτα «πράσινα» funds, που επενδύουν στην ανανεώσιμη ενέργεια. Είναι ένα δίλημμα μέσα στο οποίο πάντα κάποιος άλλος αποφασίζει για τον ενεργειακό βίο του πολίτη. Πράγματι, η χώρα μας πρέπει επιτέλους να αποδεσμευτεί σταδιακά από τον λιγνίτη. Αλλά το πώς θα γίνει η μετάβαση και ποιος θα την κάνει έχει πολύ μεγάλη σημασία. Σήμερα δημιουργούμε μία νέα λύση που, αντί για τα μεγάλα «πράσινα» funds εστιάζει στους πολίτες. Είναι οι πολίτες στους δικούς τους τόπους, μέσα στους δικούς τους Οργανισμούς Τοπικής Αυτοδιοίκησης, οι οποίοι μπορούν να συμβάλουν αποφασιστικά στην ενεργειακή μετάβαση της χώρας, μακριά από τα ορυκτά καύσιμα. Αυτές οι λύσεις που εστιάζουν στο μικροεπίπεδο μπορούν να είναι πιο ωφέλιμες και πιο αποτελεσματικές από οποιοδήποτε φαραωνικό έργο, αρκεί οι πολίτες να δουν την ευκαιρία και να την αδράξουν. Το σημερινό σχέδιο νόμου επιχειρεί να κάνει τον πολίτη διαχειριστή του ενεργειακού του βίου και αυτό συνεπάγεται ότι του δίνει τον λόγο, αλλά και το κίνητρο, για να γίνει ένας υπεύθυνος καταναλωτής, που συμβάλλει με τη σειρά του στην ανθεκτικότητα της τοπικής κοινωνίας και στην ενεργειακή βιωσιμότητα της χώρας. Οι ενεργειακές κοινότητες θα δώσουν τη δυνατότητα σε απλούς πολίτες, σε τοπικές επιχειρήσεις, αλλά και σε φορείς της τοπικής αυτοδιοίκησης να δημιουργήσουν συμμετοχικά σχήματα, τα οποία θα παράγουν και θα προμηθεύουν καθαρή ενέργεια. Αυτή η σημαντική καινοτομία δίνει τον έλεγχο στους πολίτες, ιδιαίτερα σε εκείνους που επλήγησαν στα χρόνια της κρίσης με μείωση των εισοδημάτων τους και έλλειψη βασικών ενεργειακών υπηρεσιών. Οι ενεργειακές κοινότητες στοχεύουν ακριβώς σε αυτήν την καταπολέμηση της ενεργειακής φτώχειας, ένα ζήτημα το οποίο έχει οξυνθεί στα χρόνια της κρίσης. Με το σχέδιο νόμου επιχειρούμε να υποστηρίξουμε την καινοτομία, να βελτιώσουμε την ενεργειακή αποδοτικότητα, να ενισχύσουμε τη διείσδυση των ανανεώσιμων πηγών ενέργειας και της αυτοπαραγωγής, να μειώσουμε το ενεργειακό κόστος για νοικοκυριά και μικρομεσαίες επιχειρήσεις και να ενισχύσουμε την αλληλέγγυα και κοινωνική οικονομία. Μέλημά μας είναι ο εκδημοκρατισμός του ενεργειακού τομέα μέσω της συμμετοχής των πολιτών, ώστε να περάσουμε σταδιακά με δίκαιους όρους στο 100% καθαρής ενέργειας τις επόμενες δεκαετίες. Στρατηγικός μας στόχος είναι η ανάδειξη της ενέργειας ως δημόσιου και κοινωνικού αγαθού, με δημόσιο ενεργειακό σχεδιασμό, η δημιουργία μιας δίκαιης τιμολογιακής πολιτικής, η ανάπτυξη ενός διαφορετικού ενεργειακού μοντέλου, με σεβασμό στο περιβάλλον και στις τοπικές κοινωνίες και η εξασφάλιση επάρκειας σε ενέργεια. Το στοίχημα για εμάς είναι η βιώσιμη ανάπτυξη, με κανόνες προστασίας του περιβάλλοντος, κάτι που δυστυχώς δεν συνέβη ποτέ μέχρι τώρα σε αυτήν τη χώρα. Το παρόν σχέδιο νόμου δείχνει πού δίνουμε βάση εμείς, στην οικολογία, στην πράσινη ενέργεια και στην απομάκρυνση από τον λιγνίτη, αλλά και στις τοπικές κοινωνίες, στους πολίτες, στους οποίους μεταβιβάζουμε ελέγχους και δύναμη, ώστε να τους κάνουμε πιο αυτόνομους, πιο ασφαλείς και πιο απαιτητικούς. Με σεβασμό στο περιβάλλον προωθούμε την κοινωνική και αλληλέγγυα και καινοτόμα οικονομία στον ενεργειακό τομέα της χώρας μας. Συνάδελφοι, συνολικά το σχέδιο νόμου απευθύνεται σε όλους τους πολίτες και δίνει τη δυνατότητα δραστηριοποίησης των τοπικών κοινωνιών σε πολλαπλούς τομείς. Για παράδειγμα, στις βόρειες περιοχές της χώρας μας, όπου οι ενεργειακές ανάγκες κατά τη διάρκεια του χειμώνα είναι πολύ μεγαλύτερες, οι κάτοικοι πλέον θα μπορούν να εγκαταστήσουν μονάδες παραγωγής θερμικής ενέργειας με σύστημα τηλεθέρμανσης για την κάλυψη των αναγκών τους στη θέρμανση. Επιπλέον, υπάρχει και η προοπτική εγκατάστασης ενός αιολικού πάρκου ή ενός μικρού υδροηλεκτρικού. Τα παραδείγματα από τα οφέλη στην καθημερινότητα των πολιτών είναι πολλά και μπορούν να διευκολυνθούν ακόμη περισσότερο και μέσω της οικονομικής στήριξης που προβλέπεται για τις ενεργειακές κοινότητες. Δίνονται, επίσης, δυνατότητες ένταξης σε χρηματοδοτικά εργαλεία, απαλλαγή από το ετήσιο τέλος άδειας παραγωγής, μειωμένες εγγυητικές επιστολές και άλλα. Για εμάς, ο υγιής ανταγωνισμός, με ταυτόχρονη τη στήριξη των ευπαθών κοινωνικών ομάδων και την προστασία του περιβάλλοντος, αποτελεί βασική προτεραιότητα. Εμείς θέλουμε και λέμε πως όλες οι πολιτικές δυνάμεις πρέπει να στηρίξουν αυτό το σχέδιο νόμου. Όμως είτε συμβαδίσετε μαζί μας είτε όχι, εμείς είμαστε αποφασισμένοι να προχωρήσουμε μαζί με την κοινωνία σε βαθιές αλλαγές. Ο στόχος μας και ο σχεδιασμός μας είναι να αφήσουμε πίσω μας, όχι μόνο την κρίση, αλλά και το οικονομικό μοντέλο, το πολιτικό σύστημα και τις λογικές, που μας οδήγησαν εδώ σήμερα, πάντα βέβαια με απαίτηση για δίκαιη και βιώσιμη ανάπτυξη. Σας ευχαριστώ.
Ευχαριστώ, κυρία συνάδελφε. Τον λόγο έχει ο συνάδελφος κ. Ανδρέας Ριζούλης.
Ευχαριστώ, κύριε Πρόεδρε. Κυρίες και κύριοι συνάδελφοι, το νομοσχέδιο για τις ενεργειακές κοινότητες - συνεταιρισμούς υπηρετεί, όπως έχει ήδη ειπωθεί, την πολιτική εκδημοκρατισμού της παραγωγής πράσινης ενέργειας από όλους τους πολίτες, με παράλληλα οικονομικά οφέλη για αυτούς. Η εκμετάλλευση της παραγωγής ενέργειας από τον αέρα, τον ήλιο, τη βιομάζα, σε αντίθεση με τα ορυκτά καύσιμα, μπορεί να είναι προσιτή και εκμεταλλεύσιμη από τον καθένα. Η τεχνολογία μάλιστα, όσο εξελίσσεται, μείωσε και μειώνει διαρκώς το κόστος επένδυσης για όλους τους παραγωγούς ενέργειας από ανανεώσιμα συστήματα. Η δυναμική έλευση των ΑΠΕ, λόγω της μείωσης τους κόστους παραγωγής ενέργειας και της αυξανόμενης ζήτησής της, μεταβάλλει το ενεργειακό τοπίο. Το νομοσχέδιο έρχεται να καλύψει αυτήν ακριβώς τη στόχευση και να προσθέσει ακόμα μεγαλύτερα κίνητρα στην παραγωγή πράσινης ενέργειας για όλους τους πολίτες, τις μικρομεσαίες επιχειρήσεις και τους Οργανισμούς Τοπικής Αυτοδιοίκησης. Για να γίνουν κατανοητά πρακτικά τα οφέλη λειτουργίας μιας ενεργειακής κοινότητας μπορούμε να φανταστούμε δύο ή τρεις επιχειρήσεις, που συμπράττουν, επιδοτώντας τη δημιουργία ενός ηλιακού πάρκου, για να παράγουν «πράσινο» ηλεκτρισμό. Η τιμή του παραγόμενου «πράσινου» ηλεκτρισμού επιδοτείται και είναι εγγυημένη από το κράτος, ενώ οι επιχειρήσεις μπορούν να καταναλώσουν για τις ανάγκες τους τον ηλεκτρισμό που έχει παραχθεί, δίνοντας το περίσσευμά τους στο σύστημα. Επιχειρήσεις ενεργειακά κοστοβόρες, όπως ξενοδοχεία, οργανισμοί κοινής ωφέλειας, όπως νοσοκομεία, Οργανισμοί Τοπικής Αυτοδιοίκησης που λειτουργούν πολλά κτήρια και ηλεκτρικά φορτία, θα μπορούν πλέον να παράξουν ρεύμα αυτόνομα καλύπτοντας τις ανάγκες τους και μειώνοντας τις εισαγωγές ρεύματος εθνικά. Την ίδια στιγμή, θα μπορούν, μέσω του εικονικού συμψηφισμού να διαθέτουν τα υπερβάλλοντα φορτία ηλεκτρισμού, σε σχέση με τις ανάγκες στο δίκτυο. Το ίδιο ακριβώς μπορεί να πετύχει και μια ένωση αγροτικών παραγωγών ή συνεταιρισμών, των οποίων τα μέλη μπορούν να παράξουν ηλεκτρισμό με ηλιακά πάνελ ή βιομάζα, χρησιμοποιώντας όσες ποσότητες φορτίων χρειάζονται για τις δικές τους ανάγκες. Ο παραγωγός ηλεκτρικής ενέργειας είναι και καταναλωτής της. Οι συνεργασίες αυτές έχουν χαρακτηριστικά κοινωνικής οικονομίας, αφού απλοί πολίτες και μικρομεσαίοι επιχειρηματίες ή αγρότες μπορούν να ενώσουν τις δυνάμεις σε κοινούς στόχους, ωφέλιμους για την κοινωνία και το περιβάλλον, με πολλαπλασιαστικά δηλαδή οφέλη. Με αυτόν τον τρόπο, μπορεί να δημιουργηθεί ένας αυτόνομος ενεργειακά χώρος από το κράτος και τον ιδιωτικό τομέα, έχοντας ως προτεραιότητα τη συνέργεια και τον συνεταιρισμό. Στην περίπτωση που πολίτες συστήσουν κοινωνικές ενεργειακές επιχειρήσεις, το όφελος πολλαπλασιάζεται για την κοινωνία, καθώς θα προβλεφθούν και δράσεις με κοινωνικό όφελος. Έχουμε, λοιπόν, εξυπηρέτηση της ενεργειακής αυτάρκειας με περιορισμένο κόστος ή και με τη δημιουργία συμπληρωματικού εισοδήματος από τους παραγωγούς την ίδια στιγμή που εξυπηρετείται η ενεργειακή αυτάρκεια της χώρας από ανανεώσιμα συστήματα, σύμφωνα με τις διεθνείς δεσμεύσεις. Ειπώθηκαν και παραδείγματα - δεν θέλω να τα επαναλάβω - όπως για πολυκατοικίες, όπου οι ένοικοι μπορούν να μειώσουν το κόστος διαβίωσής τους, ουσιαστικά, φτιάχνοντας έναν τέτοιο συνεταιρισμό. Τα εγχειρήματα των ενεργειακών συνεταιρισμών και κοινοτήτων μπορούν να επιτευχθούν, εάν δημιουργηθούν κλίμακες εύρους, δηλαδή να αξιοποιηθεί ως θεσμικό εργαλείο από όσο το δυνατόν περισσότερους πολίτες. Για παράδειγμα, τι σημαίνει αυτό και τι συμβαίνει στην Ευρώπη με τις κλίμακες εύρους. Να αναφέρω αυτή τη στιγμή ότι έχουμε ένα δίκτυο περίπου χιλίων διακοσίων πενήντα ευρωπαϊκών συνεταιρισμών, που παράγουν «πράσινο» ηλεκτρισμό και συμμετέχουν σε αυτό περίπου εξακόσιοι πενήντα χιλιάδες πολίτες. Υπάρχουν εννιακόσιοι τοπικοί συνεταιρισμοί στη Γερμανία, εκ των οποίων ο ένας έχει και δίκτυο διανομής. Υπάρχουν ομάδες φοιτητών, οι οποίοι συνεταιρίστηκαν και παράγουν ενέργεια, για να λειτουργεί το πανεπιστήμιό τους. Υπάρχουν τριακόσιοι συνεταιρισμοί αιολικών πάρκων στη Δανία και εξακόσια συνεταιριστικά σχήματα τηλεθέρμανσης. Είχαμε 500 ΜW παραγωγή στη Σκωτία το 2015 από ενεργειακές κοινότητες. Στη Γαλλία έχουμε ενεργειακές πρωτοβουλίες, η μεγαλύτερη των οποίων έχει δεκαοχτώ χιλιάδες μέλη και τριάντα χιλιάδες καταναλωτές. Έχουμε ακόμη ένα δίκτυο δέκα συνεταιρισμών με εκατό υπαλλήλους, με είκοσι πέντε εκατομμύρια κύκλο εργασιών και πέντε εκατομμύρια συνεταιριστικό κεφάλαιο. Στον λίγο χρόνο που έχω, θα ήθελα να κάνω μια παρατήρηση, σε σχέση με το νομοσχέδιο, που συζητάμε σήμερα. Κατ'αρχάς, από την τοποθέτηση του εισηγητή του Κομμουνιστικού Κόμματος Ελλάδας - είναι στην Αίθουσα τώρα - μου φάνηκε ότι υπάρχει μια περιβαλλοντική σύγχυση. Θα εξηγήσω τι εννοώ. Είπατε κάποια στιγμή ότι η υποτιθέμενη αύξηση του φαινομένου του θερμοκηπίου κ.λπ. δημιουργεί δυνατότητες τέτοιες, ώστε να πάνε οι νέες τεχνολογίες και να τα βγάλει το κεφάλαιο. Το λέω συνοπτικά. Αυτό, όμως, το λέει και ο Τραμπ στην Αμερική. Δηλαδή οι πιο σκληροί συντηρητικοί κύκλοι στον κόσμο, όπως η Αμερική και οι σκληροί ρεπουμπλικάνοι, δεν θέλουν να περάσουν τα περιβαλλοντικά των ανανεώσιμων πηγών ενέργειας για να μην έχουν προβλήματα οι μεγάλες επιχειρήσεις…
Καλά καταλάβατε!
…ούτε είναι η λύση για το περιβάλλον οι μεγάλες χώρες να μειώσουν την παραγωγή ενέργειας και να μην πιέζουν τους μικρούς, οι οποίοι μπορούν να παράγουν φθηνή ενέργεια από λιγνίτη, κάτι που θα είναι προς όφελος των εργαζομένων. Αυτό εννοώ με την περιβαλλοντική σύγχυση. Επίσης, να πω και κάτι για την κοινωνική οικονομία. Η κοινωνική οικονομία, προφανώς, λειτουργεί στο συμπληρωματικό πλαίσιο του συστήματος. Έχετε δίκιο σε αυτό. Δημιουργήθηκε δηλαδή ένα μέρος από αυτή για να καλύψει τις ανάγκες του κοινωνικού κράτους που κατέρρεε. Υπάρχουν, όμως, εγχειρήματα κοινωνικής οικονομίας, σύμφωνα με τα κριτήρια ιδιαιτερότητας για την κοινωνική οικονομία, τα οποία λειτουργούν ως αντιπαράδειγμα στο υπάρχον σύστημα με δημοκρατικές διαδικασίες, ένα «μέλος - μία ψήφος», χωρίς να είναι πρωτεύον το κέρδος στις διαδικασίες. Μάλιστα, κάποια από αυτά τα εγχειρήματα έχουν και ριζοσπαστικά στοιχεία, που το πηγαίνουν στην ανατροπή του συστήματος και στην αλλαγή του παραδείγματος. Αυτό είναι ουτοπικό, βέβαια, και στα πλαίσια του συστήματος. Ο σοσιαλισμός, όμως, σε ένα κράτος τι είναι; Είναι ουτοπία ή όχι; Η παγκόσμια επανάσταση και η εγκαθίδρυση του σοσιαλισμού στον κόσμο τι είναι; Ουτοπία. Οι αγώνες των εργαζομένων, για να βελτιώσουν τη θέση τους στα πλαίσια του συστήματος, είναι κάτι ουτοπικό; Και όταν αυτό επιτυγχάνεται, είναι κατάκτηση; Έκανα κάποια ερωτήματα. Θέλω να τελειώσω με τον κ. Μανιάτη, όπου τον ακούμε για εικοστή φορά να επιτίθεται υβριστικά - θα έλεγα - στην Κυβέρνηση και στον ΣΥΡΙΖΑ, χρησιμοποιώντας εκφράσεις όπως: «Αυτή η Κυβέρνηση είναι Κυβέρνηση εισπρακτόρων και χωρίς ηθικούς φραγμούς». Είπε και για τα πλεονάσματα, ότι βγήκαν με βάση την πολύ σκληρή φορολόγηση. Υπάρχει κάτι που δεν μετριέται στο πώς βγαίνουν τα πλεονάσματα. Είναι η κατασπατάληση και η δωρεά εκατοντάδων εκατομμυρίων σε «ημέτερους» τόσα χρόνια, σε κυβερνήσεις που συμμετείχε ο κ. Μανιάτης. Με αυτόν τον τρόπο, διαχειρίστηκαν την ελληνική οικονομία και στο τέλος, την ελληνική κοινωνία. Αφού ο κ. Μανιάτης κάνει τους χαρακτηρισμούς αυτούς για Κυβέρνηση χωρίς ηθικούς φραγμούς και για Κυβέρνηση εισπρακτόρων, θα πρέπει κάποια στιγμή να μας χαρακτηρίσει τις κυβερνήσεις στις οποίες συμμετείχε. Εκεί που είχαμε όλη αυτή τη διαπλοκή, που βγαίνει σήμερα στο ΚΕΕΛΠΝΟ και αλλού και η κατασπατάληση του δημόσιου χρήματος πώς λέγεται; Δεν είναι εδώ ο κ. Μανιάτης, αλλά θα ήθελα μια φορά να τον ακούσω να χαρακτηρίζει τις κυβερνήσεις αυτές. Ευχαριστώ.
Ευτυχώς που δεν είναι εδώ, αλλιώς θα είχαμε προσωπικά. Τον λόγο έχει ο συνάδελφος κ. Δημήτριος Δημητριάδης.
Σας ευχαριστώ, κύριε Πρόεδρε. Κύριε Υπουργέ, συναδέλφισσες και συνάδελφοι, αυτό το νομοσχέδιο έρχεται σε μια κρίσιμη στιγμή της αγοράς ηλεκτρικής ενέργειας στη χώρα, αλλά και στην Ευρωπαϊκή Ένωση, σε μια κρίσιμη καμπή και για τις τιμές ηλεκτρικού ρεύματος, αλλά και για την κατανάλωσή του. Η κρισιμότητα αυτή καθορίστηκε τα τελευταία δεκαπέντε χρόνια, όπου και είχαμε μια σημαντική επέμβαση των σκληρών δυνάμεων του κεφαλαίου στην παραγωγή και εμπορία της αγοράς ηλεκτρικής ενέργειας της χώρας μας. Πρώτον, είχαμε ρυθμίσεις, σε βάρος της κύριας εγχώριας παραγωγής ηλεκτρικής ενέργειας, που είναι από λιγνίτη, υπεύθυνου τελικά για το χαμηλό κόστος της ενέργειας σε νοικοκυριά, επαγγελματίες και στενή βιομηχανική παραγωγή. Δεύτερον, είχαμε κακοδιαχείριση της δημόσιας επιχείρησης, της ΔΕΗ δηλαδή, με σκοπό την απαξίωση, την εκποίησή της σε ιδιωτικά συμφέροντα, στη μεγαλύτερη μέχρι σήμερα προσπάθεια μεταφοράς του δημόσιου πλούτου, από τους πολλούς στους λίγους. Τρίτον, είχαμε ιδιοποίηση των κοινωνικών τιμολογίων και των υπηρεσιών κοινής ωφέλειας από έναν ατέλειωτο πελατειακό κρατικό μηχανισμό, που καταλήστευε την παραγόμενη υπεραξία, με δήθεν κοινωνικές παροχές, βλέπε δήμους, συνεταιρισμούς, ΤΟΕΒ, όπου οφείλουν εκατοντάδες εκατομμύρια σήμερα στη Δημόσια Επιχείρηση Ηλεκτρισμού. Δεν είχαμε - διότι δεν τους ενδιέφερε βέβαια - το νομοθετικό πλαίσιο από τότε που οι δυνάμεις των δημοτικών τοπικών συστημάτων, των αγροτικών συνεταιρισμών, των μικρών παραγωγών, της κοινωνικής οικονομίας, θα είχαν τη δυνατότητα να πάρουν το αναγκαίο μερίδιο αγοράς, ένα κρίσιμο μερίδιο αγοράς στην αγορά ηλεκτρικής ενέργειας, που θα την αξιοποιούσε και θα την προσανατόλιζε σε μια αποδοτική και δίκαιη ανάπτυξη. Χάθηκαν ευκαιρίες, κεφάλαια και αναπτυξιακές δραστηριότητες από αυτή την πολιτική και αυτό ακριβώς εμείς το αλλάζουμε. Αναζητούμε και στοχεύουμε, όχι στα κέρδη των λίγων, αλλά στη δημιουργία θέσεων εργασίας, ικανοποίηση των αναγκών των πολλών, της κοινωνικής ενέργειας στην οικονομία. Με αυτό το νομοσχέδιο που φέραμε σήμερα, καθίσταται το ενεργειακό σύστημα πιο βιώσιμο και ανεξάρτητο, ενισχύεται η τοπικότητα της οικονομίας και συμβάλλει επομένως, στην εξοικονόμηση μέσα από την αμεσότητα της παραγωγής και της κατανάλωσης, συμβάλλει στην αποκέντρωση, στην ενίσχυση της τοπικής οικονομίας και της ενεργειακής δημοκρατίας, βρίσκεται σε αντιμονοπωλιακή κατεύθυνση, αφού η παραγωγή ενέργειας θα γίνεται από συνεργατικά σχήματα και με συμμετοχή της τοπικής αυτοδιοίκησης, στοχεύει στην κατοχύρωση δημοκρατικής και συνεταιριστικής ταυτότητας των ενεργειακών κοινοτήτων με τη ρύθμιση «ένα μέλος - μία ψήφος» και ανώτατο όριο συμμετοχής 20%. Κι αυτό το νομοσχέδιο, θα μου επιτρέψετε, συναδέλφισσες και συνάδελφοι, είναι κατάλληλο, για να καταθέσουμε μια εμβληματική τροπολογία που είναι ιστορική για την πολιτική ιστορία της δυτικής Μακεδονίας. Είναι η χορήγηση ενίσχυσης σε οικιακά τιμολόγια ηλεκτρικού ρεύματος σε όλα τα νοικοκυριά στη δυτική Μακεδονία και είναι μια νομοθετική πρωτοβουλία, που η ίδια η ιστορία της, για το πώς έφτασε εδώ στο Κοινοβούλιο σήμερα, είναι η απόδειξη της αντιστροφής του δικού μας παραδείγματος. Είναι η απαρχή της δικής μας πολιτικής ιστορίας, σε μια χώρα που είχε στηρίξει την παραγωγική ανάπτυξή της στους λιγνίτες της δυτικής Μακεδονίας κι εμείς της επιστρέφουμε - στη δυτική Μακεδονία δηλαδή - τα οφειλόμενα. Τα επιστρέφουμε σε όλους αυτούς, που διέθεσαν απλόχερα τα πολύτιμα κοινά τους αγαθά γι' αυτόν τον σκοπό, τη γη, τα ορυκτά, τα νερά τους, για δεκαετίες και με τεράστιες επιβαρύνσεις στο φυσικό περιβάλλον και στη δημόσια υγεία. Το προηγούμενο σχέδιο, αυτό που ανατρέψαμε δηλαδή, προέβλεπε την παραγωγική συρρίκνωση, την εκποίηση του δημόσιου πλούτου, την περιβαλλοντική υποβάθμιση, την ανεργία, την εγκατάλειψη. Έχουμε πολλά παραδείγματα προς τούτο. Ζήσαμε την παύση λειτουργίας του ΑΗΣ Πτολεμαΐδας και σε λίγο του Αμυνταίου και της Καρδιάς, τη μείωση της λιγνιτικής παραγωγής σχεδόν στο μισό και την απόλυση εκατοντάδων εργαζομένων του ιδιωτικού τομέα στα ορυχεία, την οριζόντια μείωση μισθών των μόνιμων εργαζομένων κατά 40% περίπου, την εκποίηση των ορυκτών πόρων, με λεόντειες συμβάσεις σε βάρος του δημοσίου συμφέροντος, την επιδεινούμενη επιβάρυνση της ζωής των κατοίκων των γύρω οικισμών των ορυχείων και την ερημοποίηση του φυσικού περιβάλλοντος μιας τεράστιας περιοχής, που την καθιστά ένα πρώιμο δείγμα της επερχόμενης απευκταίας κλιματικής αλλαγής. Αυτό το σχέδιο, εμείς το αλλάζουμε με ένα σχέδιο παραγωγικής ανασυγκρότησης και περιβαλλοντικής αποκατάστασης, με επενδύσεις σε σύγχρονες τεχνολογίες καύσης, σε νέες καινοτόμες χρήσεις λιγνίτη, σε προγράμματα εξισορρόπησης απωλειών, σε στρατηγικό πρόγραμμα περιβαλλοντικής αποκατάστασης. Η δυτική Μακεδονία θα παραμείνει ο ενεργειακός κόμβος της χώρας με νέες επενδύσεις και στρατηγικό σχέδιο σε ένα σύγχρονο, εξελισσόμενο πεδίο αγοράς ενεργειακής πολιτικής. Κατασκευάζουμε, λοιπόν, την «Πτολεμαΐδα 5» με στόχευση να έχουμε μια μονάδα - ναυαρχίδα στον επερχόμενο ανταγωνισμό. Ολοκληρώνουμε το πρόγραμμα μετεγκατάστασης των οικισμών, που ήταν σε εκκρεμότητα εδώ και χρόνια. Χρηματοδοτήσαμε την κατασκευή μονάδας πιλοτικής επεξεργασίας παραγώγων του λιγνίτη. Ξεκλειδώσαμε τα προγράμματα της Ευρωπαϊκής Ένωσης για δίκαιη μετάβαση σε νέες παραγωγικές δράσεις. Ολοκληρώνουμε τις παρεμβάσεις για τις χρήσεις φυσικού αερίου, τον ΤΑΠ δηλαδή, για οικιακή και ενεργειακή χρήση. Εδώ θα μου επιτρέψετε να πω κάτι, γιατί ακούστηκαν αρκετές ανακρίβειες για το τι συνέβαινε. Πράγματι, είχε γίνει μια συμφωνία το 2013 από την προηγούμενη Κυβέρνηση για τη διέλευση του ΤΑΠ, μόνο που αυτός ήταν transit, μόνο που δεν είχε γίνει καμμιά συμφωνία ούτε για χρήσεις υπέρ της περιοχής ούτε για κανένα σημαντικό ποσό για κοινωνική εταιρική ευθύνη. Εμείς αυτό από το 2015 και μετά το αλλάξαμε. Κάναμε τέσσερις αναμονές σε όφελος των τοπικών κοινωνιών και η κοινωνική εταιρική ευθύνη έφτασε στα 32 εκατομμύρια ευρώ από τον ορισμό του ΤΑΠ και σήμερα αυτά τα ποσά πέφτουν στην τοπική οικονομία. Η χορήγηση της ενίσχυσης στους οικιακούς καταναλωτές της δυτικής Μακεδονίας είναι μια δίκαιη ανταπόδοση και γι' αυτό την υλοποιούμε. Διέπεται από μια σημαντική αρχή αναδιανομής και κοινωνικού ελέγχου και εντάσσεται στο στρατηγικό μας σχέδιο. Για πρώτη φορά από την παραγωγική δραστηριότητα δεν επωφελούνται μόνο οι εργαζόμενοι απ' αυτήν, αλλά και όλη η κοινωνία. Διορθώνεται με δίκαιο τρόπο το έλλειμα επιδοτήσεων της περιφέρειάς μας από την Ευρωπαϊκή Ένωση λόγω του πλασματικού ΑΕΠ από την ηλεκτροπαραγωγική δραστηριότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Επιστρέφεται σε όλους τους πολίτες αυτό που στερούνται τόσες δεκαετίες, τη φθηνότερη πρόσβαση στην ενέργεια, που παράγεται στη δική τους γη, από τα δικά τους νερά, με τη δική τους δύναμη. Οι δυτικομακεδόνες, επιτέλους, αποκρούουμε το παράδοξο να είμαστε στην καρδιά της ενέργειας της χώρας και, συγχρόνως, φτωχοί ενεργειακά. Στις πλάτες του λιγνίτη και της ηλεκτροπαραγωγής στηρίχθηκε η παραγωγική ανασυγκρότηση της χώρας τις προηγούμενες δεκαετίες. Η πολύπαθη δυτικομακεδονική γη, καθώς και οι θυσίες και ο μόχθος των ανθρώπων της, έδωσαν το αγαθό της ηλεκτρικής ενέργειας άφθονο, σταθερό, φθηνό προς όλη την επικράτεια. Οι νέες δυνατότητες αγοράς ενέργειας και του ανταγωνισμού επιβάλλουν προστασία της εργασίας, της τεχνογνωσίας της παραγωγικής και βιομηχανικής δραστηριότητας και της περιβαλλοντικής στρατηγικής αποκατάστασης της περιοχής. Το μειωμένο τιμολόγιο του ηλεκτρικού ρεύματος είναι μια σημαντική παράμετρος του δημοκρατικού, προοδευτικού και σύγχρονου πολιτικού μας σχεδίου για την περιβαλλοντική και παραγωγική αναδιάρθρωση της δυτικής Μακεδονίας. Είναι το ζωντανό ιστορικό παράδειγμα πως ολοκληρώνεται ένα δίκαιο, λαϊκό αίτημα, που ξεκίνησε από μια αυτοδιοίκηση από τα κάτω και από τον περιφερειάρχη Θεόδωρο Καρυπίδη, όπου η Κυβέρνησή μας το άκουσε, γιατί με αυτά τα κοινωνικά στρώματα συνομιλεί και αυτά εκπροσωπεί και έτσι το υλοποιεί. Είναι η απάντηση πως ένας Πρωθυπουργός, ο Αλέξης Τσίπρας, τηρεί τις δεσμεύσεις του, τις οποίες έκανε και σαν Αρχηγός της Αξιωματικής Αντιπολίτευσης, αλλά και σαν Πρωθυπουργός, συμμετέχοντας στο συνέδριο της δυτικής Μακεδονίας πριν από λίγους μήνες. Άκουσα σήμερα από την Αντιπολίτευση υπονοούμενα για την πιθανότητα κατάργησης αυτού του μέτρου για τη δυτική Μακεδονία, δηλαδή αυτού του νομοθετήματος και δεν βλέπω τίποτα άλλο από την επιμονή τους στο παλιό τους σχέδιο, που θέλει να φέρει την ερημοποίηση στη δυτική Μακεδονία. Αυτή η πρόθεσή τους είναι απροκάλυπτη, δεν περνάει και ήδη έχει καταδικαστεί.
Κύριε συνάδελφε, έχετε φτάσει στα εννιά λεπτά.
Τελειώνω, κύριε Πρόεδρε. Εμείς δίνουμε σάρκα και οστά σε αυτά που είναι δίκαια και μας αξίζουν. Ευχαριστώ.
Ευχαριστούμε πολύ. Ο συνάδελφος κ. Ιωάννης Θεοφύλακτος έχει τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, σήμερα έχουμε τα καλά νέα και τα καλύτερα νέα. Τα καλά νέα είναι ότι έχουμε ένα πολύ καλό νομοσχέδιο για τις ενεργειακές κοινότητες και τα καλύτερα νέα αφορούν την περιοχή μας, τον Νομό Κοζάνης, τη δυτική Μακεδονία και το μειωμένο τιμολόγιο. Πριν να ξεκινήσω από τα καλύτερα νέα, θα μου επιτρέψετε να δώσω μια απάντηση πρώτα στον κ. Μανιάτη - θα την ακούσει σίγουρα, αν και δεν είναι εδώ - για αυτή τη σπέκουλα που γίνεται με τη μετοχή της ΔΕΗ, που «την πήραμε και τη ρίξαμε στα τάρταρα», γιατί τη μετράνε από τότε που ήταν στα πιο υψηλά της. Και εξηγούμαι. Ήταν 11,6 ευρώ τον Ιούνιο του 2014 και την παραλάβαμε κάτω από 5 ευρώ τον Ιανουάριο του 2015, δηλαδή η μετοχή είχε πέσει κατά περίπου 55% με 60% επί Νέας Δημοκρατίας. Μην μας λένε ότι τη ρίξαμε στο 1/3. Όντως, από τότε έχει πέσει και άλλο, δηλαδή από τα 4,7 ευρώ είναι τώρα στα 2,5 ευρώ. Έχει πέσει και άλλο και αυτό είναι θέμα, αλλά δεν θα μας χρεώσουν και τη μείωση κατά 60% που έγινε στη δική τους θητεία. Έρχομαι, λοιπόν, κατευθείαν στα καλύτερα νέα. Εκατόν τριάντα τρεις χιλιάδες νοικοκυριά, όπως ανέφερε και ο Υπουργός Ενέργειας κ. Σταθάκης προηγουμένως, θα δουν μείωση στο τιμολόγιό τους της ΔΕΗ στον Νομό Κοζάνης στη δυτική Μακεδονία συν επτά χιλιάδες στη Μεγαλόπολη. Η έκπτωση μεσοσταθμικά αγγίζει το 30%. Ήταν δίκαιο και έγινε πράξη. Γιατί ήταν δίκαιο, κυρίες και κύριοι συνάδελφοι; Έχουμε περιπτώσεις όπου καταναλωτές της ΔΕΗ ζουν και δραστηριοποιούνται κάτω ακριβώς από τα εργοστάσια και τόσα χρόνια, τόσες δεκαετίες ρουφούσαν, ανέπνεαν τον καρκίνο και από πάνω πλήρωναν και ΥΚΩ στον λογαριασμό τους. Τουλάχιστον τώρα θα δουν μια μείωση. Είναι δίκαιο γιατί η περιοχή μας, ο Νομός Κοζάνης, η Φλώρινα, η δυτική Μακεδονία κυριολεκτικά θυσιάστηκαν υπέρ του εξηλεκτρισμού και της ανάπτυξης της χώρας. Ήρθε και η Επιτροπή Περιβάλλοντος πριν λίγους μήνες και επισκέφθηκε την περιοχή μας και τα είδε ιδίοις όμμασι αυτά. Οι δεκαετίες που προηγήθηκαν αποτέλεσαν τον ορισμό της μη αειφόρου ανάπτυξης, γιατί λεηλατήθηκε ο ορυκτός μας πλούτος, χωρίς προστασία του περιβάλλοντος και χωρίς πρόνοια για την τύχη της περιοχής, όταν θα πάψει η λιγνιτική εκμετάλλευση. Κοντεύουμε σε αυτή τη χρονική στιγμή. Βλέπουμε ήδη τα αποτελέσματα. Γι' αυτό χρειαζόμαστε αντισταθμιστικά οφέλη, όπως αυτό που ψηφίζεται σήμερα. Μιλάμε για καταστροφή των υδροφόρων οριζόντων. Μιλάμε για σημαντική ρύπανση του ατμοσφαιρικού αέρα και πλέον μιλάμε και για ραγδαία αύξηση της ανεργίας, καθώς βρισκόμαστε σε ύφεση της λιγνιτικής δραστηριότητας. Ένα επίμονο και ορθό αίτημα του Περιφερειάρχη Δυτικής Μακεδονίας, που είναι και παρών σήμερα εδώ μαζί μας - για να αποδώσουμε τα του Περιφερειάρχη στον Περιφερειάρχη - έγινε δεκτό από όλο το πολιτικό προσωπικό της περιοχής, από τον ΣΥΡΙΖΑ, από τους Βουλευτές, από τον Υπουργό Ενέργειας και πρωτίστως από τον Πρωθυπουργό Αλέξη Τσίπρα και εξαγγέλθηκε από τον ίδιο στο πρώτο αναπτυξιακό συνέδριο που έγινε στη χώρα τον Ιούλιο του 2017. Σήμερα γίνεται πράξη. Είναι ένα σωστό μέτρο, κύριε Υπουργέ. Είναι μια στιγμή - σταθμός στην ιστορία της περιοχής. Όμως, δεν αρκεί για την τόσο ταλαιπωρημένη περιοχή μας. Χρειαζόμαστε και άλλα δομικά μέτρα που θα μας βγάλουν από το τέλμα στο οποίο τείνει να περιέλθει η περιοχή μας. Και είναι χρέος όλων μας να το προλάβουμε. Θα αναφέρω δυο, τρεις προτάσεις, μια και η κουβέντα αφορά τέτοια μέτρα. Είναι ευκαιρία να ξαναδούμε το θεσμικό πλαίσιο του τοπικού πόρου ανάπτυξης. Το 0,5% του τζίρου της ΔΕΗ κατευθύνεται, όπως λέει το άρθρο 20 του ν.2446/1996, σε έργα περιβάλλοντος, υποδομών και ανάπτυξης. Αυτό το τρίπτυχο είναι ο ορισμός της αειφόρου ανάπτυξης. Όμως, οι υπουργικές αποφάσεις που εξεδόθησαν στηριζόμενες σε αυτόν τον νόμο εξειδικεύουν τα αναπτυξιακά έργα με τέτοιο τρόπο που έχουμε εκτροπή και είχαμε εκτροπή, ιδίως τα προηγούμενα χρόνια και τις προηγούμενες δεκαετίες - γιατί τώρα κλείνουμε είκοσι συναπτά έτη εφαρμογής του τοπικού πόρου ανάπτυξης - σε μη αειφόρες και μη βιώσιμης ανάπτυξης δραστηριότητες. Είναι ευκαιρία να ξαναδούμε τις υπουργικές αποφάσεις. Κατά τη γνώμη μου ως νομικού αγγίζουν τα όρια της αντισυνταγματικότητας, γιατί εκφεύγουν από τη νομοθετική εξουσιοδότηση του άρθρου 20 του ν.2446. Είναι ευκαιρία να τα δούμε έτσι, ώστε να λυθούν τα χέρια και της Περιφέρειας Δυτικής Μακεδονίας και των δημάρχων των ενεργειακών δήμων, για να κατευθύνουν αυτά τα κονδύλια μόνο σε έργα βιώσιμης ανάπτυξης. Επίσης, ένα ομόφωνο αίτημα των ενεργειακών δήμων, του Περιφερειάρχη Δυτικής Μακεδονίας και όλων των Βουλευτών - μάλιστα είχαμε καλέσει και τους Βουλευτές της Αξιωματικής Αντιπολίτευσης οι οποίοι συναίνεσαν - να διατεθεί ένα ποσοστό από τα έσοδα των πλειστηριασμών αδιάθετων δικαιωμάτων εκπομπών ρύπων άνθρακα για τη δημιουργία θέσεων εργασίας στους πέντε ενεργειακούς δήμους. Η παρουσία μάλιστα των Βουλευτών της Αξιωματικής Αντιπολίτευσης - τυχαίνει και είναι παρόντες - δείχνει ότι αποτελεί συνολικό αίτημα της περιοχής. Θέλουμε να το ξαναδεί η Κυβέρνηση, γιατί οι περιοχές μας μπαίνουν σε ένα τέλμα. Σίγουρα βοηθάει το μειωμένο τιμολόγιο, αλλά θέλουμε να δούμε και άλλα δομικά μέτρα. Και περιμένουμε φυσικά όλα ανεξαιρέτως τα κόμματα της Αντιπολίτευσης να ψηφίσουν την τροπολογία αυτή για το μειωμένο τιμολόγιο στη δυτική Μακεδονία και στη Μεγαλόπολη.
Γιατί μόνο στη Μεγαλόπολη;
Όσον αφορά το νομοσχέδιο, επειδή ο χρόνος περνά και έχουν αναφερθεί τόσο η εισηγήτριά μας όσο και οι περισσότεροι συνάδελφοι αναλυτικά, θα πω μόνο, απαντώντας και στον κ. Δένδια, που είπε: «Τίποτα σπουδαίο δεν κάνετε σήμερα, κάτι αστικούς συνεταιρισμούς που τα λέει και ο Αστικός Κώδικας. Απλώς βάζετε εκεί δύο, τρεις λεξούλες και αυτό είναι όλο». Θα του αναφέρω τι είπε - ας διαβάσει ή ας θυμηθεί τα Πρακτικά από τη συνάντηση των φορέων - εκπρόσωπος περιβαλλοντικής οργάνωσης: «Το νομοσχέδιο αυτό για τις ενεργειακές κοινότητες ανήκει στο νομικό πλαίσιο που μακροπρόθεσμα θα κάνει τη σημαντική διαφορά για τη χώρα μας στον ενεργειακό τομέα». Σίγουρα μιλάμε για καλά και σημαντικά νέα. Η δική μου γνώμη είναι ότι στην εποχή της ενεργειακής μετάβασης στην οποία εισερχόμαστε, το νομοσχέδιο αυτό θα αποτελέσει τον οδικό χάρτη, ώστε η μετάβαση αυτή να γίνει με δημοκρατικό τρόπο, δηλαδή με συμμετοχή των πολιτών και των ΟΤΑ. Αυτό είναι, κυρίες και κύριοι συνάδελφοι, το κομβικό στις ενεργειακές κοινότητες, ότι μας βάζει όλους στο παιχνίδι, μας βάζει συμμέτοχους στον ενεργειακό τομέα, τους πολίτες, τα σωματεία εργαζομένων και κυρίως τους ΟΤΑ, όπου εκπροσωπούνται και οι πολίτες άμεσα. Ακόμα και νοικοκυριά και μικρές επιχειρήσεις ή φτωχά νοικοκυριά, που δεν μπορούν να επενδύσουν στον ενεργειακό τομέα, πλέον, με την εικονική αυτοπαραγωγή, που είναι πολύ σημαντική, ανοίγει ο δρόμος και γι' αυτούς με τις κατάλληλες πολιτικές να χτυπήσουμε την ενεργειακή φτώχεια. Κλείνοντας, να πω - είχα ετοιμάσει τις απαντήσεις μου στον κ. Δένδια για τον νόμο Κατσέλη, αλλά πέρασε ο χρόνος, τις ανέφερε, όμως, ο Υπουργός κ. Σταθάκης - και πάλι ότι είναι ένα πολύ σημαντικό νομοσχέδιο, μας κάνει όλους συμμέτοχους και μέρος της ενεργειακής μετάβασης. Καλώ όλα τα κόμματα να υπερψηφίσουν το νομοσχέδιο και ειδικά την τροπολογία που αφορά το μειωμένο τιμολόγιο στη δυτική Μακεδονία και στη Μεγαλόπολη. Ευχαριστώ πολύ.
Ευχαριστούμε, κύριε συνάδελφε. Ο συνάδελφος κ. Νικόλαος Συρμαλένιος έχει τον λόγο.
Ευχαριστώ, κύριε Πρόεδρε. Να ξεκινήσω εκφράζοντας ιδιαίτερη χαρά και τιμή αφού παραβρίσκεται και ο Περιφερειάρχης Δυτικής Μακεδονίας στη σημερινή μας συνεδρίαση. Προ ολίγου ήταν παρούσα και ολόκληρη η ηγεσία του Υπουργείου. Ο Αναπληρωτής Υπουργός μόλις έφυγε. Αυτό το νομοσχέδιο πραγματικά είναι ένα νομοσχέδιο καινοτόμο, πρωτοποριακό και ανοίγει δρόμους για την ενεργειακή πολιτική στη χώρα μας. Το νομοσχέδιο και ο νόμος θα αποδώσουν πολλά οφέλη στον ενεργειακό σχεδιασμό της χώρας. Και αυτό, γιατί πρώτον, υπηρετεί τη βιώσιμη ανάπτυξη με παραγωγή καθαρής ενέργειας. Η βιώσιμη ανάπτυξη αποτελεί συστατικό στοιχείο της ανάπτυξης που εμείς οραματιζόμαστε, μιας ανάπτυξης δίκαιης κοινωνικά και οικολογικά, ενός μοντέλου παραγωγικής ανασυγκρότησης της χώρας διαφορετικού από αυτό που μας οδήγησε στη χρεοκοπία, από αυτό, δηλαδή, που ζήσαμε τις προηγούμενες δεκαετίες. Δεύτερον, γιατί ενεργοποιεί από τα κάτω, συμβάλλοντας και στο νέο παραγωγικό μοντέλο, τους απλούς πολίτες, τους τοπικούς φορείς, την τοπική αυτοδιοίκηση, μικρές και μεσαίες επιχειρήσεις. Τρίτον, απευθύνεται κυρίως στις ανανεώσιμες πηγές ενέργειας, με συνέπεια την ήπια περιβαλλοντική παρέμβαση. Τέταρτον, συμβάλλει στην εξοικονόμηση ενέργειας. Πέμπτον, εντάσσεται στην προώθηση της κοινωνικής και αλληλέγγυας οικονομίας, βασικό πυλώνα της αναπτυξιακής διαδικασίας της χώρας, κατά τη δική μας αντίληψη. Πολύ σημαντικό στοιχείο είναι ότι αυτοί που θα συμμετάσχουν στις ενεργειακές κοινότητες είναι ταυτόχρονα και παραγωγοί και καταναλωτές. Επίσης, καθοριστικό στοιχείο για την τοπική ανάπτυξη αποτελεί η συμμετοχή στον ενεργειακό σχεδιασμό των τοπικών φορέων. Ειδικότερα για τα νησιά - γιατί μιλήσαμε πολύ για τη δυτική Μακεδονία, να πούμε και κάτι για τα νησιά - οι ενεργειακές κοινότητες μπορούν να ενισχύσουν αποφασιστικά την ενεργειακή αυτάρκεια των νησιών, ενώ μπορεί να έχουν πολλαπλές εφαρμογές κυρίως με τη χρήση των ανανεώσιμων πηγών ενέργειας στις μονάδες αφαλάτωσης του νερού, που, όπως ξέρετε, αυτές οι μονάδες αφαλάτωσης είναι ενεργοβόρες εγκαταστάσεις. Άρα, μπορούν να εξοικονομήσουν σημαντικό κόστος ενέργειας μέσα από τη χρήση των ανανεώσιμων πηγών. Επίσης, μπορούν να έχουν σημαντικές εφαρμογές και στη συμπαραγωγή, φυσικά, ηλεκτρικής και θερμικής ενέργειας. Ταυτόχρονα, η ενεργοποίηση των ενεργειακών κοινοτήτων στα νησιά μπορεί και πρέπει να αποτελέσει ισχυρό αντίβαρο στα εγκεκριμένα από τις προηγούμενες κυβερνήσεις φαραωνικά αιολικά πάρκα. Ο κ. Μανιάτης τον Δεκέμβριο του 2013 ενέκρινε τους περιβαλλοντικούς όρους για τέσσερα τεραστίων διαστάσεων αιολικά πάρκα στην Άνδρο, Τήνο, Πάρο και Νάξο. Αμφισβητήθηκαν αυτές οι αποφάσεις και ακόμη βρίσκονται σε εκκρεμότητα στο Συμβούλιο της Επικρατείας. Αυτές, λοιπόν, οι ενεργειακές κοινότητες μπορούν πραγματικά να αποτελέσουν ένα ισχυρό αντίβαρο σε αυτά τα σχέδια, τα οποία διεκδικούμε να μην προχωρήσουν, αφού πέραν της αναμενόμενης απόφασης του ΣτΕ, είναι σε εξέλιξη και το νέο χωροταξικό για τις ανανεώσιμες πηγές ενέργειας, που ελπίζουμε ότι θα επαναπροσδιορίσει τους όρους αδειοδότησης και εγκατάστασης των αιολικών πάρκων και γενικότερα της αιολικής ενέργειας. Επιπλέον, σημαντικό για τα μικρά νησιά κάτω των τριών χιλιάδων εκατό κατοίκων είναι το ότι ο ελάχιστος αριθμός για τη σύσταση της ενεργειακής κοινότητας είναι ο αριθμός «2». Μικρός αριθμός κατοίκων, ελάχιστος αριθμός για να συστήσεις ενεργειακή κοινότητα και είναι σωστό. Τέλος, τα οικονομικά κίνητρα και τα μέτρα στήριξης μαζί με την εφαρμογή του ενεργειακού συμψηφισμού θα αποτελέσουν σημαντικό παράγοντα ώθησης για τη λειτουργία και την επέκταση αυτών των ενεργειακών κοινοτήτων. Εδώ θα ήθελα σε ένα σημείο να προσέξουμε ως Υπουργείο Ενέργειας, έτσι ώστε να υπάρχει ένα ευέλικτο θεσμικό πλαίσιο συνεργασίας των ενεργειακών κοινοτήτων με φορείς τύπου ΔΕΗ ανανεώσιμες ή ΚΑΠΕ με άλλους φορείς του δημοσίου, έτσι ώστε οι προγραμματικές συμβάσεις που μπορούν να γίνουν για τη στήριξη προγραμμάτων των ενεργειακών κοινοτήτων να μην είναι δυσκίνητες και γραφειοκρατικές, αλλά να είναι ευέλικτες, για να έχουν ταχύτητα και αποτελεσματικότητα. Κλείνοντας, θέλω να πω ότι η μοναδική μου ανησυχία δεν είναι η έξοδος της Κυβέρνησης από την κυβέρνηση, όπως ισχυρίστηκε ο κ. Σκρέκας στην εισήγησή του ή όπως αναμένει και η Νέα Δημοκρατία κάθε χρόνο αγωνιωδώς την έξοδο αυτής της Κυβέρνησης, αλλά η μοναδική μου ανησυχία είναι αυτός ο νόμος να εφαρμοστεί. Να μη μείνει δηλαδή απλώς ως ένα κείμενο στο ΦΕΚ, αλλά το Υπουργείο να ξεκινήσει ταυτόχρονα μια καμπάνια στήριξης του νόμου - αν θέλετε, επικοινωνιακής τακτικής - έτσι ώστε, επειδή ακριβώς η κοινωνία μας δεν είναι εθισμένη να λειτουργεί με τέτοια παραγωγικά πρότυπα, να μπορέσει να μπει μπροστά, να το μάθει και ο τελευταίος Έλληνας πολίτης και να μπορέσει να λειτουργήσει προς αυτήν την κατεύθυνση. Ξεκινώντας από τις πολυκατοικίες, από τα χωριά, από τους αγρότες και σε όλα τα επίπεδα μπορεί πραγματικά να αποτελέσει έναν πυλώνα αποφασιστικού ενεργειακού σχεδιασμού. Ευχαριστώ πολύ.
Ευχαριστούμε, κύριε συνάδελφε. Από ό,τι βλέπω, η συνάδελφος κ. Θεοπεφτάτου δεν είναι εδώ. Επομένως, συνεχίζουμε με την κ. Κοζομπόλη. Ορίστε, κυρία συνάδελφε, έχετε τον λόγο.
Η βασική ιδέα του σχεδίου νόμου που συζητάμε σήμερα, κυρίες και κύριοι συνάδελφοι και κύριε Υπουργέ, είναι να υπάρξει ένα νομικό πλαίσιο που να κατοχυρώνει την ίδρυση και λειτουργία αστικών συνεταιρισμών που θα παράγουν, θα αποθηκεύουν ή θα διαχειρίζονται ενέργεια. Αυτοί οι συνεταιρισμοί θα βασίζονται στην αρχή του συνεργατισμού και θα αναπτύξουν επενδυτικά σχέδια και εγχειρήματα στον ενεργειακό τομέα των ανανεώσιμων πηγών ενέργειας. Η χώρα μας έχει την ιδιαιτερότητα της σχετικής ένδειας παραδοσιακών ενεργειακών πηγών κάρβουνο και πετρέλαιο. Όμως, το παραδοσιακά συγκριτικό της μειονέκτημα, ο μεγάλος ορεινός της όγκος - σε ποσοστό περίπου 83% είναι μη καλλιεργήσιμος - και το νησιωτικό σύμπλεγμα με τα τριακόσια κατοικημένα νησιά και τις παραπάνω από οκτώ χιλιάδες και πλέον βραχονησίδες, αποτελεί ένα τεράστιο συγκριτικό πλεονέκτημα στην εποχή μας ως προς τη δυνατότητα ανάπτυξης ανανεώσιμων πηγών ενέργειας. Χρειαζόμαστε υψόμετρο για το νερό, υψόμετρο για τον αέρα και τα διαθέτουμε και τα αξιοποιούμε. Έτσι, το παλαιό μειονέκτημα που έστελνε τον κόσμο στη μετανάστευση εξακόσια χρόνια - και προ Χριστού κιόλας - έχει μετατραπεί σε συγκριτικό πλεονέκτημα. Φυσικά, υπάρχουν αρκετά κοιτάσματα λιγνίτη, το οποίο είναι σχετικά φτωχό ενεργειακό υλικό σε σχέση με τον άνθρακα που πάνω του στηρίχθηκε η ανάπτυξη της χώρας μας τα τελευταία πενήντα χρόνια. Μάλιστα, διεκδικούσε τη δεύτερη ή τρίτη θέση στην παραγωγή ηλεκτρικής ενέργειας στην Ευρωπαϊκή Ένωση, με περίπου πενήντα εκατομμύρια τόνους τον χρόνο, με πρώτη τη Γερμανία και μετά την Ελλάδα και την Τσεχία. Όμως, αυτά τα ορυκτά κοιτάσματα είναι πεπερασμένα και όσο λιγότερο χρησιμοποιούνται, τόσο περισσότερο μπορούν να διατηρηθούν. Πάντως δεν μπορούν να ξεπεράσουν το τέλος αυτού του αιώνα και πολύ νωρίτερα για τη χώρα μας. Εδώ, λοιπόν, σ' αυτό το σημείο έρχονται οι ενεργειακές κοινότητες να παίξουν έναν σημαντικό ρόλο, γιατί τα μικρά ή μεγαλύτερα έργα για τις ανανεώσιμες πηγές ενέργειας που υπονοεί το συγκεκριμένο εγχείρημα, λόγω του μικρού τους μεγέθους δεν θα μπουν στο επενδυτικό ραντάρ των μεγάλων επιχειρήσεων. Έχουν, όμως, αποδεδειγμένη απόσβεση πέντε, έξι χρόνια. Άρα, μια απόσβεση της τάξης του 15% -17% που είναι εξαιρετικά υψηλή, προσδίδει ένα σημαντικό δυναμικό στις τοπικές κοινωνίες, αφού θα είναι ένα έσοδο σε βάθος εξηκονταετίας. Είναι σημαντικό ότι το νομοσχέδιο προβλέπει ότι για να διατηρηθεί ο τοπικός χαρακτήρας των ενεργειακών κοινοτήτων τίθενται ορισμένοι όροι που αφορούν στη σχέση των μελών τους. Τουλάχιστον το «50% + 1» των μελών θα πρέπει να σχετίζονται με τον τόπο στον οποίο βρίσκεται η έδρα της ενεργειακής κοινότητας και, συγκεκριμένα, τα φυσικά πρόσωπα - μέλη να έχουν πλήρη ή ψιλή κυριότητα ή επικαρπία σε ακίνητο το οποίο βρίσκεται εντός της περιφέρειας της έδρας της ενεργειακής κοινότητας ή να είναι δημότες σε δήμους της περιφέρειας αυτής, ενώ τα νομικά πρόσωπα να έχουν την έδρα τους εντός της περιφέρειας της έδρας της ενεργειακής κοινότητας. Επίσης, στο συγκεκριμένο νομοθέτημα - σχέδιο νόμου τώρα - ορίζεται ανώτατο ποσοστό που μπορεί να έχει κάθε μέλος. Ανεξάρτητα από το συνεταιριστικό ποσοστό - μερίδιο που θα έχει κάθε μέλος, θα έχει μόνο μια ψήφο. Εξίσου σημαντικό είναι ότι δίδονται συγκεκριμένα οικονομικά κίνητρα και μέτρα στήριξης των ενεργειακών κοινοτήτων, έτσι ώστε να προχωρήσει αυτό το εγχείρημα. Και έτσι τώρα η ενεργειακή κοινότητα που θα συσταθεί, αυτή η συγκεκριμένη συνεταιριστική οργάνωση, θα μπορεί να παράγει, να αποθηκεύει, να ιδιοκαταναλώνει, να πωλεί ρεύμα. Θα μπορεί να διαχειριστεί τη μεταφορά ηλεκτρικής ενέργειας, να προμηθεύει υβριδικά - πολύ σημαντικό και πρωτοπόρο - ή ηλεκτροκίνητα αυτοκίνητα για τα μέλη της, να αναπτύσσει δίκτυο διανομής, να αναπτύσσει υποδομές εναλλακτικών καυσίμων, να προσελκύει κεφάλαια για την αξιοποίηση των ανανεώσιμων πηγών ενέργειας, να συντάσσει μελέτες, να διαχειρίζεται προγράμματα, να παρέχει συμβουλές στα μέλη της για τέτοιου είδους προγράμματα, να ενημερώνει, να εκπαιδεύει, να δρα για την υποστήριξη - κάτι που είναι πολύ σημαντικό - ευάλωτων καταναλωτών που ζουν κάτω από το όριο της φτώχειας, ανεξάρτητα από το αν είναι μέλη ή όχι της ενεργειακής κοινότητας. Επίσης, σημαντικό στοιχείο του χαρακτήρα αυτών των ενεργειακών κοινοτήτων είναι ότι το όποιο πλεόνασμα από την χρήση τους δεν διανέμεται στα μέλη, αλλά 10% πηγαίνει στη δημιουργία τακτικού αποθεματικού και το υπόλοιπο διατίθεται για τους σκοπούς της ενεργειακής κοινότητας, με απόφαση της Γενικής Συνέλευσης των μελών. Εν κατακλείδι, το συγκεκριμένο σχέδιο νόμου που συζητάμε σήμερα είναι ένα σημαντικό εργαλείο που θα συμβάλει τόσο στην παραγωγική ανασυγκρότηση της χώρας όσο και στην οικοδόμηση ενός νέου, διαφορετικού μοντέλου από εκείνο που μας οδήγησε στην χρεοκοπία. Και αυτό είναι πολύ σημαντικό Πριν ολοκληρώσω θα ήταν παράλειψή μου να μην αναφερθώ στην πολύ σημαντική τροπολογία που κατατέθηκε από το Υπουργείο Περιβάλλοντος, με την οποία προβλέπεται ότι θα υπάρξει μείωση στους λογαριασμούς της ΔΕΗ από 22% έως 27% για τα νοικοκυριά του Δήμου Μεγαλόπολης και της δυτικής Μακεδονίας. Οι μειώσεις είναι πολύ σημαντικό ότι θα ισχύσουν αναδρομικά από την 1η Ιανουαρίου. Είναι μια μικρή ανταπόδοση, ένα μικρό αντίδωρο, μια πράξη ευγνωμοσύνης για τις περιβαλλοντολογικές επιπτώσεις που υφίστανται οι κάτοικοι των περιοχών αυτών όπου η ανάπτυξη των ενεργειακών αυτών πόρων ωφέλησε τα μέγιστα όλη την ελληνική οικονομία. Σας ευχαριστώ.
Σας ευχαριστώ, κυρία συνάδελφε. Ο συνάδελφος κ. Γεώργιος Δημαράς έχει τον λόγο.
Ευχαριστώ, κύριε Πρόεδρε. Επειδή εδώ πρέπει να γίνεται και διάλογος οφείλω μια απάντηση στο συνάδελφο κ. Θεοχαρόπουλο, ο οποίος λείπει βέβαια, που με κάλεσε να απολογηθώ για την οικολογική, περιβαλλοντική πολιτική της Κυβέρνησης. Και πράγματι έχω να απολογηθώ: Οι Οικολόγοι Πράσινοι και εγώ συμμετέχοντας στην Κοινοβουλευτική Ομάδα του ΣΥΡΙΖΑ από αυτόν τον χώρο νομίζω ότι έχουμε συμβάλει και έχουν γίνει από αυτή την Κυβέρνηση πολλά πράγματα για το περιβάλλον και για την προστασία της φύσης, που δεν γίνονταν επί εικοσαετίες ή και περισσότερο. Να θυμίσω τις περιοχές «NATURA», εκατόν τρεις νέες περιοχές «NATURA», το νομοσχέδιο για τους φορείς διαχείρισης προστατευόμενων περιοχών, που έρχεται τώρα και τους δασικούς χάρτες που ήταν κάτω από το 1% όταν παραλάβαμε και σε έναν χρόνο ολοκληρώθηκαν στο 36%, έγινε η ανάρτησή τους και στο μεγαλύτερο μέρος τους έχουν ήδη κυρωθεί κιόλας. Να πω επίσης για τον νόμο για την κοινωνική οικονομία, για την κυκλική οικονομία, για τον νόμο της ανακύκλωσης, για την πλαστική σακούλα και ένα σωρό άλλα πράγματα. Βεβαίως εμείς οι Οικολόγοι Πράσινοι θα θέλαμε και άλλα πολλά, αλλά δεν είναι οι Οικολόγοι Πράσινοι που έχουν το 50%, ούτε η κοινωνία είναι έτοιμη ακόμη να δεχθεί αυτές τις οικολογικές ιδέες. Δυστυχώς, χρειαζόμαστε πάρα πολλή δουλειά. Τώρα έρχομαι από την Επιτροπή Περιβάλλοντος για τη διαχείριση των ιχθυοαποθεμάτων και εκεί είδαμε πόσο δύσκολα είναι τα πράγματα. Πρέπει να συνειδητοποιήσουμε ότι έχουν πεπερασμένα όρια και ο πλανήτης και οι θάλασσες και ότι οι πόροι είναι συγκεκριμένοι και πρέπει να τους διαχειριστούμε με τον πιο σοφό αλλά και ελέγξιμο τρόπο και με ένα σχέδιο. Ο κ. Μανιάτης έθεσε κάποια θέματα λέγοντας ότι το πρόβλημα της χώρας είναι η Κυβέρνηση, δεν είναι η οικονομία και ότι στις μικρομεσαίες επιχειρήσεις στη Ρουμανία έβαλαν φόρο 3%. Επειδή εγώ έχω σχέση με τη Ρουμανία, γιατί είχα δουλειές εκεί ως επαγγελματίας, ξέρω ότι οι μισθοί των δημοσίων υπαλλήλων στη Ρουμανία είναι 200 με 300 ευρώ τον μήνα. Ξέρω ότι το δημόσιο χρέος της Ρουμανίας είναι πάρα πολύ μικρό σε σχέση με αυτό της χώρας μας. Το δημόσιο χρέος της χώρας μας είναι το δεύτερο μεγαλύτερο στον κόσμο, 181% του ΑΕΠ. Ξέρετε τι σημαίνει αυτό; Μόνο για τα επιτόκια θέλουμε πρωτογενή πλεονάσματα 3,5%. Αυτό το δημόσιο χρέος δεν το έκανε η σημερινή Κυβέρνηση. Το παρέλαβε 320 δισεκατομμύρια και κάπου εκεί είναι ακόμα και σήμερα. Μάλιστα, το ΠΑΣΟΚ το άφησε στα 2000 και η Νέα Δημοκρατία στην πενταετία από τα 200 το πήγε 301. Επομένως, καλό είναι να μετράμε τα λόγια μας εδώ και να κάνουμε μια αυτοκριτική, να μη γινόμαστε τόσο επιθετικοί. Να κατανοούμε, να συνεννοούμαστε, για να πάμε παραπέρα. Για το συγκεκριμένο νομοσχέδιο έχω πει και στις επιτροπές ότι κινείται στη λογική της οικολογίας, της αποκέντρωσης, της οικονομικής δημοκρατίας και της αειφορίας. Όπως είπαμε, με το νομοσχέδιο επιχειρείται ένα ακόμα βήμα αλλαγής στο κυρίαρχο μοντέλο ανάπτυξης, όσο βέβαια το επιτρέπουν οι οικονομικές και πολιτικές συνθήκες στη χώρα μας και διεθνώς. Είναι ένα ακόμα βήμα και συνέχεια του πρόσφατου νόμου για την ανακύκλωση, την κυκλική οικονομία, αλλά και του περσινού νόμου για την κοινωνική και αλληλέγγυα οικονομία. Το νομοσχέδιο παρεμβαίνει στην κρίσιμη ανάγκη αντιμετώπισης της κλιματικής αλλαγής, με αύξηση των ΑΠΕ - των ανανεώσιμων πηγών ενέργειας - και σταδιακή απεξάρτηση από τα ορυκτά καύσιμα. Καθιστά, επίσης, το ενεργειακό σύστημα πιο βιώσιμο και ανεξάρτητο, αφού ενισχύει την ντόπια παραγωγή ενέργειας. Δίνει δυνατότητες δραστηριοποίησης των ενεργειακών κοινοτήτων, σε όλη τη γκάμα της παραγωγής ενέργειας από ανανεώσιμες πηγές, σε τοπικό επίπεδο. Στην κατεύθυνση αυτή θεωρώ ιδιαίτερα σημαντικό ότι λήφθηκαν υπ' όψιν οι προτάσεις που κατέθεσαν οι φορείς, όπως να μεγαλώσει το όριο - που το έκανε με τροπολογία ο Υπουργός - της παραγωγής από ΑΠΕ από τα 500ΚW στο 1MW και να λυθεί, επίσης, το θέμα αποθήκευσης της παραγόμενης ενέργειας. Ενισχύει ακόμα την τοπικότητα στην οικονομία και περιορίζει τις αποστάσεις μεταξύ παραγωγής και κατανάλωσης. Τούτο μειώνει κατά πολύ και τις απώλειες ενέργειας κατά τη μεταφορά. Πολλές φορές αυτές οι απώλειες είναι το 50% της παραγόμενης ενέργειας. Ο τοπικός σχεδιασμός μπορεί να βασιστεί στους διαθέσιμους φυσικούς πόρους, στη σύνθεση του πληθυσμού - αστικές, ημιαστικές ή αγροτικές περιοχές - και στα ιδιαίτερα χαρακτηριστικά του περιβάλλοντος και στο διαθέσιμο αρχικό κεφάλαιο. Παράδειγμα, σε μια κτηνοτροφική περιοχή μπορεί να γίνει μια επένδυση σε βιοαέριο, σε μια αμιγώς αγροτική περιοχή ή δασική με αρκετή ανεργία μια επένδυση σε βιομάζα, σε μια αστική περιοχή με χαμηλού εισοδήματος κατοίκους παθητικά ηλιακά συστήματα. Για μας τους Οικολόγους είναι θετικές οι προβλέψεις για τον δημοκρατικό συνεταιριστικό χαρακτήρα των ενεργειακών κοινοτήτων. Τούτο κατοχυρώνεται με τη ρύθμιση «ένα μέλος - μία ψήφος» και ανώτατο όριο συμμετοχής 20% για κάθε συμμετέχοντα. Το νομοσχέδιο συμβάλλει έτσι στην αποκέντρωση, στην ενίσχυση της οικονομικής και τοπικής δημοκρατίας, αλλά και στη συμμετοχή του πολίτη στη διαχείριση οικονομικών και ενεργειακών ζητημάτων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Ποιοι μπορεί να είναι μέλη σε έναν ενεργειακό συνεταιρισμό; Είναι θετικό το ότι μπορούν να συμμετέχουν όλοι όσοι συμμετέχουν ενεργά στην οικονομική και κοινωνική ζωή του τόπου, απλοί πολίτες, ιδιωτικές επιχειρήσεις, κοινωνικές επιχειρήσεις, αλλά και φορείς τοπικής αυτοδιοίκησης. Μπορούμε, λοιπόν, να πούμε ότι η λογική του νομοσχεδίου είναι σε αντιμονοπωλιακή κατεύθυνση, αφού η παραγωγή ενέργειας πλέον δεν θα περιορίζεται μόνο σε πολύ μεγάλες επιχειρήσεις, αλλά θα γίνεται και από συνεργατικά σχήματα με τη συμμετοχή της τοπικής αυτοδιοίκησης. Κρίσιμο είναι το θέμα της προσέλκυσης κεφαλαίων όχι μόνο από ίδιους πόρους των μετόχων, αλλά και από ευρωπαϊκά προγράμματα, συνεταιριστικές τράπεζες και εταιρείες συμμετοχών. Προς την κατεύθυνση αυτή, θα ήθελα να υποβάλω μερικές προτάσεις. Να ρυθμιστούν θέματα σχετικά με τη δυνατότητα των ΟΤΑ να συμμετέχουν σε επενδύσεις μέσω ενεργειακών κοινοτήτων και να εξασφαλίζουν δανειακά κεφάλαια. Επίσης, να κατοχυρωθεί η δυνατότητα απόδοσης από τους ΟΤΑ του ισχύοντος τοπικού τέλους ΑΠΕ για τη χρηματοδοτική ενίσχυση των ενεργειακών κοινοτήτων στις οποίες συμμετέχουν, να κατοχυρωθεί η προτεραιότητα εξέτασης από τη ΡΑΕ αιτημάτων από ενεργειακές κοινότητες αλλά και χρηματοδοτήσεων από ΕΣΠΑ, με πρώτη προτεραιότητα τις νησιωτικές περιοχές. Συντομεύω, κύριε Πρόεδρε. Ήθελα να πω ακόμα, τελειώνοντας, ότι αξίζει να ληφθεί υπ' όψιν και με ανάλογους νόμους και ρυθμίσεις να δοθεί η μέγιστη προτεραιότητα σε προγράμματα ενεργειακής εξοικονόμησης μέσα από τη θωράκιση των κτηρίων, κατοικιών, δημόσιων κτηρίων και παραγωγικών χώρων, με γενναία χρηματοδότηση και αξιοποίηση όλων των διαθέσιμων πόρων αλλά και φορολογικά κίνητρα. Επίσης, πρέπει να λυθούν με ταχείς ρυθμούς οι εκκρεμότητες που υπάρχουν για τη δυνατότητα αυτοπαραγωγής με μικρές ανεμογεννήτριες, να δοθούν κατάλληλα φορολογικά, χρηματοδοτικά ή άλλα κίνητρα και για οικογενειακές επιχειρήσεις. Πρέπει, λοιπόν, να κινηθούμε σε τρεις άξονες: ο ένας άξονας είναι η εξοικονόμηση ενέργειας σε κτήρια, μεταφορές, γεωργία, βιομηχανία. Δεύτερος άξονας είναι η ενεργειακή αυτάρκεια, τουλάχιστον όσον αφορά την ηλεκτρική ενέργεια και απεξάρτηση από ορυκτά καύσιμα, με την ανάπτυξη των ΑΠΕ. Ο τρίτος άξονας είναι η αποκέντρωση στην παραγωγή ενέργειας, με συμμετοχή μικρών και μεσαίων παραγωγών και κυρίως συνεργατικών σχημάτων. Το νομοσχέδιο είναι απολύτως θετικό. Δεν μπορώ να κατανοήσω ποια θα είναι τα επιχειρήματα κάποιου για να μην το ψηφίσει.
Ευχαριστώ, κύριε συνάδελφε. Τον λόγο έχει ο κ. Παναγιώταρος, Κοινοβουλευτικός Εκπρόσωπος της Χρυσής Αυγής.
Ευχαριστώ, κύριε Πρόεδρε. Χθες το βράδυ έλαβε χώρα μια ιδιαίτερα ενδιαφέρουσα εκδήλωση. Ομιλητής ήταν ο αξιότιμος κ. Κρις Σπύρου, μεγάλη μορφή της ελληνικής ομογένειας στην Αμερική, μέγας λομπίστας, ο οποίος μια ζωή αγωνιζόταν και αγωνίζεται για τα συμφέροντα του ελληνισμού. Τη δύσκολη εκείνη περίοδο στα τέλη του 1990-1991 όταν κατέρρεε η Γιουγκοσλαβία και ερχόταν μπροστά μας το μεγάλο ζήτημα των Σκοπίων, αυτού του μορφώματος, οι διεργασίες που λάμβαναν χώρα ήταν τεράστιες και ειδικότερα του ελληνισμού της Αμερικής, ο οποίος επηρέαζε πάρα πολύ τα πράγματα τότε στην αμερικανική κυβέρνηση. Στην ομιλία του ο κ. Σπύρου χθες είπε πολλά. Κάποια είναι γνωστά, κάποια όχι και σίγουρα θα δει το φως της δημοσιότητας όλο το παρασκήνιο εκείνης της εποχής, με ό,τι αυτό συνεπάγεται. Το σίγουρο είναι ότι ενώ όλοι οι Έλληνες ήταν ενωμένοι, μια γροθιά - σχεδόν όλοι οι Έλληνες μάλλον, γιατί πάντοτε υπήρχαν οι θιασώτες της ανεξάρτητης Μακεδονίας, ένα μικρό, ελάχιστο κομμάτι του ελληνικού λαού - και η πολιτική ηγεσία τότε βροντοφώναζε ότι επ' ουδενί δεν θα υπάρχει η λέξη «Μακεδονία» σε αυτό το κρατίδιο των Σκοπίων, όταν και αν ανεξαρτητοποιηθεί, ως διά μαγείας μια μέρα, μόλις ήταν να αρχίσουν οι διαπραγματεύσεις, ο τότε Πρωθυπουργός κ. Μητσοτάκης, με πολύ ωραίο τρόπο πέρασε το «Πρώην Γιουγκοσλαβική Δημοκρατία της Μακεδονίας», μια ονομασία που εμπεριείχε στεγνά τη λέξη «Μακεδονία». Και από τότε άρχισαν να καταρρέουν όλα, ας μην κοροϊδευόμαστε. Ήταν μια ακόμα προδοσία της πολιτικής ηγεσίας, από τις πολλές, πάρα πολλές που έχει δει το νεότερο ελληνικό κράτος: Είτε με τα τερτίπια που έγιναν στη Συνθήκη της Λωζάνης, όπου μόνος του ο Ελευθέριος Βενιζέλος πέρασε κάποιες άκρως αρνητικές για τον ελληνισμό συμφωνίες, είτε αργότερα για τη Βόρειο Ήπειρο, η οποία απελευθερώθηκε τρεις φορές από τους βορειοηπειρώτες και τον ελληνικό στρατό και τρεις φορές παρεδόθη πίσω. Είτε όταν έδιναν στα μουλωχτά ένα νησί από τα Επτάνησα, το νησί Σάσων, είτε ακόμα το 1974 όταν ακούγαμε το «Η Κύπρος είναι μακριά» όταν οι αρχηγοί των επιτελείων δεν έστειλαν ούτε τα υποβρύχια ούτε τα Phantom ούτε τίποτε απολύτως. Είτε, όταν έστελναν τα αρματαγωγά πίσω όταν έφθαναν στην Κύπρο, όταν το 1996 βιώναμε μια ακόμα μεγάλη, τεράστια υποχώρηση του ελληνισμού, έναν εξευτελισμό με όσα συνέβαιναν στα Ίμια, όταν ολόκληρος ο ελληνικός λαός επιθυμούσε να φθάσουμε μέχρι τέλους, αλλά για μια ακόμα φορά στην Κυβέρνηση βρίσκονταν κάποιοι πολύ «μικροί», οι οποίοι έλεγαν «να πούμε ότι τη σημαία την πήρε ο αέρας», κ.λπ. Ήταν το 1996 όταν παραδίδαμε στους Τούρκους στεγνά τον Οτσαλάν. Είναι οι προδοσίες των μνημονίων, του ανεκδιήγητου Τζέφρυ Παπανδρέου και τα όσα μνημόνια ακολούθησαν μετά, απέναντι σε όλα όσα ήθελε ο ελληνικός λαός, αλλά που συνεχώς τον τουμπάριζαν οι πολιτικές ηγεσίες, καθώς και όλα αυτά που συνέβαιναν με δολιότητα, με τη δολιότητα του Παπακωνσταντίνου, με τη χάλκευση των οικονομικών στοιχείων και οδήγησαν την πατρίδα μας εδώ που βρισκόμαστε. Το αποκορύφωμα των προδοσιών και της απογοήτευσης του ελληνικού λαού ήταν το δημοψήφισμα του 2015, όπου η συντριπτική πλειοψηφία των Ελλήνων αποφάσισε κάτι και την επόμενη μέρα αυτοί οι οποίοι το οργάνωσαν, βρίσκονταν σε μια εντελώς διαφορετική γραμμή. Αυτές τις μέρες ξαναήλθε στο προσκήνιο ένα φάντασμα από το χρονοντούλαπο της ιστορίας, ο κ. Μάθιου Νίμιτς, αυτή η νυφίτσα, το τσιράκι του Σόρος και των διαφόρων μη κυβερνητικών οργανώσεων, ο οποίος πέραν αυτών που πρεσβεύει, τι είπε ορθά - κοφτά και «άδειασε» επί της ουσίας και την ελληνική Κυβέρνηση και όλους; «Δεν έχουμε κάτι καινούργιο να προτείνουμε. Ξαναφέραμε στο προσκήνιο τις παλιές προτάσεις για την ονομασία των Σκοπίων, όπου όλες ήταν ή το στεγνό «Μακεδονία» ή το «Άνω Μακεδονία» ή το «Δίπλα Μακεδονία» ή το «Πέρα Μακεδονία» ή το «Νέα Μακεδονία» ή τέλος πάντων οτιδήποτε εμπεριέχει, όμως, το «Μακεδονία»». Τίποτε απολύτως. Ούτε μία νέα πρόταση, παρ' ότι έχουν προταθεί πολλές. Αφού θέλουν τόσο πολύ σύνθετες ονομασίες, θα μπορούσε να ονομαστεί «Το Κράτος δίπλα από τη Μακεδονία». Θα μπορούσατε να ονομάσετε τα Σκόπια erga omnes, αφού όλοι το λέτε και το χρησιμοποιείτε ως περισπούδαστοι ή οτιδήποτε άλλο, που φυσικά δεν θα εμπεριέχει επ' ουδενί τον όρο «Μακεδονία». Βλέπουμε ότι όλοι οι θιασώτες και οι υποστηρικτές ενός άλλου προδοτικού σχεδίου, του σχεδίου Ανάν, ξαναβγαίνουν στην επιφάνεια, στην επικαιρότητα, προεξέχοντος του κ. Κοτζιά, όπου και τότε στο σχέδιο Ανάν ήταν στην πρώτη γραμμή του «ναι» για ένα ακόμα ξεπούλημα της πατρίδας μας. Ακούσαμε διάφορους. Ήταν ο κ. Κατρούγκαλος που είπε σε μια συνέντευξη ότι πρέπει να επικρατήσει η λογική του συναισθήματος, όταν τον ρώτησαν αν πρέπει να γίνει δημοψήφισμα, γιατί στο δημοψήφισμα θα επικρατήσει το συναίσθημα απέναντι στη λογική. Έτσι είπε. Βέβαια, είναι σίγουρο ότι ο Παύλος Μελάς, οι Μακεδονομάχοι, ο Μέγας Αλέξανδρος πολύ παλαιότερα και γενικότερα όλοι οι Έλληνες που μεγαλούργησαν χιλιάδες χρόνια τώρα, ποτέ δεν έβαλαν τη λογική πάνω από το συναίσθημα. Έβαζαν τη λογική στην υπηρεσία του συναισθήματος. Επειδή ο ελληνικός λαός είναι πανέξυπνος, εφευρετικός και ικανός, πάντοτε είχε τα καλύτερα αποτελέσματα όταν έβαζε πριν και πάνω απ' όλα το συναίσθημα και τη φιλοπατρία του. Έτσι τσάκισαν και τους κομιτατζήδες κατά τη διάρκεια του μακεδονικού αγώνα και στους βαλκανικούς αγώνες του ΄12 και του ΄13 όπου η Ελλάδα διπλασιάστηκε, γιατί το συναίσθημα, η φιλοπατρία, υπερίσχυσε της οποιασδήποτε λογικής. Τσάκισαν τους κομιτατζήδες, των οποίων τα αλυτρωτικά όνειρα και τον σοβινισμό εξυπηρετούν με έμμεσο ή άμεσο τρόπο όλοι όσοι υποστηρίζουν σύνθετη ονομασία. Όσοι δηλώνετε δεξιοί συμπορεύεστε μ' αυτούς που διαχρονικά επιθυμούσαν ή ανεξάρτητη Μακεδονία ή πλέον πιο κεκαλυμμένα τα Σκόπια να ονομάζονται με κάποια ορολογία που να εμπεριέχει το «Μακεδονία». Λένε οι διάφοροι συμβιβαστικοί κύκλοι της ελληνικής πολιτικής σκηνής και όλοι όσοι θέλουν να μας πείσουν ότι πρέπει να δεχτούμε έναν έντιμο - όπως τον λένε - συμβιβασμό. Αυτοί οι έντιμοι συμβιβασμοί μάς έχουν οδηγήσει εδώ, σ' αυτήν την κατάσταση που βρισκόμαστε, είτε σε εθνικά είτε σε οικονομικά είτε σε άλλα ζητήματα. Λένε - και χρησιμοποιούν σαν επιχείρημα - ότι έχουμε χάσει το παιχνίδι, ότι όλη η γη αποκαλεί τα Σκόπια σκέτα «Μακεδονία» και ότι εμείς δεν μπορούμε να κάνουμε κάτι γι' αυτό. Δυστυχώς, βγήκαν αυτές τις μέρες κάποια άρθρα και σήμερα υπάρχουν διάφοροι επιχειρηματικοί κύκλοι που λένε ότι η συμφωνία με τη γείτονα χώρα, ασχέτως με ποιο όνομα, θα γίνει και θα βοηθήσει τις μπίζνες, τις όποιες μπίζνες κάνουν ή θέλουν να κάνουν ή έχουν σκοπό να κάνουν. Αγαπητοί κύριοι θιασώτες της συμβιβαστικής λύσης, το πρόβλημα κατ' αρχάς το έχουν οι Σκοπιανοί πρωτίστως, διότι σ' αυτό το κρατίδιο η αλβανική μειονότητα σε λίγο θα είναι πλειονότητα και θα ξεπεράσει το 50% του πληθυσμού. Αυτήν τη μειονότητα ουδόλως την ενδιαφέρει πώς θα ονομαστούν τα Σκόπια. Το μόνο που τους ενδιαφέρει είναι να αποσχιστούν απ' αυτό το κρατίδιο και να ενσωματωθούν με την Αλβανία και το Κοσσυφοπέδιο για να εκπληρώσουν αυτό το όραμα της Μεγάλης Αλβανίας για το οποίο αγωνίζονται σχεδιασμένα, οργανωμένα και απ' ό,τι φαίνεται βρίσκονται σε καλό δρόμο. Ό,τι και να προτείνουμε στα Σκόπια σαν ελληνικό κράτος - ότι και να προτείνετε, γιατί εσείς είστε στη διοίκηση - είναι σίγουρο ότι θα το δεχτούν προκειμένου να ενταχθούν στο ΝΑΤΟ και έτσι να πάρουν μια παράταση ζωής. Γιατί κάποια πράγματα δεν πρόκειται να αλλάξουν, όπως η μοίρα αυτού του κρατιδίου. Το παιχνίδι που μας λένε ότι είναι χαμένο, το χάνει κάποιος μόνο όταν το εγκαταλείπει πλήρως. Και επειδή δεν έχουμε σκοπό εμείς σαν Χρυσή Αυγή - και από ό,τι φαίνεται τεράστιο κομμάτι του ελληνικού λαού - να το εγκαταλείψουμε, το παιχνίδι δεν χάνεται. Το έχουμε ξαναπεί και το ξαναλέμε: Όλη η γη να αναγνωρίσει τα Σκόπια με την ονομασία «Μακεδονία», αν δεν το κάνει η Ελλάδα, έχουν πρόβλημα επιβίωσης. Όχι, όμως, απλά να μην το κάνουμε, αλλά να το εφαρμόσουμε πιστά σε όλα τα επίπεδα. Τίποτα να μην περνάει εντός της ελληνικής επικράτειας το οποίο να αναφέρει τα Σκόπια ως «Μακεδονία», ή ως «Άνω Μακεδονία» ή ως «Κάτω Μακεδονία» ή ως «δίπλα Μακεδονία» ή ως οτιδήποτε άλλο. Και όταν λέμε οτιδήποτε, εννοούμε οτιδήποτε: Ούτε σκοπιανά διαβατήρια να έρχονται εδώ, που υποτίθεται ότι τους βάζουν ένα αυτοκόλλητο οι τελωνιακοί στα σύνορα, το οποίο πλέον δεν το βάζουν καν, ούτε τα αυτοκίνητά τους να εισέρχονται εντός της ελληνικής επικράτειας, όπου πλέον έχουν στις πινακίδες τους το «ΜΚ» σε μόνιμη θέση - όχι απλά σε αυτοκόλλητο - ούτε τιμολόγια για τις business που κάνουν διάφοροι είτε για εξαγωγή, είτε για εισαγωγή να αναφέρουν τη λέξη «Μακεδονία» κ.λπ. Και όχι μόνο αυτά, αλλά εάν έχουμε σθεναρή στάση σαν κράτος απέναντι και σε αυτούς που κάνουν business στα Σκόπια με το όνομα «Μακεδονία», αλλά στην Ελλάδα κάνουν business χωρίς να αναφέρουν τα Σκόπια ως «Μακεδονία», και τους πιέσουμε - γιατί οι business είναι πάνω από όλα για πάρα πολλούς - και αν βάλουμε το ζύγι τα δέκα εκατομμύρια Ελλήνων, όσο και αν έχουμε πληγεί από τα μνημόνια, είναι σε πολύ - πολύ καλύτερη μοίρα από το κρατίδιο των δυόμισι εκατομμυρίων Σκοπιανών όπου η αγοραστική τους ικανότητα είναι πολύ - πολύ μικρότερη. Και αυτοί οι οποίοι θέλουν να κάνουν business, θα το λάβουν πολύ σοβαρά υπόψιν τους. Να μην ξεχνάμε, εξάλλου, όταν είχε γίνει το εμπάργκο απέναντι στην Ολλανδία και την Αγγλία, τι θετικότατα αποτελέσματα και τι πόνο είχε προκαλέσει σε αυτούς που έκαναν business και ήθελαν να επιβάλουν το δικό τους σοβαρότατο ζήτημα. Θα ήθελα να κάνω μια πολύ μικρή αναφορά και στον ρόλο της ελλαδικής Εκκλησίας, η οποία πήρε μια πολύ σωστή απόφαση, ότι, δηλαδή, δεν πρέπει να αναγνωριστούν τα Σκόπια ως «Μακεδονία». Καλά μέχρι εδώ. Όμως, κάπου παρακάτω έλεγαν, «Εάν γίνει κάτι διαφορετικό, θα το δούμε, δεν νομίζουμε ότι έχουμε θέση να παρέμβουμε». Τα λόγια πρέπει να συνοδεύονται και από έργα. Και τα έργα είναι τα συλλαλητήρια και οι λαοσυνάξεις όπως γίνονταν στο παρελθόν, όπου η Εκκλησία ήταν στη πρώτη γραμμή, όπως ήταν και στο παρελθόν, κατά τη διάρκεια του Μακεδονικού αγώνα όπου οι παπάδες βρίσκονταν στην πρώτη γραμμή. Σαν επίλογο όλων αυτών των θεμάτων σε αυτό το σοβαρότατο ζήτημα που απασχολεί όλο και περισσότερους ευτυχώς, παρά το ότι το ξεκινήσατε από πολύ χαμηλά, από έναν λαό απογοητευμένο, φαίνεται ότι την Κυριακή αυτός ο λαός θα σας διαψεύσει με το συλλαλητήριο που γίνεται στη Θεσσαλονίκη όπου αναμένονται εκατοντάδες χιλιάδες κόσμου, αλλά και στο συλλαλητήριο που οργανώνεται στο Αίγιο από τον Σεβασμιότατο Μητροπολίτη Αιγιαλείας και Καλαβρύτων Αμβρόσιο στις 11.00 το πρωί όπου και εκεί χιλιάδες πολιτών της περιοχής θα συρρεύσουν. Ό,τι και να κάνετε, όσο θα υπάρχουν κάποιοι που δεν θα δεχτούν ποτέ τον συμβιβασμό σας, στο τέλος θα χάσετε. Ευχαριστώ πάρα πολύ.
Ευχαριστούμε, κύριε συνάδελφε. Τον λόγο έχει ο συνάδελφος κ. Ιωάννης Σηφάκης.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι - για να θυμηθούμε ποιο νομοσχέδιο συζητάμε σήμερα - είμαι ιδιαίτερα ευτυχής που συμμετέχω σήμερα στη νομοθέτηση για την εφαρμογή της κοινωνικής οικονομίας στον ενεργειακό τομέα με την προώθηση της ενεργειακής δημοκρατίας στην παραγωγή και εξοικονόμηση ενέργειας, της τοπικότητας, της συμμετοχής των τοπικών κοινωνιών, των περιφερειακών ΟΤΑ, των συνεργασιών πολιτών που ζουν και έχουν συμφέροντα στην περιφέρεια. Είναι νομοθέτηση ακριβώς συμβαδίζουσα με το αξιακό φορτίο, με την πολιτική φυσιογνωμία, με τις αξίες μας για τη διάχυση της χρήσης των παραγωγικών μέσων, των παραγωγικών δυνατοτήτων, των κινήτρων στους πολλούς, για την ενεργό συμμετοχή των πολιτών και των θεσμών των πιο κοντινών στον πολίτη, των Οργανισμών Τοπικής Αυτοδιοίκησης, των ΔΕΥΑ, των ΤΟΕB σε συνέργειες για την παραγωγή ή την εξοικονόμηση ενέργειας. Ακριβώς η διαφορετική αντίληψη αυτής της Κυβέρνησης για τη δίκαιη ανάπτυξη σε όφελος των πολλών, την οδήγησε να εισαγάγει την έννοια της κοινωνικής οικονομίας στη χώρα μας και ήδη ενισχύει την κοινωνική οικονομία σε πολλούς τομείς. Δύο τομείς που προσωπικά ασχολούμαι - και με τη σημερινή μου ιδιότητα ως εκπροσώπου μιας αγροτικής περιοχής με πολλούς φυσικούς πόρους - είναι ο τομέας της ενέργειας από τη μία με αυτό το νομοσχέδιο, αλλά και με τα κίνητρα για την ίδρυση ομάδων και οργανώσεων παραγωγών στον αγροτικό τομέα με μικρό σχετικά αριθμό μελών, που επίσης συνιστούν στην πράξη οργανώσεις κοινωνικής οικονομίας. Ενασχολούμενος επαγγελματικά επί δύο δεκαετίες με τις ανανεώσιμες πηγές ενέργειας, αλλά και με την συνδικαλιστική μου ιδιότητα στο παρελθόν της εκπροσώπησης Πανελλήνιου Συνδέσμου Τεχνολογίας Ανανεώσιμων Πηγών Ενέργειας, έχω δει την ανάγκη αυτού του νομοσχεδίου στην πράξη πολλές φορές. Έχω ακούσει δημάρχους, πολίτες, ενώσεις πολιτών να επιδιώκουν τη συμμετοχή σε σχήματα για επενδύσεις σε ανανεώσιμες πηγές ενέργειας και να μην μπορούν να το πράξουν, να μην έχουν κάποια ιδιαίτερα κίνητρα που να τους βοηθούν, που να εξασφαλίζουν την τοπικότητα και την ουσιαστική συμμετοχή τους στη λήψη αποφάσεων. Στην καλύτερη των περιπτώσεων ως τώρα, οι ΟΤΑ, συνήθως καλούντο να παίξουν διακοσμητικό ρόλο με συμβολική συμμετοχή 5% ή 10% σε συνεργασίες με ιδιωτικές εταιρείες, μη έχοντας καμμιά δυνατότητα συμμετοχής σε οποιαδήποτε απόφαση και άρα χωρίς σχεδόν καμμιά ουσιαστική απολαβή στην πράξη. Έχω ακούσει πολίτες σε περιοχές με χωρισμένα ηλεκτρικά δίκτυα να ζητούν λύσεις για να μπορέσουν να συμψηφίσουν την ενέργεια που χρειάζονται στο σπίτι, το ξενοδοχείο ή την επιχείρησή τους. Ως τώρα, δεν υπάρχει αυτή η δυνατότητα. Με το νομοθέτημα αυτό, μέσω της ενεργειακής κοινότητας, μπορούν να αξιοποιήσουν τον εικονικό ενεργειακό συμψηφισμό, το virtual net metering, δίνοντας λύση στο πρόβλημά τους. Ακόμη, όλο αυτό το διάστημα που το νομοσχέδιο ήταν στην διαβούλευση, σε αναμονή της επεξεργασίας του και μέχρι να έρθει σήμερα εδώ, πολλοί πολίτες, εταιρείες, ΟΤΑ, ΔΕΥΑ, είχαν απευθυνθεί σε εμένα, ζητώντας την επιτάχυνση της κατάθεσης και ψήφισης αυτού του νομοσχεδίου για να ενεργοποιηθούν. Είκοσι χρόνια πριν σε χωριό της Πέλλας, στην Παναγίτσα, είχαμε επιχειρήσει επιτυχημένα να ιδρύσουμε εταιρεία με συμμετοχή, κατά προτεραιότητα, των κατοίκων της κοινότητας, αλλά και τη μειοψηφική συμμετοχή τοπικών εταιρειών και της ίδιας της κοινότητας για την ίδρυση στο χωριό τριών μικρών υδροηλεκτρικών σταθμών, που να αξιοποιούν τις υψομετρικές διαφορές ανάμεσα σε αρδευτικές τεχνητές λίμνες για την παραγωγή ενέργειας. Σε αυτήν την προσπάθεια συμμετείχαν εξήντα εννέα κάτοικοι, η κοινότητα και τρεις τοπικές εταιρείες. Οι μικροί υδροηλεκτρικοί αυτοί σταθμοί λειτουργούν ήδη δεκαοχτώ χρόνια πολύ επιτυχημένα. Κάποιοι δήμοι - στη Λέσβο, στην Καρδίτσα, στην Ξάνθη και αλλού - από εικοσαετίας έχουν επενδύσει σε ανανεώσιμες πηγές ενέργειας, στην πλειοψηφία τους με επιτυχημένο τρόπο. Οι άνθρωποι αυτοί, διαβάζοντας σήμερα αυτό το νομοσχέδιο, βλέπουν τον εαυτό τους μέσα σε αυτό, χωρίς τα κίνητρα, που περιέχει αυτό το νομοθέτημα. Όλοι έχουν ταλαιπωρηθεί σημαντικά για να πετύχουν ό,τι πέτυχαν τότε, χαράζοντας την εποχή εκείνη άγνωστα μονοπάτια. Το νομοσχέδιο αυτό επιλύει πολλά θέματα, προτεραιοποιεί αδειοδοτικές διαδικασίες, αφαιρεί κόστη, δίνει δυνατότητες που δεν υπήρχαν. Η διατήρηση της τοπικότητας και όσον αφορά τη συμμετοχή, αλλά και την έδρα, είναι η ουσία που θα εξασφαλίσει τον επιδιωκόμενο σκοπό. Είναι η καρδιά του νομοσχεδίου και η κύρια διαφορά από την υφιστάμενη κατάσταση. Είναι η πολιτική ματιά που συμβαδίζει και με τη διεθνή πρακτική. Θεωρώ πρόδηλο να προσπαθούν και άλλοι, που δεν πληρούν τα κριτήρια της τοπικότητας και της έδρας, να εκμεταλλευθούν τα σημαντικά κίνητρα που παρέχει το νομοθέτημα αυτό. Αυτά εκφράστηκαν και στην συνεδρίαση των φορέων. Αυτό ακριβώς αποδεικνύει ότι τα κίνητρα που παρέχει το νομοσχέδιο, είναι και σοβαρά και θελκτικά. Ακόμη, η συνεργασία, το cluster, πολλών πολιτών για την ίδρυση ενεργειακής κοινότητας, μπορεί να εξασφαλίσει τη σύνδεση της γνώσης, της εμπειρίας κάποιων εξ αυτών με την οικονομική δυνατότητα κάποιων άλλων, εξασφαλίζοντας τη χρηματοδότηση κυρίως μικρών έργων από ανανεώσιμες πηγές ενέργειας. Η επιδιωκόμενη - με πολλές πιθανότητες - συμμετοχή του Ταμείου Παρακαταθηκών και Δανείων στη χρηματοδότηση των ενεργειακών κοινοτήτων - ακόμη και στην περίπτωση μη συμμετοχής ΟΤΑ σε αυτούς - θα ήταν πολύ χρήσιμη και πολύ σημαντική για την επιτυχία αυτού του εγχειρήματος. Η δυνατότητα χρησιμοποίησης, ακόμη, του αναπτυξιακού νόμου και των άλλων αναπτυξιακών εργαλείων, είναι μια σημαντική βοήθεια, που επίσης δίδεται. Προκαλούνται ακόμη οι ΟΤΑ, παράγοντας ενέργεια, να συμβάλουν αποφασιστικά στην αντιμετώπιση της ενεργειακής φτώχειας ευαίσθητων τμημάτων της τοπικής τους κοινωνίας. Με τη χρήση αυτού του νομοσχεδίου μπορεί ένα τοπικό σχήμα, με τη συμμετοχή πολιτών, ΟΤΑ και τοπικών επιχειρήσεων, να ιδρύσουν έναν μικρό υδροηλεκτρικό ή ένα φωτοβολταϊκό σταθμό. Επίσης, μπορεί ένας ΤΟΕΒ ή μία ΔΕΥΑ ή ένας δήμος να εκμεταλλευτεί την υψομετρική διαφορά σε υφιστάμενα αρδευτικά η υδρευτικά δίκτυα για να ιδρύσει, επίσης, ένα μικρό υδροηλεκτρικό έργο. Προϋπόθεση, βέβαια, είναι να τροποποιηθεί και η υπουργική απόφαση του 2011, με ΦΕΚ 518, που δημιουργεί σημαντικά προβλήματα - τις περισσότερες φορές ανυπέρβλητα - στην ίδρυση μικρών έργων. Μπορεί μια ενεργειακή κοινότητα να εκμεταλλευτεί τη βιομάζα από τα κλαδέματα των δένδρων, τα υπολείμματα ξυλείας από τις μονάδες επεξεργασίας ξύλου, από τις εκριζώσεις δέντρων για τις αναδιαρθρώσεις, κάθε μορφής βιομάζα για την παραγωγή ηλεκτρικής και θερμικής ενέργειας. Μια ενεργειακή κοινότητα αγροτών μιας περιοχής θα παράξει ενέργεια και θα συμψηφίσει το ρεύμα της άντλησης νερού για την άρδευση. Ο θεσμός αυτός μπορεί να συμβάλλει, επίσης, σημαντικά και στην εξοικονόμηση ενέργειας. Ακόμη, με την προτεινόμενη τροπολογία επεκτείνεται η δυνατότητα του εικονικού ενεργειακού συμψηφισμού και σε άλλες τεχνολογίες ΑΠΕ, κάτι που είναι πολύ σημαντικό και μπορεί να βοηθήσει και τις ΔΕΥΑ, αλλά και άλλους φορείς, Σημαντική, επίσης, είναι και η τροπολογία, που δίνει έκπτωση στους λογαριασμούς του ηλεκτρικού ρεύματος στους κατοίκους της Περιφέρειας Δυτικής Μακεδονίας και του Δήμου Μεγαλόπολης, για την βελτίωση - όσο είναι δυνατόν - της διαβίωσής τους που έχει επιβαρυνθεί από τη λιγνιτική εξόρυξη και παραγωγή. Είναι, λοιπόν, πολλές οι δυνατότητες αυτού του εγχειρήματος. Η κοινωνία δεν θα υπολογίσει στο ελάχιστο τις μεμψιμοιρίες, τις άστοχες και τραβηγμένες από τα μαλλιά αιτιάσεις της Αντιπολίτευσης, ιδίως της Νέας Δημοκρατίας και της Δημοκρατικής Συμπαράταξης, απέναντι σε ένα καλό νομοθέτημα. Αυτοί που με την παντελή έλλειψη κάθε μεσοπρόθεσμης και μακροπρόθεσμης πολιτικής στις ΑΠΕ, αυτοί που εξυπηρετώντας συγκεκριμένα συμφέροντα κι επιμελητήρια οδήγησαν επί των ημερών τους την ενεργειακή αγορά πολύ κοντά στη χρεοκοπία, αυτοί που επέβαλλαν στον καταναλωτή να βάλει βαθιά το χέρι στην τσέπη κι έπρεπε να έρθει αυτή η Κυβέρνηση και να διασώσει τον λογαριασμό ΑΠΕ στον ΛΑΓΗΕ και να εξορθολογήσει τις πληρωμές των παραγωγών, αυτοί δεν είναι ικανοί ένα καλό, οφθαλμοφανώς καλό, νομοθέτημα, να το υποστηρίξουν χωρίς μεμψιμοιρίες. Η κοινωνία πρέπει να πάρει την «πάσα» και να δημιουργήσει νέες θέσεις εργασίας, να συμμετάσχει στην ενεργειακή δημοκρατία, να εκμεταλλευτεί τους φυσικούς τοπικούς πόρους με σεβασμό στο περιβάλλον, να επωφεληθεί άμεσα από τα κίνητρα που δίνονται για την παραγωγή ενέργειας από ΑΠΕ και να συμβάλει και στην αντιμετώπιση της ενεργειακής φτώχειας. Σας ευχαριστώ.
Ευχαριστώ, κύριε συνάδελφε. Η συνάδελφος κ. Αφροδίτη Θεοπεφτάτου έχει τον λόγο.
Ευχαριστώ, κύριε Πρόεδρε και για την ανοχή σας στην απουσία μου. Κυρίες και κύριοι συνάδελφοι, θα ήθελα κι εγώ να χαιρετήσω αυτό το νομοσχέδιο, που, πραγματικά, αποτελεί τομή για την ενεργειακή πολιτική, δίνοντας κίνητρα στους ΟΤΑ, σε επιχειρήσεις, σε ιδιώτες όχι μόνο να είναι καταναλωτές ενέργειας, αλλά να είναι και παραγωγοί, οι οποίοι είτε θα πωλούν στο δίκτυο είτε θα συμψηφίζουν με το ρεύμα που καταναλώνουν. Είμαστε ακόμα στην αρχή. Νομίζω ότι προχωρώντας αυτό το καινοτόμο σχέδιο, θα συμβάλει και στην καταπολέμηση, αφ' ενός, της ενεργειακής φτώχειας, αλλά θα φανεί στην πορεία και στον εκδημοκρατισμό του χώρου της ενέργειας. Ακόμα θα ήθελα - όπως έκαναν και ορισμένοι προλαλήσαντες - να εξάρω την προσπάθεια του Υπουργείου Περιβάλλοντος ως προς την εξειδίκευση των κινήτρων και των προϋποθέσεων για τις νησιωτικές περιοχές. Όπως γνωρίζουμε όλοι, τα νησιά μας και του Αιγαίου, αλλά και του Ιονίου, έχουν πρόβλημα λειψυδρίας. Αυτός ο τρόπος δίνει μια μεγάλη ανάσα στους μόνιμους κατοίκους, μέσα από επιχειρήσεις ή μέσω των ΟΤΑ ή μέσω ιδιωτών, να συμβάλλουν στην καταπολέμηση του προβλήματος της λειψυδρίας και μέσω αυτού του τρόπου. Σε μας, στην Ιθάκη, οι μόνιμοι κάτοικοι είναι τρεις χιλιάδες και οι τέσσερις αφαλατώσεις, που λειτουργούν στο νησί κοστίζουν - λειτουργικά κι ενεργειακά - γύρω στις 500.000 τον χρόνο. Μιλάμε για υπερβολικό κόστος για το νερό, για το αυτονόητο. Κυρίως, κυρίες και κύριοι συνάδελφοι, θα ήθελα να αναφερθώ σε τέσσερις τροπολογίες, που κατέθεσα σε αυτό το νομοσχέδιο και είναι κυρίως πολεοδομικού περιερχομένου. Η πρώτη, με γενικό αριθμό 1441 και ειδικό 164, αναφέρεται στην παράταση προθεσμίας για έκδοση οικοδομικών αδειών και αδειών δόμησης. Όπως γνωρίζουμε, τα τελευταία χρόνια πολλοί που είχαν καταθέσει φάκελο για να εκδώσουν άδειες, δεν μπόρεσαν τελικά στην πορεία να ολοκληρώσουν τον έλεγχο. Είτε οι πολεοδομίες απογυμνώθηκαν από προσωπικό, είτε οι ίδιοι οι ενδιαφερόμενοι ήταν σε δεινή οικονομική κατάσταση. Προτείνουμε, λοιπόν, να δοθεί προθεσμία μέχρι τις 30-4-2018, εφόσον έχει υποβληθεί φάκελος, να μην επιστραφεί από την πολεοδομία, δηλαδή, και να μπορεί να εκδοθεί μέχρι τις 30-4-2018. Η τροπολογία με γενικό αριθμό 1442 και ειδικό 165 αφορά την παράταση της θητείας των συλλογικών οργάνων. Επίσης, υπάρχει και η τροπολογία με γενικό αριθμό 1443 με ειδικό 166. Και οι δύο τροπολογίες αναφέρονται στην εύρυθμη λειτουργία συλλογικών οργάνων, που απαιτούνται για τη διοίκηση. Πλην, όμως, θα πρέπει οι φορείς να γνωμοδοτήσουν για τη συγκρότησή τους. Οπότε, λόγω αυτής της καθυστέρησης, παρατείνεται η θητεία των προηγούμενων συλλογικών οργάνων, να μπορεί η διοίκηση, δηλαδή, να μην έχει καθυστερήσεις. Τέλος, η τροπολογία με γενικό αριθμό 1445 και ειδικό 168 αφορά την αρμοδιότητα έκδοσης οικοδομικών αδειών και την παράταση ισχύος των οικοδομικών αδειών για τους λόγους που σας είπα πριν. Πολλοί ήδη έχουν εκδώσει την άδειά τους. Δόθηκαν και με προηγούμενη νομοθεσία παρατάσεις, προκειμένου να ολοκληρώσει κάποιος, που είχε τέτοια οικοδομική άδεια, τον σκελετό και τις όψεις, για να μπορεί να πάρει παράταση επ' αόριστον και να το τελειώσει. Δίνεται, λοιπόν, παράταση έως τις 31-12-2020- καταληκτική ημερομηνία - για την ισχύ αυτών των οικοδομικών αδειών. Ακόμη, προκειμένου να εκδοθεί η κοινή υπουργική απόφαση για εγκαταστάσεις του Υπουργείου Εθνικής Άμυνας δίνεται ακόμη μία παράταση. Κύριε Υπουργέ, σας ζητώ να τις κάνετε δεκτές, γιατί νομίζω ότι βοηθάνε πολύ κόσμο.
Ευχαριστούμε, κυρία συνάδελφε.
Κύριε Πρόεδρε, θα ήθελα τον λόγο παρακαλώ.
Παρακαλώ, κύριε Υπουργέ, έχετε τον λόγο.
Ευχαριστώ, κύριε Πρόεδρε. Σχετικά με τις τροπολογίες, που ανέφερε η κ. Θεοπεφτάτου, κάνουμε δεκτές - θα τις πω μία προς μία - τις εξής: Την τροπολογία με γενικό αριθμό 1441, την παράταση, δηλαδή, της έκδοσης των οικοδομικών αδειών μέχρι τις 30-4-2018. Αυτές που έληγαν, δηλαδή, στις 31 Δεκεμβρίου και ήταν ορισμένα τυπικά μόνο, παίρνουν τετράμηνη παράταση για να ολοκληρώσουν. Η υπ' αριθμόν 1442 τροπολογία αφορά τα συλλογικά όργανα και έγινε αποδεκτή. Η τροπολογία με γενικό αριθμό 1443 που, επίσης, αναφέρεται στη συνέχιση της λειτουργίας των επιτροπών και των οργάνων που γνωμοδοτούν για τις υπαγωγές στον νόμο που βρίσκονται σε παραδοσιακό οικισμό, γίνεται, επίσης, αποδεκτή με μία νομοτεχνική. Στην παράγραφο 5 του άρθρου 125 του νόμου, προστίθενται τα εδάφια, αλλάζει η αρίθμηση, και διαγράφονται τα στοιχεία «ε΄» και «στ΄». Είναι μια διαφοροποίηση.
Η τελευταία παράγραφος συμπεριλαμβάνει αυτά τα εδάφια.
Μισό λεπτό. Δεν υπάρχουν α΄, β΄, γ΄ και δ΄, όπως μου επιβεβαιώνουν. Η επόμενη τροπολογία, που γίνεται αποδεκτή, είναι η 1445, που αφορά την παράταση των οικοδομικών αδειών. Φαντάζομαι ότι είναι μια παράταση για την οποία υπάρχει μια γενικότερη συναίνεση στη Βουλή. Υπάρχει επίσης ακόμα μια τροπολογία, που δεν γίνεται αποδεκτή, η 1427 του Βουλευτή κ. Νικολόπουλου, για τις μικρές ανεμογεννήτριες. Δεν διαφωνούμε με το πνεύμα, αλλά ετοιμάζεται νομοθετική ρύθμιση και έκδοση υπουργικής απόφασης, ώστε να υπάρξει επανεκκίνηση της αγοράς των μικρών ανεμογεννητριών. Συγκεκριμένα, θα διεξαχθεί διαγωνιστική διαδικασία ειδικά για τις μικρές ανεμογεννήτριες. Συνεπώς το πρόβλημα θα επιλυθεί καθολικά για όλο τον κλάδο των μικρών ανεμογεννητριών και δεν υπάρχει λόγος να υπάρξει ειδική πρόβλεψη στο συγκεκριμένο νομοσχέδιο μόνο για τις ενεργειακές κοινότητες, θα καλύψει και τις ενεργειακές κοινότητες και τους ιδιώτες που παράγουν με μικρές ανεμογεννήτριες. Ευχαριστώ.
Ευχαριστώ, κύριε Υπουργέ.
Κύριε Πρόεδρε, θα ήθελα τον λόγο για μισό λεπτό σχετικά με τις τροπολογίες.
Ορίστε, έχετε τον λόγο.
Κύριε Υπουργέ, εκ μέρους της Δημοκρατικής Συμπαράταξης καταθέσαμε και μια τροπολογία, η οποία θεωρώ ότι είναι δίκαιη και είμαι βέβαιος ότι μπορείτε να την αποδεχθείτε. Η τροπολογία αυτή λέει το εξής πολύ απλό: Όπως δίνουμε τη δυνατότητα να υπάρχει οικονομική ενίσχυση στους τέσσερις νομούς της περιφέρειας δυτικής Μακεδονίας για τους γνωστούς λόγους, ακόμη και στην Καστοριά και στα Γρεβενά που δεν έχουν λιγνιτικές μονάδες - και είναι σωστό αυτό - , εμείς θέλουμε να επεκταθεί με την ίδια λογική η δυνατότητα να ενισχυθούν οικονομικά τα νοικοκυριά, όχι μόνο στη Μεγαλόπολη, αλλά σε ολόκληρη την Αρκαδία. Δεν λέμε για ολόκληρη την περιφέρεια Πελοποννήσου, στην Αρκαδία κατ' ελάχιστον και στους όμορους δήμους των όμορων περιφερειακών κοινοτήτων.
Και στην Κρήτη.
Όχι, αλλά όπως επαναλαμβάνω δεν υπάρχει λιγνιτική μονάδα στην Καστοριά και τα Γρεβενά και παρ' όλα αυτά...
Ωραία, κύριε Μανιάτη. Το άκουσε ο κύριος Υπουργός και θα δει τι θα κάνει.
...42 ευρώ η μεγαβατώρα, το ίδιο να ισχύσει για την Αρκαδία και τους όμορους δήμους των όμορων περιφερειακών κοινοτήτων. Θα την ξανακαταθέσω, κύριε Πρόεδρε.
Ευχαριστούμε, κύριε Μανιάτη. Κύριε Συρίγο, έχετε τον λόγο για επτά λεπτά και χρόνια σας πολλά!
Ευχαριστώ πολύ, κύριε Πρόεδρε. Κύριοι Υπουργοί, κύριοι συνάδελφοι, θα προσπαθήσω να είμαι σύντομος, ώστε να φύγω με την απορία εάν επιδοκιμάζετε την επάρκεια του λόγου μου ή τη συντομία μου. Το ζήτημα της ενεργειακής επάρκειας ήταν και παραμένει κορυφαίο στις συζητήσεις μας και στις προτεραιότητές μας στα νησιά και ιδιαίτερα στα Κυκλαδονήσια. Η ιδιομορφία του νησιωτικού μικροκλίματος επέβαλλε και επιβάλλει μίαν εξόχως δύσκολη ισορροπία μεταξύ της προστασίας του περιβάλλοντος και της ενεργειακής δραστηριότητας. Κατά τούτο εκτιμώ ότι πλεονεκτεί μεταξύ άλλων το υπό συζήτηση σχέδιο νόμου επίσης και από το γεγονός ότι λαμβάνεται προεχόντως υπ' όψιν η συνταγματική αρχή του άρθρου 101 για τη νησιωτικότητα. Τούτο εμφαντικά τονίζεται στην εισηγητική έκθεση και αποδεικνύεται από τις επιμέρους διατάξεις του νομοσχεδίου. Ενδεικτικά: άρθρο 2 παράγραφος 1γ, άρθρο 3 παράγραφος 1α, άρθρο 6 παράγραφος 3 και 4 και 22. Δι' αυτών επιχειρείται η προσαρμογή του νόμου στη νησιωτική ιδιαιτερότητα, μια προσαρμογή που δεν πρέπει να παραμείνει απλώς «στοχαστική», αλλά να υλοποιηθεί με σύντομα και λελογισμένα βήματα από τη διοίκηση και τους ενδιαφερομένους. Υπό αυτή την έννοια παρουσιάζουν σοβαρό ενδιαφέρον και οι παρατηρήσεις επί του άρθρου 22 της Επιστημονικής Υπηρεσίας της Βουλής. Οι νόμοι ορίζουν το πλαίσιο των ενεργειών της κοινωνίας, ρυθμίζουν τη ζωή μας. Ωστόσο, οι νόμοι από μόνοι τους δεν μπορούν να επιτύχουν τίποτε, αν δεν ενεργοποιηθεί ο πολίτης και δεν λειτουργήσει ορθά και ευέλικτα η διοίκηση. Αυτό είναι το πιο δύσκολο μέρος του δρόμου για την ενεργειακή επάρκεια με σεβασμό στο περιβάλλον. Το υπό συζήτηση σχέδιο νόμου - τομή, όπως επεσήμανε και ο αρμόδιος Υπουργός, θα αποτελέσει πολύτιμο εργαλείο συνδυαζόμενο και με άλλα νομοσχέδια που έχουν ήδη γίνει νόμοι του κράτους και αυτό αποδεικνύει ότι υπάρχει μια λογική στα πράγματα και ένα ευρύτερο σχέδιο. Θα αποτελέσει, λοιπόν, πολύτιμο εργαλείο, που τόσο το έχουμε ανάγκη και στον τομέα της οικονομικής ανάπτυξης. Ευχαριστώ.
Ευχαριστούμε τον κ. Συρίγο. Τον λόγο έχει η κ. Μαρία Αντωνίου. Μετά την κ. Αντωνίου τον λόγο θα πάρει ο κύριος Υπουργός. Ορίστε, κυρία Αντωνίου.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα στην Ολομέλεια το νομοσχέδιο το οποίο εισάγει το θεσμικό πλαίσιο για την ίδρυση και λειτουργία στη χώρα μας των ενεργειακών κοινοτήτων, ενεργειακών συνεταιρισμών, οι οποίοι έχουν ως κύριο τομέα της δραστηριότητάς τους τις Ανανεώσιμες Πηγές Ενέργειας. Είναι ένα νομοσχέδιο το οποίο σε γενικές γραμμές κινείται στη σωστή κατεύθυνση, καθώς εισάγει ένα μοντέλο αρκετά διαδεδομένο σε πολλές χώρες της Ευρώπης, το οποίο μπορεί να έχει εφαρμογή και στη χώρα μας και να συντελέσει στην προώθηση της καινοτομίας στον ενεργειακό τομέα και την ανάπτυξη της ενεργειακής αειφορίας. Χαίρομαι ειλικρινά, κύριοι Υπουργοί, που γίνεστε όψιμα τόσο ευρωπαϊστές, αλλά φυσικά όχι σε όλα τα ζητήματα. Θα ήθελα ωστόσο, να επικεντρωθώ στο άρθρο 18 του παρόντος νομοσχεδίου, το οποίο τροποποιεί τον ν.4178 και επιτρέπει κατά παρέκκλιση κάθε άλλης διάταξης τη χρήση εμπορικών εκθέσεων και εκθεσιακών κέντρων σε περιοχές ζωνών οικιστικού ελέγχου, ΖΟΕ. Κυρίες και κύριοι συνάδελφοι, έχω αποδείξει στην πολιτική μου πορεία ότι πάνω από οποιαδήποτε προσωπική φιλοδοξία και πολιτική σκοπιμότητα βάζω το καλό και το συμφέρον του τόπου μου, της Καστοριάς και των πολιτών της. Δεν θα μπορούσα, λοιπόν, παρά να χαιρετήσω και να υποστηρίξω τη συγκεκριμένη ρύθμιση, η οποία απ' ό,τι φαίνεται μπορεί να εφαρμοστεί και στην περίπτωση του εκθεσιακού κέντρου του Συνδέσμου Γουνοποιών «Προφήτης Ηλίας», το οποίο χτίστηκε επί προηγούμενης κυβέρνησης και η συγκεκριμένη διάταξη μπορεί να δώσει λύση σε ένα πρόβλημα που προέκυψε. Και είναι σίγουρα ένα μέτρο θετικό, παρά τις ρητές και πολλάκις εκπεφρασμένες θέσεις του ΣΥΡΙΖΑ και των στελεχών του κατά του κλάδου της γούνας ή μάλλον του παλιού ΣΥΡΙΖΑ, που είχαν φτάσει στο σημείο να ζητάνε μέχρι και την άμεση κατάργηση του κλάδου του γουνεμπορίου. Εμείς φυσικά ως Νέα Δημοκρατία ανέκαθεν στηρίζαμε με κάθε τρόπο τον κλάδο της γουνοποιίας, που δεν αποτελεί απλά τον κύριο μοχλό οικονομικής ανάπτυξης της Καστοριάς και της Κοζάνης, μια που το νομοσχέδιο έχει γίνει πλέον της δυτικής Μακεδονίας, αλλά και έναν από τους πρώτους εξαγωγικούς κλάδους της χώρας. Και είναι αδιαμφισβήτητο ότι, έπειτα από ενέργειες, που έχουν γίνει κατά καιρούς και ιδιαίτερα επί των ημερών της προηγούμενης κυβέρνησης και τις επίμονες προσπάθειές της, επιλύθηκαν δύσκολα και διαχρονικά ζητήματα που απασχολούσαν τον κλάδο, όπως η κατάργηση του φόρου πολυτελείας στα εγχώρια παραγόμενα προϊόντα που έγινε με την προηγούμενη κυβέρνηση, η απλοποίηση της διαδικασίας αδειοδότησης των μονάδων εκτροφής γουνοφόρων ζώων, η ένταξη του κλάδου των εκτροφέων στον πρωτογενή τομέα. Αυτά έγιναν όλα με την προηγούμενη κυβέρνηση. Η παράταση της προθεσμίας επανεξαγωγής για εμπορεύματα, που περιλαμβάνονται στο πλαίσιο του καθεστώτος ενεργειακής τελειοποίησης. Όμως και η πρόταση που είχαμε κάνει το 2014 στο Υπουργείο Εργασίας για το τοπικό ολοκληρωμένο πρόγραμμα 13 εκατομμυρίων ευρώ, το οποίο, δυστυχώς, δεν ευδοκίμησε γιατί ήρθατε στην Κυβέρνηση εσείς. Σήμερα είναι αλήθεια ότι ο κλάδος της ελληνικής γουνοποιίας διέρχεται μια μεγάλη κρίση. Και είναι πολλά και σημαντικά τα τρέχοντα προβλήματα για τα οποία η Κυβέρνηση και οι αρμόδιοι Υπουργοί δεν φαίνεται να ενδιαφέρονται ούτε να κάνουν κάτι. Η οικονομική δυσπραγία και η βαρύτατη φορολογική και ασφαλιστική επιβάρυνση των μέτρων, που φέρατε έχει οδηγήσει στο κλείσιμο χιλιάδων επιχειρήσεων που δραστηριοποιούνται στον χώρο. Τα εμπόδια και οι δυσκολίες εξαγωγής προς τη Ρωσία, τα capital controls, που λέγατε ότι θα μείνουν για τρεις μήνες κι έχουν περάσει τρία χρόνια. Το ειδικό δασμολογικό καθεστώς με δασμούς που φτάνουν το 30%. Οι δυσκολίες στη χορήγηση visa. Για όλα αυτά τα προβλήματα, κύριοι Υπουργοί της Κυβέρνησης, τι κάνετε αλήθεια; Ή μήπως θεωρείτε ότι η επίλυση ενός διαχειριστικού ζητήματος αρκεί από μόνη της για να στηρίξει ώθηση και αναπτυξιακή προοπτική σε έναν ολόκληρο κλάδο, ο οποίος δαμάζεται από τις πολιτικές και τα μέτρα σας; Θα ήθελα, επίσης, να αναφερθώ στην περίφημη υπουργική τροπολογία την οποία χρησιμοποιείτε μάλλον σαν προεκλογικό τερτίπι για να δώσετε και στον λαό της Περιφέρειας Δυτικής Μακεδονίας κάτι. Είναι μια τροπολογία επί της αρχής θετική. Ωστόσο, παραμένω εξαιρετικά επιφυλακτική. Γιατί λέτε για ενίσχυση από τον κρατικό προϋπολογισμό, αλλά δεν μας λέτε ούτε πότε, ούτε το ακριβές ποσό της ενίσχυσης, ούτε τη διαδικασία, ούτε τα κριτήρια, ούτε το πότε θα δημιουργηθεί, ούτε αν θα χορηγηθεί για έναν χρόνο μόνο, ούτε ποιοι θα το δικαιούνται, ούτε τα ανώτατα και κατώτατα όρια κατανάλωσης που, ενδεχομένως, θα περιλαμβάνει. Θεωρώ ότι μάλλον ένα μέτρο επικοινωνιακού χαρακτήρα της Κυβέρνησης είναι κι αυτό, ένα έκτακτο και προσωρινό επίδομα μάλλον, μόνο και μόνο για να υλοποιήσει πρόχειρα τη σχετική προεκλογική εξαγγελία του Πρωθυπουργού κατά την επίσκεψη στη δυτική Μακεδονία. Δεν λέω, καλό είναι ότι μειώνεται, έστω και λίγο, το ηλεκτρικό ρεύμα. Μάλλον, για τον χρόνο πριν τις εκλογές, φαντάζομαι, θα ισχύσει. Θα το δούμε στην υπουργική απόφαση. Αναρωτηθήκατε, όμως, κύριε Υπουργέ, πότε, ποιος έχει πλέον χρήματα για να πληρώσει το ρεύμα; Στα τρία χρόνια της διακυβέρνησής σας δεν έχει γίνει κανένα έργο στην Περιφέρεια Δυτικής Μακεδονίας. Τρία χρόνια ούτε ένα αναπτυξιακό έργο. Ειδικά στην Καστοριά, τα τρία χρόνια Κυβέρνησης ΣΥΡΙΖΑ - ΑΝΕΛ δεν μπήκε ούτε πέτρα, Υπουργέ μου. Κάποια έργα που ήταν σε εξέλιξη σταμάτησαν. Ο κόσμος φεύγει, οι επιχειρήσεις κλείνουν. Και μην μου πείτε για τον ΤΑP, γιατί εδώ θα γελάσουμε όλοι δυνατά. Να θυμίσω τι ψηφίσατε όταν ήρθε η συμφωνία του TAP στη Βουλή. Και μάλιστα, σύμφωνα με τον πρόσφατο οδικό χάρτη φυσικού αερίου που κατέθεσε ο εισηγητής της Νέας Δημοκρατίας, αφήσατε τη δυτική Μακεδονία εκτός από την απόφαση για παροχή φυσικού αερίου. Εν κατακλείδι, μάλλον το επίδομα για το ηλεκτρικό ρεύμα θα είναι μικρότερο, γιατί μειώνεται, όντως, ο πληθυσμός της δυτικής Μακεδονίας. Στην περιφέρεια, λοιπόν, με το υψηλότερο ποσοστό ανεργίας πανελλαδικά, αντί να δημιουργήσετε θέσεις εργασίας, να δώσετε προοπτική στους νέους της δυτικής Μακεδονίας, εσείς μοιράζετε, όσο προλαβαίνετε, προεκλογικά επιδόματα. Για να το πω ορθότερα, αναδιανέμετε τα χρήματα που τους στερείτε. Από τη μια κόβετε το επίδομα πετρελαίου θέρμανσης κι από την άλλη μειώνετε, για κανένα χρόνο μάλλον, το ηλεκτρικό ρεύμα. Από τη μια τσέπη τους παίρνετε δεκαπλάσια κι από την άλλη επιστρέφετε πολύ λιγότερα και το θεωρείτε επιτυχία. Κλείνοντας, ελπίζω ότι, έστω και όψιμο, το ενδιαφέρον του ΣΥΡΙΖΑ για τη γούνα και στην Καστοριά δεν θα είναι αποσπασματικό ούτε υποκριτικό. Ελπίζω ότι οι φωνές και οι απόψεις των στελεχών σας που ζητούσαν κατάργηση του γουνεμπορίου να έχουν εγκαταλειφθεί οριστικά. Είναι επιτακτική ανάγκη, όχι μόνο για την τοπική κοινωνία της Καστοριάς, αλλά και για την εθνική οικονομία, να ασχοληθούν οι αρμόδιοι Υπουργοί με τα προβλήματα της γουνοποιίας και να δώσουν άμεσες λύσεις στα προβλήματα που απασχολούν τον κλάδο. Καλό το άρθρο 18, αλλά αν δεν συνοδευτεί με πολιτικές και αναπτυξιακά μέτρα που θα δώσουν ώθηση σε έναν από τους κορυφαίους εξαγωγικούς κλάδους της χώρας, το μέτρο αυτό δεν θα είναι περισσότερο από μια σταγόνα στον ωκεανό της ύφεσης και της παρακμής στην οποία έχετε καταδικάσει τη χώρα και τις επιχειρήσεις, πόσω δε μάλλον της περιοχής μας. Σας ευχαριστώ.
Τον λόγο έχει ο Αναπληρωτής Υπουργός κ. Φάμελλος.
Κύριε Πρόεδρε, κύριε Υπουργέ, κυρίες και κύριοι Βουλευτές, δεν ξέρω αν οι χρήσεις γης για το κέντρο γούνας στην Καστοριά είναι μια ένδειξη σοβαρότητας επιτέλους - γιατί τόσα χρόνια μάλλον δεν τη δείχνατε, κυρία Αντωνίου - για την ανάπτυξη του τόπου. Πάντως, αυτό που ξέρω είναι ότι αυτό τον χρόνο που έχω την τιμή να υπηρετώ την Κυβέρνηση από τη θέση του Αναπληρωτή Υπουργού Περιβάλλοντος, το δασικό περίπτερο παραχωρήθηκε στον Περιβαλλοντικό Σύλλογο των Φίλων του Περιβάλλοντος στην Καστοριά, που επίσης τόσα χρονιά δεν είχε γίνει.
Μεγάλο έργο.
Επίσης αυτόν τον χρόνο κατατίθεται σήμερα στη Βουλή το νομοσχέδιο για φορέα της προστατευόμενης περιοχής, με έδρα την Καστοριά, τον οποίον είχατε κλείσει. Νομίζω, τελικά, ότι αυτόν τον χρόνο γίνονται πάρα πολλά πράγματα κι αυτά τα χρονιά γίνονται, επιτέλους, πολλά πράγματα για την Καστοριά και γίνονται πραγματικά και μένουν μόνιμα. Τώρα για αυτό που είπατε ότι εάν το επίδομα αυτό ή αυτή η ενίσχυση είναι προεκλογικό χαρτί και θα μείνει και θα καταργηθεί μετά τις εκλογές, είναι κρίμα να λέτε τις προθέσεις σας φωναχτά στο Βήμα της Βουλής. Κατά το δικό σας σενάριο, θα πάρετε την Κυβέρνηση. Άρα, λοιπόν, παραδεχτήκατε μόλις τώρα ότι θα καταργήσετε το επίδομα αυτό για τους κατοίκους της δυτικής Μακεδονίας;
Κάντε νόμο, όχι ως υπουργική απόφαση.
Δεν θα σας αφήσουμε ένα τέτοιο περιθώριο, γιατί πολύ απλά δεν θα πάρετε την Κυβέρνηση. Εμείς θα είμαστε εδώ και θα είναι σταθερή η ενίσχυση των πολιτών στη δυτική Μακεδονία. Θα σας χαλάσουμε τα σχέδια. Είναι πολύ κρίμα όμως να παραδέχεστε δημόσια ότι σκοπεύετε να πάρετε πίσω αυτό το μέτρο. Αγαπητοί συνάδελφοι, το νομοσχέδιο για τις ενεργειακές κοινότητες που συζητάμε αυτές τις μέρες, αποτελεί ένα μοντέλο ενεργειακής μετάβασης το οποίο βασίζεται στην αποκεντρωμένη παραγωγή και στην κατανάλωση ενεργειακών πόρων και το οποίο θεωρούμε απαραίτητο για την επίτευξη των δεσμεύσεων της χώρας για την παγκόσμια συμφωνία για το κλίμα. Λίγες εβδομάδες μετά την παγκόσμια συνάντηση των ηγετών όλων των χωρών στο Παρίσι, είμαστε υποχρεωμένοι να ξαναπούμε ακόμη μια φορά στο ελληνικό Κοινοβούλιο ότι χρειάζονται πολλά να γίνουν για τη συμφωνία για το κλίμα και ότι υπάρχει ένας παγκόσμιος κίνδυνος, στον οποίο τουλάχιστον δεν έχουμε ακόμα παγκόσμια συμφωνία, αλλά απαιτείται να έχουμε. Χρειαζόμαστε ριζικές και ριζοσπαστικές αλλαγές της πολιτικής και στην Ελλάδα. Διότι μπορεί όλοι να λέμε ότι το κλίμα είναι σημαντικός παράγοντας, παράμετρος της ποιότητας ζωής - είναι το μέλλον των παιδιών μας - , δεν ασκούνται όμως ουσιαστικά πολιτικές υπέρ της αλλαγής του κλίματος και μείωσης των εκπομπών αερίου του θερμοκηπίου. Και γι' αυτό χρειαζόμαστε μεγάλες παρεμβάσεις προφανώς μέσα από τον ενεργειακό σχεδιασμό πρώτα απ' όλα, αλλά και αλλάζοντας την αγροτική παραγωγή, τη διαχείριση απορριμμάτων, τη λειτουργία των κτηρίων, τις μεταφορές, για να προχωρήσουμε εάν θέλετε σε ένα ουσιαστικό και πραγματικό μεγάλο σχέδιο για τον μετριασμό των εκπομπών, κάτι που εμείς μετά την ολοκλήρωση πρόσφατα των συμφωνιών στη σύνοδο των Υπουργών και στο ευρωκοινοβούλιο προτιθέμεθα να κάνουμε και με νομοθετική παρέμβαση. Οφείλουμε, όμως, να πούμε ότι χρειάζεται ταυτόχρονα να γίνουν σημαντικά βήματα και στην προσαρμογή τη ζωής μας και όλων των κοινωφελών ιδιαίτερα δραστηριοτήτων στα θέματα αυτά, γιατί πρέπει να αλλάξουμε ουσιαστικά. Το μοντέλο των ενεργειακών κοινοτήτων δεν είναι καινούριο. Είναι ένα μοντέλο, που έχει εφαρμοστεί στην Ευρώπη. Όμως ολοκληρωμένη θεσμική παρέμβαση είναι αυτή που κάνει η χώρα μας και έχει πιλοτικά χαρακτηριστικά. Και εάν θέλετε, αποτυπώνει και την ουσία τελικά για το τι σημαίνει ευρωπαϊκή πολιτική, τι σημαίνει ευρωπαϊσμός. Τα κόμματα που άσκησαν εξουσία μέχρι τώρα ήταν κατ' επίφαση ευρωπαϊστές. Επί της ουσίας ήταν για δάνεια με αέρα, για offshore εταιρείες, για νταβατζήδες, για παρτάκηδες. Αυτό ουσιαστικά γινόταν. Τώρα, όμως, πρέπει να μπούμε στην ουσία της ευρωπαϊκής πολιτικής και να την αλλάξουμε. Και έχει γίνει αποδεκτό ότι ο ΣΥΡΙΖΑ και αυτή η Κυβέρνηση αλλάζει την ευρωπαϊκή πολιτική, συμμετέχει στην ευρωπαϊκή ατζέντα. Αυτό κάνουμε και με τη σημερινή συζήτηση, η οποία μεταφέρει τον άξονα από τις μονοσήμαντες βιομηχανικές ΑΠΕ - που δημιούργησαν προβλήματα στην Ελλάδα, που δεν τροφοδότησαν το ελληνικό παραγόμενο προϊόν, την ελληνική εργασία, αλλά βάρυναν λογαριασμούς του δημοσίου που πληρώνουμε ακόμα και τώρα εντός κρίσης - σε έναν ουσιαστικό τεχνολογικό και οικονομικό σχεδιασμό με συμμετοχή της κοινωνίας. Και αυτό δεν το κάνουμε μόνο στις ΑΠΕ. Το κάνουμε και στα άλλα ενεργειακά μέσα. Επειδή έγινε η πολύ ουσιαστική τοποθέτηση του κ. Σκρέκα για την ανάγκη της δυτικής Μακεδονίας να έχει αέριο, θέλω να σας πω τι έκανα εγώ ως πολίτης της Θεσσαλονίκης και ο κ. Σκρέκας - υποθέτω - ως πολίτης της Θεσσαλίας τα προηγούμενα χρόνια. Για είκοσι χρόνια βλέπαμε το αέριο να περνάει από τις πόλεις μας αλλά να μην τις τροφοδοτεί. Έπρεπε να έρθει αυτή η Κυβέρνηση για να φέρει παραδείγματος χάριν στη Θεσσαλία, στο Βελεστίνο, στον Τύρναβο, στην Καλαμπάκα που είναι στο νομό σας, στην Ελασσόνα, στον Παλαμά, στην Αγιά, στην Αγχίαλο, στους Σοφάδες - που είναι στον νομό σας - στο Μουζάκι αέριο. Δεν είχαν όλα αυτά τα χρόνια οι κωμοπόλεις της Θεσσαλίας αέριο, ενώ ο αγωγός περνούσε εδώ και είκοσι χρόνια από τη Θεσσαλία.
Όλο «θα». Σχέδιο να δούμε.
Η Καλαμπάκα είναι για 2018, κ. Σκρέκα - εδώ θα είμαστε - και το 2019 είναι οι Σοφάδες. Όπως επίσης, φέτος στη Θεσσαλονίκη είναι ο Τρίλοφος, το Πλαγιάρι, ο Χορτιάτης, το Φίλυρο, η Μεσήμβρια. Η Μεσήμβρια - φανταστείτε - φιλοξενούσε το σταθμό μείωσης πίεσης του αερίου, αλλά δεν είχε πρόσβαση στο αέριο. Αυτή ήταν η πολιτική που ασκούνταν μέχρι τώρα στην Ελλάδα. Όμως, τα Βασιλικά, το Ρύσιο, η Χαλάστρα, τα Κουφάλια, ο Λαγκαδάς, η Μηχανιώνα, η Επανομή θα έχουν αέριο το 2018. Αυτή είναι η ουσιαστική πολιτική της αποκέντρωσης - εάν θέλετε - που υλοποιούμε εμείς. Με το νομοσχέδιο των ενεργειακών κοινοτήτων εισάγουμε τα εργαλεία για να αναπτυχθούν τελικά και να διανεμηθούν βιώσιμες μορφές ενέργειας, οι οποίες θα παράγονται τοπικά και θα είναι πολιτικές χαμηλού άνθρακα πλέον. Στοχεύουμε στο να αναπτύξουμε μια ουσιαστική συζήτηση και στο κοινοβούλιο για την οικονομία του χαμηλού άνθρακα ή θα έλεγα για την οικονομία του μηδενικού άνθρακα. Και βέβαια εδώ από τη μεριά μας δεν βάζουμε μόνο τις ανανεώσιμες πηγές ενέργειας, τη συμπαραγωγή, τις βιώσιμες μεταφορές. Βάζουμε τη συζήτηση για το κτήριο και για τη βιώσιμη αστική κινητικότητα. Και πρέπει να έρθει και στη Βουλή για να συζητήσουμε ουσιαστικά για τέτοιες δράσεις. Και έτσι οι ενεργειακές κοινότητες μπορούν ξεκινήσουν και να εφαρμόζονται από μια πολυκατοικία με ένα μικρό φωτοβολταϊκό μέχρι μια μεγάλη συμπαραγωγή και την ηλεκτροκίνηση. Αυτή είναι η διαφορά της δικής μας άποψης, ότι τώρα πια δεν μιλάμε για επενδύσεις σε μία, αν θέλετε, μεγάλη κλίμακα που δεν αγγίζει την πραγματική κοινωνία και ίσως και σε υπηρεσίες περισσότερο. Αυτή είναι και η ουσιαστική διαφορά στο παραγωγικό μοντέλο. Οι επενδύσεις που είναι πίσω από τις ενεργειακές κοινότητες είναι επενδύσεις του πραγματικού προϊόντος και είναι επενδύσεις, που ταυτόχρονα αφήνουν συγκεκριμένο αποτύπωμα της εργασίας και συνδέονται και με την επίλυση του προβλήματος της ενεργειακής φτώχειας. Άρα και κοινωνικό θέμα επιλύουμε και πρόσβαση στην ενέργεια που είναι κοινωνικό αγαθό και δεν εξασφαλίζονταν μέχρι τώρα, αλλά δημιουργούμε και την οικονομία του πραγματικού προϊόντος και λύνουμε και προβλήματα διαχείρισης αιχμής και βάσης στη ζήτηση ενέργειας. Και επιστρέφει το όφελος στην κοινωνία, επιστρέφει στον παραγωγό και δεν το παίρνουν διάφοροι ως υπεραξία να το πάνε σε offshore, όπως συνέβαινε σε δικές σας κυβερνήσεις. Και δίνεται η ευκαιρία στους πολίτες να συμμετέχουν σε επιχειρήσεις, αλλά και στην αυτοδιοίκηση και έτσι λέξεις που χρησιμοποιήθηκαν στο παρελθόν, το ομολογώ, όπως ο δημογραφικός προγραμματισμός, τώρα αποκτούν την πραγματική τους ουσία, γιατί δεν δόθηκε πρόσβαση πραγματικά στην ανάπτυξη. Και, ξέρετε, αυτές είναι οι πραγματικές αλλαγές που ξέρω ότι πονάνε πολύ τους νεοφιλελεύθερους. Οι αλλαγές στην πραγματική οικονομία και στο κοινωνικό σώμα, που καταλαβαίνει ο πολίτης ότι μπορεί να παράγει, να έχει δικαίωμα παραγωγής, να έχει δικαίωμα πρόσβασης στο προϊόν και να έχει και όφελος άμεσα και οικονομικό και κοινωνικό είναι οι πραγματικές δημοκρατικές αλλαγές, που σας ενοχλούν. Γιατί αυτές τις αλλαγές, και γι' αυτό τις αποδεχόσαστε, δεν μπορείτε να τις πάρετε πίσω. Είναι σαν τις αλλαγές που κάνουν τα αναπτυξιακά συνέδρια, που ποτέ δεν σκεφτήκατε να κάνετε. Δηλαδή να πάτε στους τόπους, να μιλήστε με τους πολίτες τοπικά, να αναδείξετε την αξία της αυτοδιοίκησης τοπικά, κάτι που προσπαθήσατε να το σταματήσετε βάζοντας κομματικές παρωπίδες. Ζητήσατε από την αυτοδιοίκηση με κομματική εντολή να μην συμμετέχει σε ένα συνέδριο για την ανάπτυξη του τόπου και όλοι οι αυτοδιοικητικοί σας γύρισαν την πλάτη. Αυτή είναι η ουσία της πολιτικής. Έτσι αλλάζει η Ελλάδα πραγματικά και σας πονάνε αυτές οι αλλαγές γιατί δεν γυρίζουν εύκολα πίσω. Αυτή η συζήτηση γι' αυτό το νομοσχέδιο, παρ' ότι το αποδέχεστε όλοι και δεν μπορείτε να το αρνηθείτε, κάνει μια αλλαγή στο επίπεδο της κοινής ευθύνης. Καταλαβαίνει ο πολίτης ότι είναι συνυπεύθυνος, αλλά είναι συνυπεύθυνος στο να παίρνει και αποφάσεις. Γιατί μέχρι τώρα στερούταν ο πολίτης το δικαίωμα των αποφάσεων για την ενέργεια, έμενε πολύ μακριά από αυτόν και για άλλα, αν θέλετε, περιβαλλοντικά αγαθά. Και μικραίνει την κλίματα των έργων και βελτιώνει και την κοινωνική αποδοχή. Και είναι προφανές ότι αυτές οι αλλαγές δεν είναι συμβατές με το αξιακό υπόβαθρο της Νέας Δημοκρατίας ιδιαίτερα, στην οποία όμως δυστυχώς προσαρτήθηκε και το ΠΑΣΟΚ όντας και αυτό νεοφιλελεύθερο τα τελευταία χρόνια. Είναι αλλαγές οι οποίες αλλάζουν το δημοκρατικό μοντέλο της παραγωγής. Εφαρμόζουν τη συνεταιριστικότητα στην πραγματική της κλίμακα όχι τους συνεταιρισμούς, που φαλιρίσατε με τα «δικά σας παιδιά» και τους κομματάρχες, αλλά συνεταιρισμοί που θα κρίνονται από τους ίδιους τους πολίτες και θα αξιολογούνται στην παραγωγή, γιατί αφορά τη δική τους κατανάλωση και το δικό τους πορτοφόλι, άρα θα γίνουν συμμέτοχοι στον έλεγχο των ενεργειακών συνεταιρισμών. Και βέβαια αλλάζουμε αρκετά και στη νησιωτικότητα, μια νησιωτικότητα η οποία πρώτα απ' όλα υποστηρίζεται με τη δική μας πολιτική παρέμβαση στο συμβούλιο Υπουργών, που αξιοποίησε 500 εκατομμύρια ευρώ για τη διασύνδεση των νησιών, κάτι που οι προηγούμενες ηγεσίες των Υπουργείων Περιβάλλοντος δεν διεκδίκησαν για την Ελλάδα και για τα νησιά. Το διεκδικήσαμε τώρα, ξεκινήσαμε από τον Φεβρουάριο του 2017 και μαζί το κερδίσαμε με τον Υπουργό, με το συμβούλιο Υπουργών, ενώ ταυτόχρονα δημιουργεί και μια άλλη άποψη για το τι αυτοδιοίκηση θέλουμε. Θέλουμε αυτοδιοίκηση η οποία να συμμετέχει και να έχει πραγματική συμμετοχή στην πολιτική και στον μετασχηματισμό και της ενεργειακής παραγωγής και της οικονομικής παραγωγής. Αυτή η ουσία της περιφερειακής ανάπτυξης είναι που θα κρατήσει την Ελλάδα με μια ουσιαστική παραγωγική ανασυγκρότηση στον δίκαιο άξονα της προοπτικής και της προόδου και για την Ελλάδα και για την Ευρώπη. Και, πλέον, έχουμε πολίτες μέσα σε αυτήν την παραγωγή, πίσω από αυτό το νομοσχέδιο, που πλέον γίνονται και ενεργοί πολίτες. Δεν συμμετέχουν μόνο στην απόφαση για το ενεργειακό κόστος, για το ενεργειακό μέσο, αλλά και για την ενεργειακή παραγωγή. Συμμετέχουν σε μια απόφαση για το περιβάλλον του τόπου, για τη δική τους ζωή και για την οικονομική παραγωγή όλου του τόπου. Και αυτό μπορεί να γίνει σε ένα ολόκληρο νησί, αλλά μπορεί να γίνει και σε πολύ μικρότερη κλίματα. Αυτήν την ουσιαστική αλλαγή διακυβέρνησης ήρθα να αναδείξω, αν θέλετε, στη δική μου τοποθέτηση. Μια αλλαγή η οποία αφορά και στην παραγωγή, αλλά και στην κατανάλωση. Είναι η πραγματική αλλαγή που μπορεί να μας δώσει αποτελέσματα και στη μάχη για το κλίμα. Είναι μια αλλαγή η οποία κατοχυρώνεται, παραμένει στη δημόσια συζήτηση, παραμένει στη δημόσια συνείδηση. Είναι μια αλλαγή που θα μας κάνει, πραγματικά, να κάνουμε ανακύκλωση και όχι να έχουμε αυτά τα τραγικά χαμηλά ποσοστά, που να εισάγουμε την ανακύκλωση στον πολιτισμό, στον αθλητισμό, στην πρόνοια, σε όλες τις λειτουργιές της ζωής μας. Να εισάγουμε την κυκλική οικονομία στην πραγματική λειτουργία της οικονομίας. Και έτσι νομίζω ότι αξίζει να πούμε ότι αυτόν τον μήνα θα ανακοινωθεί και η πολιτική πρωτοβουλία της Κυβέρνησης για την κυκλική οικονομία, κάτι το οποίο είναι ουσιαστικά ευρωπαϊκό, αλλά ήταν απολύτως απόν από τις δικές σας πολιτικές. Η τοποθέτησή μου, λοιπόν, αγαπητοί κύριοι και κυρίες Βουλευτές, λέει ότι η πραγματική πολιτική για την Ευρώπη, η πραγματική πολιτική για την Ελλάδα και για τον Έλληνα πολίτη, είναι αυτή που γίνεται τοπικά, αποκεντρωμένα και δημοκρατικά. Και αυτό το αγαθό, αυτό το προσόν, αυτή την πρόταση έχει αυτή η Κυβέρνηση και αυτό υλοποιούμε με πολύ μεγάλη χαρά. Σας ευχαριστώ πολύ.
Ευχαριστώ, κύριε Υπουργέ. Η συνάδελφος κ. Μαρία Τριανταφύλλου έχει τον λόγο.
Ευχαριστώ, κύριε Πρόεδρε. Πώς θα παράγουμε ενέργεια; Με ποιον τρόπο θα παράγουμε ενέργεια και ποιος θα κερδίζει; Για πάρα πολλά χρόνια ο καπιταλισμός, που έχει οικοδομηθεί πάνω στα ορυκτά καύσιμα, έβρισκε τον τρόπο να θεωρεί την παραγωγή ενέργειας από ανανεώσιμες πηγές ενέργειας μη ανταγωνιστική, μη αποδοτική, άρα σχεδόν ουτοπική. Γνωρίζουμε πώς επιβλήθηκαν οι διεθνείς μηχανισμοί της παγκόσμιας οικονομίας: με συγκεκριμένο καταμερισμό εργασίας, με επιβολή άνισων όρων εμπορίου, με συγκέντρωση πλούτου στις καπιταλιστικές μητροπόλεις, με δημιουργία γιγάντιων υπερεθνικών οικονομικών ομίλων. Ανάλογα πρότυπα ακολουθήθηκαν και για την παραγωγή και για τη διανομή της ηλεκτρικής ενέργειας και εν γένει της ενέργειας. Σήμερα, αναζητούνται νέοι, πιο αποδοτικοί και λιγότερο ρυπογόνοι τρόποι παραγωγής, μεταφοράς, χρήσης και διαχείρισης, εν τέλει, της ενέργειας και σήμερα αυτό που λέμε εναλλακτικές μορφές ενέργειας, καθαρές μορφές ενέργειας, εκτοπίζουν γρήγορα τα ορυκτά καύσιμα. Γιατί; Υπήρξε μεγαλύτερη ευαισθησία για το περιβάλλον; Θα έλεγα ότι αυτό είναι το τελευταίο. Γιατί, όμως, υπήρξαν αυτές οι αλλαγές; Υπήρξε, κατ' αρχάς, και υπάρχει μείωση αποθεμάτων. Υπήρξαν και υπάρχουν γεωπολιτικές αιτίες. Προϋπήρχαν γεωπολιτικές αιτίες, αλλά κατά καιρούς οι γεωπολιτικές ανακατατάξεις είναι επικίνδυνες, όπως για παράδειγμα η γεωγραφική κατανομή σε περιορισμένα και συγκεκριμένα σημεία της γης των αποθεμάτων. Είναι, επίσης, η κλιματική αλλαγή. Όλα αυτά τα στοιχεία αναγκάζουν σε αλλαγές. Ο στόχος της εξοικονόμησης της ενέργειας είναι καίρια συμβολή στην ίδια την ορθολογική χρήση της ενέργειας. Πάμε στο σημερινό νομοσχέδιο, το οποίο έχει θετικό πρόσημο. Θα έλεγα ότι εάν δούμε κάποια σημεία γι' αυτό το νομοσχέδιο, θα παραδεχθούμε ότι, όπως και διεθνώς έτσι και στην Ελλάδα, κυρίως στην Ελλάδα, ο ενεργειακός τομέας βρίσκεται σε ένα μεταβατικό στάδιο. Πρέπει να πούμε ότι στην Ελλάδα αυτή τη στιγμή υπάρχουν λίγοι, μόνο τέσσερις ενεργειακοί συνεταιρισμοί. Είναι ένας αριθμός πάρα πολύ μικρός, έχοντας ως δεδομένο ότι στην Ευρώπη υπάρχουν πάνω από δύο χιλιάδες τριακόσιοι ενεργειακοί συνεταιρισμοί και η ενεργειακή μετάβαση σε καθαρές μορφές ενέργειας συνιστά μία σημαντική ευκαιρία γι' αυτό που είπαν πολλοί, για τον εκδημοκρατισμό της παραγωγής και κατανάλωσης ενέργειας και για τη δημιουργία βιώσιμων θέσεων εργασίας στον ενεργειακό τομέα. Το παρόν σχέδιο νόμου προσπαθεί να συμβάλει, με τη σειρά του, στο σχέδιο παραγωγικής ανασυγκρότησης της χώρας, μιας ανασυγκρότησης που θα έχει κύριο χαρακτηριστικό τη βιώσιμη ανάπτυξη, λαμβάνοντας υπ' όψιν όλους τους κοινωνικούς, περιβαλλοντικούς και οικονομικούς όρους. Ειδικότερα, θα λέγαμε ότι η πολιτική της Κυβέρνησης για τους ενεργειακούς συνεταιρισμούς συνοψίζεται στη δημιουργία, κατ' αρχάς, μιας αποκεντρωμένης παραγωγής, δίνοντας τη δυνατότητα σε δήμους, συνεταιρισμούς, επιχειρήσεις να παράγουν ενέργεια και βέβαια, στην ανάδειξη της τοπικότητας. Θα ήθελα να μείνω λίγο σ' αυτό που λέμε «ανάδειξη της τοπικότητας», γιατί είναι πολύ σημαντικό στοιχείο του νομοσχεδίου, από τη μια και από την άλλη, γιατί κατάγομαι από μια περιοχή, από την Αιτωλοακαρνανία, όπου γίνονται σιγά - σιγά μονάδες παραγωγής ηλεκτρικής ενέργειας από ΑΠΕ. Ας ξεκινήσουμε, λοιπόν, λέγοντας ότι στο νομοσχέδιο τονίζεται ιδιαίτερα αυτό το στοιχείο, το στοιχείο της τοπικότητας και της συμμετοχής των τοπικών κοινωνιών στη διαδικασία παραγωγής και διαχείρισης ενεργειακών πόρων. Έτσι, προβλέπεται ότι τουλάχιστον το 51% των μελών πρέπει να σχετίζεται με τον τόπο στον οποίο βρίσκεται η έδρα της ενεργειακής κοινότητας. Να πάω στην Αιτωλοακαρνανία και να πω ότι γι' αυτές τις μονάδες, για τις αρκετές μονάδες παραγωγής ηλεκτρικής ενέργειας οι οποίες ξεπηδούν, οι νόμοι που προϋπήρξαν το 2010, αλλά και οι νόμοι του 2011, οι τροποποιήσεις που έγιναν, αλλά και ο τρόπος που έγινε διαχείριση μέχρι τώρα από υπηρεσίες μέχρι και τις προηγούμενες κυβερνήσεις φέρνουν κάποιες φορές ένα αποτέλεσμα, το οποίο δυστυχώς δεν είναι το ενδεδειγμένο ή, εν πάση περιπτώσει, ούτε ενισχύει την τοπικότητα ούτε ενισχύει την ενημέρωση ούτε ενισχύει τη συμμετοχή των πολιτών. Βεβαίως γνωρίζω ότι εδώ μιλάμε για κάτι διαφορετικό, για μια ολιστική προσέγγιση και μια προσπάθεια για ολιστική λύση του ζητήματος. Όμως, θα ήθελα να πω ότι είναι πάρα πολύ σημαντικά κάποια στοιχεία, αλλά και άλλα νομοθετήματα της Κυβέρνησης, όπως αυτά που πρόσφατα πέρασαν και στο πολυνομοσχέδιο, ας πούμε το Εθνικό Κτηματολόγιο ή η πρόνοια που υπάρχει για τους δασικούς χάρτες στα προηγούμενα νομοσχέδια. Ουσιαστικά η ολοκλήρωση της χωροθέτησης είναι το πρώτο σημείο. Διότι δεν μπορούμε να μιλάμε για έναν ενεργειακό σχεδιασμό εάν δεν υπάρχει χωροθέτηση. Και νομίζω ότι η έννοια της χωροθέτησης είναι αυτή που θα πρέπει να καθορίσει και θα καθορίσει την επιτυχία αυτού του εγχειρήματος. Στην πραγματικότητα, λοιπόν, η χωροθέτηση ήταν ανύπαρκτη και ακριβώς αυτό δημιουργεί προβλήματα σε διάφορες περιοχές της χώρας, αλλά και στη δική μου περιοχή την Αιτωλοακαρνανία, ακριβώς γιατί βλέπουμε ότι υπήρξαν και υπάρχουν μονάδες οι οποίες βρίσκονται σε περιοχές οι οποίες είναι προστατευόμενες. Θα πρέπει να πούμε βεβαίως ότι υπάρχει αντίδραση των τοπικών κοινωνιών, δεν υπάρχει συμμετοχή και δεν υπήρξε ενημέρωση των τοπικών κοινωνιών. Άρα, για να μην καταναλώσω τον χρόνο, θα πω ότι ο ρόλος της τοπικής κοινωνίας πρέπει να είναι καθοριστικός. Είναι αναγκαία η ενημέρωση και η συμμετοχή. Όμως, πρέπει να πω ότι θα πρέπει να υπάρξουν και άλλα κριτήρια. Πρέπει να μιλάμε για έναν εθνικό σχεδιασμό που θα έχει συγκεκριμένα κριτήρια αδειοδότησης και λειτουργίας, θα έχει χωροταξία. Βέβαια θα πρέπει να πούμε ότι θα πρέπει να υπάρξουν μέσα σ' αυτά και αντισταθμιστικά. Στην Αιτωλοακαρνανία, έναν νομό που υπάρχουν μονάδες από βιομάζα, πάνε να γίνουν μονάδες από βιορευστά, υπάρχουν ανεμογεννήτριες όπου εκεί υπήρξαν αντισταθμιστικά και υπάρχει αφομοίωση από τις τοπικές κοινωνίες, πρέπει να πάμε διαφορετικά. Πρέπει να δούμε συνολικά αυτόν τον σχεδιασμό. Εμείς δεν έχουμε σκοπό να κάνουμε όσα γίνονταν προηγούμενα με τα φωτοβολταϊκά, δηλαδή στην αρχή δέλεαρ, με μεγάλες τιμές, με πιθανές φοροελαφρύνσεις. Θα πάμε διαφορετικά. Βέβαια, να πω ότι είναι ένα πάρα πολύ σημαντικό νομοσχέδιο. Είναι ένα νομοσχέδιο που μπορεί να συμβάλει στην ουσιαστική παραγωγική ανασυγκρότηση, φτάνει να υπάρχει, πρώτον, χωροθέτηση και δεύτερον, σεβασμός του παραγωγικού μοντέλου, των συγκριτικών πλεονεκτημάτων και των οικοσυστημάτων της κάθε περιοχής. Ευχαριστώ.
Ευχαριστώ, κυρία συνάδελφε. Ο συνάδελφος κ. Ιωάννης Σαρίδης έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, το υπό συζήτηση νομοσχέδιο είναι πολύ καλό, θα τολμούσα να πω. Μάλιστα, εμείς στην Ένωση Κεντρώων εξετάσαμε το ενδεχόμενο να το υπερψηφίσουμε. Θα περιορίσουμε, όμως, τη στήριξή μας στο «Παρών» και αυτό γιατί και αυτή η νομοθετική πρωτοβουλία της Κυβέρνησης θα κριθεί από την ορθή και αποτελεσματική εφαρμογή της για την οποία δεν μας προσφέρετε επαρκείς εγγυήσεις. Αυτό βέβαια δεν αλλάζει το γεγονός πως δεν υπάρχουν τεράστιες πολιτικές ευθύνες, οι οποίες εκ των πραγμάτων δεν αφορούν τη σημερινή Κυβέρνηση για τα όσα απαράδεκτα συνέβησαν στη χώρα στον τομέα ενέργειας τις τελευταίες δεκαετίες. Πόσοι συμπολίτες μας έφτασαν στο σημείο να μετανιώσουν πικρά επειδή πίστεψαν πολύ νωρίς απ' ό,τι αποδείχθηκε πως ο τομέας της ενέργειας θα συναγωνιζόταν σε μία μέρα με τη συμμετοχή τους στο ΑΕΠ τον τομέα του τουρισμού; Έκαναν λάθος όλοι αυτοί που πίστεψαν πως η Ελλάδα έχει τις προϋποθέσεις να διεκδικήσει ικανό μερίδιο της αγοράς ενέργειας; Κατά την άποψή μου και κατά την άποψη της Ένωσης Κεντρώων, όχι. Το λάθος, είτε το κρίνουμε δικαιολογημένο είτε όχι, ήταν πως πίστεψαν λόγια του αέρα, που στη συνέχεια έγιναν νόμοι του αέρα. Κυρίες και κύριοι Βουλευτές, είναι γεγονός πως έχουμε την τύχη να ζούμε σε μια χώρα που η ενέργεια σε συνδυασμό με τον τουρισμό μπορούν να αποτελέσουν την ατμομηχανή της ελληνικής οικονομίας, μια αξιόπιστη λύση στην προσπάθειά της να βρει τον βηματισμό της και να επιστρέψει στην ομαλότητα, ώστε να κατορθώσουμε να βγούμε από την κρίση. Το νομοσχέδιο, λοιπόν, κινείται στη σωστή κατεύθυνση και γι' αυτό και το αντιμετωπίσαμε από την αρχή με θετικό πρόσημο. Είχα την πρόθεση, μάλιστα, να επιχειρηματολογήσω για τον σκοπό και τη σπουδαιότητα προώθησης της κοινωνικής και αλληλέγγυας οικονομίας και καινοτομίας στον ενεργειακό τομέα. Όμως, ένα περιστατικό που έλαβε χώρα σήμερα, στην πρωινή Επιτροπή Εξωτερικών Υποθέσεων και Άμυνας, της οποίας είμαι μέλος, με υποχρεώνει να χρησιμοποιήσω αυτό εδώ το Βήμα για ένα πολύ κρίσιμο αίτημα εν όψει των διαπραγματεύσεων για το μείζον εθνικό θέμα που συζητούμε αυτές τις μέρες. Οφείλω, λοιπόν, να διατυπώσω, για να καταγραφεί στα Πρακτικά, το αίτημα για άμεση αντικατάσταση του διαμεσολαβητή του ΟΗΕ κ. Μάθιου Νίμιτς. Νωρίτερα σήμερα, κατά τη συνεδρίαση της Επιτροπής Εξωτερικών, όπου επιχείρησα να εκφράσω το ίδιο αίτημα και να επιχειρηματολογήσω σχετικά με αυτό, χαρακτηρίστηκε η παρέμβασή μου ως εκτός θέματος και υπό την πίεση του Προεδρείου μου αφαιρέθηκε ο λόγος πριν να ολοκληρώσω την τοποθέτησή μου και να διατυπώσω το αίτημα αυτό. Σήμερα, λοιπόν, που ο απανταχού Ελληνισμός, παρά τα προβλήματα και τις σκοτούρες που έχει, έχει στρέψει το ενδιαφέρον του στη Νέα Υόρκη και σχολιάζει τις απαράδεκτες δηλώσεις του κ. Νίμιτς, όποιος τολμήσει στο ελληνικό Κοινοβούλιο να πει μια κουβέντα σχετικά με αυτό το θέμα, κρίνεται εκτός θέματος; Αγαπητοί συνάδελφοι, ο ειδικός διαμεσολαβητής των Ηνωμένων Εθνών για το Σκοπιανό, ο κ. Νίμιτς, με σκοπό να αποδείξει πως η Ελλάδα δεν έχει άλλη επιλογή από το να υποχωρήσει και να αποδεχθεί τη χρήση της λέξεως «Μακεδονία» από τους Σκοπιανούς, παρουσίασε ως δήθεν σοβαρό επιχείρημα δήθεν σοβαρού ανθρώπου πως συμφωνήσαμε ως Έλληνες να δώσουμε το όνομα ήδη από τότε, από το 1992, από τη στιγμή, δηλαδή, που αποδεχθήκαμε πως το «Μ» στο FYROM σημαίνει «Μακεδονία». Ο πιο αποτυχημένος διαπραγματευτής που υπήρξε ποτέ στην ιστορία των Ηνωμένων Εθνών, για να καλύψει τη δική του αποτυχία και ανεπάρκεια, επιχειρεί με δημόσιες δηλώσεις του λίγο πριν την έναρξη των διαπραγματεύσεων να μηδενίσει, να απαξιώσει, να ευτελίσει και να καταστήσει άνευ ουσίας και περιεχομένου την επί είκοσι επτά χρόνια άρνηση των Ελλήνων να πάρουν διαζύγιο από τη λογική και να δεχθούν πως η γη είναι επίπεδη και πως τα έθνη μπορούν να φτιαχτούν από το τίποτα, από τον αέρα. Αν θεωρεί ο κ. Νίμιτς πως έχουμε ήδη παραδώσει το όνομα, πως έχουμε ήδη χάσει τη Μακεδονία, τότε τι θέλει από εμάς; Προς τι αυτές οι διαπραγματεύσεις που πάμε να κάνουμε; Αν έχουμε ήδη χάσει και τα έχουμε ήδη παραδώσει όλα, όπως προσπαθούν να μας πείσουν, τότε σε τι μας έχουν ανάγκη; Τι περιμένουν από εμάς; Να τους βοηθήσουμε να κρατήσουν τα προσχήματα; Ο κ. Νίμιτς δεν χαίρει της εμπιστοσύνης των Ελλήνων και θα θέλαμε να ξέρουμε γιατί δεν ζήτησε η ελληνική Κυβέρνηση την άμεση αντικατάσταση του κ. Νίμιτς. Έχει εμπιστοσύνη η ελληνική Κυβέρνηση στις διαπραγματευτικές ικανότητες του; Τι έχει να επιδείξει ως αποτέλεσμα της διαπραγμάτευσής του, της διαμεσολάβησής του, εκτός από το να μας δηλώνει ότι έχει κριθεί το όνομα πριν καν ξεκινήσουν οι διαπραγματεύσεις; Την ίδια στιγμή ένας Υπουργός της Κυβέρνησης, τον οποίον εκτιμώ και σέβομαι πολύ, ο κ. Αμανατίδης, σε σημερινή του δήλωση λέει: «Αυτό που σε πρώτη φάση πρέπει να γίνει είναι να συμφωνηθεί ο τρόπος με τον οποίον θα γίνουν οι διαπραγματεύσεις. Έχει σημασία ποιος μιλάει, πως μιλάει, πότε γίνονται οι προτάσεις, πότε είναι οι δυσκολίες, ποιες είναι οι δυσκολίες και πως λύνονται. Τώρα ξεκινούν οι διαπραγματεύσεις». Αυτό υποστηρίζει η Κυβέρνηση μ΄ έναν από τους αρμόδιους Υπουργούς: «Τώρα ξεκινούν διαπραγματεύσεις». Ε, λοιπόν, τώρα που ξεκινούν οι διαπραγματεύσεις για την Κυβέρνηση ως Βουλευτής Θεσσαλονίκης, ως Βουλευτής της Μακεδονίας, ως μέλος της Επιτροπής Εξωτερικών Υποθέσεων και Εθνικής Άμυνας ζητώ από την Κυβέρνηση να προχωρήσει στην κατάθεση του αιτήματος για την άμεση αντικατάσταση του κ. Νίμιτς και τον ορισμό από τον Γενικό Γραμματέα του ΟΗΕ ενός άλλου διαμεσολαβητή, που να μπορεί να ξέρει να μας απαντήσει ποιος ήταν ο δάσκαλος του Μεγάλου Αλεξάνδρου, ποιος ήταν ο δάσκαλος του Αριστοτέλη, ποιος ήταν ο δάσκαλος του Πλάτωνα, ποιος ήταν ο Σωκράτηςς και τι γλώσσα τελικά μίλαγαν όλοι αυτοί. Δεν φτιάχνονται, αγαπητοί συνάδελφοι, έθνη με την παραχάραξη της ιστορίας, με υπογραφές και βαφτίσια. Ευχαριστώ πολύ.
Ευχαριστώ, κύριε Σαρίδη. Να μου επιτρέψετε να σας πω με πολύ μεγάλο σεβασμό, γιατί ξέρω ότι είστε ένας συνεπής συνάδελφος στην τήρηση του Κανονισμού, ότι έχουμε φτάσει στο σημείο να παραβιάζουμε απολύτως και με τρόπο απίστευτο τον Κανονισμό. Διαμαρτυρηθήκατε πριν επειδή σας είπαν ότι αν είστε εκτός θέματος, πρέπει να ξαναδείτε το ζήτημα. Γιατί διαμαρτυρηθήκατε; Ειλικρινά σας το λέω: Είναι δυνατόν να μιλάμε για τις ενεργειακές κοινότητες και να μιλάτε σ' όλη σας την ομιλία για ένα θέμα τελείως διαφορετικό; Με συγχωρείτε που το λέω, αλλά επειδή διαμαρτυρηθήκατε, γι' αυτό το λέω. Ο κ. Παναγιώταρος πριν ως Εκπρόσωπος της Χρυσής Αυγής μίλησε και τα δεκατρία λεπτά της ομιλίας του για το θέμα της ονομασίας της FYROM.
Μου επιτρέπετε, κύριε Πρόεδρε;
Με συγχωρείτε, δηλαδή, αλλά το λέω για να βοηθήσουμε όλοι, ώστε να υπάρχει σεβασμός στον Κανονισμό.
Σεβάστηκα όμως και τον χρόνο μου, κύριε Πρόεδρε.
Ναι, αλλά ήσασταν πλήρως εκτός θέματος, όχι με παρέκκλιση, πλήρως εκτός θέματος.
Στην Ολομέλεια ως Βουλευτής.
Τι είναι η Ολομέλεια; Δεν μιλάμε για την επικαιρότητα πάντως, μιλάμε για το θέμα του νομοσχεδίου. Ευχαριστώ πολύ.
Ο κ. Κωνσταντινόπουλος έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ο εισηγητής μας μίλησε για το νομοσχέδιο και αναφέρθηκε αναλυτικά στη στάση της Δημοκρατικής Συμπαράταξης. Βεβαίως, θα μου επιτρέψετε να πω δυο λόγια, γιατί ο Υφυπουργός Περιβάλλοντος έχει μπερδευτεί λίγο. Καταλαβαίνω ότι έχουν μπερδευτεί με τη Νέα Δημοκρατία για το θέμα των απεργιών, των καζίνων και όλα αυτά.
Σε ποιον Υφυπουργό αναφέρεται; Υπάρχει Υφυπουργός Περιβάλλοντος;
Όμως, ελπίζω να γνωρίζετε τουλάχιστον, ενώ στο νομοσχέδιό σας λέτε «μια δημοκρατική επιλογή των πολιτών», χθες ψηφίσατε, δυστυχώς, την υποχρεωτικότητα στη διαμεσολάβηση. Δηλαδή, από τη μία είστε «δημοκρατικοί», από την άλλη υποχρεώνετε. Από τη μία φέρνετε τον νόμο για τις απεργίες και από την άλλη μιλάτε για δημοκρατία και για σοσιαλισμό.
Δεν είναι δημοκρατική η μεγάλη συμμετοχή των εργαζομένων στις αποφάσεις;
Από τη μία μειώνετε τον φόρο στα καζίνα - δεν έχετε φέρει άλλη μείωση στη φορολογία - μείωση της τάξης από 720.000 ευρώ σε 90.000 ευρώ, και τσακώνεστε με τη Νέα Δημοκρατία για το ποιος είναι πιο νεοφιλελεύθερος. Νομίζω ότι πραγματικά, επειδή η Νέα Δημοκρατία έχει αντικειμενικό πρόβλημα σ' αυτό, πρέπει να κάνετε ένα ιδρυτικό συνέδριο μαζί με τη Νέα Δημοκρατία για να τα βρείτε εκεί, κύριε Υπουργέ.
Τι κοινό έχουμε δηλαδή, και δεν έχετε εσείς που συνομιλείτε συνεχώς…
Πάμε, όμως, τώρα στα δικά μας. Κύριε Υπουργέ, φέρατε μια τροπολογία. Και νομίζω ότι η ευχή μας πρέπει να είναι - και το λέω γιατί πολύ σωστά το είπε ο κύριος Υφυπουργός - όχι να ισχύει για έναν χρόνο, αλλά πρέπει να έχει μόνιμα χαρακτηριστικά. Και νομίζω ότι αυτό, ως Δημοκρατική Συμπαράταξη, θα το στηρίξουμε με όλες μας τις δυνάμεις. Το θέμα που αφορά στη Μεγαλόπολη, αλλά και στις λιγνιτικές περιοχές είναι ένα μεγάλο θέμα και στη μεταλιγνιτική εποχή. Σας θυμίζω απλώς για να ξέρετε - και ας πάρω τη δική σας εκδοχή του «κακού» σχεδίου της «μικρής ΔΕΗ» - ότι στη Μεγαλόπολη δεν ήταν προς πώληση καμμία μονάδα. Με το νέο σχέδιο της Κυβέρνησης ΣΥΡΙΖΑ - ΑΝΕΛ θα πωληθούν δύο μονάδες. Το δεύτερο είναι ότι σήμερα φέρνετε μία έκπτωση και το παράδοξο είναι το εξής: Βάζετε όλη τη δυτική Μακεδονία - και είδα τον κ. Καρυπίδη εδώ πέρα, ήταν και μέσα στην Ολομέλεια - δηλαδή τους Νομούς Φλώρινας και Κοζάνης, οι οποίοι, πραγματικά, κύριοι συνάδελφοι του ΣΥΡΙΖΑ, έχουν μονάδες. Και πολύ σωστά πάμε και στους Νομούς Καστοριάς και Γρεβενών, οι οποίοι μπορεί να έχουν παρενέργειες από όλη αυτή τη διαδικασία. Όμως, όσον αφορά στην Αρκαδία, η οποία αυτήν τη στιγμή έχει μονάδες και στην οποία πουλάμε τις δύο μονάδες, βάζουμε μόνο τον Δήμο Μεγαλόπολης. Φοβερή δημοκρατία! Φοβερή δικαιοσύνη του ΣΥΡΙΖΑ! Ας μην πω πως σκέφτεστε τους Βουλευτές της Πελοποννήσου, αλλά δικό σας θέμα αυτό. Ας το αξιολογήσουν οι Βουλευτές. Οι πολίτες της Αρκαδίας, δηλαδή και των όμορων δήμων, είναι δεύτερης κατηγορίας, κατά τον ΣΥΡΙΖΑ, μ' αυτήν την τροπολογία ενώ οι πολίτες της Καστοριάς και των Γρεβενών, που είναι δεκάδες χιλιόμετρα μακριά από την Κοζάνη και από τη Φλώρινα, είναι πρώτης κατηγορίας. Μιλάμε, δηλαδή, για δύο κατηγορίες πολιτών. Κύριε Υπουργέ, δικαίωμά σας είναι, αλλά θα ξέρετε ότι θα κριθείτε πάρα πολύ αυστηρά. Θα κριθούν και ο ΣΥΡΙΖΑ και οι Βουλευτές του αυστηρά γι' αυτό που γίνεται σήμερα. Σας καταθέσαμε μία τροπολογία. Εμείς δεν πήγαμε στη λογική, όπως το κάνατε εσείς «δώρο» σε κάποιον, για να είναι και οι τέσσερις νομοί. Εμείς σας πήγαμε σ' αυτό που λέει το δίκαιο, που είναι ο Νομός Αρκαδίας και οι όμοροι δήμοι των περιφερειακών ενοτήτων. Είναι και η Καλαμάτα, είναι και η Ηλεία είναι και κάποιοι άλλοι δήμοι. Σας καλούμε, έστω και την τελευταία στιγμή, να το αποδεχθείτε γιατί είναι δίκαιο, κύριε Υπουργέ. Δεν σας ζητάμε ρουσφέτι για την Αρκαδία και την Πελοπόννησο. Σας ζητάμε δικαιοσύνη. Δικαιοσύνη δεν υπάρχει. Πουλάτε δύο μονάδες στη Μεγαλόπολη, καμμία στην Κοζάνη. Κύριε Υπουργέ, θέλετε να σας πω κάτι; Δεν είστε συνεπείς. Όχι εσείς, η Κυβέρνησή σας. Δεν απευθύνομαι μόνο προσωπικά. Ο κ. Σκουρλέτης έλεγε για τις πωλήσεις των μονάδων στο Βήμα της Βουλής στις 19 Μαΐου 2016: «Η δική μας στρατηγική είναι να προσαρμοστεί και η ίδια η ΔΕΗ μέσα από τη στρατηγική των συμπράξεων και όχι τη βίαιης αποκοπής κομματιών της και την εκποίηση άρον - άρον, όπως ήταν το δικό σας σχέδιο». Αυτό υλοποιείτε σήμερα, όμως. Κύριε Υπουργέ, κατανοώ ότι δεν θα κάνετε πίσω. Μακάρι να κάνετε βέβαια, γιατί είναι ένα δίκαιο αίτημα όλης της Αρκαδίας. Περιμένω και από τη Νέα Δημοκρατία και από τα άλλα κόμματα να δώσουν μάχη γι' αυτήν τη διαδικασία, γιατί είναι θέμα δικαιοσύνης απέναντι στους πολίτες της Αρκαδίας, οι οποίοι δεν είναι πολίτες δεύτερης κατηγορίας σε σχέση με τους πολίτες των Γρεβενών και της Καστοριάς. Εμείς δεν λέμε να πάρετε τη διάταξη πίσω για τα Γρεβενά και την Καστοριά. Όχι, σε καμμία περίπτωση. Ζητάμε, όμως, να την εφαρμόσετε για όλη την Αρκαδία, όπως της αξίζει. Τελειώνοντας, κύριε Υπουργέ, λέω το εξής: Η μεταλιγνιτική εποχή είναι ένα πολύ μεγάλο ζήτημα. Ως Δημοκρατική Συμπαράταξη είχαμε καταθέσει πρώτοι στις 24 Φεβρουαρίου 2016- ήταν ο κ. Σκουρλέτης, ελπίζω ότι θα έχετε κάποια συνέχεια σ' όλα αυτά - μία επίσημη πρόταση για το σύστημα κατανομής των εσόδων από τους πλειστηριασμούς αδιάθετων δικαιωμάτων εκπομπών αερίων θερμοκηπίου για την περίοδο 2016-2020: ένα ποσοστό από αυτά, όχι το 20%, το 5% να πάει για την ανάνπτυξη στη μεταλιγνιτική εποχή σ' αυτές τις περιοχές. Μόνο έτσι θα υπάρξει μεταλιγνιτική εποχή με απασχόληση, θα υπάρξουν έργα τα οποία θα δημιουργήσουν προϋποθέσεις ανάπτυξης της περιοχής. Δυστυχώς, ο κ. Σκουρλέτης τότε είπε ότι θα το κάνει πολύ σύντομα - έχω και τις δηλώσεις του και σας τις καταθέτω - , έλεγε ότι τον επόμενο έναν χρόνο θα γίνουν όλα αυτά. Έφυγε από το Υπουργείο. Σήμερα έχουμε 2018 και δυστυχώς, κύριε Υπουργέ, δεν έχει γίνει τίποτα. [[Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εμείς περιμένουμε, έστω και την τελευταία στιγμή. Σας καλούμε και σας προσκαλούμε να μην αδικήσετε τους πολίτες της Αρκαδίας και των όμορων δήμων των περιφερειακών ενοτήτων. Διαφορετικά τίθεται ένα μεγάλο θέμα δικαιοσύνης: υπάρχουν για τον ΣΥΡΙΖΑ και την Κυβέρνηση δύο κατηγορίες πολιτών. Ευχαριστώ πολύ.
Τον λόγο έχει η κ. Τελιγιορίδου.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι συνάδελφοι, είναι κατανοητή η αμηχανία και το άγχος που έχει η Αντιπολίτευση, όταν προσπαθεί να υποβαθμίσει τα θέματα που επιλύει αυτό το νομοσχέδιο και να κάνει κριτική. Ακούστηκε και από τον προηγούμενο συνάδελφο, ο οποίος έφυγε από την Αίθουσα, για το ειδικό τιμολόγιο της ΔΕΗ για ολόκληρη τη δυτική Μακεδονία. Θα ήταν καλό να ήταν εδώ για να γνωρίζει ότι για δεκαετίες, λόγω της λειτουργίας της ΔΕΗ στη δυτική Μακεδονία η Περιφερειακή Ενότητα της Καστοριάς και των Γρεβενών έχαναν εκατομμύρια ευρώ από χρηματοδοτικά εργαλεία, γιατί το κατά κεφαλήν εισόδημα λόγω του προϋπολογισμού της ΔΕΗ εμφανιζόταν υψηλό. Αποτέλεσμα; Περιφερειακή Ενότητα Καστοριάς: Η πρωταθλήτρια ενότητα ανεργίας των νέων στην Ευρώπη. Το ίδιο ισχύει και για τα Γρεβενά και νομίζω ότι αυτό που γίνεται σήμερα με την υπουργική τροπολογία δεν είναι δώρο προς την περιφέρειά μας, αλλά είναι η αποκατάσταση της αδικίας που έπρεπε να γίνει. Κατανοώ, επίσης, το άγχος και την αμηχανία της συναδέλφου της Αξιωματικής Αντιπολίτευσης από την Καστοριά, που προσπαθεί να υποβαθμίσει αυτό το θέμα, λέγοντας «θα ισχύει για πάντα;». Προφανώς, θα ισχύει από εδώ και πέρα. Να θυμίσουμε, όμως, ότι αυτό το μέτρο για το κατά 30% μειωμένο τιμολόγιο στους λογαριασμούς της ΔΕΗ έρχεται ως ανταπόδοση στους κατοίκους της δυτικής Μακεδονίας, που για δεκαετίες αναπνέουν και ζουν κάτω από τα φουγάρα. Αυτό δεν έγινε στην περιοχή μας τα τελευταία τρία χρόνια που είναι Κυβέρνηση ο ΣΥΡΙΖΑ. Τι έκαναν όλα αυτά τα χρόνια για να δείξουν το ενδιαφέρον τους γι' αυτούς τους κατοίκους; Δεν ήθελαν να το ξέρουν, δεν ήθελαν να το σκέφτονται και έχουν το πολιτικό θράσος σήμερα να μας κάνουν κριτική. Δεύτερο θέμα που επιλύει αυτό το νομοσχέδιο: Παροχή φυσικού αερίου από τον αγωγό TAP. Η Περιφερειακή Ενότητα Καστοριάς είναι η δεύτερη σε έκταση ενότητα από την οποία περνά ο αγωγός TAP. Καμμία πρόβλεψη για παροχή φυσικού αερίου στη δική μας περιοχή. Ήμασταν απλά οι διαμεσολαβητές. Διότι ειδικά το 2012, που γίνονταν οι συζητήσεις για το ποιες πόλεις θα πάρουν φυσικό αέριο από τον TAP, κανένας στην Καστοριά δεν ενδιαφέρθηκε και σήμερα έρχονται να μας κάνουν κριτική. Αυτό και αν λέγεται έλλειψη αυτοσεβασμού, έλλειψη σεβασμού στους πολίτες και έλλειψη αυτοκριτικής! Δίνονται 12,5 εκατομμύρια ευρώ από αυτήν την Κυβέρνηση, ώστε τα βανοστάσια που υπάρχουν στη δυτική Μακεδονία να μετατραπούν σε πύλες εξόδου και επιτέλους η Καστοριά, το Άργος Ορεστικό και το Μανιάκι να πάρουν φυσικό αέριο. Τρίτο θέμα, τοπικό, που λύνει αυτό το νομοσχέδιο: Δίνει το δικαίωμα σε Ζώνες Οικιστικού Ελέγχου να υπάρχουν εκθετήρια, ώστε να διεξάγονται εκθέσεις. Αυτό το πρόβλημα πράγματι λύνεται για τον σύνδεσμο «Προφήτη Ηλία». Είναι πρόβλημα δεκαετίας. Δεν το γνώριζαν. Δεν είχε ασχοληθεί ποτέ κάποιος και σήμερα ήρθαν εδώ να μετατρέψουν τη συζήτηση του νομοσχεδίου για τις ενεργειακές κοινότητες σε συζήτηση για τον κλάδο της γουνοποιίας, για να μας πουν τι; Τι έκαναν όλα αυτά τα χρόνια; Παρέδωσαν ή δεν παρέδωσαν έναν παραγωγικό φορέα κατά 95% εξαγωγικό σε άθλια κατάσταση; Νομίζω ότι το πολιτικό θράσος περισσεύει. Όταν είχαν την ιστορική ευθύνη, ποιούσαν την νήσσαν. Σήμερα έχουν το θράσος να μας κριτικάρουν. Ο κόσμος, όμως, έχει και κρίση, έχει και αντίληψη. Κυρίες και κύριοι συνάδελφοι, αυτό το νομοσχέδιο είναι πράγματι ένα πολύ σοβαρό νομοσχέδιο, ένα εργαλείο πλέον στα χέρια του πολίτη για την άσκηση μιας διαφορετικής ενεργειακής πολιτικής σε μια άλλη εποχή. Δίνει λύση στο πρόβλημα που δημιουργείται με τα συμβατικά καύσιμα όσον αφορά και στην περιβαλλοντική επιβάρυνση που προκαλούν και στο πρόβλημα με τη μείωση των αποθεμάτων, αλλά και στο πρόβλημα που υπάρχει με την αύξηση της ζήτησης της ενέργειας. Δίνεται πλέον η δυνατότητα για μια διαφορετική «πράσινη» περιβαλλοντική διαχείριση στον τομέα της ενέργειας. Κατοχυρώνεται η ενεργειακή δημοκρατία και χτυπιέται η ενεργειακή φτώχεια. Οι ανανεώσιμες πηγές ενέργειας είναι φιλικές στο περιβάλλον και η δική μας Κυβέρνηση τις θέλει φιλικές και προς τον πολίτη. Γι' αυτό δίνει τη δυνατότητα συμμετοχής στην παραγωγή και διανομή ενέργειας των τοπικών κοινωνιών. Η αξιοποίηση αυτού του νομοσχεδίου μπορεί να γίνει από επιχειρήσεις, από φορείς, από την τοπική αυτοδιοίκηση και τους ιδιώτες. Μιλάμε για μια αποκεντρωμένη παραγωγή ενέργειας, με τοπικό προσανατολισμό και με συμμετοχή όλων των ενδιαφερομένων σε τοπικό και περιφερειακό επίπεδο. Μιλάμε για ένα άλλο δείγμα διακυβέρνησης που στοχεύει στην τοπική και περιφερειακή ανάπτυξη. Αυτό το νομοσχέδιο φέρνει ριζικές αλλαγές. Ευνοεί την καινοτομία, την ενεργειακή απόδοση, την αυτοπαραγωγή, τις συμπράξεις, τη μείωση του ενεργειακού κόστους και την ενίσχυση της κοινωνικής οικονομίας. Το στηρίζω και θέλω απ' αυτό εδώ το Βήμα να ευχαριστήσω εκ μέρους της Περιφερειακής Ενότητας Καστοριάς, αλλά και της δυτικής Μακεδονίας, την ηγεσία του Υπουργείου Περιβάλλοντος και Ενέργειας, αλλά και της Κυβέρνησης, γιατί πραγματικά αυτό το νομοσχέδιο δίνει δείγματα γραφής για το ενδιαφέρον που έχουμε για μια περιοχή που για δεκαετίες ήταν στην απομόνωση και παραμελημένη. Ευχαριστώ.
Ο κ. Κασαπίδης έχει τον λόγο.
Ευχαριστώ, κύριε Πρόεδρε. Πράγματι, το νομοσχέδιο που συζητάμε σήμερα δίνει κάποια άλλη προοπτική στο ενεργειακό παραγωγικό περιβάλλον σε ολόκληρη τη χώρα, καθώς δημιουργεί όρους και προϋποθέσεις συλλογικών σχημάτων, το οποίο ίσως να είναι και το ζητούμενο συνολικά για την επιτυχία στη χώρα μας και άλλων στόχων οικονομικών, κοινωνικών, αλλά και πάσης φύσεως στόχων. Το ζητούμενο, λοιπόν, είναι αυτή η συλλογική αποτελεσματικότητα. Γι' αυτό και ως Νέα Δημοκρατία το υποστηρίζουμε. Μάλιστα, θεωρώ ότι είναι ένα πεδίο σύνθεσης δυνάμεων, καθώς ο ενεργειακός τομέας αποτελεί την αιχμή της οικονομίας και της παραγωγικής διαδικασίας στη χώρα, όπου ελπίζουμε και αγωνιζόμαστε όλοι να φέρουμε θετικό αποτέλεσμα, σήμερα εσείς ως Κυβέρνηση και εμείς ως Αντιπολίτευση, αύριο εμείς ως Κυβέρνηση και εσείς ως Αντιπολίτευση. Άρα, εκεί που μπορούμε να βρούμε κοινά πεδία δράσης, θεωρώ ότι ο γόνιμος διάλογος βοηθάει. Έτσι άλλωστε πολιτεύτηκε και η Νέα Δημοκρατία σ' αυτό το νομοσχέδιο. Επίσης, θα ήθελα να τονίσω και να επισημάνω την απόφαση που πήρατε ως Κυβέρνηση να δώσετε αυτήν την ενίσχυση, όπως γράφετε στην τροπολογία, στην κατανάλωση της ηλεκτρικής ενέργειας στη δυτική Μακεδονία και να την επαινέσω. Είναι πράγματι ένα μέτρο που ανακουφίζει τους κατοίκους της δυτικής Μακεδονίας και θεωρώ ότι θα δημιουργήσει αυτό το πλεόνασμα, όπως αποτυπώνεται στην έκθεση του Γενικού Λογιστηρίου του Κράτους, των 17 εκατομμυρίων ευρώ και μέσω αυτής της ενίσχυσης ελπίζουμε να αξιοποιηθεί στην τοπική οικονομία. Όμως, πέραν αυτής της αιτιολόγησης που γράφετε στην τροπολογία, ότι δηλαδή χορηγείτε αυτήν την ενίσχυση - και το τονίζω ως ενίσχυση, γιατί ακούστηκε προηγουμένως ότι είναι ειδικό τιμολόγιο, αλλά όπως αποτυπώνεται τουλάχιστον στην τροπολογία δεν είναι ειδικό τιμολόγιο, είναι μια ενίσχυση και πιθανόν να σχετίζεται με την τεκμηρίωση με την οποία έπρεπε να αιτιολογηθεί αυτή η τροπολογία για να μην προσκρούσει σε άλλες δυσκολίες - λόγω της περιβαλλοντικής επιβάρυνσης του λιγνίτη, αυτή είναι μια τεκμηρίωση αποδεκτή και δεκτή. Άλλωστε, στην περιοχή μας δίδονται χρήματα εν είδει λιγνιτικού τέλους σαν αντιστάθμισμα αυτής της επιβάρυνσης, ο λεγόμενος «Τοπικός Πόρος Ανάπτυξης». Το μείζον πρόβλημα, όμως, κύριε Υπουργέ, δεν το πιάνετε μ' αυτήν την τροπολογία. Το μείζον που προκύπτει όλα αυτά τα χρόνια, που οι κυβερνήσεις οι δικές μας δεν κατάφεραν να το λύσουν γιατί υπήρχαν νομικά κωλύματα, είναι αυτό της στέρησης οικονομικών πόρων μέσω αναπτυξιακών προγραμμάτων εξαιτίας του αυξημένου ΑΕΠ που παρουσιάζει η δυτική Μακεδονία, λόγω ακριβώς των δραστηριοτήτων της ΔΕΗ. Γι' αυτό, λοιπόν, δεν ήμασταν ούτε στα αυξημένα κίνητρα πολλών αναπτυξιακών νόμων και εξαιρούμασταν και από κάποια άλλα προγράμματα. Σαφώς η μείωση της τιμής του ρεύματος για οικιακή κατανάλωση, όπως σας είπα, είναι θετικό και θα ανακουφίσει. Αυτή δεν είναι η μεγαλύτερη αγωνία των δυτικομακεδόνων. Η μεγαλύτερη αγωνία μας είναι οι θέσεις εργασίας και απασχόλησης, που δυστυχώς δεν απολάμβαναν κίνητρα οι επιχειρηματίες για να δημιουργήσουν, εξαιτίας αυτής της λιγνιτικής υπερδραστηριότητας της ΔΕΗ στην περιοχή μας. Αυτό λοιπόν, όμως, το φαινόμενο μέχρι στιγμής δεν το αντιμετωπίζουμε. Και μιλάω σε δεύτερο ενικό, γιατί θεωρώ ότι είμαστε ομοιοπαθείς. Θεωρώ ότι κι εσείς θέλετε να το λύσετε. Εδώ, λοιπόν, επισημαίνω και προτείνω και προτρέπω να δώσουμε μεγαλύτερη έμφαση και σύντομα να φέρετε ένα ειδικό τιμολόγιο για την επιχειρηματική κατανάλωση ενέργειας, για δραστηριότητες δηλαδή επιχειρηματικής παραγωγικής φύσεως που να έχουν ένα ειδικό τιμολόγιο ενεργειακό στις περιοχές αυτές που πλήττονται περιβαλλοντικά, αλλά και αναπτυξιακά. Προς αυτήν την κατεύθυνση, είχα καταθέσει από το 2006 ακόμα, στον τότε Υπουργό, τον κ. Σιούφα, μια πρόταση για τη δημιουργία ενός κέντρου ενεργειακών εξελίξεων στην κεντρική Μακεδονία με έδρα την Κοζάνη και την Πτολεμαΐδα, τον άξονα αυτόν. Η σκέψη ήταν να μετεξελίξουμε το ενεργειακό κέντρο της χώρας που βασίζεται στον λιγνίτη σ' ένα κέντρο ενεργειακών εξελίξεων, όπου θα φιλοξενούσε όλες τις τεχνολογίες παραγωγής ενέργειας σύγχρονης μορφής και από τον λιγνίτη, αλλά και από άλλες μορφές, όπως τις ανανεώσιμες πηγές, την τεχνολογία του υδρογόνου, τεχνολογίες κίνησης που θα βρίσκουν ολοένα και περισσότερο εφαρμογές στη χώρας μας, ώστε αυτές οι τεχνολογίες να υποδέχονται στη χώρα μας μέσω μεταφοράς τεχνογνωσίας ή μέσω ανάπτυξης τεχνολογικής έρευνας στην περιοχή. Έχουμε το Πανεπιστήμιο, το ΤΕΙ, το ΙΤΕΣΚ. Αυτή η έρευνα, που θα δίνει κάποια αποτελέσματα, να βρίσκει εφαρμογή σ' ένα ειδικό θεσμικό πλαίσιο διοίκησης και οικονομίας στην περιοχή της δυτικής Μακεδονίας, όπου μ' αυτά τα ευνοϊκά κριτήρια και κίνητρα να έρχονται και να επενδύουν επιχειρήσεις και να παράγουν αυτόν τον εξοπλισμό. Κύριοι Υπουργοί, θεωρώ ότι δεν είναι το μείζον να ανακουφίσουμε την κατανάλωση, αλλά να δώσουμε κίνητρα σε επενδύσεις ενεργειακού χαρακτήρα και περιεχομένου στην περιοχή της δυτικής Μακεδονίας. Βασικές αρχές μέσα απ' αυτήν την πρόταση της δημιουργίας του κέντρου ενεργειακών εξελίξεων είναι να διατηρήσει η δυτική Μακεδονία την ενεργειακή ταυτότητα, που εδώ και χρόνια έχει κατακτήσει. Διότι όσο συρρικνώνεται ο λιγνίτης, τόσο μειώνονται οι θέσεις εργασίας, τόσο μειώνονται οι μεγαβατόρες που παράγονται, τόσο αποδυναμώνεται αυτή η ταυτότητα. Αυτό μπορούμε να το ενισχύσουμε με αυτές τις δράσεις που είπα. Επίσης, δεύτερη επιδίωξη είναι να διατηρήσουμε τις υφιστάμενες θέσεις εργασίας, που σήμερα βασίζονται στην ηλεκτροπαραγωγή. Αυτές, όμως, που θα χαθούν, να αποκατασταθούν από άλλες βιομηχανικές ή βιοτεχνικού χαρακτήρα θέσεις εργασίας, που θα βασίζονται πάλι στην ενέργεια, στον εξοπλισμό τον ενεργειακό και στις σύγχρονες μορφές. Τρίτον, να αποδεχθούμε και να αναγνωρίσουμε εδώ, μέσα στη Βουλή, ότι η δυτική Μακεδονία θα είναι η ενεργειακή περιφέρεια της χώρας και αυτή θα εκπροσωπεί, όταν θα χρειαστεί να εκπροσωπεί αυτός ο φορέας, τη χώρα διεθνώς. Διότι γίνονται πολλά συμβούλια, πολλά συνέδρια σε χώρες ανά τον κόσμο που λαμβάνονται αποφάσεις, συζητούνται οι εξελίξεις και σε αρκετές περιπτώσεις ήταν - και εκτιμώ ότι και τώρα παραμένει - απούσα η χώρα. Σ' ένα τέτοιο συνέδριο συμμετείχα άλλωστε στη Νίκαια της Γαλλίας, που αφορούσε στην τεχνολογία του υδρογόνου και στην ηλεκτροκίνηση και στα καύσιμα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Τέταρτον, μια άλλη βασική αρχή που μπορούμε να εξυπηρετήσουμε μέσα από το κέντρο ενεργειακών εξελίξεων στη δυτική Μακεδονία είναι ο ενεργειακός σχεδιασμός. Όσον αφορά σ' αυτόν τον περιβόητο ενεργειακό σχεδιασμό, θεσμικά - αν θέλετε - και συμβολικά, καλό είναι η πρώτη συνεδρίαση της επιτροπής αυτής να λαμβάνει χώρα στη δυτική Μακεδονία και να δίνει αυτές τις κατευθύνσεις προς μεγιστοποίηση, κατ' αρχάς, της ενεργειακής αυτάρκειας στη χώρα, αλλά και οι παραγωγικές δραστηριότητες προς αυτήν την κατεύθυνση, σ' αυτόν τον στόχο, να λαμβάνουν χώρα και ερευνητικά και παραγωγικά στη δυτική Μακεδονία. Αυτήν την πρόταση την είχα καταθέσει και στον προκάτοχό σας, κύριε Υπουργέ, τον κ. Σκουρλέτη. Εκτιμώ ότι έχει ένα ουσιαστικό περιεχόμενο. Nα συνεχίσετε αυτήν τη συζήτηση, αυτόν τον διάλογo και να καταλήξουμε σ' ένα αποτέλεσμα, στο πλαίσιο αυτής της συλλογικής αποτελεσματικότητας, που είπα και στην αρχή της ομιλίας μου. Σας ευχαριστώ πολύ, κύριε Πρόεδρε, που κάνετε και αποδεκτό το αίτημα για εκπρόθεσμη ομιλία.
Κύριε Λαζαρίδη, έχετε τον λόγο από τη θέση σας, για δύο λεπτά.
Σας ευχαριστώ, κύριε Πρόεδρε, τόσο χρόνο θέλω, δύο με τρία λεπτά. Θα ήθελα για άλλη μια φορά, όπως είπα και στην πρωτολογία μου, να τονίσω και πάλι ότι το νομοσχέδιο πράγματι είναι ένα θετικό νομοσχέδιο, όπως επισήμαναν άλλωστε οι εκπρόσωποι των φορέων. Αντιμετωπίζει με εντιμότητα τον πολίτη και δίνει τη δυνατότητα σ' όλους τους πολίτες να γίνουν οι ίδιοι παραγωγοί ηλεκτρικής ενέργειας, μέσα από ομάδες και όχι μονάχα οι επαγγελματίες, δηλαδή είτε αγρότες είτε επιχειρηματίες κ.λπ., αλλά και τα νοικοκυριά. Ακόμα και μέσα στα αστικά κέντρα έχουν τη δυνατότητα τα σπίτια, τα νοικοκυριά, οι πολυκατοικίες κ.λπ., να κάνουν χρήση αυτής της δυνατότητας. Για άλλη μια φορά άκουσα βέβαια, τον εκπρόσωπο εδώ του ΠΑΣΟΚ… Βέβαια τώρα πώς θα το πούμε; ΠΑΣΟΚ θα το πούμε, Δημοκρατική Συμπαράταξη; Τώρα βέβαια έχει και καινούριο όνομα ΚΙΝΑ, Κίνημα Αλλαγής και ξέρετε πολλά ονόματα…
Το ΑΦΜ έχει σημασία!
Εκεί είναι ακριβώς το πρόβλημα. Γιατί, όπως είπα και το πρωί στην πρωτολογία μου, από το 2011 τα δάνεια των δύο κομμάτων δεν εξυπηρετούνται.
Ακριβώς.
Οπότε, θα πρέπει να τους αντιμετωπίζουμε με ιδιαίτερη προσοχή. Κάνουν δηλαδή αντιπολίτευση για την αντιπολίτευση. Έγιναν κάποια σχόλια για τα καζίνα. Εγώ προσωπικά είμαι εναντίον των καζίνων. Όμως, τα καζίνα ποιοι τα νομιμοποίησαν και τα έφεραν σε αυτήν τη χώρα; Ποιοι άνοιξαν τα καζίνα; Τα δύο αυτά κόμματα, η Νέα Δημοκρατία και το ΠΑΣΟΚ. Και κουνούν τώρα το δάχτυλο για τα καζίνα. Μα, η ίδρυση καζίνου περιέχεται και στην επένδυση του Ελληνικού. Δηλαδή, τι θα γινόταν; Εάν δεν δοθεί η δυνατότητα να γίνει καζίνο, κινδυνεύει η επένδυση του Ελληνικού. Αυτοί δεν μιλούσαν προηγουμένως, πριν από μερικές εβδομάδες, για την επένδυση του Ελληνικού; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω σε λιγότερο από ένα λεπτό, κύριε Πρόεδρε. Θα ήθελα να θυμίσω ότι την υπόθεση ΑΠΕ την είχαν αντιμετωπίσει με έναν τρόπο που εξέθετε και τους πολίτες, αλλά και την ίδια τη ΔΕΗ. Έκαναν συμβόλαια, υποχρέωσαν τη ΔΕΗ να κάνει συμβόλαια και να αγοράζει την ηλεκτρική ενέργεια από τις ΑΠΕ στην τριπλάσια τιμή από ό,τι αγόραζε η αντίστοιχη γερμανική ΔΕΗ από τους παραγωγούς φωτοβολταϊκών. Ξέρετε, η δική μας η χώρα έχει την τριπλάσια ηλιοφάνεια, δηλαδή έπρεπε να λειτουργούσαν αντίστροφα τα πράγματα και εμείς να αγοράζαμε από τους παραγωγούς στο ένα τρίτο από ό,τι αγόραζε η γερμανική ΔΕΗ. Και αυτοί υπέγραψαν τέτοια συμβόλαια. Μιλάμε για τραγικά πράγματα. Εν πάση περιπτώσει, εγώ θα κλείσω εδώ λέγοντας ότι πρέπει να προσέξουμε τη δυτική Μακεδονία. Πράγματι, η εξάρτηση από την παραγωγή ηλεκτρικής ενέργειας και της εξαγωγής και διαχείρισης λιγνίτη είναι μεγάλη και φτάνει στο 25%, το ξέρετε αυτό, στη δυτική Μακεδονία και στην Κοζάνη ανεβαίνει στο 50%.
Ολοκληρώστε παρακαλώ, κύριε Λαζαρίδη.
Και εγώ συμφωνώ ότι πρέπει να τα δούμε αυτά, δηλαδή κάπου να προγραμματιστούν και να υπάρξει μια εναλλακτική, να μην χάσει την ταυτότητά της η δυτική Μακεδονία, που είναι συνυφασμένη με την παραγωγή ηλεκτρικής ενέργειας και να τη συνδέσουμε με την πράσινη ανάπτυξη. Σας ευχαριστώ, κύριε Πρόεδρε.
Ο κ. Μαυρωτάς έχει τον λόγο, για δύο λεπτά από τη θέση του.
Ευχαριστώ πολύ, κύριε Πρόεδρε. Θα αναφερθώ εν συντομία μόνο σε δύο θέματα. Κύριε Υπουργέ, επειδή δεν απαντήσατε στο ερώτημα που κάναμε για το κονδύλι στις δαπάνες δημοσιότητας στην ενεργειακή αναβάθμιση των κατοικιών, για τις πέντε φιλοκυβερνητικές εφημερίδες που πήραν 20.000 από τις 200.000 που ήταν το συνολικό κονδύλι - είπατε ότι θα το δούμε στον κοινοβουλευτικό έλεγχο - θα ήθελα να σας πω ότι ναι, θα το δούμε στον κοινοβουλευτικό έλεγχο. Απλώς, πρέπει να προλάβουμε τις αντίστοιχες περιπτώσεις που θα πάνε αυτά για τις εφημερίδες, για το ραδιόφωνο και για την τηλεόραση, μην πάνε δηλαδή πάλι μονοκούκι σε φιλοκυβερνητικά. Γιατί είναι κρίμα να ακολουθούνται ίδιες τακτικές, που δίκαια καταγγείλατε στην εξεταστική επιτροπή για τα δάνεια των κομμάτων και των μέσων μαζικής ενημέρωσης. Το δεύτερο έχει να κάνει με την εθνική επιτροπή για την ενέργεια και το κλίμα που είπατε ότι είναι ένα πρώτο βήμα. Σωστά, είναι ένα πρώτο βήμα, αρκεί να μην είναι στραβό. Γιατί, από ό,τι βλέπω εδώ στην πράξη του Υπουργικού Συμβουλίου στο προοίμιο, λέει: «Λαμβάνουμε υπ΄όψιν την ανάγκη ύπαρξης ενός συμβουλευτικού οργάνου στο οποίο θα εκπροσωπούνται οι συναρμόδιοι κρατικοί, κοινωνικοί και παραγωγικοί φορείς, καθώς και εκπρόσωποι της αγοράς στον τομέα της ενέργειας κ.λπ.». Στην εικοσαμελή επιτροπή δεν υπάρχουν αυτοί. Αντίθετα, υπάρχει ένας εκπρόσωπος του πολιτικού γραφείου του Υπουργού Περιβάλλοντος και ένας εκπρόσωπος του πολιτικού γραφείου του Αναπληρωτή Υπουργού Περιβάλλοντος. Αυτό είναι κάτι το οποίο θα πρέπει να το δείτε για να μην πάει στραβά το πρώτο βήμα. Κλείνω, κύριε Πρόεδρε, τη σύντομη παρέμβαση της δευτερολογίας, λέγοντας ότι σχετικά με την τροπολογία και το ευνοϊκό καθεστώς που θα ισχύσει για ολόκληρη την Περιφέρεια Δυτικής Μακεδονίας και από την άλλη μόνο για έναν δήμο, για τον Δήμο Μεγαλόπολης, νομίζω καταλαβαίνετε κι εσείς ότι είναι ασύμμετρη αυτή η νομοθέτηση. Υπάρχει μια αναντιστοιχία στη νομοθέτηση και δεν νομίζουμε ότι το κονδύλι είναι τόσο μεγάλο, έτσι ώστε να υπάρξει μια αποκατάσταση της έννοιας του δικαίου. Θα υπερψηφίσουμε το νομοσχέδιο. Ευχαριστώ πολύ.
Εμείς ευχαριστούμε, κύριε Μαυρωτά και ιδιαιτέρως για την έξοχη αντίληψη του χρόνου. Κύριε Βαρδαλή, έχετε τον λόγο.
Ευχαριστώ, κύριε Πρόεδρε. Λίγο την ανοχή σας θέλω, πέρα από το δίλεπτο. Δεν θα αναφερθώ στα επιχειρήματα που ακούστηκαν από τους Βουλευτές του ΣΥΡΙΖΑ για τη στήριξη του νομοσχεδίου, όχι μόνο γιατί δεν έχω χρόνο στη δευτερολογία, αλλά γιατί και μερικά επιχειρήματα δεν στέκουν καν σε αντιπαράθεση. Δηλαδή, τι θα απαντούσατε εσείς, κύριε Σταθάκη, όταν ακούγατε ότι το νομοσχέδιο βρίσκεται σε αντιμονοπωλιακή κατεύθυνση;
Βρίσκεται σαφώς.
Βρίσκεται; Βρίσκεται σε αντιμονοπωλιακή κατεύθυνση; Δηλαδή το μόνο που δεν λέτε είναι ότι οι δυνάμεις που το στηρίζουν, όπως η Νέα Δημοκρατία και το ΠΑΣΟΚ, είναι αντιμονοπωλιακές δυνάμεις. Θα τρελαθούμε τελείως! Τέλος πάντων, θα ήθελα να σταθώ περισσότερο στην πιο ήπια προσέγγιση του κυρίου Υπουργού. Είναι ένα βήμα, θετικό βήμα, μας λέει και μάλιστα είναι θετικό, γιατί αυτό γίνεται σε συναίνεση τόσο με τα υπόλοιπα κόμματα της Αντιπολίτευσης όσο και με τους φορείς της κοινωνίας. Με το θετικό βήμα δεν θα διαφωνήσουμε, κύριε Υπουργέ, αλλά σε ποια κατεύθυνση είναι αυτό το θετικό βήμα που λέτε; Εμείς ήμασταν ξεκάθαροι. Λέμε ότι αυτό το νομοσχέδιο είναι στην κατεύθυνση της παραπέρα υλοποίησης της γενικότερης πολιτικής ενέργειας της Ευρωπαϊκής Ένωσης, στην κατεύθυνση απελευθέρωσης της αγοράς ενέργειας. Κανένα σοβαρό επιχείρημα που να αντιπαρατεθεί μ' αυτήν την κατεύθυνση δεν υπήρξε. Άρα, να υποθέσουμε πως συμφωνείτε. Γι' αυτόν τον βασικό λόγο, γιατί είναι σ' αυτήν την κατεύθυνση αυτό το νομοσχέδιο, εμείς διαφωνούμε και γι' αυτό θα το καταψηφίσουμε. Υπήρξε μια αντιπαράθεση μεταξύ της Κυβέρνησης και των άλλων κομμάτων. Κυρίως σας κατηγορούν για το εξής: «Άλλα λέγατε κι άλλα κάνατε». Η ουσία, όμως, δεν βρίσκεται στο τι λέγατε. Η ουσία για τον λαό, όμως, βρίσκεται στο τι κάνετε σήμερα. Και σ' αυτό που κάνετε σήμερα και οι ίδιοι συμφωνούν και συμφωνούν πλήρως και, κατά τη γνώμη μας, αυτό είναι το βασικό. Δηλαδή, συμφωνούν και με τις ενεργειακές κοινότητες και με το ίδιο το ενεργειακό χρηματιστήριο και γενικά με την παραπέρα απελευθέρωση της αγοράς ενέργειας και την ιδιωτικοποίηση της ΔΕΗ. Άρα, στα βασικά συμφωνείτε και μαλώνετε, αντιπαρατίθεστε, να το πω καλύτερα, στα δευτερεύοντα. Θα μου πείτε: «Και ποιο είναι το πρόβλημα, δηλαδή; Είναι κακό να υπάρχει συναίνεση, έστω και σε ορισμένα ζητήματα;». Ναι, το κακό είναι ότι η συμφωνία αυτή γίνεται στη βάση μιας αντιλαϊκής πολιτικής, στη βάση μιας αντιλαϊκής κατεύθυνσης. Τα αποτελέσματα αυτής της αντιλαϊκής ενεργειακής πολιτικής ο λαός μας τα ζει στο πετσί του. Αναφέρθηκα στην πρωτολογία μου εκτενέστερα σ' αυτό το θέμα. Έχει οδηγήσει στην ενεργειακή φτώχεια, ουσιαστικά, ένα μεγάλο κομμάτι των λαϊκών στρωμάτων, παρά τις δυνατότητες που υπάρχουν να ικανοποιηθούν αυτές οι ανάγκες. Θα ήθελα, επειδή δεν υπάρχει χρόνος, να σταθώ σε δυο ζητήματα επί τροχάδην. Το ένα έχει σχέση με την υπουργική τροπολογία. Εμείς συνολικά με την τροπολογία διαφωνούμε και θα την καταψηφίσουμε, γιατί και η ίδια η τροπολογία κινείται σ' αυτήν τη λογική που σας ανέφερα προηγούμενα. Θα ήθελα, όμως, να αναφερθώ στην παράγραφο ή στο άρθρο 4- όπως θέλετε, πέστε το - της τροπολογίας. Κατ' αρχάς, δεν θα κάνουμε δίκη προθέσεων για τη στόχευση, αν είναι προεκλογική ή εν πάση περιπτώσει είναι η ευαισθησία της Κυβέρνησης. Θέλουμε, όμως, να επισημάνουμε στον λαό της δυτικής Μακεδονίας και της Αρκαδίας να μη δουν μόνο το «τυράκι», αλλά να δουν συνολικά και τη φάκα. Ποια είναι η φάκα; Αυτήν την περίοδο βρίσκεται σε πλήρη διαδικασία η ιδιωτικοποίηση των λιγνιτικών μονάδων. Στόχο έχετε έτσι κι αλλιώς, ανεξάρτητα από αυτό το μέτρο, να ενσωματώσετε τις όποιες αντιδράσεις του λαού της περιοχής και γενικότερα του λαού, ώστε να περάσει αυτή η ιδιωτικοποίηση, η πώληση των μονάδων, με τις μικρότερες αντιστάσεις. Καλούμε, λοιπόν, τον λαό, παρά τις όποιες υποσχέσεις να οργανώσει την πάλη του ενάντια σ' αυτήν την ιδιωτικοποίηση, να βάλει αυτός τη σφραγίδα του σ' αυτές τις εξελίξεις. Θέλω να πω και το εξής: Δεν ξέρω πως θα γίνει η ψηφοφορία. Εάν γίνει ενιαία, εμείς θα καταψηφίσουμε την τροπολογία. Σας το δηλώνω. Βεβαίως για το συγκεκριμένο άρθρο, το άρθρο 4, εμείς δηλώνουμε «Παρών». Αν γίνει ξεχωριστά, θα εκφραστεί με την ψήφο μας.
Ευχαριστούμε, κύριε Βαρδαλή.
Επίσης, υπάρχει μια παράταση στα νησιά που δεν είναι διασυνδεδεμένα. Εμείς θα την καταψηφίσουμε.
Εντάξει, κύριε Βαρδαλή. Θα τα ακούσουμε στην ψηφοφορία.
Με αυτό δεν θέλουμε να πούμε ότι πρέπει να κλείσουν αυτές οι μονάδες, αλλά θα μπορούσε να γίνει με διαφορετικό τρόπο. Όμως δεν έχω άλλο χρόνο να το αναπτύξω. Ευχαριστώ.
Ο κ. Μανιάτης έχει τον λόγο για δύο λεπτά.
Αγαπητοί συνάδελφοι, δεν είχα σκοπό να δευτερολογήσω, αλλά προκλήθηκα. Οφείλω να απαντήσω σε ορισμένες παρατηρήσεις και των Υπουργών και των συναδέλφων. Πώς μπορεί να χαρακτηριστεί αυτή η Κυβέρνηση; Θα της αποδώσω τέσσερις χαρακτηρισμούς και αμέσως μετά θα τους τεκμηριώσω: Κυβέρνηση της αυταπάτης, κυβέρνηση της διπολικής διαταραχής, κυβέρνηση της αλαζονείας και του θράσους και κυβέρνηση των ύποπτων συναλλαγών. Για να δούμε, έχω δίκιο; Κυβέρνηση της αυταπάτης: Κυρίες και κύριοι συνάδελφοι του ΣΥΡΙΖΑ, το νομοσχέδιο που συζητούμε μήπως νομίζετε ότι είναι καμμιά μεγάλη επανάσταση; Είναι μία θετική εξέλιξη, το είπαμε από την αρχή, που όμως αφήνει πίσω της τους αντίστοιχους συνεταιρισμούς που υπάρχουν στον αγροτικό τομέα. Είναι μάλιστα μία ρύθμιση που δεν έχει ούτε καν επιχειρησιακό σχέδιο. Την ίδια στιγμή, όμως, η αυταπάτη γίνεται πια πολιτική απάτη γιατί πριν λίγες ημέρες νομοθετήσατε τους ηλεκτρονικούς πλειστηριασμούς. Σήμερα αναρτήθηκαν οι αυξημένες ασφαλιστικές εισφορές για μικρομεσαίους, του ΕΦΚΑ. Σήμερα αναρτήθηκαν και σήμερα διαβάζουμε ότι υπάρχει σοβαρή πιθανότητα η μείωση του αφορολόγητου κατά 3.000 ευρώ να έρθει από το 2019 μαζί με τη μείωση των συντάξεων. Βεβαίως η αυταπάτη είναι το ότι η δήθεν αριστερή Κυβέρνηση μείωσε και τον ΦΠΑ και τη φορολογία στα καζίνα. Γι' αυτό στην τοποθέτησή μου ως εισηγητής στο πολυνομοσχέδιο είπα ότι αντί για Ριζοσπαστική Αριστερά, μπορείτε να λέγεστε ποια «καζινόπληκτη Αριστερά»!
Ωραία, τελείωσε το πολυνομοσχέδιο και μαζί και ο χρόνος, κύριε Μανιάτη. Είχε προηγηθεί το τέλος του πολυνομοσχεδίου δύο - τρεις μέρες πριν.
Σχολιασμό στον εισηγητή θα κάνουμε τώρα; Ο Πρόεδρος δεν είναι σχολιαστής.
Είναι δυνατόν; Δεν θα με αφήσετε να τελειώσω; Σας παρακαλώ. Είπα, λοιπόν, ότι η Κυβέρνηση έχει έναν δεύτερο χαρακτηρισμό: Κυβέρνηση της διπολικής διαταραχής ή άλλως του πολιτικού σουρεαλισμού. Άκουσα ότι η Κυβέρνηση είναι περήφανη για τον TAP. Χαίρομαι που είναι περήφανη για τον TAP. Ας ανατρέξουν οι συνάδελφοι Υπουργοί στα Πρακτικά, όταν φέραμε το καλοκαίρι του 2014 τη σύμβαση για τον TAP - εγώ εισηγήθηκα τη σύμβαση ως Υπουργός - και ας δουν τι έλεγαν οι ίδιοι. Βεβαίως, είναι πολύ θετικό - δεύτερο φαινόμενο διπολικής διαταραχής! - το ότι όταν φέραμε τη διάταξη για τα 500 KW, να μπορούν οι ΤΟΕΒ να εγκαθιστούν ως αυτοπαραγωγοί και αυτοκαταναλωτές, το καταψήφισε ο ΣΥΡΙΖΑ. Και σήμερα έρχεται ο Υπουργός και το αυξάνει! Αντί για 500 KW, το κάνει 1 MW. Έστω και καθυστερημένα, ας δεχτούμε τη διόρθωση του λάθους. Τρίτος χαρακτηρισμός της Κυβέρνησης: αλαζονεία και θράσος. Κύριε Υπουργέ, αποτελεί αλαζονεία και θράσος να μιλάτε εσείς για χρήσεις γης, όταν είχαμε έτοιμο, νομοθετημένο το Εθνικό Σύστημα Χρήσεων Γης από το 2014 και σήμερα που συζητάμε, μετά την ακύρωση του συγκεκριμένου κεφαλαίου του νόμου - εσείς το ακυρώσατε - , η χώρα δεν έχει Εθνικό Σύστημα Χρήσεων Γης. Διότι υποτίθεται ότι θα φτιάχνατε προεδρικό διάταγμα, που ακόμα δεν έχει πάει στο Συμβούλιο Επικρατείας ή ακόμα κι αν έχει πάει δεν έχει επιστρέψει. Πάντως, η χώρα για τρία χρόνια δεν έχει Εθνικό Σύστημα Χρήσεων Γης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αποτελεί, λοιπόν, θράσος και αλαζονεία να μιλάτε…
Ωραία.
Κύριε Πρόεδρε, σας παρακαλώ θερμά θα μου δώσετε πέντε λεπτά.
Ισχύει η αρχή της ισηγορίας εδώ. Σεβόμαστε τους συναδέλφους μας και σεβόμαστε και τον εαυτό μας. Τελεία.
Λέω, λοιπόν, ότι είναι αλαζονεία και θράσος να μιλάει για χωροταξία η Κυβέρνηση αυτή, όταν παρέλαβε δώδεκα έτοιμα περιφερειακά χωροταξικά για τις δώδεκα περιφέρειες της χώρας και μετά από τρία χρόνια έχει εγκρίνει μόνο ένα, της Κρήτης. Αποτελεί θράσος και αλαζονεία για την Κυβέρνηση να μιλάει για χωροταξία, γιατί παρέλαβε το χωροταξικό του τουρισμού τον Μάρτιο του 2015, που το είχε ακυρώσει το Συμβούλιο της Επικρατείας για απολύτως τυπικούς λόγους και μετά από τρία χρόνια σήμερα, η χώρα συνεχίζει να μην έχει χωροταξικό τουρισμού.
Σας παρακαλώ, κύριε Μανιάτη, τελειώστε.
Κύριε Πρόεδρε, θερμή παράκληση, ως εισηγητής και δεδομένου ότι ο Κοινοβουλευτικός μας Εκπρόσωπος δεν αξιοποίησε τον χρόνο του…
Τι να κάνουμε;
Σας παρακαλώ θερμά, θα μου δώσετε άλλα τρία λεπτά.
Δεν υπάρχει δανεισμός χρόνου από τον Κοινοβουλευτικό Εκπρόσωπο.
Θα μου δώσετε άλλα τρία λεπτά.
Άλλα δάνεια υπάρχουν.
Αποτελεί θράσος και αλαζονεία να μιλάει η σημερινή Κυβέρνηση για προστασία του περιβάλλοντος, όταν δεν υλοποιεί την προγραμματική σύμβαση, που υπογράψαμε το 2014, Υπουργείο Περιβάλλοντος, Τράπεζα Ελλάδος και Ακαδημία Αθηνών για τις επιπτώσεις της κλιματικής αλλαγής στην Ελλάδα και βεβαίως όταν δεν αξιοποιεί την εθνική στρατηγική για την προστασία της βιοποικιλότητας, την πρώτη εθνική στρατηγική που απέκτησε η Ελλάδα το 2014. Αποτελεί θράσος και αλαζονεία να μιλάει η σημερινή Κυβέρνηση για την ηλεκτρική διασύνδεση των νησιών. Παραλάβατε το 2015, έξι μήνες να «τρέχει» η εργολαβία για την ηλεκτρική διασύνδεση των Κυκλάδων, 130 εκατομμύρια. Έπρεπε να έχει παραδοθεί, με βάση τη σύμβαση, το καλοκαίρι του 2016. Θα πάμε καλοκαίρι του 2018, η πρώτη φάση της ηλεκτρικής διασύνδεσης των Κυκλάδων δεν θα έχει υλοποιηθεί και θα υποχρεώσετε εσείς τους Έλληνες πολίτες να πληρώσουν για υπηρεσίες κοινής ωφελείας επιπλέον 150 εκατομμύρια ευρώ.
Κύριε Μανιάτη, τελευταία έκκληση από το Προεδρείο.
Κύριε Πρόεδρε, εμένα με διακόψατε. Κι εγώ είμαι εισηγητής και δεν μίλησε και ο Κοινοβουλευτικός μας Εκπρόσωπος.
Κύριε Λαζαρίδη, σας παρακαλώ.
Αποτελεί θράσος και αλαζονεία να μιλάει η Κυβέρνηση για «έξυπνα» δίκτυα, διότι τα «έξυπνα» δίκτυα προκηρύχθηκαν ως διαγωνισμός το 2014. Πρόκειται να εξυπηρετήσουν διακόσιες χιλιάδες οικογένειες. Είναι ένα έργο προϋπολογισμού 80 εκατομμυρίων και μετά από τρία χρόνια δεν έχετε κάνει τίποτα.
Βάλτε μία τελεία.
Και τελειώνω, κύριε Πρόεδρε, με το εξής.
Τι θέλετε; Να κλείσω το μικρόφωνο;
Είστε ικανός να μου κλείσετε το μικρόφωνο.
Τι είπατε;
Λέω, είναι δυνατόν να μου κλείσετε το μικρόφωνο;
Μα, αν είστε ικανός να μιλάτε μέχρι αύριο; Πώς να αντιδράσω;
Επαναλαμβάνω ότι τελειώνω.
Έπρεπε κι εγώ τόσο να μιλήσω, κύριε Πρόεδρε.
Μίλησα για την Κυβέρνηση των ύποπτων συναλλαγών.
Θέλω να το ακούσω αυτό.
Εδώ δεν χρειαζόμαστε παιδονόμο.
…(δεν ακούστηκε)
Αγαπητοί συνάδελφοι, θα καταθέσω για τα Πρακτικά τον Εθνικό Ενεργειακό Σχεδιασμό του 2012, σύνολο σελίδων εβδομήντα πέντε σελίδες,...
Παραιτείστε υπέρ του κ. Μανιάτη, κύριε Σκρέκα, αν κατάλαβα καλά;
Είμαι υπέρ των Βουλευτών.
Αν κατάλαβα καλά, αυτό κάνετε. Παραιτείστε υπέρ του κ. Μανιάτη. Ωραία, δεν έχετε δευτερολογία. Σας κάλυψε ο κ. Μανιάτης.
…με μηδέν κόστος. Εθνικός Ενεργειακός Σχεδιασμός 2012. Καταθέτω για τα Πρακτικά, επίσης, τον δεύτερο Εθνικό Ενεργειακό Σχεδιασμό 2014, σύνολο εκατόν εξήντα πέντε σελίδες, μηδέν κόστος. Και έρχεται η σημερινή Κυβέρνηση και μας λέει, με το άρθρο 16, ότι ζητά να της εγκρίνουμε 400 χιλιάρικα, για να αναθέσει απευθείας τον καινούργιο Εθνικό Ενεργειακό Σχεδιασμό!
Με αυτόν τον τρόπο τελειώνετε, κύριε Μανιάτη;
Σε ποιον;
Κάτι κρύβετε. Και επειδή πρέπει να μας πείτε τι κρύβετε - γιατί δεν είναι προφανώς μόνο ανικανότητα - , θα επαναλάβω αυτό που είπε ο συνάδελφος, για να τελειώσω με την τροπολογία μας - που λυπάμαι που δεν την κάνατε αποδεκτή, κύριε Υπουργέ - , για το θέμα της Μεγαλόπολης και της Αρκαδίας.
Το είπε ο κ. Κωνσταντινόπουλος.
Εμείς θα στηρίξουμε το να δοθούν ελαφρύνσεις στο ηλεκτρικό ρεύμα, 42 ευρώ τη μεγαβατώρα, στους κατοίκους της δυτικής Μακεδονίας. Δεν ζητάμε να κάνετε το ανάλογο σε ολόκληρη την Πελοπόννησο. Θεωρούμε, όμως, απολύτως δίκαιο στην Αρκαδία, όχι απλώς στον Δήμο Μεγαλόπολης, αλλά στην Αρκαδία και στους όμορους δήμους των όμορων περιφερειακών κοινοτήτων να ισχύσει το ίδιο καθεστώς, όπως αυτό για τη δυτική Μακεδονία. Ευχαριστώ πολύ, κυρίες και κύριοι συνάδελφοι.
Η έλλειψη σεβασμού προς το Προεδρείο είναι έλλειψη αυτοσεβασμού. Κύριε Σκρέκα, εσείς έχετε παραιτηθεί υπέρ του κ. Μανιάτη, απ' ό,τι έχω καταλάβει. Έχετε καλυφθεί και υπερκαλυφθεί, θα έλεγα.
Όχι, κύριε Πρόεδρε.
Όχι, έχετε καλυφθεί. Μου το είπατε από πριν. Θα μιλήσετε άλλη φορά.
Δεν ακολουθήσατε τη σειρά των κομμάτων, αλλά αυτό δεν σημαίνει ότι παραιτούμαστε.
Αφού έχετε υπερκαλυφθεί. Πόσο άλλο θέλετε;
Έχω να συμπληρώσω κάποια πράγματα, κύριε Πρόεδρε.
Ορίστε τότε, πάρτε τον λόγο. Για πλεονασμό τώρα αυτό, όχι για τίποτε άλλο.
Άκουσα πολύ προσεκτικά αυτά που είπε ο κ. Φάμελλος. Ήθελα να πω το εξής: Με το να προσπαθεί συνέχεια η Κυβέρνηση να μηδενίσει ό,τι παρέλαβε από τους προηγούμενους για να δείξει ότι αυτό που κάνει τώρα είναι κάτι πολύ μεγάλο, κάτι πολύ σημαντικό, νομίζω ότι δεν προσφέρει υπηρεσίες σ' αυτόν τον τόπο. Εγώ σας άκουσα πολύ προσεκτικά, κύριε Υπουργέ. Μιλήσατε για μελλοντικό προγραμματισμό επέκτασης των δικτύων φυσικού αερίου, ο οποίος…
Για το '17- '18. Οι μισές έγιναν, οι άλλες μισές θα γίνουν.
Εγώ θέλω να σας πω κατ' αρχάς πως ό,τι έχει γίνει μέχρι τώρα και ό,τι έχετε παραλάβει τα έκαναν οι προηγούμενες κυβερνήσεις, άρα καλό είναι να μην τα μηδενίζετε. Φυσικό αέριο δηλαδή υπήρχε στη Θεσσαλονίκη - εγώ έβαλα όταν ήμουν φοιτητής - αλλά και στα Τρίκαλα και στην Αθήνα και σε άλλες πόλεις.
Είκοσι χρόνια χωρίς επεκτάσεις. Γίνονται τώρα.
Ηρεμήστε και ακούστε, γιατί εγώ θα σας τα πω όλα και για τις επεκτάσεις. Άρα καλό είναι να μη μηδενίζετε τους υπόλοιπους για να πείτε ότι είναι κάτι το φανταστικό αυτό που κάνετε. Κατ' αρχάς αυτό που κάνετε, δηλαδή το ότι έχετε τη δυνατότητα να εντάσσετε αυτά τα δίκτυα στο νέο ΣΕΣ και να χρηματοδοτούνται, οφείλεται σε κάποια αιτία. Ξέρετε ποια είναι αυτή η αιτία; Είναι το ότι η προηγούμενη κυβέρνηση με Υπουργό Ενέργειας τον κ. Μανιάτη και Υπουργό Ανάπτυξης εμένα, το θέσπισε ώστε να είναι επιλέξιμες αυτές οι δαπάνες στο νέο ΣΕΣ. Καταθέσαμε τα 17 προγράμματα στις παραμονές του Δεκεμβρίου του 2014 και η Ελλάδα ήταν η πρώτη χώρα που πήρε έγκριση όλων των προγραμμάτων από την Ευρωπαϊκή Επιτροπή, ώστε η όποια επόμενη κυβέρνηση να μη χάσει ούτε μία μέρα από το νέο ΣΕΣ κι έτσι να προχωρήσει στις επενδύσεις που έπρεπε να γίνουν στη χώρα. Εγώ βλέπω, όμως, με τα σημερινά στοιχεία ότι 800 εκατομμύρια, τα οποία θα μπορούσαν σήμερα να έχουν δαπανηθεί ήδη και να έχουν γίνει δίκτυα φυσικού αερίου, εσείς δεν τα χρησιμοποιήσατε. Είναι χρήματα τα οποία υπάρχουν στην Ευρωπαϊκή Ένωση, περιμένουν στα Ταμεία Συνοχής και η Κυβέρνησή σας δεν τα χρησιμοποίησε. Πραγματικά παρακαλώ να μου πείτε για ποιον λόγο δεν τα χρησιμοποιήσατε, αφού αυτά τα χρήματα υπήρχαν κι έτσι λείπουν σήμερα από τις υποδομές. Και κάτι άλλο: Σε ό,τι αφορά την κυκλική οικονομία, το βιώσιμο παραγωγικό μοντέλο, καταλαβαίνετε ότι κυκλική οικονομία ή ένα παραγωγικό μοντέλο αειφορίας κατ' αρχάς σημαίνει ορθολογική διαχείριση και χρήση των ορυκτών πόρων και των πλουτοπαραγωγικών πηγών αυτής της χώρας. Το να δίνετε μία οικονομική ενίσχυση, η οποία - επαναλαμβάνω - δεν έχω ακούσει από τον Υπουργό αν θα είναι μόνο για ένα έτος ή στην υπουργική απόφαση που θα θεσπίσετε αν θα είναι επί μακρόν, δηλαδή για τα επόμενα χρόνια, η οικονομική ενίσχυση που είναι περίπου 17 εκατομμύρια ευρώ, πρώτον, δεν αντικαθιστά τη μείωση της επιδότησης πετρελαίου θέρμανσης στις αντίστοιχες περιοχές. Θα σας πω ότι ένα νοικοκυριό καταναλώνει περίπου 7.000 KWh, δηλαδή 7 MWh τον χρόνο, που σημαίνει ότι αν μπορεί να είναι δικαιούχος θα πάρει 42 ευρώ, δηλαδή 280 ευρώ τον χρόνο, όταν το ίδιο νοικοκυριό με 100 τετραγωνικά στη δυτική Μακεδονία έπαιρνε επίδομα θέρμανσης πάνω από 500-600 ευρώ. Άρα δεν του δίνετε ούτε τα μισά απ' αυτά που του έχετε πάρει. Το λέω αυτό για να μην κοροϊδεύουμε τον κόσμο και να μην κοροϊδευόμαστε και μεταξύ μας. Κατά δεύτερον, εγώ σας λέω το εξής, ότι τα επόμενα δέκα χρόνια αν ισχύσει, θα δώσουμε περίπου 200 εκατομμύρια σε οικονομικές ενισχύσεις. Μα, με 200 εκατομμύρια - λέω εγώ - δεν έρχεστε να δώσουμε στους ανθρώπους αυτούς για να βελτιώσουν τα νοικοκυριά τους, να τα αναβαθμίσουν ενεργειακά, ώστε να έχουν μισή κατανάλωση ενέργειας και το καλοκαίρι και τον χειμώνα κι έτσι να έχουν μισό λογαριασμό ρεύματος και μισό λογαριασμό ενέργειας και να μην τους επιδοτούμε συνέχεια και επιχορηγούμε συνέχεια με χρήματα τα οποία πάνε τελικά στη «μαύρη τρύπα» και να καίμε έναν λιγνίτη που είναι κάτι ακριβό και περιορισμένο, αλλά παράγει και ρύπους; Αυτό δεν είναι κυκλική οικονομία, κύριε Υπουργέ Περιβάλλοντος - το καταλαβαίνετε - ούτε είναι αειφορικό μοντέλο παραγωγικής οικονομίας. Ευχαριστώ πολύ, κύριε Πρόεδρε.
Κι εμείς. Θα τελειώσουμε με τη δευτερολογία της κ. Γκαρά. Κυρία συνάδελφε, έχετε τον λόγο.
Ευχαριστώ, κύριε Πρόεδρε. Εγώ θα ήθελα να κάνω ένα και μόνο σχόλιο, παρακολουθώντας τη σημερινή συζήτηση, αλλά έχοντας παρακολουθήσει και τη συζήτηση στις επιτροπές. Νομίζω ότι έχει συζητηθεί αναλυτικά το νομοσχέδιο. Θα ήθελα, όμως, να επισημάνω την αμηχανία και πιθανόν την κρυφή ζήλεια κάποιων πτερύγων, κάποιων κομμάτων από την Αντιπολίτευση. Είναι μία κρυφή ζήλεια για ένα άρτιο θεσμικό πλαίσιο το οποίο ψηφίζεται σήμερα. Αυτό φαίνεται από το ότι δεν είχαμε σχεδόν καμμία παρατήρηση στην ουσία του νομοθετήματος. Αντιθέτως, οι εκπρόσωποι των υπόλοιπων κομμάτων ή σχεδόν όλων των κομμάτων επέλεξαν να συζητήσουν για το Σκοπιανό, για το χθεσινό πολυνομοσχέδιο, να προκαλέσουν τεχνητές εντάσεις, να συζητήσουν για τη ΔΕΗ. Χαρακτηριστικά θα αναφέρω ότι στην πρώτη του εισήγηση ο κ. Σκρέκας ως εισηγητής της Αξιωματικής Αντιπολίτευσης δεν αναφέρθηκε ούτε για πέντε δευτερόλεπτα στο εν λόγω νομοθέτημα.
Παραπάνω ήταν.
Ούτε για πέντε δευτερόλεπτα. Μιλούσατε δεκαπεντέμισι λεπτά για τη ΔΕΗ.
Δέκα ήταν, τα μέτρησα. Χωρίς ΔΕΗ ενεργειακές κοινότητες δεν υπάρχουν.
Κλείνοντας, το τελευταίο σχόλιο που θα ήθελα να κάνω είναι ότι αρκετοί από τους εκπροσώπους των κομμάτων της Αντιπολίτευσης δυστυχώς δεν μπορούν να αντιληφθούν ότι οι μεγάλες επαναστάσεις γίνονται με τις καινούργιες ιδέες και γίνονται με την οργάνωση της καθημερινότητας. Δεν μπορούν να κατανοήσουν ότι ένα οργανωμένο θεσμικό πλαίσιο σε μία καινούργια ιδέα που εντάσσει τη συλλογικότητα, τη λογική του συνεργατισμού, τη λογική της καινοτομίας, της χρήσης της τεχνολογίας και κυρίως ένα οργανωμένο θεσμικό πλαίσιο με οικονομικά κίνητρα, που δίνει τη δυνατότητα δημιουργίας νέων θέσεων εργασίας και κυρίως αύξησης της δραστηριότητας στον κατασκευαστικό κλάδο, ναι, μπορεί να φέρει μεγάλες επαναστάσεις στην καθημερινότητά μας και μάλιστα μεγάλες επαναστάσεις σε μία φιλοπεριβαλλοντική και σύγχρονη ευρωπαϊκή λογική. Είναι αυτό που χρειαζόμαστε στη χώρα, ακριβώς για να ξεφύγουμε, να κάνουμε το μεγάλο θετικό βήμα σε μία κατεύθυνση εντελώς αντίθετη από την πολιτική που ασκούσαν τόσα χρόνια οι προηγούμενες κυβερνήσεις και μας έφεραν εδώ. Καλώ, λοιπόν, όλους τους συναδέλφους και όλες τις πτέρυγες της Βουλής να υπερψηφίσουν αυτό το νομοσχέδιο και όχι μόνο αυτό, αλλά να μπορέσουμε συλλογικά από τη δική μας πλευρά, να ενημερώσουμε τους πολίτες οι οποίοι ενδιαφέρονται να μπουν σε αυτήν την ιστορία και να πάμε χέρι - χέρι, προκειμένου να κάνουμε το μικρό θετικό βήμα για την μεγάλη επανάσταση. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Αγορές χρηματοπιστωτικών μέσων και άλλες διατάξεις». Τον λόγο έχει ο κύριος Υπουργός για έναν σύντομο επίλογο.
Θα ήθελα να ξεκαθαρίσω μόνο δύο θέματα που τέθηκαν. Θα παραμείνω εντός του νομοσχεδίου. Δεν θα ακολουθήσω την ψυχανάλυση του ΣΥΡΙΖΑ από τη Δημοκρατική Συμπαράταξη. Την υπέστην την ψυχανάλυση και από τη Νέα Δημοκρατία στο πολυνομοσχέδιο, για το τι είναι ο ΣΥΡΙΖΑ, πώς μεταλλάσσεται και τι γίνεται, αλλά νομίζω ότι δεν είναι της στιγμής να αναφερθώ. Θα το αναλύσουμε μία άλλη φορά. Χρησιμοποιήσατε και ψυχαναλυτικούς όρους: διπολική διαταραχή και διάφορα άλλα. Θα παραμείνω, λοιπόν, εντός του νομοσχεδίου. Οφείλω μία απάντηση για την Ικαρία. Όπως ξέρετε, στον νόμο για το δομημένο περιβάλλον είχαμε ψηφίσει διάταξη για να μπορέσει να υπογραφεί η σύμβαση και να λειτουργήσει το έργο. Το είχαμε κάνει και για την Τήλο και για τον Άη Στράτη. Είναι τρεις οι περιπτώσεις. Ήταν έργα που εκκρεμούσαν από παλιά. Την προηγούμενη εβδομάδα η ΡΑΕ έστειλε τη γνώμη που προβλέπεται για να εκδοθεί η υπουργική απόφαση. Θα υπογραφεί η σύμβαση, για να τεθεί σε λειτουργία το έργο. Η ΔΕΗ Ανανεώσιμες είναι έτοιμη να υπογράψει φυσικά και η ολοκλήρωση του έργου είναι, κατά τη ΔΕΗ Ανανεώσιμες, τον Νοέμβριο του 2018. Άρα για αυτό είπα μετά βεβαιότητας ότι θα γίνει εντός της περιόδου. Το είπα χιουμοριστικά, αλλά το εννοούσα πραγματικά. Άρα θα γίνει το έργο και γρήγορα. Το δεύτερο θέμα αφορά το νομοσχέδιο. Νομίζω ότι είναι πολύ σημαντικό το γεγονός ότι φτάσαμε σε μία ευρεία συναίνεση. Είναι ένα μεγάλο βήμα. Τα εργαλεία, τα οποία πρέπει να μας στηρίξουν, είναι σημαντικό να τα συζητήσουμε το αμέσως επόμενο διάστημα. Το σίγουρο, όμως, είναι ότι τα εργαλεία θα ενεργοποιηθούν για έναν επιπρόσθετο λόγο, ότι η κοινωνία θα αγκαλιάσει αυτό το νομοσχέδιο. Προφανώς θα υπάρξει μία περίοδος που θα γίνει και ενημέρωση και συζήτηση. Τα μηνύματα όμως από παντού είναι πολύ ενθαρρυντικά από θεσμούς, όπως η ορθόδοξη εκκλησία στα Χανιά, η οποία έχει κάνει ήδη ημερίδες και συνέδρια ενόψει του νομοσχεδίου, μέχρι τους δήμους. Έχουμε πληθώρα προετοιμασιών από πάρα πολλούς δήμους, περιφέρειες, ομάδες τοπικών επιχειρηματιών που όντως δραστηριοποιούνται στη μεταποίηση, στον τουρισμό και αλλού. Άρα νομίζω ότι είναι ένα ώριμο νομοσχέδιο, το οποίο ο κόσμος ετοιμάζεται να το εφαρμόσει. Και τα καλά παραδείγματα θα τα μιμηθούν πολλοί. Καλούμαστε όντως και τα θέματα χρηματοδότησης και τα θέματα τεχνικής στήριξης να τα οριστικοποιήσουμε πολύ σύντομα, μετά τη σημερινή ψήφιση του νομοσχεδίου. Επαναλαμβάνω για μία ακόμη φορά ότι το θέμα της δυτικής Μακεδονίας νομίζω ότι απαντήθηκε από όλες τις πλευρές. Η δυτική Μακεδονία, πέρα από το ότι έχει στη συντριπτική της πλειοψηφία βαριά λιγνιτική παραγωγή, εν συνόλω ως Περιφέρεια στερείται πόρους συνοχής για πάρα - πάρα πολλά χρόνια λόγω του κατά κεφαλήν ΑΕΠ. Άρα να είμαστε σαφείς: η δική μας πρωτοβουλία αναγνωρίζει αυτό το δεδομένο, ότι στερείται τέτοιους πόρους για πολλά χρόνια. Πρέπει να την αντιμετωπίσουμε ενιαία και αυτό το κάνει η τροπολογία που καταθέσαμε. Στην Αρκαδία υπό τις δεδομένες συνθήκες επιλέξαμε ακριβώς τον δήμο, ο οποίος έχει την λιγνιτική παραγωγή, για να υποστηρίξουμε ακριβώς το ίδιο πνεύμα και λαμβάνοντας φυσικά υπ' όψιν ότι οι υπόλοιπες περιοχές και περιφέρειες της Πελοποννήσου δεν είχαν το εμπόδιο που έχει η δυτική Μακεδονία εν συνόλω. Αυτό ήταν το πνεύμα. Επαναλαμβάνω ότι εμείς το βήμα το κάναμε στον προϋπολογισμό του 2018, που όλοι ξέρουμε ότι είναι ένας δύσκολος προϋπολογισμός, αλλά ήταν δέσμευση και επιθυμία της Κυβέρνησης να προχωρήσουμε. Και στο 2018, λοιπόν, ενεγράφη στον προϋπολογισμό αυτό το μέτρο. Προφανώς, θα συνεχίσει και για τα επόμενα χρόνια. Δεν είναι προεκλογικό τερτίπι. Εξάλλου και να θέλαμε να είναι, φαντάζομαι ότι η περιφέρεια και οι τοπικές κοινωνίες έχουν ισχυρή φωνή για να αποτρέψουν τη σημερινή Κυβέρνηση - που δεν θα χρειαστεί - , αλλά και όποια μελλοντική που θα το ξανασκεφτεί. Θα ήθελα να συμπληρώσω και κάτι πολύ σημαντικό. Το κύριο θέμα είναι η μεταλιγνιτική περίοδος που μετατρέπεται σε μείζον θέμα για τις λιγνιτικές μας περιοχές. Ξέρετε ότι υπάρχει πρωτοβουλία, στην οποία συμμετέχει η Ελλάδα πολύ δραστήρια, πρωτοβουλία που συντονίζεται από τον Αντιπρόεδρο της Κομισιόν, τον κ. Σέφκοβιτς, υπεύθυνο για τα θέματα ενέργειας. Σήμερα, ο κ. Σέφκοβιτς επιβραβεύει ρητά την Ελλάδα για τον τρόπο που συμμετέχει σε αυτές τις πρωτοβουλίες. Άρα μπροστά μας είναι τα δύσκολα και εκεί νομίζω ότι πρέπει να ενώσουμε δυνάμεις, για να κάνουμε τα επόμενα βήματα γρήγορα και αποτελεσματικά. Σας ευχαριστώ πολύ για τη συζήτηση και την κατάληξη αυτού του νομοσχεδίου.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: «Ενεργειακές Κοινότητες και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Ναι.
Όχι.
Όχι.
Ναι.
Παρών.
Ναι.
Συνεπώς το νομοσχέδιο του Υπουργείου Περιβάλλοντος και Ενέργειας: «Ενεργειακές Κοινότητες και άλλες διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και η ψήφισή τους θα γίνει χωριστά. Ερωτάται το Σώμα: Γίνεται δεκτό το άρθρο 1 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Ναι.
Ναι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Ναι.
Ναι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Ναι.
Ναι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Ναι.
Παρών.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Όχι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15 ως έχει;
Ναι.
Ναι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Ναι.
Όχι.
Όχι.
Όχι.
Όχι.
Ναι.
Παρών.
Όχι.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Ναι.
Ναι.
Παρών.
Παρών.
Όχι.
Ναι.
Παρών.
Παρών.
Συνεπώς το άρθρο 22 έγινε δεκτό ως έχει κατά πλειοψηφία. Εισερχόμαστε στην ψήφιση των τροπολογιών. Ερωτάται το Σώμα: Γίνεται δεκτή η τροπολογία με γενικό αριθμό 1444 και ειδικό 167, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Παρών.
Ναι.
Συνεπώς η τροπολογία με γενικό αριθμό 1444 και ειδικό 167 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1441 και ειδικό 164 ως έχει;
Ναι.
Όχι.
Ναι.
Όχι.
Όχι.
Ναι.
Παρών.
Ναι.
Συνεπώς η τροπολογία με γενικό αριθμό 1441 και ειδικό 164 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1442 και ειδικό 165 ως έχει;
Ναι.
Όχι.
Ναι.
Όχι.
Όχι.
Ναι.
Παρών.
Ναι.
Συνεπώς η τροπολογία με γενικό αριθμό 1442 και ειδικό 165 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1445 και ειδικό 168 ως έχει;
Ναι.
Όχι.
Ναι.
Όχι.
Όχι.
Ναι.
Παρών.
Ναι.
Συνεπώς η τροπολογία με γενικό αριθμό 1445 και ειδικό 168 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1443 και ειδικό 166, όπως τροποποιήθηκε από τον κύριο Υπουργό;
Ναι.
Όχι.
Ναι.
Όχι.
Όχι.
Ναι.
Παρών.
Ναι.
Συνεπώς, η τροπολογία με γενικό αριθμό 1443 και ειδικό 166 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Το ακροτελεύτιο άρθρο έγινε δεκτό κατά πλειοψηφία. Συνεπώς, το νομοσχέδιο του Υπουργείου Περιβάλλοντος και Ενέργειας: «Ενεργειακές Κοινότητες και άλλες διατάξεις» έγινε δεκτό επί της αρχής και επί των άρθρων. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Περιβάλλοντος και Ενέργειας: «Ενεργειακές Κοινότητες και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κύριοι συνάδελφοι, έχουν διανεμηθεί τα Πρακτικά της Τετάρτης 8 Νοεμβρίου 2017 (πρωί - μεσημέρι) και της Πέμπτης 9 Νοεμβρίου 2017 και ερωτάται το Σώμα αν τα επικυρώνει.
Συνεπώς τα Πρακτικά της Τετάρτης 8 Νοεμβρίου 2017 (πρωί - μεσημέρι) και της Πέμπτης 9 Νοεμβρίου 2017 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 18.43΄ λύεται η συνεδρίαση για αύριο, ημέρα Πέμπτη 18 Ιανουαρίου 2018 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.